ส่วนที่ 2 การจัดการและการกำกับดูแลกิจการ

7. ข้อมูลหลักทรัพย์และผู้ถือหุ้น

1.  หลักทรัพย์ของบริษัท

ณ 31 ธันวาคม 2556 บริษัทฯ มีทุนจดทะเบียน 1,770,000,000 บาท แบ่งเป็นหุ้นสามัญจำนวน
1,770,000,000 หุ้น มูลค่าที่ตราไว้หุ้นละ 1 บาท และมีทุนเรียกชำระแล้ว 1,716,553,249
บาทแบ่งเป็นหุ้นสามัญจำนวน 1,716,553,249 หุ้น มูลค่าที่ตราไว้หุ้นละ 1 บาท

2.  หุ้นประเภทอื่นของบริษัทที่มีสิทธิหรือเงื่อนไขต่างจากหุ้นสามัญ เช่น หุ้นบุริมสิทธิ

ในปี 2553 ปี 2555 และปี 2556 บริษัทฯ ได้ออกหุ้นกู้ไม่มีประกันไม่ด้อยสิทธิ รายละเอียดดังนี้

-   ครั้งที่ 4/2553 เมื่อวันที่ 16 กรกฎาคม 2553 อายุ 5 ปี อัตราดอกเบี้ยคงที่ ร้อยละ 3.73
    ต่อปี มูลค่า 500 ล้านบาท (500,000 หน่วย มูลค่าที่ตราไว้หน่วยละ 1,000 บาท)
    ครบกำหนดไถ่ถอนในวันที่ 16 กรกฎาคม 2558 โดยจ่ายชำระดอกเบี้ยทุก 6
    เดือนตลอดอายุหุ้นกู้

-   ครั้งที่ 5/2553 เมื่อวันที่ 23 กรกฎาคม 2553 อายุ 3.5 ปี อัตราดอกเบี้ยคงที่ ร้อยละ
    3.50 ต่อปี มูลค่า 500 ล้านบาท (500,000 หน่วย มูลค่าที่ตราไว้หน่วยละ 1,000 บาท)
    ครบกำหนดไถ่ถอนในวันที่ 23 มกราคม 2557 โดยจ่ายชำระดอกเบี้ยทุก 6
    เดือนตลอดอายุหุ้นกู้

-   ครั้งที่ 7/2553 เมื่อวันที่ 29 ตุลาคม 2553 อายุ 5 ปี อัตราดอกเบี้ยคงที่ร้อยละ 3.73 ต่อปี
    มูลค่า 745 ล้านบาท (745,000 หน่วย มูลค่าที่ตราไว้หน่วยละ 1,000 บาท)
    ครบกำหนดไถ่ถอนในวันที่ 29 ตุลาคม 2558 จ่ายดอกเบี้ยทุก 6 เดือนตลอดอายุหุ้นกู้

-   ครั้งที่ 1/2555 เมื่อวันที่ 26 เมษายน 2555 อายุ 2.5 ปี อัตราดอกเบี้ยคงที่ร้อยละ 4.31
    ต่อปี มูลค่า 700 ล้านบาท (700,000 หน่วย มูลค่าที่ตราไว้หน่วยละ 1,000 บาท)
    ครบกำหนดไถ่ถอนในวันที่ 26 ตุลาคม 2557 จ่ายดอกเบี้ยทุก 6 เดือนตลอดอายุหุ้นกู้

-   ครั้งที่ 2/2555 เมื่อวันที่ 25 พฤษภาคาม 2555 อายุ 2.5 ปี อัตราดอกเบี้ยคงที่ร้อยละ
    4.30 ต่อปี มูลค่า 500 ล้านบาท (500,000 หน่วย มูลค่าที่ตราไว้หน่วยละ 1,000 บาท)
    ครบกำหนดไถ่ถอนในวันที่ 25 พฤศจิกายน 2557 จ่ายดอกเบี้ยทุก 6 เดือนตลอดอายุหุ้นกู้

-   ครั้งที่ 1/2556 เมื่อวันที่ 3 พฤษภาคม 2556 อายุ 3 ปี อัตราดอกเบี้ยคงที่ร้อยละ 3.68
    ต่อปี มูลค่า 1,000 ล้านบาท (1,000,000 หน่วย มูลค่าที่ตราไว้หน่วยละ 1,000 บาท
    ครบกำหนดไถ่ถอนในวันที่ 3 พฤษภาคม 2559 จ่ายดอกเบี้ยทุก 6 เดือนตลอดอายุหุ้นกู้

-   ครั้งที่ 1/2556 เมื่อวันที่ 3 พฤษภาคม 2556 อายุ 5 ปี อัตราดอกเบี้ยคงที่ร้อยละ 4.12
    ต่อปี มูลค่า 500 ล้านบาท (500,000 หน่วย มูลค่าที่ตราไว้หน่วยละ 1,000 บาท)
    ครบกำหนดไถ่ถอนในวันที่ 3 พฤษภาคม 2561 จ่ายดอกเบี้ยทุก 6 เดือนตลอดอายุหุ้นกู้

7.3 การเสนอขายหุ้นหรือหลักทรัพย์แปลงสภาพให้แก่ กองทุนรวมเพื่อผู้ลงทุนซึ่งเป็นคนต่างด้าว
(Thai Trust Fund) และการออกตราสารแสดงสิทธิในผลตอบแทนจากหลักทรัพย์อ้างอิง (NVDR)

จากข้อมูลผู้ถือหุ้นสามัญของบริษัท ฯ ที่ถือหุ้นผ่านบริษัท ไทยเอ็นวีดีอาร์ จำกัด ณ วันที่ 28 สิงหาคม
2556 มีจำนวน 380,739,516 หุ้น คิดเป็นร้อยละ 22.18 ของหุ้นสามัญที่ชำระแล้ว
และเนื่องด้วยหุ้นสามัญของบริษัทฯ ที่ถือโดย บริษัท ไทยเอ็นวีดีอาร์ จำกัด
ไม่สามารถใช้สิทธิออกเสียงในการประชุมผู้ถือหุ้น
(ยกเว้นกรณีการใช้สิทธิออกเสียงเพื่อลงมติเกี่ยวกับการเพิกถอนหุ้นออกจากการเป็นหลักทรัพย์จดทะเบียน)
จึงเป็นผลทำให้สิทธิในการออกเสียงของผู้ถือหุ้นรายอื่นเพิ่มขึ้นด้วย
ทั้งนี้ผู้ลงทุนสามารถตรวจสอบจำนวนหุ้นที่เป็น NVDR ล่าสุดของบริษัทฯ
ได้จากเว็บไซต์ของตลาดหลักทรัพย์แห่งประเทศไทย คือ www.set.or.th
เพื่อประโยชน์ในการพิจารณาใช้สิทธิออกเสียงต่อไป

ผู้ถือหุ้นรายใหญ่ 10 รายแรก ณ วันปิดสมุดทะเบียนล่าสุด วันที่ 28 สิงหาคม 2556

  ------------ ----------------------------------------- --------------- ------------
  รายชื่อผู้ถือหุ้น                                             สัดส่วนการถือหุ้น    

                                                         จำนวนหุ้น         ร้อยละ

  1            กลุ่มตระกูลตั้งมติธรรม ¹⁾                       484,004,244     28.19

  2            บริษัท ไทยเอ็นวีดีอาร์ จำกัด                     380,739,516     22.18

  3            STATE STREET BANK EUROPE LIMITED          118,169,900     6.88

  4            STATE STREET BANK AND TRUST COMPANY       94,991,050      5.53

  5            SOMERS (U.K.) LIMITED                     50,202,400      2.92

  6            HSBC (SINGAPORE) NOMINEES PTE LTD         34,678,505      2.02

  7            CHASE NOMINEES LIMITED 15                 20,712,900      1.21

  8            NORTRUST NOMINEES LTD.                    16,077,057      0.94

  9            บริษัท ทุนภัทร จำกัด (มหาชน)                   15,790,900      0.92

  10           HSBC INSTITUTIONAL TRUST SERVICES (ASIA)  13,346,400      0.78
               LIMITED                                                   

               รวม ผู้ถือหุ้นรายใหญ่ 10 รายแรก                 1,228,712,872   71.58

               ผู้ถือหุ้นรายย่อยอื่นๆ                            487,840,377     28.42

  รวม                                                    1,716,553,249   100.00
  ------------ ----------------------------------------- --------------- ------------

  หมายเหตุ : ¹⁾ กลุ่มนายประทีป ตั้งมติธรรม และผู้ที่เกี่ยวข้องตามมาตรา 258
  แห่งพระราชบัญญัติหลักทรัพย์และตลาดหลักทรัพย์ (พ.ศ. 2535) ประกอบด้วย 1). นายประทีป
  ตั้งมติธรรม 2). นางอัจฉรา ตั้งมติธรรม ถือหุ้นจำนวน 393,816,044 หุ้น และ 90,188,200
  หุ้น หรือร้อยละ 22.94 และ 5.25 ตามลำดับ

4.  นโยบายการจ่ายเงินปันผลของบริษัทฯ และบริษัทย่อย

บริษัทฯ มีนโยบายที่จะเสนอให้ที่ประชุมผู้ถือหุ้นจ่ายเงินปันผลให้ผู้ถือหุ้นในแต่ละปีประมาณร้อยละ 45
ของกำไรสุทธิหลังหักภาษี แต่ในกรณีที่บริษัทฯ ยังมีผลขาดทุนสะสมอยู่ บริษัทฯ
ไม่สามารถจ่ายเงินปันผลได้ ทั้งนี้ตามที่ระบุไว้ในข้อบังคับของบริษัทฯ
นอกจากนี้ภายใต้ข้อกำหนดสิทธิและหน้าที่ของผู้ออกหุ้นกู้ของบริษัทฯนั้น บริษัทฯ
สามารถจ่ายเงินปันผลได้ไม่เกินร้อยละ 60 ของกำไรสุทธิในปีนั้นๆ
อย่างไรก็ตามคณะกรรมการบริษัท อาจจ่ายเงินปันผลระหว่างกาลให้แก่ผู้ถือหุ้นได้เป็นครั้งคราว
เมื่อเห็นว่าบริษัทฯ มีผลกำไรสมควรพอที่จะทำเช่นนั้น
และรายงานให้ที่ประชุมผู้ถือหุ้นทราบในการประชุมคราวต่อไป

เมื่อวันที่ 13 สิงหาคม 2556 ที่ประชุมคณะกรรมการบริษัท ครั้งที่ 8/2556 มีมติอนุมัติให้บริษัทฯ
จ่ายเงินปันผลระหว่างกาลหุ้นละ 0.30 บาท ในวันที่ 10 กันยายน 2556

ต่อมาที่ประชุมคณะกรรมการบริษัท ครั้งที่ 2/2557 วันที่ 25 กุมภาพันธ์ 2557
เห็นชอบให้นำเสนอต่อที่ประชุมสามัญผู้ถือหุ้นประจำปี 2557 ในวันที่ 22 เมษายน 2557
เพื่อพิจารณาอนุมัติจัดสรรกำไรประจำปี 2556 งวดการดำเนินงานตั้งแต่วันที่ 1 มกราคม 2556 ถึง
31 ธันวาคม 2556 เพื่อจ่ายเงินปันผลให้แก่ผู้ถือหุ้นในอัตราหุ้นละ 0.70 บาท
ซึ่งคงเหลือเงินปันผลหุ้นละ 0.40 บาท จ่ายในวันที่ 6 พฤษภาคม 2557

อย่างไรก็ตาม บริษัทฯมีเงื่อนไขในการรักษาเงื่อนไขการจ่ายเงินปันผลตามสัญญาเงินกู้ กล่าวคือ
บริษัทฯ ต้องไม่จ่ายเงินปันผล ไม่ว่าเฉพาะกาลหรือประจำปี
หรือแจกจ่ายให้ผลประโยชน์หรือผลตอบแทนใดๆ
แก่ผู้ถือหุ้นไม่ว่ารายใดรายหนึ่งหรือทั้งหมดและไม่ว่าจะโดยทางใดหรือวิธีการใดเว้นแต่จะมีเหตุการณ์ต่อไปนี้เกิดขึ้นครบทุกข้อ

(1) บริษัทฯ ไม่ได้ตกเป็นผู้ผิดตามสัญญาเงินกู้ยืม และ

(2) บริษัทฯ แสดงหลักฐานให้แก่เจ้าหนี้พิจารณาและเห็นว่าในปีที่จะจ่ายเงินปันผล
และ/หรือผลประโยชน์ และ/หรือผลตอบแทนใดๆ ดังกล่าวนั้น บริษัทฯ
ได้สำรองเงินไว้ในจำนวนที่เพียงพอที่จะชำระดอกเบี้ยและต้นเงินทั้งหมดที่ถึงกำหนดชำระในปีที่จะจ่ายเงินปันผล
และ/หรือ ผลประโยชน์ และ/หรือ ผลตอบแทนใดๆ ดังกล่าวให้ครบถ้วน

สำหรับบริษัทย่อยนั้น ไม่ได้กำหนดนโยบายการจ่ายเงินปันผลที่แน่นอน
ทั้งนี้ขึ้นอยู่กับผลประกอบการของ แต่ละบริษัทในแต่ละปี

8. โครงสร้างการจัดการ

[]

โครงสร้างการจัดการของบริษัทประกอบด้วยคณะกรรมการ 7 ชุด ได้แก่
คณะกรรมการบริษัทและที่ปรึกษาคณะกรรมการบริษัท คณะกรรมการตรวจสอบ
คณะกรรมการสรรหาและกำหนดค่าตอบแทน คณะกรรมการกำกับดูแลกิจการ
คณะกรรมการบริหารความเสี่ยง คณะกรรมการบริหาร และคณะกรรมการจัดการ
โดยมีรายชื่อและขอบเขตอำนาจหน้าที่ ดังนี้

คณะกรรมการบริษัท

นายประทีป ตั้งมติธรรม * ประธานคณะกรรมการบริษัท

นางอัจฉรา ตั้งมติธรรม * กรรมการ บริษัท

นายอธิป พีชานนท์ * กรรมการ บริษัท

นายไตรเตชะ ตั้งมติธรรม * กรรมการ บริษัท

นายประศาสน์ ตั้งมติธรรม กรรมการ บริษัท

นายประกิต ประทีปะเสน กรรมการอิสระ

นายประสพ สนองชาติ กรรมการอิสระ

ดร.วิรัช อภิเมธีธำรง กรรมการอิสระ

นายอนันต์ เกตุพิทยา กรรมการอิสระ

ผศ. อัศวิน พิชญโยธิน กรรมการอิสระ

ที่ปรึกษาคณะกรรมการบริษัท

นายทวี หนุนภักดี

  หมายเหตุ:* กรรมการผู้มีอำนาจลงลายมือชื่อแทนบริษัทฯ คือ กรรมการสองในสี่คนนี้
  ลงลายมือชื่อร่วมกันและประทับตราสำคัญของบริษัทฯ

เลขานุการบริษัท

นางวารุณี ลภิธนานุวัฒน์

คณะกรรมการบริษัท ตระหนักถึงการส่งเสริมการกำกับดูแลกิจการที่ดี
และปฏิบัติตามพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ.2551 มาตรา 89/15
ที่กำหนดให้คณะกรรมการบริษัทต้องจัดให้มีเลขานุการบริษัทเพื่อรับผิดชอบการจัดทำและเก็บรักษาเอกสาร
การเก็บรักษารายงานการมีส่วนได้เสียที่รายงาน โดยกรรมการหรือผู้บริหาร
และการดำเนินการอื่นๆ ตามที่คณะกรรมการกำกับตลาดทุนประกาศกำหนด
รวมทั้งทำหน้าที่ประสานงาน ดูแลจัดการการประชุมคณะกรรมการบริษัทและการประชุมผู้ถือหุ้น
ช่วยให้กรรมการและบริษัทฯ ปฏิบัติตามกฎหมาย ระเบียบข้อบังคับต่างๆ ที่เกี่ยวข้อง

คณะกรรมการตรวจสอบ

นายประกิต ประทีปะเสน ประธานคณะกรรมการตรวจสอบ

นายอนันต์ เกตุพิทยา กรรมการตรวจสอบ

ผศ. อัศวิน พิชญโยธิน กรรมการตรวจสอบ

เลขานุการคณะกรรมการตรวจสอบ

นางสาวธูปทอง หิรัณยานุรักษ์ ผู้จัดการฝ่ายตรวจสอบภายใน

คณะกรรมการสรรหาและกำหนดค่าตอบแทน

นายประสพ สนองชาติ ประธานคณะกรรมการสรรหาและกำหนดค่าตอบแทน

นายประกิต ประทีปะเสน กรรมการสรรหาและกำหนดค่าตอบแทน

ดร.วิรัช อภิเมธีธำรง กรรมการสรรหาและกำหนดค่าตอบแทน

คณะกรรมการกำกับดูแลกิจการ

ดร.วิรัช อภิเมธีธำรง ประธานคณะกรรมการกำกับดูแลกิจการ

นายประสพ สนองชาติ กรรมการกำกับดูแลกิจการ

นายประศาสน์ ตั้งมติธรรม กรรมการกำกับดูแลกิจการ

นายอธิป พีชานนท์ กรรมการกำกับดูแลกจการ

เลขานุการคณะกรรมการกำกับดูแลกิจการ

นางวารุณี ลภิธนานุวัฒน์

คณะกรรมการบริหารความเสี่ยง

นายอนันต์ เกตุพิทยา ประธานคณะกรรมการบริหารความเสี่ยง

นายประทีป ตั้งมติธรรม กรรมการ บริหารความเสี่ยง

นางอัจฉรา ตั้งมติธรรม กรรมการ บริหารความเสี่ยง

นายอธิป พีชานนท์ กรรมการ บริหารความเสี่ยง

นายไตรเตชะ ตั้งมติธรรม กรรมการ บริหารความเสี่ยง

นายปุณณพันธ์ เหน่งเพ็ชร กรรมการ บริหารความเสี่ยง

นางวารุณี ลภิธนานุวัฒน์ กรรมการ บริหารความเสี่ยง

นายกิตติพงษ์ ศิริลักษณ์ตระกูล กรรมการ บริหารความเสี่ยง

นายบุญชัย ชัยอนันต์บวร กรรมการบริหารความเสี่ยง

นางสุชาวดี สรรพอาสา กรรมการบริหารความเสี่ยง

เลขานุการคณะกรรมการบริหารความเสี่ยง

นางสาวธูปทอง หิรัณยานุรักษ์

คณะกรรมการบริหาร

นายประทีป ตั้งมติธรรม ประธานกรรมการบริหาร

นางอัจฉรา ตั้งมติธรรม รองประธานกรรมการบริหาร

นายอธิป พีชานนท์ กรรมการผู้จัดการ

นายไตรเตชะ ตั้งมติธรรม กรรมการบริหาร

คณะกรรมการจัดการ

เจ้าหน้าที่ระดับบริหารของบริษัทมีจำนวน 9 ท่าน ซึ่งมีคุณสมบัติครบตามมาตรา 68
แห่งพระราชบัญญัติบริษัทมหาชนจำกัด พ.ศ. 2535 และตามประกาศคณะกรรมการกำกับตลาดทุนที่
ทจ. 28/2551 เรื่อง การขออนุญาตและการอนุญาตให้เสนอขายหุ้นที่ออกใหม่ ลงวันที่ 1 ธันวาคม
2551 มีรายชื่อดังนี้

นายประทีป ตั้งมติธรรม ประธานกรรมการบริหาร

นางอัจฉรา ตั้งมติธรรม รองประธานกรรมการบริหาร

นายอธิป พีชานนท์ กรรมการผู้จัดการ

นายไตรเตชะ ตั้งมติธรรม กรรมการบริหาร

นายปุณณพันธ์ เหน่งเพ็ชร ผู้ช่วยกรรมการผู้จัดการอาวุโส สายงานก่อสร้างแนวราบ

นางวารุณี ลภิธนานุวัฒน์ ผู้ช่วยกรรมการผู้จัดการอาวุโส สายงานการเงินและบัญชี

นายกิตติพงษ์ ศิริลักษณ์ตระกูล ผู้ช่วยกรรมการผู้จัดการอาวุโส สายงานก่อสร้างอาคารสูง

นายบุญชัย ชัยอนันต์บวร ผู้ช่วยกรรมการผู้จัดการ โครงการภูมิภาค 2

นางสุชาวดี สรรพอาสา ผู้อำนวยการฝ่ายบริหาร

การประชุมกรรมการ

ในปี 2556 บริษัทฯ ได้จัดประชุมคณะกรรมการรวมทั้งสิ้น 12 ครั้ง โดยมีกรรมการทั้งหมด 10 ท่าน
และที่ปรึกษากรรมการ 1 ท่าน เข้าร่วมประชุม
สามารถสรุปการเข้าร่วมประชุมของคณะกรรมการได้ดังนี้

+----------------+---------+---------+-------------------------------+
| รายชื่อกรรมการ   | วันที่เข้าร | การเข้าร | อบรมหลักสูตรของสม               |
|                | ับตำแหน่ง | ่วมประชุม | าคมส่งเสริมสถาบันกรรมการบริษัทไทย¹ |
|                |         | กรรมการ |                               |
+================+=========+=========+===============================+
|                |         | ปี 2556  |                               |
+----------------+---------+---------+-------------------------------+
| นายประทีป       | 2/      | 12/12   | DCP , RCP                     |
| ตั้งมติธรรม       | 10/2541 |         |                               |
+----------------+---------+---------+-------------------------------+
| นางอัจฉรา       | 5/      | 12/12   | DCP , CSP                     |
| ตั้งมติธรรม       | 10/2535 |         |                               |
+----------------+---------+---------+-------------------------------+
| นายอธิป พีชานนท์  | 29      | 11/12   | DCP , DAP                     |
|                | /4/2536 |         |                               |
+----------------+---------+---------+-------------------------------+
| นายไตรเตชะ     | 6       | 11/12   | DCP                           |
| ตั้งมติธรรม       | /5/2552 |         |                               |
+----------------+---------+---------+-------------------------------+
| นายประศาสน์     | 25      | 11/12   | DCP, DCP Diploma , SFE, SE2,  |
| ตั้งมติธรรม       | /4/2544 |         | DBT                           |
+----------------+---------+---------+-------------------------------+
| นายประกิต       | 25      | 11/12   | DAP, RCP,R-CAC                |
| ประทีปะเสน      | /4/2544 |         |                               |
+----------------+---------+---------+-------------------------------+
| นายประสพ       | 29      | 12/12   | DCP, RCC, R-CF                |
| สนองชาติ        | /4/2536 |         |                               |
+----------------+---------+---------+-------------------------------+
| ดร.วิรัช         | 5/      | 10/12   | DAP , ACEP                    |
| อภิเมธีธำรง      | 10/2535 |         |                               |
+----------------+---------+---------+-------------------------------+
| นายอนันต์        | 22      | 12/12   | DCP , ACP , DAP , QFR , HRP,  |
| เกตุพิทยา        | /1/2544 |         | RMP, R-Forum, DTT, AGM, NDC,  |
|                |         |         | SE2, SE3, DBT                 |
|                |         |         |                               |
|                |         |         | 1/2013                        |
+----------------+---------+---------+-------------------------------+
| ผศ. อัศวิน       | 10      | 11/12   | DAP , ACP                     |
| พิชญโยธิน        | /5/2554 |         |                               |
+----------------+---------+---------+-------------------------------+
| ที่ปรึกษากรรมการ  | -       | 3/12    | -                             |
|                |         |         |                               |
| นายทวี หนุนภักดี   |         |         |                               |
+----------------+---------+---------+-------------------------------+

  ------------ ---------------------------------- -----------------------------
  หมายเหตุ¹     DCP : Directors Certification      ACP : Audit Committee Program
               Program                            

               CSP : Company Secretary Program    DAP : Director Accreditation
                                                  Program

               RCC : Role of the Compensation     RCP : Role of Chairman
               Committee                          Program

               QFR : Improving the Quality of     SFE : Successful Formulation
               Financial Reporting                & Execution the Strategy

               HRP : How to Develop a Risk        ACEP : Anti-Corruption for
               Management Plan                    Executive Program

               DCP Diploma : Directors            RMP : Risk Management
               Certification Program Diploma      Committee Program

               R-CAC : Thailand’s 4^(th) National DTT : Personal Financial
               Conference on Collective Action    Planning Workshop for
               Against Corruption R               Directors

               SE3 : CNBC Summit : Myanmar        R-Forum : Director Nomination
                                                  Issues and Trend

               AGM : Integrity Pact               NDC : The 2^(nd) National
               มาตรการสำคัญของการแก้ไขปัญหาคอร์รัปชั่น   Director Conference 2013
                                                  “Board Leadership Evolution”

               SE2 : Risk Resilience – How the    DBT : The Governance Role of
               company’s directors should deal    the Board in the Preparation
               with the issues of Enterprise Risk and Response to Unforeseen
               Management?                        Crisis and the Oversight of
                                                  (Foreign) Subsidiaries”

               R-CF : Meeting the AEC Challenge – R-CS : Equipping Your Board
               Role of the Chairman               for AGM
  ------------ ---------------------------------- -----------------------------

R

คณะกรรมการตรวจสอบทำหน้าที่สอบทานงบการเงิน การเปิดเผยข้อมูล
และประเมินระบบควบคุมภายในของบริษัทฯ สำหรับในปี 2556 บริษัทฯ
ได้จัดประชุมคณะกรรมการตรวจสอบรวมทั้งสิ้น 11 ครั้ง โดยกรรมการตรวจสอบเข้าร่วมประชุมดังนี้

  ------------------------------------------ ----------------------------
  รายชื่อกรรมการ                               ปี 2556

  นายประกิต ประทีปะเสน                         9/11

  นายอนันต์ เกตุพิทยา                            10/11

  ผศ. อัศวิน พิชญโยธิน                           10/11
  ------------------------------------------ ----------------------------

ค่าตอบแทนของคณะกรรมการและผู้บริหาร

บริษัทฯ มีการกำหนดนโยบายการจ่ายค่าตอบแทนของคณะกรรมการผู้บริหาร
โดยมีคณะกรรมการสรรหาและกำหนดค่าตอบแทน ทำการพิจารณากลั่นกรองค่าตอบแทนกรรมการ
เพื่อเสนอแนะให้คณะกรรมการบริษัท เพื่อขออนุมัติต่อที่ประชุมผู้ถือหุ้น สำหรับประจำปี 2556
ได้กำหนดหลักเกณฑ์ค่าตอบแทนของคณะกรรมการบริษัท และคณะกรรมการชุดย่อย ดังนี้

+-------------------+--------------------------------------------------+
| ค่าตอบแทน          |                                                  |
| ของคณะกรรมการบริษัท |                                                  |
+-------------------+--------------------------------------------------+
| 1.                | ประธานกรรมการ กรรมการ และที่ปรึกษาคณะกรรมการ 20,000 |
| ค่าตอบแทนรายเดือน   | บาท/คน/เดือน                                      |
+-------------------+--------------------------------------------------+
| 2. ค่าบำเหน็จ       | ประธานกรรมการ กรรมการ และที่ปรึกษาคณะกรรมการ        |
|                   | 500,000 บาท/คน/ปี                                 |
+-------------------+--------------------------------------------------+
| ค่าตอบแทน          |                                                  |
| คณะกรรมการตรวจสอบ |                                                  |
+-------------------+--------------------------------------------------+
| 1. ประธาน         | 25,000 บาท/คน/เดือน                               |
+-------------------+--------------------------------------------------+
| 2. กรรมการ        | 20,000 บาท/คน/เดือน                               |
+-------------------+--------------------------------------------------+
| ค่าตอบแ            |                                                  |
| ทนของกรรมการชุดย่อย |                                                  |
| (ไม่รวมก           |                                                  |
| รรมการที่เป็นผู้บริหาร) |                                                  |
+-------------------+--------------------------------------------------+
| 1. ประธาน         | 25,000 บาท/คน/ครั้ง                                |
+-------------------+--------------------------------------------------+
| 2. กรรมการ        | 20,000 บาท/คน/ครั้ง                                |
+-------------------+--------------------------------------------------+
| หมายเหตุ : 1.      |                                                  |
| กำหนดจ่ายค่า        |                                                  |
| เบี้ยประชุมเป็นรายครั้ง |                                                  |
| เฉพาะครั้งที่มาประชุม  |                                                  |
|                   |                                                  |
| 2.                |                                                  |
| คณะกรรมการชุดย่อย   |                                                  |
| ประกอบด้วย (1)     |                                                  |
| คณะกรรมการสรรห    |                                                  |
| าและกำหนดค่าตอบแทน |                                                  |
| (2)               |                                                  |
| คณะกร             |                                                  |
| รมการกำกับดูแลกิจการ |                                                  |
| (3)               |                                                  |
| คณะกรร            |                                                  |
| มการบริหารความเสี่ยง |                                                  |
| และอนุกรรมการอ     |                                                  |
| ื่นที่คณะกรรมการแต่งตั้ง |                                                  |
+-------------------+--------------------------------------------------+

ค่าตอบแทนที่เป็นตัวเงิน

ค่าตอบแทนคณะกรรมการ

  ค่าตอบแทนคณะกรรมการและที่ปรึกษาคณะกรรมการและผู้บริหารของบริษัทฯ ประจำปี 2556

  หน่วย: บาท

+-----------+-----------+------------------+-----------+-------------+
| ราย       |           | ปี 2556           |           |             |
| ชื่อกรรมการ |           |                  |           |             |
+-----------+-----------+------------------+-----------+-------------+
|           |           | ค่าตอบแทนรายเดือน  | ค่าบำเหน็จ  | รวม         |
+-----------+-----------+------------------+-----------+-------------+
| นายประทีป  | ตั้งมติธรรม  | 240,000          | 500,000   | 740,000     |
+-----------+-----------+------------------+-----------+-------------+
| นางอัจฉรา  | ตั้งมติธรรม  | 240,000          | 500,000   | 740,000     |
+-----------+-----------+------------------+-----------+-------------+
| นายอธิป    | พีชานนท์    | 240,000          | 500,000   | 740,000     |
+-----------+-----------+------------------+-----------+-------------+
| น         | ตั้งมติธรรม  | 240,000          | 500,000   | 740,000     |
| ายไตรเตชะ |           |                  |           |             |
+-----------+-----------+------------------+-----------+-------------+
| น         | ตั้งมติธรรม  | 240,000          | 500,000   | 740,000     |
| ายประศาสน์ |           |                  |           |             |
+-----------+-----------+------------------+-----------+-------------+
| นายประกิต  | ประทีปะเสน | 240,000          | 500,000   | 740,000     |
+-----------+-----------+------------------+-----------+-------------+
| นายประสพ  | สนองชาติ   | 240,000          | 500,000   | 740,000     |
+-----------+-----------+------------------+-----------+-------------+
| ดร.วิรัช    | อภิเมธีธำรง | 240,000          | 500,000   | 740,000     |
+-----------+-----------+------------------+-----------+-------------+
| นายอนันต์   | เกตุพิทยา   | 240,000          | 500,000   | 740,000     |
+-----------+-----------+------------------+-----------+-------------+
| ผศ. อัศวิน  | พิชญโยธิน   | 240,000          | 500,000   | 740,000     |
+-----------+-----------+------------------+-----------+-------------+
| นายทวี     | หนุนภักดี    | 240,000          | 500,000   | 740,000     |
+-----------+-----------+------------------+-----------+-------------+
| รวม       |           | 2,640,000        | 5,500,000 | 8,140,000   |
|           |           |                  |           | 8888}14     |
|           |           |                  |           | 0}8,140,000 |
+-----------+-----------+------------------+-----------+-------------+

ค่าตอบแทนคณะกรรมการตรวจสอบ

ในปี 2556 บริษัทฯ กำหนดค่าตอบแทนรายเดือนของกรรมการตรวจสอบ จำนวน 3 ท่าน ดังนี้

  ---------------------------- ------------------------------------------
  ค่าตอบแทนรายเดือน              

  นายประกิต ประทีปะเสน           300,000 บาท

  นายอนันต์ เกตุพิทยา              240,000 บาท

  ผศ. อัศวิน พิชญโยธิน             240,000 บาท

  รวม                          780,000 บาท
  ---------------------------- ------------------------------------------

ค่าตอบแทนคณะกรรมการกำกับดูแลกิจการ

ในปี 2556 บริษัทฯ มีกรรมการกำกับดูแลกิจการ จำนวน 3 ท่าน
ได้จัดประชุมคณะกรรมการกำกับดูแลกิจการรวมทั้งสิ้น 1 ครั้ง

  ---------------------------- ------------------------------------------
  ค่าเบี้ยประชุม                   65,000 บาท

  ---------------------------- ------------------------------------------

ค่าตอบแทนคณะกรรมการสรรหาและกำหนดค่าตอบแทน

ในปี 2556 บริษัทฯ มีกรรมการสรรหาและกำหนดค่าตอบแทน จำนวน 3 ท่าน
ได้จัดประชุมคณะกรรมการสรรหาและกำหนดค่าตอบแทนรวมทั้งสิ้น 1 ครั้ง

  ---------------------------- ------------------------------------------
  ค่าเบี้ยประชุม                   65,000 บาท

  ---------------------------- ------------------------------------------

ค่าตอบแทนคณะกรรมการบริหารความเสี่ยง

ในปี 2556 บริษัทฯ มีกรรมการที่ไม่รวมกรรมการที่เป็นผู้บริหาร จำนวน 1
ท่านในคณะกรรมการบริหารความเสี่ยง ได้จัดประชุมคณะกรรมการบริหารความเสี่ยงรวมทั้งสิ้น 1
ครั้ง

  ---------------------------- ------------------------------------------
  ค่าเบี้ยประชุม                   25,000 บาท

  ---------------------------- ------------------------------------------

ค่าตอบแทนผู้บริหาร

บริษัทฯ มีการกำหนดนโยบายการจ่ายค่าตอบแทนของผู้บริหาร
โดยกำหนดให้คณะกรรมการสรรหาและกำหนดค่าตอบแทน ประเมินผลงานของผู้บริหารระดับสูง
กำหนดค่าตอบแทนให้สอดคล้องกับผลการดำเนินงานของบริษัทฯ
และทำหน้าที่พิจารณากลั่นกรองอัตราค่าตอบแทนของผู้บริหารระดับสูง ได้แก่
ตำแหน่งประธานกรรมการบริหาร และผู้บริหารระดับผู้ช่วยกรรมการผู้จัดการขึ้นไป
เพื่อเสนอแนะให้คณะกรรมการบริษัทอนุมัติเป็นประจำทุกปี

ในปี 2556 บริษัทฯ มีผู้บริหารสี่ลำดับแรกจำนวน 7 ท่าน

  ------------------------------- ------------------------------------------
  เงินเดือนและผลตอบแทนจากการทำงาน   120,424,840 บาท

  ------------------------------- ------------------------------------------

คณะกรรมการและคณะผู้บริหารของบริษัทฯไม่มีผู้ใดถูกพิพากษาว่ากระทำผิดทางอาญาหรืออยู่ระหว่างการถูกฟ้องร้องคดีอาญา
การถูกพิพากษาให้เป็นบุคคลล้มละลายหรือถูกพิทักษ์ทรัพย์

จำนวนพนักงาน

บริษัทฯ แบ่งสายงานออกเป็น 2 สายงาน คือสายงานหลักประกอบด้วย งานก่อสร้าง งานขาย
และสายงานสนับสนุน เช่น ฝ่ายบัญชี ฝ่ายบริหารการเงิน ฝ่ายทรัพยากรมนุษย์ ฝ่ายนิติกรรม ฯลฯ
มีรายละเอียดจำนวนพนักงานและผลตอบแทนสำหรับปี 2556 ดังนี้

  ------------------- ----------------------- ---------------------------
                      จำนวนพนักงาน             ผลตอบแทนรวม * (ล้านบาท)

  สายงานหลัก           438                     198

  สายงานสนับสนุน        221                     119

  รวม                 659                     317
  ------------------- ----------------------- ---------------------------

หมายเหตุ : * ผลตอบแทนรวม หมายถึง เงินเดือน ค่าล่วงเวลา ค่าตอบแทนพิเศษ
และค่าคอมมิชชั่น

จากการที่ธุรกิจของบริษัทฯมีการเจริญเติบโตอย่างก้าวกระโดด ทำให้บริษัทฯ
ได้เพิ่มจำนวนบุคลากรทั้งระดับบริหารและปฏิบัติการอย่างรวดเร็ว ดังนั้น
ในการส่งเสริมให้บุคลากรสามารถปรับตัวเข้ากับวัฒนธรรมและค่านิยมขององค์กรได้อย่างเหมาะสม
และสร้างแรงจูงใจในการทำงาน บริษัทฯ
จึงยังคงเน้นกลยุทธ์ในการวางแผนความก้าวหน้าในสายงานของพนักงานและผู้บริหาร (Employee
Career Development Planning) ด้วยการนำ Competency
มาประยุกต์ใช้เพื่อให้เกิดความสัมพันธ์ระหว่างระดับทักษะ ความรู้
ความสามารถตลอดจนพฤติกรรมที่เกี่ยวข้องกับงาน และสนับสนุนการใช้ตัวชี้วัดหลักของผลงาน
(KPIs: Key Performance Indicators)
และดำเนินแผนงานที่มุ่งเน้นให้ผู้บริหารได้ตระหนักถึงบทบาทที่สำคัญในการเป็น Human Resource
Manager รวมทั้ง บริษัทฯ ให้สิทธิพนักงานทุกคนในการเป็นผู้ถือหุ้น
เพื่อให้พนักงานมีส่วนร่วมในการเติบโต ในฐานะเป็นเจ้าของบริษัทฯ

นโยบายตลอดจนกลยุทธ์ดังกล่าวข้างต้น
สามารถตอบสนองวิสัยทัศน์และเป้าหมายหลักที่เป็นการพัฒนาศักยภาพของบุคลากร
โดยทำให้เกิดประสิทธิผลของการทำงาน อันจะนำไปสู่ความก้าวหน้าขององค์กรได้อย่างยั่งยืน

9. การกำกับดูแลกิจการ

คณะกรรมการบริษัท ศุภาลัย จำกัด (มหาชน)
ตระหนักถึงความสำคัญของธรรมาภิบาลและความรับผิดชอบต่อสังคม เนื่องจากมีความเชื่อมั่นว่า
ธรรมาภิบาลที่ดี จะเป็นส่วนสำคัญที่จะช่วยให้การดำเนินธุรกิจของบริษัทฯ ประสบความสำเร็จ
และสร้างความเชื่อมั่นถึงการมีระบบการบริหารจัดการที่มีประสิทธิภาพ โปร่งใส
ตรวจสอบได้ซึ่งช่วยสร้างความเชื่อมั่นต่อผู้ถือหุ้น ผู้ลงทุน ผู้มีส่วนได้เสีย และผู้ที่เกี่ยวข้องทุกฝ่าย
ซึ่งจะนำไปสู่การเติบโตอย่างมีคุณภาพและยั่งยืน และสามารถสร้างมูลค่าเพิ่มแก่กิจการ

คณะกรรมการบริษัท เข้าใจบทบาท หน้าที่ และความรับผิดชอบที่ต้องมีต่อผู้ถือหุ้น
รวมถึงผู้เกี่ยวข้องต่างๆ และมีเจตนามุ่งมั่นที่จะดำเนินธุรกิจภายใต้หลักธรรมาภิบาลที่ดี
ตามแนวปฏิบัติที่ดีหรือระเบียบของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์ รวมถึงกฎระเบียบที่เกี่ยวข้อง
นอกจากนี้ คณะกรรมการบริษัทได้กำหนดและทบทวนนโยบายต่างๆ
รวมถึงการประเมินผลการปฏิบัติตามนโยบายที่เกี่ยวข้องกับหลักการกำกับดูแลกิจการทั้ง 5 หมวด
ประกอบด้วย

1.  สิทธิของผู้ถือหุ้น

2.  การปฏิบัติต่อผู้ถือหุ้นอย่างเท่าเทียมกัน

3.  บทบาทของผู้มีส่วนได้เสีย

4.  การเปิดเผยข้อมูลและความโปร่งใส

5.  ความรับผิดชอบของคณะกรรมการ

ซึ่งกรรมการ ผู้บริหาร และพนักงาน รวมทั้งพนักงานในบริษัทย่อย บริษัทร่วม
ได้ปฏิบัติตามนโยบายการกำกับดูแลกิจการ รวมถึงนโยบายที่เกี่ยวข้องโดยทั่วกัน
รายละเอียดดังต่อไปนี้

หมวดที่ 1: สิทธิของผู้ถือหุ้น (Shareholders’ Rights)

บริษัทฯ ตระหนักและให้ความสำคัญถึงสิทธิของผู้ถือหุ้น โดยไม่กระทำการใดๆ
อันเป็นการละเมิดหรือริดรอนสิทธิของผู้ถือหุ้น บริษัทฯ ให้สิทธิขั้นพื้นฐานต่อผู้ถือหุ้นอย่างเท่าเทียมกัน
อันได้แก่ การซื้อขายหรือโอนหุ้น การรับซื้อหุ้นคืน การได้รับเงินปันผล
การมีส่วนแบ่งในกำไรของกิจการ การได้รับข่าวสาร ข้อมูลของกิจการอย่างเพียงพอ
การเข้าร่วมประชุมผู้ถือหุ้นเพื่อใช้สิทธิออกเสียงในการแต่งตั้งหรือถอดถอนกรรมการ
แต่งตั้งผู้สอบบัญชี และเรื่องที่มีผลกระทบต่อบริษัทฯ เป็นต้น

บริษัทฯ ปฏิบัติตามนโยบายว่าด้วยการปฏิบัติต่อผู้ถือหุ้น โดยกำหนดให้คณะกรรมการบริษัท
พึงเคารพสิทธิและปฏิบัติต่อผู้ถือหุ้นทุกกลุ่ม ทุกรายอย่างเท่าเทียมกัน
โดยเฉพาะอย่างยิ่งกลุ่มผู้ถือหุ้นส่วนน้อย ผู้ถือหุ้นที่เป็นชาวต่างชาติ และผู้ถือหุ้นประเภทสถาบัน
ซึ่งมิได้จำกัดเฉพาะสิทธิตามกฎหมายเท่านั้น บริษัทฯ
ได้ปฏิบัติหน้าที่และดำเนินธุรกิจด้วยความซื่อสัตย์สุจริต โปร่งใส มีความรับผิดชอบต่อผู้ถือหุ้น
จัดการดูแลไม่ให้ทรัพย์สินใดๆ ของบริษัทฯ เสื่อมค่า สูญหาย หรือสูญเสียไปโดยเปล่าประโยชน์
และไม่แสวงหาผลประโยชน์ให้ตนเองและผู้เกี่ยวข้อง
ตลอดจนมีนโยบายในการอำนวยความสะดวกและส่งเสริมให้ผู้ถือหุ้นทุกคน
รวมทั้งผู้ถือหุ้นที่เป็นนักลงทุนสถาบันได้เข้าร่วมประชุมผู้ถือหุ้นของบริษัทฯ
โดยมีการกำกับดูแลปฏิบัติตามนโยบายเพื่อดำเนินการประชุมผู้ถือหุ้นให้เป็นไปตามกฎหมายและแนวทางการประชุมผู้ถือหุ้น
ทั้งนี้ ในการประชุมผู้ถือหุ้น บริษัทฯ จะคำนึงถึงความสะดวกของผู้ถือหุ้นที่จะเข้าร่วมประชุม
โดยจะไม่จัดประชุมในวันหยุดนักขัตฤกษ์ วันหยุดทำการของธนาคารพาณิชย์ บริษัทฯ
กำหนดช่วงเวลาจัดประชุมที่เหมาะสม คือ ระหว่าง 8.30 ถึง 17.00 นาฬิกา
และสถานที่จะจัดประชุมที่สำนักงานใหญ่ของบริษัทฯ ซึ่งอยู่ในเขตกรุงเทพมหานคร
โดยจะอำนวยความสะดวกในด้านต่างๆ ได้แก่ จัดเจ้าหน้าที่คอยต้อนรับให้ความสะดวกอย่างเพียงพอ
จัดเจ้าหน้าที่ตรวจสอบเอกสาร จัดให้มีการเลี้ยงรับรองสำหรับผู้ถือหุ้นที่เข้ามาร่วมประชุม
ซึ่งสถานที่ใช้จัดประชุมสามารถอำนวยความสะดวกให้กับผู้สูงอายุและผู้พิการที่ใช้รถเข็น
รวมถึงมีการเตรียมระบบรักษาความปลอดภัยและแผนรับมือกรณีเกิดเหตุฉุกเฉินให้กับผู้เข้าร่วมประชุม

กำหนดการจัดประชุมผู้ถือหุ้น

ในแต่ละปีบริษัทฯ จัดให้มีการประชุมสามัญผู้ถือหุ้น 1 ครั้ง ภายในเวลาไม่เกิน 4 เดือน
นับแต่วันสิ้นรอบปีบัญชีของบริษัทฯ
โดยตระหนักถึงสิทธิของผู้ถือหุ้นรวมทั้งส่งเสริมให้ผู้ถือหุ้นสามารถใช้สิทธิในการประชุมผู้ถือหุ้นได้อย่างเต็มที่
จึงเปิดโอกาสให้ผู้ถือหุ้นเสนอระเบียบวาระการประชุมสามัญผู้ถือหุ้น
รายชื่อบุคคลที่เสนอแต่งตั้งเป็นกรรมการบริษัท และส่งคำถามล่วงหน้ามายังบริษัทฯ
ทั้งภาษาไทยและภาษาอังกฤษ ผ่านช่องทางเว็บไซต์ของบริษัทฯ (www.supalai.com) อย่างน้อย
3 เดือนก่อนวันสิ้นรอบบัญชี โดยในปีที่ผ่านมาบริษัทฯ แจ้งผ่านตลาดหลักทรัพย์ฯ
และเว็บไซต์ของบริษัทฯ ให้ผู้ถือหุ้นทราบแล้ว ตั้งแต่วันที่ 1 ตุลาคม 2556 – 7 มกราคม 2557
เพื่อประโยชน์สูงสุดของผู้ถือหุ้นที่จะได้รับทราบถึงสิทธิของตน รวมถึงได้นำหลักเกณฑ์ ขั้นตอน
และข้อมูลประกอบการประชุม ทั้งภาษาไทยและภาษาอังกฤษ แจ้งผ่านเว็บไซต์ของบริษัทฯ ล่วงหน้า
เพื่อผู้ถือหุ้นจะได้มีเวลาศึกษาข้อมูลประกอบการประชุม และในวันประชุมสามัญผู้ถือหุ้น คณะกรรมการ
ที่ปรึกษาคณะกรรมการ และผู้บริหารที่ดูแลงานทางด้านการเงิน – บัญชี
เข้าร่วมประชุมโดยพร้อมเพรียงเพื่อตอบข้อซักถาม

ทั้งนี้ในปี 2556 บริษัทฯ ได้จัดการประชุมสามัญผู้ถือหุ้นในวันที่ 22 เมษายน 2556 ณ ห้องประชุม
Auditorium ชั้น 33 อาคารศุภาลัยแกรนด์ทาวเวอร์ เลขที่ 1011 ถนนพระราม 3
แขวงช่องนนทรี เขตยานนาวา กรุงเทพมหานคร
และในระหว่างปีไม่มีการเรียกประชุมวิสามัญผู้ถือหุ้น สำหรับการเดินทางมาประชุม
ผู้ถือหุ้นสามารถเดินทางได้สะดวกหลากหลายเส้นทาง ได้แก่

-   ขึ้นทางด่วน มาทางดาวคะนอง โดยลงที่ด่านพระราม 3 (ช่องนนทรี - นางลิ้นจี่)
    เข้าสู่ถนนพระราม 3 ขึ้นสะพานข้ามแยก 1 จุด ลงสะพานแล้วเบี่ยงออกซ้าย
    เมื่อผ่านสามแยกไฟแดง ให้วิ่งตรงไป 500 เมตร และกลับรถ อาคารจะอยู่ซ้ายมือ

-   มาจากถนนสุขสวัสดิ์ หรือสมุทรปราการ หรือสมุทรสาคร สามารถใช้สะพานภูมิพล 1
    และสะพานภูมิพล 2 ลงถนนพระราม 3 ถึงแยกไฟแดงให้เลี้ยวขวา วิ่งตรงไป 500 เมตร
    และกลับรถ อาคารจะอยู่ซ้ายมือ

-   มาจากสี่แยกท่าพระ สามารถวิ่งตรงขึ้นสะพานกรุงเทพ มุ่งสู่ถนนพระราม 3
    ขึ้นสะพานข้ามแยกตลอดสาย สังเกตธนาคารกรุงศรีอยุธยา สำนักงานใหญ่ (ฝั่งขวามือ)
    ไม่ต้องขึ้นสะพานต่อ ให้วิ่งถนนปกติ อาคารจะอยู่ซ้ายมือ

-   มาจากแยกอโศก - สุขุมวิท ผ่านหน้าศูนย์ประชุมแห่งชาติสิริกิติ์ ข้ามสะพานคลองเตย
    เข้าสู่ถนนพระราม 3 ขึ้นสะพานข้ามแยก 2 จุด
    เมื่อลงสะพานจะผ่านสามแยกที่จะขึ้นสะพานภูมิพล 1 ให้วิ่งตรงไป 500 เมตร และกลับรถ
    อาคารจะอยู่ซ้ายมือ

-   มาจากถนนสีลม - สาทร ให้วิ่งเข้าสู่ถนนนราธิวาสราชนครินทร์ มาบรรจบกับถนนพระราม 3
    เลี้ยวขวา ผ่านสามแยกที่จะขึ้นสะพานภูมิพล 1 ให้วิ่งตรงไป 500 เมตร และกลับรถ
    อาคารจะอยู่ซ้ายมือ

การส่งหนังสือเชิญประชุม

บริษัท ศูนย์รับฝากหลักทรัพย์ (ประเทศไทย) จำกัด ซึ่งเป็นนายทะเบียนหุ้นของบริษัทฯ
เป็นผู้ดำเนินการจัดส่งหนังสือเชิญประชุมพร้อมเอกสารประกอบการพิจารณาในวาระต่างๆ
ที่มีรายละเอียดเพียงพอต่อการตัดสินใจพร้อมหนังสือมอบฉันทะและรายงานประจำปี
ส่งให้ผู้ถือหุ้นล่วงหน้าก่อนวันประชุม ประมาณ 30 วัน ทั้งนี้ เพื่อเปิดโอกาสให้ผู้ถือหุ้น
และผู้ลงทุนสถาบัน มีเวลาในการเตรียมตัวศึกษารายละเอียดของแต่ละวาระ
และเตรียมการมอบฉันทะ ในกรณีที่ไม่สะดวกเข้าร่วมประชุมด้วยตนเอง พร้อมทั้ง
จัดเตรียมอากรแสตมป์สำหรับปิดหนังสือมอบฉันทะไว้บริการ โดยไม่คิดค่าใช้จ่าย ทั้งนี้
เพื่อต้องการลดภาระการจัดหาอากรแสตมป์ของผู้ถือหุ้น

นอกจากนี้ บริษัทฯ ได้เผยแพร่หนังสือเชิญประชุม เอกสารประกอบการพิจารณา
หนังสือมอบฉันทะทั้งฉบับภาษาไทยและภาษาอังกฤษผ่านทางเว็บไซต์ของบริษัทฯ
(www.supalai.com) ไม่น้อยกว่า 21 วัน
เพื่อเป็นช่องทางหนึ่งให้ผู้ถือหุ้นทราบซึ่งเป็นข้อมูลเดียวกับข้อมูลที่บริษัทฯ
ได้ส่งให้ผู้ถือหุ้นในรูปแบบเอกสาร
และได้ลงโฆษณาคำบอกกล่าวเชิญประชุมผู้ถือหุ้นในหนังสือพิมพ์ต่อเนื่องกัน 3 วันก่อนวันประชุม 14
วัน

บริษัทฯ แจ้งให้ผู้ถือหุ้นทราบในหนังสือเชิญประชุมด้วยทุกครั้ง เพื่อให้ผู้ถือหุ้นทราบถึงสิทธิ
หลักเกณฑ์และขั้นตอนในการออกเสียงลงคะแนนของตนเองตามกฎหมาย
โดยไม่มีการเพิ่มเรื่องประชุมใดไว้ในวาระอื่น โดยไม่แจ้งให้ทราบล่วงหน้า
เว้นแต่กรณีจำเป็นเร่งด่วนที่ปรากฏภายหลังส่งหนังสือเชิญประชุมแล้ว
หรือหากมีกรณีเร่งด่วนที่เป็นเรื่องเกี่ยวข้องหรือกระทบกับผลประโยชน์ของผู้ถือหุ้นและจำเป็นต้องเสนอวาระเป็นกรณีพิเศษ
บริษัทฯ จะเรียกประชุมวิสามัญผู้ถือหุ้นทันที
ซึ่งเลขานุการบริษัทจะรับผิดชอบดำเนินการบันทึกการประชุมให้ถูกต้องครบถ้วนทุกวาระการประชุม
เพื่อให้ผู้ถือหุ้นใช้ตรวจสอบ

สำหรับผู้ถือหุ้นที่จะเสนอชื่อบุคคล
เพื่อเข้ารับการพิจารณาเลือกตั้งเป็นกรรมการอาจจะเป็นผู้ถือหุ้นรายเดียวหรือหลายรายรวมกันได้ไม่น้อยกว่าร้อยละ
1 ของทุนชำระแล้ว และถือหุ้นมาอย่างต่อเนื่องไม่น้อยกว่า 1 ปี
และต้องถือหุ้นในวันที่เสนอชื่อกรรมการ
โดยคณะกรรมการสรรหาและกำหนดค่าตอบแทนจะเป็นผู้คัดสรรรายชื่อบุคคลที่ผู้ถือหุ้นเสนอว่ามีคุณสมบัติเหมาะสมหรือไม่
ตามหลักเกณฑ์การให้สิทธิผู้ถือหุ้นเสนอชื่อบุคคลเพื่อเข้ารับการพิจารณาเลือกตั้งเป็นกรรมการ
ซึ่งได้ประกาศผ่านเว็บไซต์ของบริษัทฯ ตั้งแต่วันที่ 1 ตุลาคม 2556

การกำหนดค่าตอบแทนกรรมการ บริษัทฯ
ได้ปฏิบัติตามนโยบายว่าด้วยหลักเกณฑ์การนำเสนอและพิจารณาค่าตอบแทนกรรมการต่อผู้ถือหุ้น
โดยบริษัทฯ ได้แต่งตั้งคณะกรรมการสรรหาและกำหนดค่าตอบแทน
เพื่อทำหน้าที่พิจารณารูปแบบและหลักเกณฑ์การจ่ายค่าตอบแทนกรรมการ ซึ่งบริษัทฯ
ได้กำหนดค่าตอบแทนกรรมการ โดยพิจารณาจากกลุ่มอุตสาหกรรมเดียวกัน
และการขยายตัวทางธุรกิจประกอบ รวมถึงบริษัทฯ
ได้นำเสนอค่าตอบแทนกรรมการให้ผู้ถือหุ้นพิจารณาอนุมัติเป็นประจำทุกปี
ซึ่งการจ่ายค่าตอบแทนกรรมการเป็นไปตามพระราชบัญญัติบริษัทมหาชน มาตรา 90 กำหนดว่า
“การจ่ายค่าตอบแทนกรรมการให้เป็นไปตามมติของที่ประชุมผู้ถือหุ้น
ซึ่งประกอบด้วยคะแนนเสียงไม่น้อยกว่าสองในสามของจำนวนเสียงทั้งหมดของผู้ถือหุ้นซึ่งมาประชุม”
โดยการกำหนดค่าตอบแทนรายเดือน ค่าบำเหน็จ ค่าเบี้ยประชุม บริษัทฯ
ได้นำเสนอให้ผู้ถือหุ้นพิจารณาอนุมัติในการประชุมสามัญผู้ถือหุ้นเป็นประจำทุกปี และบริษัทฯ
ไม่มีการจ่ายเงินหรือทรัพย์สินอื่นใดให้แก่กรรมการ
เว้นแต่จะจ่ายเป็นค่าตอบแทนตามสิทธิและผลประโยชน์ตอบแทนโดยปกติวิสัย
ในฐานะที่เป็นกรรมการของบริษัทฯ ทั้งนี้ บริษัทฯ
ได้เผยแพร่นโยบายดังกล่าวไว้บนเว็บไซต์ของบริษัทฯ (www.supalai.com) เพื่อให้ผู้ถือหุ้น
และประชาชนทั่วไปที่สนใจได้รับทราบ

การดำเนินการประชุมผู้ถือหุ้น

ในวันประชุมผู้ถือหุ้นบริษัทฯ
ได้จัดเจ้าหน้าที่ลงทะเบียนเพื่ออำนวยความสะดวกให้แก่ผู้ถือหุ้นและผู้รับมอบฉันทะที่เข้าร่วมประชุมเป็นการล่วงหน้ากว่า
2 ชั่วโมงก่อนการประชุมและต่อเนื่องจนการประชุมแล้วเสร็จ
อีกทั้งยังมีการใช้ระบบจัดประชุมผู้ถือหุ้น (AGM) ในการลงทะเบียนผู้ถือหุ้น (e-Registration)
และโปรแกรมการนับคะแนน และแสดงผล (e-Voting)
ซึ่งเริ่มตั้งแต่ขั้นตอนการเตรียมข้อมูลผู้เข้าร่วมประชุม การลงทะเบียนเข้าร่วมประชุม
การจัดพิมพ์ใบลงคะแนน การประมวลผลการลงคะแนนตามรายวาระ
และการรายงานสรุปผลการประชุม เพื่ออำนวยความสะดวกรวดเร็วในการประชุมผู้ถือหุ้น
และจัดให้มีการเลี้ยงรับรองสำหรับผู้ถือหุ้นที่มาร่วมประชุม

โดยก่อนเริ่มการประชุมประธานที่ประชุมจะชี้แจงวิธีการออกเสียงลงคะแนน
และการนับคะแนนเสียงของผู้ถือหุ้นที่จะต้องลงมติในแต่ละวาระตามข้อบังคับของบริษัทฯ
รวมถึงการกำหนดให้มีการใช้บัตรลงคะแนนเสียงสำหรับทุกวาระ
เพื่อให้ผู้ถือหุ้นสามารถลงคะแนนได้ตามที่เห็นสมควร
และการใช้สิทธิออกเสียงลงคะแนนในแต่ละวาระอย่างชัดเจน

คำชี้แจงวิธีการออกเสียงลงคะแนนเสียง และการนับคะแนนเสียง มีดังนี้

1.  การออกเสียงลงคะแนนให้นับหุ้นหนึ่งหุ้นเป็นหนึ่งเสียง และให้ถือเอาเสียงข้างมากเป็นมติ
    ถ้าคะแนนเสียงเท่ากันให้ประธานมีเสียงชี้ขาดอีกเสียงหนึ่งต่างหาก จากในฐานะเป็นผู้ถือหุ้น

2.  ผู้ถือหุ้นคนใดมีส่วนได้เสียเป็นพิเศษในข้อประชุมข้อใด ห้ามมิให้ออกเสียงในข้อนั้น
    และประธานอาจจะเชิญให้ออกนอกที่ประชุมชั่วคราวก็ได้
    แต่การออกเสียงเลือกตั้งกรรมการหรือถอดถอนกรรมการให้ออกเสียงลงคะแนนได้โดยไม่มีข้อห้าม

3.  ผู้ถือหุ้นที่มาประชุมด้วยตนเอง
    สามารถออกเสียงคะแนนในบัตรลงคะแนนเสียงที่ได้รับแจกขณะลงทะเบียน กรณีผู้รับมอบฉันทะ
    ให้ออกเสียงลงคะแนนในบัตรลงคะแนนเสียงตามความประสงค์ของผู้ถือหุ้นที่ระบุไว้ในหนังสือมอบฉันทะ
    และส่งมอบแก่เจ้าหน้าที่
    เพื่อนำไปบันทึกรวมกับคะแนนเสียงที่ผู้ถือหุ้นมอบฉันทะล่วงหน้าให้แก่กรรมการอิสระที่บริษัทฯ
    เสนอชื่อ

4.  ประธานแจ้งให้ที่ประชุมทราบผลการลงคะแนนเสียงในแต่ละวาระ
    โดยผลคะแนนเสียงที่นับได้จะเป็นคะแนนเสียงที่รวมคะแนนเสียงตามความประสงค์ของผู้ถือหุ้นที่มาประชุมด้วยตนเองและผู้รับมอบฉันทะแล้ว
    โดยในแต่ละวาระจะใช้จำนวนหุ้นของผู้เข้าประชุมล่าสุด

สำหรับวาระการเลือกตั้งกรรมการจะลงมติเป็นรายบุคคล โดยบริษัทฯ
เสนอชื่อกรรมการให้ผู้ถือหุ้นลงคะแนนเป็นรายบุคคล
และเพื่อให้การลงคะแนนเสียงในวาระเลือกตั้งกรรมการมีความโปร่งใสในการนับคะแนน
จึงกำหนดให้ผู้ถือหุ้นทุกท่าน ทั้งที่เห็นด้วย ไม่เห็นด้วย และงดออกเสียง
ลงคะแนนเสียงในบัตรลงคะแนนเสียง และเจ้าหน้าที่จะเก็บบัตรลงคะแนนเสียง
เมื่อลงคะแนนเสียงให้กรรมการครบทุกคนแล้ว

บริษัทฯ เปิดโอกาสให้ผู้เข้าร่วมประชุมซักถามปัญหาและข้อสงสัยต่างๆ
หรือเสนอความคิดเห็นได้อย่างเต็มที่ และให้เวลาการอภิปรายอย่างเพียงพอเหมาะสม
โดยจะบันทึกประเด็นคำถามคำตอบไว้ในรายงานการประชุม
เพื่อให้ผู้ถือหุ้นที่ไม่ได้เข้าประชุมได้รับทราบ
ซึ่งประธานที่ประชุมจะดำเนินการประชุมตามวาระการประชุม
รวมทั้งไม่เพิ่มวาระการประชุมโดยไม่แจ้งให้ผู้ถือหุ้นทราบล่วงหน้า

ในปี 2556 บริษัทฯ จัดให้มีการประชุมสามัญผู้ถือหุ้นประจำปี เมื่อวันที่ 22 เมษายน 2556 ณ
ห้องประชุม Auditorium ชั้น 33 อาคารศุภาลัยแกรนด์ทาวน์เวอร์ เลขที่ 1011 ถนนพระราม 3
แขวงช่องนนทรี เขตยานนาวา กรุงเทพมหานคร ในวันประชุม
ประธานกรรมการได้ทำหน้าที่ประธานในที่ประชุม โดยมีประธานคณะอนุกรรมการทุกคณะ
คณะกรรมการ และผู้บริหารที่ดูแลงานทางด้านการเงิน – บัญชี เข้าร่วมประชุมทั้งสิ้น 11 ท่าน
โดยเข้าประชุมพร้อมเพรียงกัน ดังนี้

  1. นายประทีป ตั้งมติธรรม ประธานกรรมการ

  2. นางอัจฉรา ตั้งมติธรรม รองประธานกรรมการ

  3. นายอธิป พีชานนท์ กรรมการ

  4. นายประกิต ประทีปะเสน กรรมการอิสระ และประธานคณะกรรมการตรวจสอบ

  5. นายประสพ สนองชาติ กรรมการอิสระ และประธานคณะกรรมการสรรหาและ

  กำหนดค่าตอบแทน

  6. ดร.วิรัช อภิเมธีธำรง กรรมการอิสระ และประธานคณะกรรมการกำกับดูแลกิจการ

  7. นายอนันต์ เกตุพิทยา กรรมการอิสระ และประธานคณะกรรมการบริหารความเสี่ยง

  8. ผศ.อัศวิน พิชญโยธิน กรรมการอิสระ

  9. ดร.ประศาสน์ ตั้งมติธรรม กรรมการ

  10. นายไตรเตชะ ตั้งมติธรรม กรรมการ

  11. นางวารุณี ลภิธนานุวัฒน์ ผู้ช่วยกรรมการผู้จัดการอาวุโสสายงานการเงิน –
  บัญชีและเลขานุการบริษัท

ที่ปรึกษากรรมการที่ลาการประชุม

1. นายทวี หนุนภักดี

นอกจากนี้ บริษัทฯ ได้เชิญผู้สอบบัญชีจาก บริษัท สำนักงาน เอินส์ท แอนด์ ยัง จำกัด
เข้าร่วมประชุม ตั้งแต่เริ่มการประชุม เพื่อรับฟังความคิดเห็น
เตรียมตอบข้อซักถามของผู้ถือหุ้นในวันประชุม ดังนี้

  1. นางสาวกรองแก้ว ลิมป์กิตติกุล

  2. นางสาวชัชฎา เกษมสมใจ

ในการประชุม ประธานที่ประชุมได้ชี้แจงวิธีการออกเสียงลงคะแนน และการนับคะแนนเสียง
รวมถึงการกำหนดให้มีการใช้บัตรลงคะแนนเสียงสำหรับทุกวาระก่อนเริ่มประชุม
พร้อมทั้งขอความเห็นที่ประชุมในกรณีที่มีผู้เข้าร่วมประชุมภายหลังมีสิทธิเข้าร่วมเป็นองค์ประชุมและมีสิทธิลงคะแนนได้
นับแต่วาระที่ได้เข้าประชุมเป็นต้นไป ซึ่งที่ประชุมมีมติเห็นชอบ
ในการดำเนินการประชุมประธานที่ประชุมได้นำเสนอเรื่องต่อผู้ถือหุ้นเพื่อพิจารณา
ตามลำดับวาระการประชุม พร้อมทั้งเปิดโอกาสให้ซักถามในแต่ละวาระ
ส่วนเรื่องอื่นที่นอกเหนือจากวาระได้เปิดโอกาสให้ซักถามในช่วงท้าย
ซึ่งผู้ถือหุ้นมีสิทธิเท่าเทียมกันและมีเวลาอย่างเพียงพอเหมาะสม

การประชุมผู้ถือหุ้น

ในปี 2556 บริษัทฯ จัดประชุมสามัญผู้ถือหุ้น ในวันที่ 22 เมษายน 2556
โดยมีกรรมการเข้าร่วมประชุม 10 ท่าน (กรรมการทั้งหมดมี 10 ท่าน)
และมีผู้ถือหุ้นเข้าร่วมประชุม 763 ราย รวมนับจำนวนหุ้น ได้ทั้งสิ้น 1,037,096,849 หุ้น
คิดเป็นร้อยละ 60.42 ของจำนวนหุ้นที่จำหน่ายได้แล้วทั้งหมดของบริษัทฯ
(หุ้นสามัญที่เรียกชำระแล้วของบริษัทฯ มีจำนวนทั้งสิ้น 1,716,553,249 หุ้น) ประกอบไปด้วย
ผู้ถือหุ้นเข้าร่วมประชุมด้วยตนเองรวม 182 ราย นับจำนวนหุ้นได้ทั้งสิ้น 501,780,890 หุ้น
คิดเป็นร้อยละ 29.23 ของจำนวนหุ้นที่จำหน่ายได้แล้วทั้งหมดของบริษัทฯ และโดยการมอบฉันทะรวม
581 ราย นับจำนวนหุ้นได้ทั้งสิ้น 535,315,959 หุ้น คิดเป็นร้อยละ 31.19
ของจำนวนหุ้นที่จำหน่ายได้แล้วทั้งหมดของบริษัทฯ ครบเป็นองค์ประชุมตามข้อบังคับของบริษัทฯ
และตามพระราชบัญญัติบริษัทมหาชน คือ มีผู้ถือหุ้นมาประชุมด้วยตนเอง
หรือมอบฉันทะให้ผู้อื่นมาร่วมประชุมไม่น้อยกว่า 25 คน และมีหุ้นนับรวมกันได้ไม่น้อยกว่า 1 ใน 3
ของจำนวนหุ้นที่จำหน่ายได้ทั้งหมด และเพื่อให้การประชุมเป็นไปอย่างโปร่งใส
และสอดคล้องกับแนวทางที่ดีในการจัดประชุมผู้ถือหุ้นของบริษัทจดทะเบียน
ได้ขออาสาสมัครตัวแทนจากผู้ถือหุ้นรายย่อย คือ นางมาลิณี อนุวัตเมธี และนายเกรียงไกร
กิติธรทรัพย์ เข้าร่วมสังเกตการณ์นับคะแนนที่จุดนับคะแนน โดยในแต่ละวาระของการประชุม บริษัทฯ
จัดให้มีการลงคะแนนเสียง และบันทึกมติของที่ประชุมไว้อย่างชัดเจนว่า เห็นชอบ ไม่เห็นชอบ
หรืองดออกเสียงเป็นจำนวนเท่าใด นอกจากนี้ มีตัวแทนจากสมาคมส่งเสริมผู้ลงทุนไทย คือ
นางสาวรัชดาภรณ์ สายสาหร่าย เข้าร่วมประชุมในครั้งนี้

การเปิดเผยผลการประชุม

บริษัทฯ เปิดเผยมติที่ประชุมสามัญผู้ถือหุ้น พร้อมผลการลงคะแนนเสียง
โดยแจ้งเป็นจดหมายต่อกรรมการและผู้จัดการ ตลาดหลักทรัพย์แห่งประเทศไทย
และเปิดเผยไว้บนเว็บไซต์ของบริษัทฯ (www.supalai.com) หลังเสร็จสิ้นการประชุม คือในวันที่
22 เมษายน 2556 และจัดส่งรายงานการประชุมผู้ถือหุ้น ซึ่งมีการจดบันทึกการประชุม
การออกเสียงในแต่ละวาระพร้อมคำถามหรือข้อคิดเห็นที่สำคัญไว้อย่างครบถ้วน ให้ตลาดหลักทรัพย์ฯ
คณะกรรมการตลาดหลักทรัพย์ และหน่วยงานที่เกี่ยวข้อง ภายใน 14 วัน นับแต่วันประชุมผู้ถือหุ้น
คือในวันที่ 3 พฤษภาคม 2556 โดยเผยแพร่ข้อมูลผ่านทางเว็บไซต์ของบริษัทฯ รวมทั้งบริษัทฯ
ได้บันทึกภาพการประชุมเผยแพร่บนเว็บไซต์ของบริษัทฯ (www.supalai.com)
เพื่อให้บริการเผยแพร่แก่ผู้ถือหุ้นที่สนใจ

หมวดที่ 2: การปฏิบัติต่อผู้ถือหุ้นอย่างเท่าเทียมกัน (Equitable Treatment of
Shareholders)

บริษัทฯ ได้ปฏิบัติตามนโยบายว่าด้วยการปฏิบัติต่อผู้ถือหุ้น
เพื่อเน้นความเท่าเทียมกันของผู้ถือหุ้นทั้งรายใหญ่และรายเล็ก โดยปฏิบัติต่อผู้ถือหุ้นอย่างเท่าเทียมกัน
ให้ความสำคัญเรื่องการรักษาสิทธิพื้นฐานของผู้ถือหุ้นและส่งเสริมให้ผู้ถือหุ้นใช้สิทธิตามพื้นฐานกฎหมายที่กำหนด
มีการให้ข้อมูลอย่างครบถ้วนเท่าเทียมกัน เพื่อให้ผู้ถือหุ้นวางใจและมีความมั่นใจในการลงทุน
และให้สิทธิประโยชน์และแบ่งปันผลกำไรอย่างเท่าเทียมกัน โดยไม่คำนึงถึงเพศ อายุ เชื้อชาติ
สัญชาติ ศาสนา ความเชื่อ ฐานะทางสังคม ความพิการ หรือความคิดเห็นทางการเมือง
และแม้ผู้ถือหุ้นจะไม่สามารถเข้าร่วมประชุมด้วยเหตุไม่สะดวกประการใด
ผู้ถือหุ้นย่อมมีสิทธิมอบฉันทะให้บุคคลอื่นเข้าร่วมประชุมแทนได้ ทั้งนี้ บริษัทฯ
ได้เผยแพร่นโยบายดังกล่าวไว้บนเว็บไซต์ของบริษัทฯ (www.supalai.com) เพื่อให้ผู้ถือหุ้น
และประชาชนทั่วไปที่สนใจได้รับทราบ

การอำนวยความสะดวกให้กับผู้ถือหุ้นที่เป็นชาวต่างชาติ บริษัทฯ ได้จัดทำเอกสารต่างๆ เป็น 2
ภาษา คือ ภาษาไทยและภาษาอังกฤษ สำหรับผู้ถือหุ้นชาวไทยและชาวต่างชาติ อาทิเช่น
หนังสือเชิญประชุมผู้ถือหุ้น หนังสือมอบฉันทะ รายงานการประชุมผู้ถือหุ้น รายงานประจำปี เป็นต้น
และจัดทำเว็บไซต์ของบริษัทฯ (www.supalai.com) เป็น 2 ภาษา
เพื่อให้บริการเผยแพร่แก่ผู้ถือหุ้นที่สนใจ

ทั้งนี้ บริษัทฯ จัดส่งหนังสือเชิญประชุม พร้อมเอกสารประกอบการพิจารณาในวาระต่างๆ
แก่ผู้ถือหุ้นล่วงหน้าก่อนวันประชุม ไม่น้อยกว่า 21 วัน และนำรายละเอียดเกี่ยวกับการประชุม
กำหนดการประชุม วาระการประชุม เผยแพร่บนเว็บไซต์ของบริษัทฯ (www.supalai.com)
ล่วงหน้ามากกว่า 30 วันก่อนวันประชุม

นอกจากนี้ บริษัทฯ มีความมุ่งมั่นที่จะพัฒนาไปสู่ระดับมาตรฐานสากล จึงยึดมั่นในการดำเนินธุรกิจ
ที่ตั้งอยู่บนพื้นฐานของความซื่อสัตย์ โปร่งใส และเป็นธรรม เพื่อให้บริษัทฯ
ดำเนินไปอย่างมีประสิทธิผล บรรลุตามวัตถุประสงค์ที่กำหนดไว้ บริษัทฯ
จึงกำหนดจรรยาบรรณของกรรมการ ผู้บริหาร และพนักงานขึ้น
เพื่อเป็นแนวทางในการประพฤติปฏิบัติให้ถูกต้อง
พร้อมทั้งมีนโยบายให้ถือปฏิบัติอย่างเคร่งครัดในการปฏิบัติงาน
เพื่อก่อให้เกิดประโยชน์สูงสุดต่อผู้ถือหุ้น และผู้มีส่วนได้เสียต่างๆ ได้แก่
การจัดการความขัดแย้งทางผลประโยชน์ การรักษาข้อมูลที่เป็นความลับ
ความรับผิดชอบต่อทรัพย์สินและชื่อเสียงของบริษัทฯ และความรับผิดชอบต่อผู้มีส่วนได้เสีย

การจัดการความขัดแย้งทางผลประโยชน์

บริษัทฯ ปฏิบัติตามนโยบายว่าด้วยความขัดแย้งทางผลประโยชน์ โดยกรรมการ ผู้บริหาร
และพนักงานทุกคน รวมทั้งพนักงานในบริษัทย่อย บริษัทร่วม ถือปฏิบัติตามอย่างเคร่งครัดโดยทั่วกัน
เพื่อป้องกันความขัดแย้งระหว่างผลประโยชน์ส่วนตัวของพนักงาน
หรือผู้ใกล้ชิดกับผลประโยชน์โดยรวมของบริษัทฯ โดยกำหนดให้กรรมการ ผู้บริหาร
และพนักงานทุกคน ต้องหลีกเลี่ยงการมีผลประโยชน์ส่วนตัวใดๆ ที่จะมีผลเสียต่อการปฏิบัติหน้าที่
เพื่อผลประโยชน์ของบริษัทฯ หรือทำให้ยากต่อการปฏิบัติงานอย่างถูกต้อง เช่น การลงทุน
หรือมีส่วนเกี่ยวข้องในโอกาสทางธุรกิจใดๆ ที่บริษัทฯ มีความสนใจ และการรู้ถึงข้อมูลนั้น
สืบเนื่องจากการทำงานที่อยู่ในความรับผิดชอบของพนักงาน
หรือการแสวงหาผลประโยชน์ในองค์กรที่ทำธุรกิจ หรือเป็นคู่แข่งกับบริษัทฯ
หรือการทำธุรกิจในนามของบริษัทฯ กับผู้ที่เป็นสมาชิกครอบครัวของตน
หรือกับองค์กรธุรกิจที่ตนหรือสมาชิกครอบครัวของตนมีส่วนเกี่ยวข้องอยู่อย่างสำคัญ
หรือทำงานเป็นพนักงาน เป็นกรรมการ เป็นหุ้นส่วน หรือเป็นที่ปรึกษาขององค์กรที่ทำธุรกิจ
หรือแสวงหาการทำธุรกิจกับบริษัทฯ หรือทำธุรกิจแข่งขันกับบริษัทฯ
หรือทำธุรกิจที่ให้บริการกับคู่แข่งขันสำคัญของบริษัทฯ หรือมีส่วนเกี่ยวข้องกับงานที่ทำเอง
หรือโดยผู้อื่นว่าจ้าง จนทำให้มีผลเสียไม่ว่ากรณีใดๆ กับการทำงานให้บริษัทฯ
รวมถึงมีนโยบายให้กรรมการและผู้บริหารที่มีส่วนได้เสียในวาระใด
ห้ามมิให้เข้าร่วมประชุมคณะกรรมการในวาระนั้นๆ

ทั้งนี้ กรรมการ ผู้บริหาร และพนักงานทุกคนต้องเปิดเผย เมื่อเกิดสถานการณ์
ที่ทำให้เชื่อว่าจะทำให้เกิดความขัดแย้งทางผลประโยชน์
ถ้าพนักงานสงสัยว่าจะมีความขัดแย้งทางผลประโยชน์
หรือมีบางอย่างที่อาจทำให้ผู้อื่นคิดว่าเป็นความขัดแย้งทางผลประโยชน์
ต้องรายงานให้คณะกรรมการทราบทันที รวมทั้งต้องเปิดเผยโอกาสทางธุรกิจจากการใช้ทรัพย์สิน
หรือข้อมูลของบริษัทฯ ก่อนที่จะใช้โอกาสนั้นเพื่อการใด อันเป็นประโยชน์ต่อตัวเอง
โดยต้องไม่ใช้ทรัพย์สิน หรือข้อมูล หรือตำแหน่งหน้าที่ในบริษัทฯ เพื่อแสวงหาผลประโยชน์ส่วนตัว
โดยบริษัทฯ ไม่มีรายการที่เป็นการให้ความช่วยเหลือทางการเงิน แก่บริษัทที่ไม่ใช่บริษัทย่อย
หรือไม่เคยเกิดกรณีที่กรรมการ หรือผู้บริหารของบริษัทฯ มีการซื้อขายหลักทรัพย์โดยใช้ข้อมูลภายใน
หรือ ไม่เคยฝ่าฝืน หรือ ไม่ปฏิบัติตามหลักเกณฑ์การทำรายการระหว่างกัน
และหลักเกณฑ์การซื้อขายสินทรัพย์ ทั้งนี้ บริษัทฯ
ได้เผยแพร่นโยบายดังกล่าวไว้บนเว็บไซต์ของบริษัทฯ (www.supalai.com) เพื่อให้ผู้ถือหุ้น
และประชาชนทั่วไปที่สนใจได้รับทราบ

การใช้ข้อมูลภายใน

บริษัทฯ ได้ปฏิบัติตามนโยบายว่าด้วยการใช้ข้อมูลภายใน โดยกรรมการ ผู้บริหาร และพนักงานทุกคน
รวมทั้งพนักงานในบริษัทย่อย บริษัทร่วม ถือปฏิบัติตามอย่างเคร่งครัดโดยทั่วกัน
โดยกำหนดให้กรรมการ ผู้บริหาร และพนักงานทุกคน ต้องไม่นำข้อมูลภายในของบริษัทฯ
หรือคู่ค้าทางธุรกิจ ไปซื้อ หรือขาย หรือเสนอซื้อ หรือเสนอขาย หรือชักชวนให้บุคคลอื่นซื้อ หรือขาย
หรือเสนอซื้อ หรือเสนอขายหลักทรัพย์ของบริษัทฯ หรือคู่ค้าทางธุรกิจ เพื่อประโยชน์ของตนเอง
หรือบุคคลอื่น และต้องปฏิบัติตามกฎหมายที่เกี่ยวข้องอย่างเคร่งครัด ซึ่งกรรมการ และผู้บริหาร
มีหน้าที่

-   รายงานการถือครอง และรายงานการเปลี่ยนแปลงการถือหลักทรัพย์ ตามมาตรา 59
    แห่งพระราชบัญญัติหลักทรัพย์และตลาดหลักทรัพย์ พ.ศ.2535 ภายใน 3 วันทำการ
    นับจากวันที่ซื้อ ขาย โอน หรือรับโอน
    ต่อสำนักงานคณะกรรมการกำกับหลักทรัพย์และตลาดหลักทรัพย์
    รวมทั้งห้ามซื้อขายหลักทรัพย์ของบริษัทฯ ในช่วง 1
    เดือนก่อนที่จะเผยแพร่งบการเงินต่อสาธารณชน

-   รายงานการเปลี่ยนแปลงการถือครองหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์
    และจัดส่งสำเนารายงานดังกล่าวให้แก่บริษัทฯ
    ในวันเดียวกับวันที่รายงานต่อสำนักงานคณะกรรมการกำกับหลักทรัพย์และตลาดหลักทรัพย์

-   เมื่อได้รับทราบข้อมูลภายในที่เป็นสาระสำคัญที่มีผลต่อการเปลี่ยนแปลงราคาหลักทรัพย์
    จะต้องระงับการซื้อขายหลักทรัพย์ของบริษัทฯ ในช่วง 1
    เดือนก่อนที่งบการเงินหรือข้อมูลภายในนั้นจะเปิดเผยต่อสาธารณชน
    และห้ามเปิดเผยข้อมูลที่เป็นสาระสำคัญนั้นต่อบุคคลอื่น

บริษัทฯ ถือว่าข้อมูลภายใน ข้อมูลทางธุรกิจทั้งหมด เป็นข้อมูลสำคัญในการดำเนินการ บริหารกิจการ
อันเป็นข้อมูลลับของบริษัทฯ ที่ยังไม่เปิดเผยสู่สาธารณะ หากเปิดเผยแล้ว ย่อมส่งผลกระทบต่อบริษัทฯ
บริษัทย่อย บริษัทร่วม และบุคลากรของบริษัทฯ
โดยเฉพาะอย่างยิ่งมีผลกระทบต่อมูลค่าหุ้นที่มีการซื้อขายในตลาดหลักทรัพย์ ดังนั้น
บุคลากรของบริษัทฯ จึงต้องรักษาข้อมูลภายในไว้เป็นความลับ เว้นแต่จะได้รับอนุญาตให้เปิดเผย
หรือเมื่อกฎหมายบังคับให้เปิดเผย ทั้งนี้ บริษัทฯ
ได้เผยแพร่นโยบายดังกล่าวไว้บนเว็บไซต์ของบริษัทฯ (www.supalai.com) เพื่อให้ผู้ถือหุ้น
และประชาชนทั่วไปที่สนใจได้รับทราบ

รายการเกี่ยวโยง

บริษัทฯ ได้ปฏิบัติตามนโยบายว่าด้วยรายการเกี่ยวโยง โดยกรรมการ ผู้บริหาร และพนักงานทุกคน
รวมทั้งพนักงานในบริษัทย่อย บริษัทร่วม ถือปฏิบัติตามอย่างเคร่งครัดโดยทั่วกัน ซึ่งบริษัทฯ
ปฏิบัติตามกฎระเบียบของตลาดหลักทรัพย์แห่งประเทศไทยทุกประการ
เมื่อมีการทำรายการเกี่ยวโยงกันที่ไม่เป็นไปตามเงื่อนไขการค้าปกติ
ต้องขอความเห็นชอบจากคณะกรรมการตรวจสอบ
และนำเสนอต่อคณะกรรมการบริษัทเพื่อพิจารณาอนุมัติทำรายการ
โดยกำหนดขั้นตอนเกี่ยวกับการทำรายการระหว่างกัน หรือรายการเกี่ยวโยงกัน ดังนี้

1.  การพิจารณาการทำรายการเกี่ยวโยง บริษัทฯ จะใช้เกณฑ์เช่นเดียวกับลูกค้าทั่วไป
    และเป็นไปตามกระบวนการให้สินเชื่อปกติของบริษัทฯ เพื่อสนับสนุนการดำเนินกิจการ
    ซึ่งต้องเป็นธรรมและสมเหตุสมผลและก่อให้เกิดประโยชน์สูงสุดแก่บริษัทฯ เช่น
    ในกรณีที่กลุ่มบริษัทมีรายการขอสินเชื่อให้คิดอัตราดอกเบี้ยเช่นเดียวกับที่คิดกับบุคคลภายนอก

2.  การประเมินมูลค่ารายการเกี่ยวกับสินทรัพย์หรือบริการตามมูลค่ารวมของสิ่งตอบแทนที่ชำระให้หรือได้รับชำระ
    หรือมูลค่าตามบัญชี หรือมูลค่าตามราคาตลาดของสินทรัพย์หรือบริการนั้น
    แล้วแต่จำนวนใดจะสูงกว่า

3.  หากมีรายการระหว่างกันของบริษัทฯ
    หรือบริษัทย่อยเกิดขึ้นกับบุคคลที่อาจมีความขัดแย้งทางผลประโยชน์ มีส่วนได้ส่วนเสีย
    หรืออาจมีความขัดแย้งทางผลประโยชน์ในอนาคต บริษัทฯ
    จะให้คณะกรรมการตรวจสอบเป็นผู้ให้ความเห็นเกี่ยวกับความจำเป็นและความเหมาะสมของรายการนั้น
    ในกรณีที่คณะกรรมการตรวจสอบไม่มีความชำนาญในการพิจารณารายการระหว่างกันที่อาจเกิดขึ้น
    บริษัทฯ จะให้ผู้เชี่ยวชาญอิสระ หรือผู้สอบบัญชีของบริษัทฯ
    เป็นผู้ให้ความเห็นเกี่ยวกับรายการระหว่างกันดังกล่าว
    เพื่อนำไปใช้ประกอบการตัดสินใจของคณะกรรมการบริษัท หรือผู้ถือหุ้นตามแต่กรณี

4.  หากบริษัทฯ มีรายการระหว่างกันหรือรายการที่เกี่ยวโยงกันอื่นๆ
    ที่เข้าข่ายตามข้อกำหนดของตลาดหลักทรัพย์แห่งประเทศไทย
    ต้องปฏิบัติตามข้อกำหนดดังกล่าวอย่างเคร่งครัด

5.  บริษัทฯ ต้องเปิดเผยข้อมูลการทำรายการที่อาจมีความขัดแย้งทางผลประโยชน์
    หรือรายการที่เกี่ยวโยงกัน หรือรายการระหว่างกัน
    ตามหลักเกณฑ์ที่สำนักงานคณะกรรมการกำกับหลักทรัพย์และตลาดหลักทรัพย์กำหนด
    โดยเปิดเผยไว้ในแบบแสดงรายการข้อมูลประจำปี และรายงานประจำปี
    หรือแบบรายงานอื่นใด ตามแต่กรณี
    และมีการเปิดเผยข้อมูลรายการที่เกี่ยวโยงกันต่อตลาดหลักทรัพย์แห่งประเทศไทย
    ตามหลักทรัพย์ของตลาดหลักทรัพย์
    ตลอดจนรายการระหว่างกันไว้ในหมายเหตุประกอบงบการเงินที่ได้รับการตรวจสอบจากผู้สอบบัญชีของบริษัทฯ

กรรมการ ผู้บริหาร และพนักงานทุกคน ต้องหลีกเลี่ยงการมีผลประโยชน์ส่วนตัวใดๆ
ที่จะมีผลเสียต่อการปฏิบัติหน้าที่เพื่อผลประโยชน์ของบริษัทฯ
หรือทำให้ยากต่อการปฏิบัติงานอย่างถูกต้องและมีประสิทธิภาพ
ความขัดแย้งทางผลประโยชน์อาจเกิดขึ้นได้ในหลายสถานการณ์
ทั้งนี้ในการปฏิบัติหน้าที่จะต้องยึดถือประโยชน์ของบริษัทฯ
ภายใต้ความถูกต้องตามกฎหมายและจริยธรรม ซึ่งบริษัทฯ
ได้ทำการเปิดเผยข้อมูลเกี่ยวกับรายการที่เกี่ยวโยงกันในรายงานประจำปี (แบบ 56-2)
และแบบแสดงรายงานข้อมูลประจำปี (แบบ 56-1) อย่างครบถ้วน นอกจากนี้บริษัทฯ
ห้ามไม่ให้ผู้บริหารและพนักงานประกอบธุรกิจหรือมีส่วนร่วมในธุรกิจที่เป็นการแข่งขันกับธุรกิจของกลุ่มบริษัทไม่ว่ากรรมการ
ผู้บริหาร และพนักงานดังกล่าวจะได้รับผลประโยชน์ทางตรงหรือทางอ้อม
โดยได้ระบุไว้ในคู่มือจรรยาบรรณของบริษัทอย่างชัดเจน
แต่หากจะมีการทำรายการที่เกี่ยวข้องกันหรือรายการที่มีความขัดแย้งทางผลประโยชน์
คณะกรรมการบริษัท
ได้กำหนดนโยบายในการพิจารณาและอนุมัติรายการจะต้องได้รับความเห็นชอบจากคณะกรรมการบริษัทก่อนดำเนินการ
พร้อมทั้งมีการเปิดเผยข้อมูลเกี่ยวกับรายละเอียดของรายการ มูลค่ารายการ
เหตุผลและความจำเป็นไว้ในแบบแสดงรายการข้อมูลประจำปีและรายงานประจำปี
ตามหลักเกณฑ์ของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
และต้องมีคณะกรรมการตรวจสอบเข้าร่วมประชุมเพื่อพิจารณาดูแลให้รายการระหว่างกันเป็นไปอย่างยุติธรรม
สมเหตุสมผล และมีนโยบายการกำหนดราคาที่เหมาะสม โดยคำนึงถึงประโยชน์สูงสุดของบริษัทฯ
เป็นหลัก ทั้งนี้ บริษัทฯ ได้เผยแพร่นโยบายดังกล่าวไว้บนเว็บไซต์ของบริษัทฯ
(www.supalai.com) เพื่อให้ผู้ถือหุ้น และประชาชนทั่วไปที่สนใจได้รับทราบ

การเสนอวาระการประชุม การเสนอชื่อบุคคลเพื่อแต่งตั้งเป็นกรรมการ
และการตั้งคำถามเกี่ยวกับบริษัทฯ

บริษัทฯ กำหนดหลักเกณฑ์การเสนอวาระการประชุม การเสนอชื่อบุคคลเพื่อแต่งตั้งเป็นกรรมการ
และการตั้งคำถามเกี่ยวกับบริษัทฯ
เพื่อเปิดโอกาสให้ผู้ถือหุ้นส่วนน้อยมีส่วนร่วมในการกำกับดูแลบริษัทฯ
และการคัดสรรกรรมการที่มีคุณสมบัติเหมาะสม สามารถปฏิบัติหน้าที่ได้อย่างมีประสิทธิภาพ
เพื่อประโยชน์สูงสุดของผู้ถือหุ้นและผู้มีส่วนได้เสียทุกฝ่าย

สำหรับการประชุมปี 2557 บริษัทฯ ได้นำหลักเกณฑ์ดังกล่าวเผยแพร่บนเว็บไซต์ของบริษัทฯ
(www.supalai.com) และแจ้งข่าวประกาศในเว็บไซต์ของตลาดหลักทรัพย์แห่งประเทศไทย
ตั้งแต่วันที่ 1 ตุลาคม 2556 ถึง 7 มกราคม 2557
เพื่อให้ผู้ถือหุ้นเสนอชื่อบุคคลเพื่อแต่งตั้งเป็นกรรมการ เสนอวาระการประชุม
และการตั้งคำถามเกี่ยวกับบริษัทฯ อย่างไรก็ตาม ไม่มีผู้ถือหุ้นเสนอวาระการประชุม
ไม่มีการเสนอชื่อบุคคลสมัครเป็นกรรมการ และไม่มีคำถามเกี่ยวกับบริษัทฯ ในระยะเวลาดังกล่าว

การใช้สิทธิออกเสียง

บริษัทฯ
ให้สิทธิแก่ผู้ถือหุ้นอย่างเท่าเทียมกันในการออกเสียงลงคะแนนในแบบหนึ่งหุ้นต่อหนึ่งเสียงประเภทหุ้นสามัญ
ซึ่งเป็นหุ้นประเภทเดียวที่บริษัทฯออกให้ผู้ถือหุ้น โดยกำหนดให้นับหุ้นหนึ่งหุ้นเป็นหนึ่งเสียง
และให้ถือเอาเสียงข้างมากเป็นมติของที่ประชุมผู้ถือหุ้น

การมอบฉันทะ

เพื่อรักษาสิทธิให้ผู้ถือหุ้นที่ไม่สะดวกเข้าประชุมด้วยตนเอง
ผู้ถือหุ้นสามารถมอบฉันทะให้ผู้อื่นหรือกรรมการอิสระรายใดรายหนึ่งตามที่บริษัทฯ
ได้เสนอชื่อไว้ซึ่งมีรายละเอียดของกรรมการบริษัทฯ เสนอชื่อให้ผู้ถือหุ้นมอบฉันทะ ทั้งนี้บริษัทฯ
ได้จัดส่งหนังสือมอบฉันทะ ตามที่กรมพัฒนาธุรกิจการค้า กระทรวงพาณิชย์ ได้กำหนดไว้
ซึ่งเป็นแบบที่กำหนดรายการต่างๆ ที่จะมอบฉันทะที่ละเอียดและชัดเจนไปยังผู้ถือหุ้น โดยบริษัทฯ
จะให้สิทธิและปฏิบัติต่อผู้รับมอบฉันทะเสมือนเป็นผู้ถือหุ้นท่านหนึ่ง นอกจากนี้ บริษัทฯ
จัดส่งหนังสือมอบฉันทะพร้อมกับหนังสือเชิญประชุมให้ผู้ถือหุ้นล่วงหน้าก่อนวันประชุม ไม่น้อยกว่า 21
วัน และเปิดเผยแบบหนังสือมอบฉันทะทั้งฉบับภาษาไทยและภาษาอังกฤษ
พร้อมทั้งรายละเอียดและขั้นตอนต่างๆ ผ่านทางเว็บไซต์ของบริษัทฯ (www.supalai.com)
ก่อนวันประชุมมากกว่า 30 วัน

หมวดที่ 3: บทบาทของผู้มีส่วนได้เสีย (Roles of Stakeholders)

บริษัทฯ ได้ให้ความสำคัญต่อสิทธิของผู้มีส่วนได้เสียทุกกลุ่มทั้งภายในและภายนอก ได้แก่ ผู้ถือหุ้น
ลูกค้า พนักงาน คู่ค้า คู่แข่ง หน่วยงานราชการ รวมถึงความรับผิดชอบต่อสังคมและสิ่งแวดล้อม
โดยบริษัทฯ ได้กำหนดจรรยาบรรณของกรรมการ ผู้บริหาร และพนักงาน (Code of Conduct)
เพื่อเป็นกรอบความประพฤติด้านจริยธรรมในการดำเนินธุรกิจ โดยคำนึงถึงหลักความเป็นธรรม
หลักสิทธิมนุษยชน หลักการเคารพกฎหมาย การเคารพทรัพย์สินทางปัญญา
รวมทั้งการต่อต้านการทุจริตคอร์รัปชั่นเป็นสำคัญ และในปี 2555 บริษัทฯ
ได้กำหนดนโยบายการปฏิบัติต่อผู้มีส่วนได้เสียแต่ละกลุ่ม นโยบายการปฏิบัติต่อสังคมและสิ่งแวดล้อม
และนโยบายที่เกี่ยวข้องกับมาตรการต่อต้านการทุจริตคอร์รัปชั่นไว้อย่างชัดเจน
โดยคำนึงถึงสิทธิของผู้มีส่วนได้เสียดังกล่าวตามกฎหมายหรือตามข้อตกลงที่มีกับบริษัทฯ
ซึ่งกำหนดให้กรรมการ ผู้บริหาร และพนักงานทุกคน รวมทั้งพนักงานในบริษัทย่อย บริษัทร่วม
ถือปฏิบัติตามอย่างเคร่งครัดโดยทั่วกัน และเผยแพร่นโยบายต่างๆ ไว้บนเว็บไซต์ของบริษัท
(www.supalai.com) เพื่อให้ผู้ถือหุ้น และประชาชนทั่วไปที่สนใจได้รับทราบ นอกจากนี้
ยังจัดให้มีช่องทางให้ผู้มีส่วนได้เสียมีโอกาสแสดงความคิดเห็นเกี่ยวกับการดำเนินงานของบริษัทฯ
หรือร้องเรียนในกรณีที่ไม่ได้รับความเป็นธรรมจากการกระทำของบริษัทฯ
โดยผ่านทางเว็บไซต์ของบริษัทฯ (www.supalai.com) เช่นกัน

หลักสิทธิมนุษยชน

บริษัทฯ ได้ปฏิบัติตามนโยบายว่าด้วยหลักสิทธิมนุษยชน โดยกรรมการ ผู้บริหาร และพนักงานทุกคน
รวมทั้งพนักงานในบริษัทย่อย บริษัทร่วม ปฏิบัติตามอย่างเคร่งครัดโดยทั่วกัน บริษัทฯ
ยึดถือหลักสิทธิมนุษยชนเป็นหลักปฏิบัติร่วมกัน โดยคำนึงถึงศักดิ์ศรีความเป็นมนุษย์ เสรีภาพ
และความเสมอภาคของบุคคล ไม่กระทำการใดๆ และไม่ส่งเสริมให้มีการละเมิดสิทธิมนุษยชน
ซึ่งบริษัทฯ จะไม่ข้องเกี่ยวกับหน่วยงาน องค์กร หรือบุคคลใดที่ละเมิดสิทธิมนุษยชนทุกกรณี
รวมถึงบริษัทฯ ได้ให้ความรู้ความเข้าใจในหลักสิทธิมนุษยชนแก่พนักงาน
เพื่อนำไปปฏิบัติเป็นส่วนหนึ่งในการดำเนินงาน และไม่สนับสนุนกิจการที่ละเมิดหลักสิทธิมนุษยชน
และพนักงานทุกคน จะไม่กระทำการใดๆ ที่มีลักษณะเป็นการคุกคามทางเพศ
ไม่ว่าต่อพนักงานของบริษัทฯ หรือบุคคลภายนอกที่เข้ามาติดต่อธุรกิจ ทั้งนี้
รวมถึงการล่วงละเมิดทางเพศ การเกี้ยวพาราสี การลวนลาม การอนาจาร
และการมีไว้ซึ่งภาพลามก อนาจาร ทั้งวาจา และการสัมผัส

ตลอดระยะเวลากว่า 20 ปีที่ผ่านมา บริษัท ศุภาลัย จำกัด (มหาชน)
มุ่งมั่นการดำเนินธุรกิจพัฒนาอสังหาริมทรัพย์ควบคู่ไปกับการตอบแทนสังคมอย่างต่อเนื่อง บริษัทฯ
ตระหนักและให้ความสำคัญในการสนับสนุนการดำเนินกิจกรรมเพื่อสังคมและชุมชนโดยรอบ
รวมทั้งใส่ใจดูแลสิ่งแวดล้อมอย่างต่อเนื่อง มีเจตนารมณ์ที่จะทำงานร่วมกับผู้ที่มีส่วนเกี่ยวข้อง
โดยมุ่งสร้างและสืบสานความสัมพันธ์อันดีที่เกิดจากการยอมรับและไว้วางใจซึ่งกันและกัน
คำนึงถึงผลกระทบที่อาจจะมีต่อผู้มีส่วนได้ส่วนเสีย เช่น ผู้ถือหุ้น พนักงาน ชุมชน ลูกค้า คู่ค้า
และหน่วยงานภาครัฐ ตลอดจนถึงสังคมและประเทศชาติ
พร้อมทั้งสร้างทัศนคติและวัฒนธรรมองค์กรเพื่อให้พนักงานมีความรับผิดชอบต่อสังคมที่อยู่ร่วมกัน

ด้านสิทธิมนุษยชนพื้นฐานนั้น บริษัทฯ
ได้ให้ความสำคัญและส่งเสริมการเคารพต่อสิทธิและเสรีภาพด้วยการไม่เลือกปฏิบัติ
ส่งเสริมความเสมอภาคแก่ผู้ด้อยโอกาส และคนพิการ
รวมทั้งส่งเสริมความเสมอภาคในโอกาสระหว่างหญิงชาย ไม่แบ่งแยกเพศและชนชั้น
ไม่ใช้แรงงานเด็ก บริษัทฯ
มีการกำกับดูแลให้ค่าจ้างอยู่ในระดับที่เหมาะสมเทียบเคียงกับบริษัทอื่นที่อยู่ในธุรกิจเดียวกัน
มีการปรับปรุง เปลี่ยนแปลงโครงสร้าง
และการจัดระเบียบองค์กรเพื่อดำเนินธุรกิจภายใต้กรอบแห่งกฎหมายไทย รวมทั้งปฏิบัติตามกฎหมาย
และข้อบังคับที่เกี่ยวข้องกับอาชีวอนามัยและความปลอดภัยอย่างเคร่งครัด
สร้างสภาพแวดล้อมการทำงานที่มีความปลอดภัยสำหรับพนักงาน

บริษัทฯ ใส่ใจและปฏิบัติต่อพนักงานทุกคน ทุกระดับตั้งแต่แม่บ้านจนถึงผู้บริหารระดับสูงอย่างให้เกียรติ
เป็นธรรมและเสมอภาคกัน โดยไม่เลือกปฏิบัติ
ทั้งในด้านผลตอบแทนและสวัสดิการตามที่กฎหมายแรงงานกำหนด
และยึดหลักเมตตาธรรมในการที่จะดูแลพนักงานและครอบครัวในยามฉุกเฉินและจำเป็น
อีกทั้งยังให้โอกาสพนักงานที่จะเจริญก้าวหน้าในหน้าที่การงานไปพร้อมกับการเจริญเติบโตของบริษัทฯ
โดยให้ความสำคัญต่อการเสริมสร้างศักยภาพบุคลากร
พร้อมทั้งส่งเสริมให้เกิดเป็นองค์กรแห่งการเรียนรู้ (Learning Organization)
โดยให้พนักงานมีการเพิ่มพูน ทักษะ ความรู้
เพื่อเพิ่มขีดความสามารถในการปฏิบัติงานที่จะตอบสนองการดำเนินธุรกิจของบริษัทฯ
ทั้งในรูปแบบของการให้ทุนการศึกษา การดูงานทั้งในและต่างประเทศ การมีห้องสมุดและ
Intranet ที่ให้พนักงานสามารถค้นคว้าพัฒนาตนเองได้ การมีกล่องรับฟังความคิดเห็นของพนักงาน
เพื่อเป็นช่องทางการสื่อสารข้อมูลจากล่างขึ้นบน (Upward) จากพนักงานทุกระดับ
ไปยังผู้บริหารระดับสูง โดยผู้บริหารระดับสูงจะตอบคำถามทุกข้อ
ผ่านทางอีเมล์ให้พนักงานทราบทุกคน กิจกรรมด้านสิทธิมนุษยชนที่บริษัทฯ ได้ดำเนินการไปมีดังนี้

1.  การออกแบบอาคารต่างๆ โดยคำนึงถึงความสะดวกของคนพิการต่างๆ เช่น
    มีทางลาดสำหรับคนพิการ ห้องน้ำสำหรับคนพิการ เป็นต้น

2.  สนับสนุนให้คนพิการสามารถดำรงชีวิตอิสระ
    มีศักดิ์ศรีแห่งความเป็นมนุษย์และเสมอภาคกับบุคคลทั่วไป
    และมีส่วนร่วมทางสังคมอย่างเต็มที่และมีประสิทธิภาพ
    ภายใต้สภาพแวดล้อมที่คนพิการสามารถเข้าถึงและใช้ประโยชน์ได้
    โดยเปิดโอกาสให้คนพิการทำงานกับบริษัทฯ โดยในปี 2556 บริษัทฯ มีคนพิการทำงาน จำนวน
    4 คน จากจำนวนพนักงานทั้งสิ้น 772 คน

3.  การเคารพสิทธิเสรีภาพของบุคคล การให้ความเสมอภาคเท่าเทียมกันของบุคคล
    ไม่ว่าจะเป็นผู้หญิงหรือผู้ชายต่างก็ต้องได้รับการปฏิบัติอย่างเสมอภาคเท่าเทียมกัน โดยบริษัทฯ
    เปิดโอกาสให้ผู้หญิงที่มีความสามารถเท่าเทียมกับผู้ชายเป็นผู้บริหารได้ ปัจจุบันบริษัทฯ
    มีคณะกรรมการจัดการที่เป็นผู้บริหารทั้งหมดจำนวน 9 ท่าน เป็นผู้บริหารที่เป็นผู้หญิงจำนวน 3
    ท่าน

4.  คำนึงถึงความปลอดภัยในการทำงาน โดยมีเจ้าหน้าที่รักษาความปลอดภัยที่คอยดูแลขั้นตอน
    วิธีการในการปฏิบัติงานให้ถูกต้องตามขั้นตอน
    ส่งผลให้พนักงานได้รับอุบัติเหตุจากการทำงานน้อยมาก
    อย่างไรก็ตามเพื่อรองรับความเสี่ยงที่อาจจะเกิดอุบัติเหตุ บริษัทฯ
    จึงได้ทำประกันอุบัติเหตุให้กับพนักงานทุกคน

หลักการเคารพกฎหมาย

บริษัทฯ ตระหนักถึงความสำคัญของกฎหมาย และการนำกฎหมายไปปฏิบัติงานควบคู่กับคุณธรรม
จริยธรรม และความซื่อสัตย์สุจริต ทั้งต่อผู้มีส่วนได้ส่วนเสียภายในและภายนอกองค์กร
จะเล็งเห็นได้จากการที่บริษัทฯ ได้กำหนดนโยบายคุณภาพ ที่เน้นพัฒนาคุณภาพให้ดีขึ้นอย่างต่อเนื่อง
ในระบบของการวางผัง ออกแบบ ก่อสร้าง ขาย และบริหารชุมชน
ให้ตรงตามข้อกำหนดของกฎหมาย มาตรฐานทางวิชาชีพ และข้อตกลงที่เป็นเอกสารกับลูกค้า
นโยบายคุณภาพดังกล่าวถือเป็นการสร้างวัฒนธรรมในองค์กร สร้างทัศนะคติให้แก่พนักงาน ผู้บริหาร
ให้เคารพในกฎหมาย และตั้งแต่ปี พ.ศ. 2547 เป็นต้นมา บริษัทฯ
มีนโยบายในการการกำกับดูแลการปฏิบัติตามกฎหมายที่เกี่ยวข้องกับการดำเนินธุรกิจของบริษัทฯ
ซึ่งให้ฝ่ายนิติกรรมมีหน้าที่รวบรวมและควบคุมทะเบียนบัญชีรายชื่อกฎหมายของทั้งบริษัทฯ
ให้เป็นปัจจุบัน โดยติดตามความคืบหน้า การพิจารณา และการยกร่างกฎหมายต่างๆ
ที่เกี่ยวข้องกับการดำเนินธุรกิจของบริษัทฯ รวมถึงการปรับปรุง แก้ไข เปลี่ยนแปลง
ยืนยันความเป็นปัจจุบันของบัญชีรายชื่อกฎหมาย พร้อมทั้งยืนยันการปฏิบัติตามกฎหมายกับทุกหน่วยงาน
ปีละ 1 ครั้ง (ภายในเดือนมิถุนายนของทุกปี) โดยทั่วไป
ฝ่ายนิติกรรมจะมีการรายงานผลต่อประธานกรรมการบริหาร และ/หรือ
คณะกรรมการบริษัทแล้วแต่กรณี จากนั้นแจ้งไปยังคณะกรรมการจัดการ คณะกรรมการตรวจสอบ
และผู้บังคับบัญชาทุกหน่วยงาน พร้อมกันนี้ประธานกรรมการบริหารยังกำหนดให้ฝ่ายตรวจสอบภายใน
มีหน้าที่ติดตามผลด้วย

นอกจากนี้บริษัทฯ ยังมีการอบรมให้ความรู้กับพนักงานที่มีส่วนเกี่ยวข้องทุกครั้ง
เมื่อมีการประกาศใช้กฎหมายใหม่ หรือมีการปรับปรุง เปลี่ยนแปลง หรือยกเลิกกฎหมาย
หรือข้อบังคับต่างๆ รวมถึงการให้ความรู้กับพนักงานใหม่ เช่น การอบรมสัมมนาต่างๆ
ของฝ่ายนิติกรรม การเสนอความเห็นการปรับปรุงกฏระเบียบต่างๆ ที่เหมาะสมกับเศรษฐกิจ สังคม
สิ่งแวดล้อมในแต่และช่วงเวลาผ่านองค์กรรัฐฯ และองค์กรอิสระ เช่น
สภาที่ปรึกษาเศรษฐกิจและสังคมแห่งชาติ เป็นต้น

บริษัทฯ ตระหนักดีว่า การดำเนินธุรกิจของบริษัทฯ ต้องอยู่ภายใต้กรอบของกฎหมาย ไม่ทุจริต
หรือกระทำสิ่งผิดกฎหมาย หรืออาศัยช่องว่างของกฎหมายในการดำเนินงาน

ปัจจุบันบริษัทฯ มีความมุ่งมั่นดำเนินธุรกิจภายใต้ นโยบาย “ศุภาลัย ใส่ใจ...สร้างสรรค์สังคมไทย”
แม้การดำเนินธุรกิจต้องอยู่ภายใต้กรอบของกฎหมายแล้ว ยังต้องคำนึงถึงคุณธรรมและจริยธรรม
ประกอบด้วย ทั้งนี้ก็เพื่อความเป็นธรรม การเคารพผลประโยชน์ทุกฝ่ายที่เกี่ยวข้อง
ตัวอย่างการใช้นโยบายของบริษัทฯ มาวางแผนในระดับปฏิบัติการ อาทิเช่น

-   บริษัทฯ มีแบบมาตรฐานของสัญญาจะซื้อจะขายที่ดินที่ไว้ใช้สำหรับกรณีที่บริษัทฯ
    จะซื้อที่ดินมาพัฒนาเป็นโครงการต่างๆ
    ซึ่งเป็นไปตามมาตรฐานที่สำนักงานคณะกรรมการคุ้มครองผู้บริโภค (สคบ.) กำหนด
    โดยทั่วไปในสัญญาจะซื้อจะขายที่ดิน จะใช้ภาษากฎหมาย บางครั้งคู่สัญญาอาจไม่เข้าใจ
    เพราะเป็นชาวบ้าน อาศัยอยู่ต่างจังหวัด กรณีเช่นนี้ บริษัทฯ
    จึงได้ปรับแบบสัญญาจะซื้อจะขายที่ดินให้เป็นภาษาที่อ่านแล้วเข้าใจง่าย
    และมีการอธิบายก่อนลงนามในสัญญา แสดงให้เห็นถึงความซื่อสัตย์
    และการไม่เอาเปรียบคู่สัญญา

-   กรณีที่ลูกค้าเข้าทำสัญญาจะซื้อจะขายที่ดินหรือสินค้าอื่นๆ กับบริษัทฯ
    ซึ่งลูกค้าได้ผ่อนดาวน์มาแล้วเป็นจำนวนหนึ่ง ต่อมาลูกค้าทำหนังสือแจ้งถึงบริษัทฯ
    ว่ามีความเดือดร้อนด้วยเหตุต่างๆจึงขอให้บริษัทฯ คืนเงินดาวน์ดังกล่าว
    เมื่อผู้บริหารของบริษัทฯ
    ได้พิจารณาแล้วมีความประสงค์ให้คืนเงินเท่ากับจำนวนที่ลูกค้ายื่นร้องขอ โดยยึดหลักมนุษยธรรม
    เพื่อความเป็นธรรมแก่ลูกค้า ซึ่งโดยปกติการขอเงินดาวน์คืนนี้ หากมิใช่เป็นความผิดของบริษัทฯ
    ตามกฎหมายแล้ว บริษัทฯ มีสิทธิไม่คืนเงินดังกล่าวได้

-   กรณีเจ้าของที่ดินข้างเคียงชี้แนวเขตล้ำเข้ามาในที่ดินของบริษัทฯ
    แม้หลักฐานจากต้นร่างรังวัดเดิมยืนยันได้ว่า แนวเขตดังกล่าวเป็นแนวเขตที่ดินของบริษัท
    แต่เจ้าของที่ดินข้างเคียงก็ยังคงยืนยันในแนวเขตที่ตนนำชี้
    เพื่อเป็นการแก้ไขปัญหาและยุติความขัดแย้ง บริษัทฯ ใช้หลักให้คำนึงถึงว่า
    ในอนาคตโครงการและเจ้าของที่ดินข้างเคียงนั้นต้องเป็นเพื่อนบ้านกัน
    ดังนั้นจึงควรรักษาความสัมพันธ์ที่ดีต่อกันไว้ บริษัทฯ
    จึงตัดสินใจยุติโดยการยอมกันแนวเขตที่มีปัญหาออกจากที่ดินที่จะนำมาพัฒนาโครงการ
    แม้จะทำให้บริษัทฯ สูญเสียโอกาสการลงทุนก็ตาม

-   กรณีบริษัทฯ ช่วยก่อสร้างอาคารสำนักงานนิติบุคคลสำหรับหมู่บ้านจัดสรร
    เพื่อมอบให้แก่ลูกบ้านในโครงการ ซึ่งตามกฎหมายแล้ว หากบริษัทฯ
    จัดพื้นที่ตั้งสำนักงานนิติบุคคลที่มีเนื้อที่ 20 ตารางวา ไม่ต้องก่อสร้างอาคาร แต่เพราะบริษัทฯ
    เข้าใจถึงความจำเป็นที่ลูกบ้าน แม้จะจัดพื้นที่ตั้งสำนักงานนิติบุคคลที่มีเนื้อที่ 20 ตารางวา
    แล้วบริษัทฯ ยังมีนโยบายจะก่อสร้างอาคารสำนักงานนิติบุคคลหมู่บ้าน
    เพื่อมอบให้แก่ลูกบ้านในโครงการไว้สำหรับดำเนินการต่อไป ทั้งนี้เพื่อเป็นการสร้างคุณค่า
    มูลค่า และสนับสนุนการบริหารจัดการในหมู่บ้าน

ตลอดระยะเวลา 24 ปีของบริษัทฯ ในการดำเนินธุรกิจ จึงเป็นที่ประจักษ์ได้ว่า บริษัทฯ
มิได้มุ่งเน้นแต่ผลประโยชน์สูงสุดขององค์กรเพียงอย่างเดียวเท่านั้น หากแต่บริษัทฯ
ยังมีการบริหารจัดการที่ยึดหลักนิติธรรม ซื่อสัตย์ สุจริต โปร่งใส และตรวจสอบได้
รวมถึงให้ความสำคัญและแสดงความรับผิดชอบต่อผู้เกี่ยวข้องทั้งทางตรงและทางอ้อม
ไม่ว่าจะเป็นลูกค้า คู่ค้า คู่แข่งขัน สิ่งแวดล้อมและวัฒนธรรมท้องถิ่น โดยยึดหลักการประนีประนอม
และหลักรัฐศาสตร์ควบคู่ไปกับกฎหมาย ดังจะเห็นได้จากรางวัลเกียรติคุณที่ได้รับจากหน่วยงานต่างๆ
อาทิเช่น

-   ปี พ.ศ.2546 บริษัทฯ ได้รับประกาศเกียรติคุณ
    “ผู้ประกอบธุรกิจที่รักษาสิทธิผู้บริโภคด้านโฆษณา :
    โฆษณาสินค้าและบริการที่เป็นธรรมต่อผู้บริโภค” จากคณะกรรมการคุ้มครองผู้บริโภค
    สำนักนายกรัฐมนตรี

-   ปี พ.ศ.2551 บริษัทฯ ได้รับรางวัลและประกาศเกียรติคุณ
    “ผู้ประกอบการธุรกิจอสังหาริมทรัพย์ที่ดี” ประจำปี 2550 - 2551
    ของสำนักงานคณะกรรมการคุ้มครองผู้บริโภค (สคบ.) สำนักนายกรัฐมนตรี
    ในโครงการคัดเลือกผู้ประกอบธุรกิจอสังหาริมทรัพย์ที่ดี

-   ปี พ.ศ.2553 บริษัทฯ ได้รับโล่รางวัลและใบประกาศเกียรติคุณ
    “ผู้ประกอบการธุรกิจอสังหาริมทรัพย์ที่ดี” ประจำปี พ.ศ.2552 - 2553
    ของสำนักงานคณะกรรมการคุ้มครองผู้บริโภค (สคบ.) สำนักนายกรัฐมนตรี
    ในโครงการอสังหาริมทรัพย์ติดดาว สคบ. ซึ่งบริษัทฯ ได้รับรางวัลนี้ติดต่อกันเป็นครั้งที่ 2

-   ปี พ.ศ.2556 บริษัทฯ ได้รับรางวัล “ผู้ประกอบธุรกิจอสังหาริมทรัพย์ที่ดี ประจำปี 2556”
    ของสำนักงานคณะกรรมการคุ้มครองผู้บริโภค (สคบ.) สำนักงานนายกรัฐมนตรี
    ในโครงการอสังหาริมทรัพย์ติดดาว สคบ. โดยบริษัทฯ ได้รับรางวัลจำนวน 4 โครงการ
    ได้แก่ ศุภาลัย สุวรรณภูมิ, ศุภาลัย ปาร์ค ศรีนครินทร์, ศุภาลัย ปาร์ค แยกติวานนท์
    และศุภาลัย ริเวอร์ เพลส ซึ่งบริษัทฯ ได้รับรางวัลติดต่อกันเป็นครั้งที่ 3

การเคารพทรัพย์สินทางปัญญา

บริษัทฯ ยึดถือการเคารพทรัพย์สินทางปัญญา โดยกรรมการ ผู้บริหาร และพนักงานทุกคน
รวมทั้งพนักงานในบริษัทย่อย บริษัทร่วม
ปฏิบัติตามโยบายว่าด้วยทรัพย์สินทางปัญญาอย่างเคร่งครัดโดยทั่วกัน
ซึ่งพนักงานที่อยู่ในระหว่างการว่าจ้างโดยบริษัทฯ ผลิตภัณฑ์ หรือกระบวนการขั้นตอนปฏิบัติ
การค้นพบและพัฒนา การปรับปรุง หรือการประดิษฐ์คิดค้นที่เกี่ยวกับผลิตภัณฑ์กระบวนการ
ขั้นตอนปฏิบัติ หรือสิ่งของที่ทำขึ้น ใช้ ขาย หรือพัฒนาโดยพนักงานซึ่งเกี่ยวข้องกับงานของบริษัทฯ
หรือแตกแขนงออกไปจากงานของบริษัทฯ ให้ถือว่าผลิตภัณฑ์ หรือกระบวนการขั้นตอนปฏิบัตินั้น
ตกเป็นทรัพย์สินของบริษัทฯ และพนักงานทุกคน มีหน้าที่รักษาความลับทางการค้า อันได้แก่
ข้อมูลทางธุรกิจ และข้อมูลทางเทคนิคทั้งหมดของบริษัทฯ
ซึ่งพนักงานต้องปกป้องรักษาข้อมูลที่เป็นความลับของบริษัทฯ หรือคู่ค้าทางธุรกิจของบริษัทฯ
โดยภาระหน้าที่ในการป้องกันรักษาข้อมูลนี้ จะต่อเนื่องไปจนถึงเมื่อพนักงานผู้นั้นได้ออกจากบริษัทฯ
ไปแล้วก็ตาม การเปิดเผยข้อมูลโดยไม่ได้รับอนุญาตจนทำให้เกิดความเสียหาย
ต้องรับผิดทางกฎหมาย พนักงานทุกคนต้องใช้โปรแกรมคอมพิวเตอร์ที่มีลิขสิทธิ์ตามที่บริษัทฯ
จัดหาให้โดยห้ามติดตั้งและใช้งานโปรแกรมคอมพิวเตอร์ที่มีลิขสิทธิ์ไม่ถูกต้องในบริษัทฯ ไม่เรียกร้อง
รับเอา หรือใช้ข้อมูลทางธุรกิจ ซึ่งได้มาโดยวิธีการที่มิชอบด้วยกฎหมายหรือผิดศีลธรรม
รวมถึงบริษัทฯ จะไม่ละเมิดลิขสิทธิ์ สิทธิบัตร และเครื่องหมายการค้าของผู้อื่น

การต่อต้านการทุจริตคอร์รัปชั่น

บริษัทฯ ได้แสดงเจตนารมณ์เข้าแนวร่วมปฏิบัติของภาคเอกชนไทยในการต่อต้านการทุจริต
(Collective Action Coalition) ตั้งแต่วันที่ 9 พฤศจิกายน 2553
ซึ่งจัดโดยสมาคมส่งเสริมสถาบันกรรมการบริษัทไทย (IOD) หอการค้าไทย หอการค้านานาชาติ
สมาคมบริษัทจดทะเบียนไทย สมาคมธนาคารไทย สภาธุรกิจตลาดทุนไทย
และสภาอุตสาหกรรมแห่งประเทศไทย โดยบริษัทฯ ได้ปฏิบัติตามมาตรการต่อต้านการทุจริตคอร์รัปชั่น
ซึ่งกำหนดหลักเกณฑ์ วิธีการ การติดตาม และการรายงานผลอย่างเป็นลายลักษณ์อักษร
โดยคณะกรรมการบริษัทมอบหมายให้คณะกรรมการตรวจสอบ
เป็นผู้กำกับดูแลการปฏิบัติตามมาตรการต่อต้านการทุจริตคอร์รัปชั่น
สอบทานมาตรการและการควบคุมภายในที่เกี่ยวข้อง
รายงานเกี่ยวกับความเพียงพอและประสิทธิภาพของมาตรการต่อต้านการทุจริตคอร์รัปชั่น
รวมถึงการสอบทานการประเมินความเสี่ยง และให้คำแนะนำต่อคณะกรรมการบริษัท
เกี่ยวกับการปฏิบัติที่ควรมี เพื่อลดความเสี่ยงนั้น โดยผู้บริหารจะนำคำแนะนำไปปฏิบัติ ทั้งนี้
เพื่อให้ผู้มีส่วนได้เสียทุกฝ่าย เกิดความมั่นใจยิ่งขึ้นว่า คณะกรรมการบริษัท
มีการบริหารงานตามหลักธรรมภิบาลที่ดี

นโยบายที่เกี่ยวข้องกับมาตรการต่อต้านการทุจริตคอร์รัปชั่น ได้แก่
นโยบายว่าด้วยการต่อต้านทุจริตคอร์รัปชั่น นโยบายว่าด้วยการสนับสนุนด้านการเมือง
นโยบายว่าด้วยการรับ การให้ของขวัญ ทรัพย์สิน หรือผลประโยชน์อื่นใด
นโยบายว่าด้วยการแจ้งเบาะแสหรือข้อร้องเรียน นโยบายว่าด้วยการให้เงินสนับสนุน
และนโยบายว่าด้วยการบริจาคเพื่อการกุศล โดยกำหนดให้กรรมการ ผู้บริหาร
และพนักงานของบริษัทฯ รวมทั้งพนักงานในบริษัทย่อย บริษัทร่วม ปฏิบัติตามอย่างเคร่งครัดโดยทั่วกัน
ซึ่งบริษัทฯ เผยแพร่มาตรการต่อต้านการทุจริตคอร์รัปชั่นให้กับพนักงานทุกคนรับทราบ
รวมถึงการปฐมนิเทศพนักงานใหม่ทุกครั้ง
และเผยแพร่เพื่อให้ผู้มีส่วนได้เสียทุกกลุ่มรับทราบมาตรการดังกล่าว ผ่านทางเว็บไซต์ของบริษัทฯ
(www.supalai.com)

-   นโยบายว่าด้วยการต่อต้านทุจริตคอร์รัปชั่น

บริษัทฯ ได้ปฏิบัติตามนโยบายว่าด้วยการต่อต้านทุจริตคอร์รัปชั่น ซึ่งบริษัทฯ
ดำเนินกิจการโดยใช้กลยุทธ์ในการแข่งขันทางธุรกิจอย่างเป็นธรรม
และยึดมั่นในคุณภาพที่ดีของสินค้าเป็นสำคัญ บริษัทฯ จึงไม่ยอมรับการทุจริตคอร์รัปชั่นใดๆ ทั้งสิ้น
ไม่ว่าจะโดยการนำเสนอ การให้คำมั่นสัญญา การขอ การเรียกร้อง การให้หรือรับสินบน
การชักจูงสู่การกระทำที่ผิดกฏหมาย หรือการทำลายความไว้วางใจ โดยครอบคลุมถึงธุรกิจ
และรายการทั้งหมดในทุกประเทศ และทุกหน่วยงานที่เกี่ยวข้อง รวมถึงการที่ผู้ปฏิบัติงานหนึ่งคน
หรือมากกว่าหนึ่งคน ซึ่งอาจจะเป็นพนักงาน ผู้บริหาร หรือบุคคลภายนอกที่เกี่ยวข้อง
ร่วมกันกระทำการเพื่อให้เกิดผลประโยชน์แก่ตนเอง หรือแก่พรรคพวกโดยมิชอบหรือโดยผิดกฎหมาย
ผลประโยชน์ในที่นี้ไม่ได้หมายถึงเฉพาะในรูปของตัวเงินเท่านั้น แต่ยังเกี่ยวข้องกับเรื่องอื่นๆ
ซึ่งอาจไม่เกี่ยวข้องกับตัวเงินโดยตรงด้วย

  พร้อมกันนี้ บริษัทฯ ได้กำหนดขั้นตอนเพื่อต่อต้านการทุจริตคอร์รัปชั่นอย่างละเอียด
  เพื่อให้การปฏิบัติเป็นไปตามนโยบาย ทั้งนี้ บริษัทฯ จะสอบทานขั้นตอนการปฏิบัติอย่างสม่ำเสมอ
  เพื่อให้สอดคล้องกับการเปลี่ยนแปลงของกฎหมาย ธุรกิจ และรักษาชื่อเสียงของบริษัทฯ

-   นโยบายว่าด้วยการสนับสนุนด้านการเมือง

  บริษัทฯ ได้ปฏิบัติตามนโยบายสนับสนุนงานการเมืองการปกครองในระบอบประชาธิปไตย
  โดยสนับสนุนให้กรรมการ ผู้บริหาร พนักงานทุกคน รวมทั้งพนักงานในบริษัทย่อย บริษัทร่วม
  และบริษัทอื่นที่บริษัทฯ มีอำนาจในการควบคุม
  สามารถใช้สิทธิทางการเมืองของตนตามครรลองของกฎหมายในฐานะพลเมืองดี
  สามารถแสดงออก เข้าร่วม สนับสนุน
  ใช้สิทธิทางการเมืองนอกเวลาทำงานโดยใช้ทรัพยากรของตนเองเท่านั้น และบริษัทฯ
  ไม่มีนโยบายให้ผู้บังคับบัญชา และพนักงานในทุกระดับขั้น สั่งการ หรือโน้มน้าว ด้วยวิธีการใดๆ
  ที่ทำให้พนักงานและผู้ใต้บังคับบัญชา เข้าร่วมในกิจกรรมทางการเมืองทุกประเภท
  ซึ่งอาจทำให้เกิดความขัดแย้งภายในองค์การ

-   นโยบายว่าด้วยการรับ การให้ของขวัญ ทรัพย์สิน หรือผลประโยชน์อื่นใด

  บริษัทฯ ประกอบธุรกิจด้วยความซื่อสัตย์สุจริต และถูกต้องตามกฎหมาย
  เพื่อเป็นการดำรงรักษาไว้ซึ่งชื่อเสียง บริษัทฯ จึงกำหนดนโยบายเกี่ยวกับการรับ การให้ของขวัญ
  ทรัพย์สิน หรือผลประโยชน์อื่นใด ที่สามารถกระทำได้ตามประเพณีและศีลธรรมจรรยา
  เพื่อแสดงออกถึงความกตัญญูกตเวที หรือเป็นการรักษาสัมพันธภาพทางธุรกิจโดยปกติ
  อย่างไรก็ตาม การรับ การให้ของขวัญ ทรัพย์สิน หรือผลประโยชน์อื่นใดที่ไม่เหมาะสม
  อาจมีผลต่อการตัดสินใจในการปฏิบัติหน้าที่ และอาจทำให้บริษัทฯ เสียผลประโยชน์ ซึ่งบริษัทฯ
  ไม่สนับสนุนการกระทำดังกล่าว

-   นโยบายว่าด้วยการแจ้งเบาะแสหรือข้อร้องเรียน

  บริษัทฯ ได้ปฏิบัติตามนโยบายว่าด้วยการแจ้งเบาะแสหรือข้อร้องเรียน
  โดยเปิดให้มีช่องทางในการแจ้งเบาะแส หรือข้อร้องเรียน จากการกระทำผิดกฎหมาย
  หรือจรรยาบรรณ หรือพฤติกรรมที่อาจส่อถึงการทุจริต หรือประพฤติมิชอบของบุคคลในองค์กร
  ทั้งจากพนักงาน และผู้มีส่วนได้เสียทุกกลุ่ม รวมทั้งมีกลไกในการคุ้มครองผู้ให้ข้อมูล
  และให้ความสำคัญกับการเก็บข้อมูลข้อร้องเรียนเป็นความลับ
  เพื่อสร้างความมั่นใจให้กับผู้ร้องเรียน ซึ่งได้กำหนดเป็นขั้นตอนการดำเนินการ
  การสอบสวนข้อเท็จจริง การสรุปผล รวมถึงมาตรการคุ้มครองผู้แจ้งเบาะแส
  หรือผู้ร้องเรียนไว้อย่างชัดเจน โดยสามารถแจ้งเบาะแส หรือข้อร้องเรียน
  ผ่านช่องทางอีเมล์ของกรรมการอิสระโดยตรง

-   นโยบายว่าด้วยการให้เงินสนับสนุน

  บริษัทฯ ได้ปฏิบัติตามนโยบายว่าด้วยการให้เงินสนับสนุน
  โดยมุ่งมั่นดำเนินธุรกิจควบคู่ไปกับการตอบแทนสังคมอย่างต่อเนื่อง
  เพื่อให้การดำเนินธุรกิจเป็นไปด้วยความโปร่งใส บริษัทฯ
  ได้กำหนดขั้นตอนและควบคุมให้การให้เงินสนับสนุน โดยมีการสอบทาน
  การอนุมัติรายการจากผู้มีอำนาจของบริษัทฯ รวมถึง การรายงานผล
  และการติดตามผลการให้เงินสนับสนุน เพื่อให้แน่ใจว่า เงินสนับสนุนที่บริษัทฯ จ่ายไป
  มีการนำไปใช้ตามวัตถุประสงค์ในการขอเงินสนับสนุน

-   นโยบายว่าด้วยการบริจาคเพื่อการกุศล

  บริษัทฯ ได้ปฏิบัติตามนโยบายว่าด้วยการบริจาคเพื่อการกุศล
  โดยมุ่งมั่นดำเนินธุรกิจควบคู่ไปกับการตอบแทนสังคมอย่างต่อเนื่อง
  เพื่อให้การดำเนินธุรกิจเป็นไปด้วยความโปร่งใส บริษัทฯ
  ได้กำหนดขั้นตอนและควบคุมรายการบริจาคเพื่อการกุศล โดยมีการสอบทาน
  การอนุมัติรายการจากผู้มีอำนาจของบริษัทฯ รวมถึง การรายงานผล
  และการติดตามผลการบริจาคเพื่อการกุศล เพื่อให้แน่ใจว่า เงินบริจาคที่บริษัทฯ จ่ายไป
  มีการนำไปใช้ตามวัตถุประสงค์ในการขอเงินบริจาค

การประเมินความเสี่ยงด้านการทุจริต

บริษัทฯ มีการกำหนดให้ประเมินความเสี่ยงด้านทุจริตของหน่วยงาน อย่างน้อยปีละ 1 ครั้ง
และเริ่มดำเนินการแล้วในปี 2556 โดยมีขั้นตอนการดำเนินการ ดังนี้

1.  การประเมินความเสี่ยง โดยให้ทุกหน่วยงานในบริษัทฯ
    ทำการประเมินความเสี่ยงด้านทุจริตของตนเอง

2.  การรายงานผล มีการรวบรวมและนำเสนอข้อมูลความเสี่ยงด้านทุจริต
    ต่อคณะกรรมการบริหารความเสี่ยง

3.  การจัดการความเสี่ยง กำหนดให้คณะกรรมการบริหารความเสี่ยงประเมิน
    วิเคราะห์ความเสี่ยง จัดลำดับความเสี่ยง
    กำหนดแนวทางและกลยุทธ์การบริหารความเสี่ยงเกี่ยวกับการทุจริต
    เพื่อให้ความเสี่ยงอยู่ในระดับที่ยอมรับได้ ภายใต้ต้นทุนที่เหมาะสม รวมถึง
    รายงานผลการประเมินความเสี่ยงต่อคณะกรรมการตรวจสอบ
    และคณะกรรมการบริษัทพิจารณาเห็นชอบ

4.  การสื่อสาร จัดให้มีการสื่อสารจัดการความเสี่ยงตามความเห็นของคณะกรรมการบริษัท
    แจ้งให้ฝ่ายที่เกี่ยวข้องทราบ เพื่อดำเนินการจัดทำคู่มือ หลักปฏิบัติ
    และสื่อสารทุคนในฝ่ายให้รับทราบและปฏิบัติโดยทั่วกัน

5.  การติดตามผลความเห็นของคณะกรรมการบริษัท รวมถึงติดตามผลการปฏิบัติตามคู่มือหลักปฏิบัติ
    เป็นประจำทุกปี อย่างน้อยปีละ 1 ครั้ง

6.  การรายงาน โดยคณะกรรมการตรวจสอบ รายงานผลการปฏิบัติตามคู่มือหลักปฏิบัติ
    ให้คณะกรรมการบริษัทรับทราบเป็นประจำทุกปี

การดำเนินการในการต่อต้านการทุจริต

บริษัทฯ ได้มีการดำเนินการเพื่อป้องกันการมีส่วนเกี่ยวข้องกับการทุจริต ดังนี้

1. บริษัทฯ ได้กำหนดขึ้นเป็นนโยบายเกี่ยวกับการต่อต้านการทุจริต ที่กรรมการ ผู้บริหาร
และพนักงานทุกคน รวมทั้งพนักงานทั้งในบริษัทย่อย บริษัทร่วม ต้องปฏิบัติตามโดยทั่วกัน
อีกทั้งยังกำหนดไว้ในจรรยาบรรณของกรรมการ ผู้บริหาร และพนักงานของบริษัทฯ
พึงปฏิบัติอย่างเคร่งครัด

2. บริษัทฯ ได้จัดให้มีช่องทางในการแจ้งเบาะแส หากมีการพบเห็นการกระทำทุจริตใดๆ
และจัดให้มีมาตรการคุ้มครองผู้แจ้งเบาะแส ผู้ร้องเรียน
หรือผู้ที่ให้ความร่วมมือในการให้ข้อมูลดังกล่าว

3. บริษัทฯ มีการประเมินความเสี่ยงด้านการทุจริตของทุกหน่วยงาน

4. บริษัทฯ จัดให้มีกิจกรรมเพื่อรณรงค์การต่อต้านทุจริต ได้แก่
เผยแพร่นโยบายที่เกี่ยวกับการต่อต้านทุจริตไปยังผู้มีส่วนได้เสียทุกกลุ่ม ผ่านทางเว็บไซต์ของบริษัทฯ
(www.supalai.com) และเผยแพร่ไปยังพนักงานทุกคน ผ่านทางอีเมล์ และอินทราเน็ตของบริษัทฯ
รวมถึง มีการเผยแพร่ให้กับพนักงานใหม่ทันทีที่เริ่มงาน
ทำข่าวประชาสัมพันธ์ให้ความรู้เกี่ยวกับมาตรการต่อต้านการทุจริต
โปสเตอร์ประชาสัมพันธ์ในทุกโครงการ จัดกิจกรรมตอบปัญหาชิงรางวัล
รวมถึงการปฐมนิเทศพนักงานใหม่ เพื่อให้ความรู้เกี่ยวกับนโยบายและแนวปฏิบัติในการต่อต้านทุจริต

การปฏิบัติอย่างมีจริยธรรม

นอกจากการกำหนดนโยบายเพื่อสนับสนุนการดำเนินธุรกิจด้วยความซื่อสัตย์ โปร่งใส
และเป็นธรรมกับทุกฝ่ายที่เกี่ยวข้องแล้ว บริษัทฯ
ยังให้การสนับสนุนงานทางธรรมะด้วยการจัดพิมพ์หนังสือ “ร่ำรวยมีสุขอย่างยั่งยืน”
และการสร้างพระพุทธรูปให้เป็นศิลปแบบร่วมสมัยชื่อ “พระศุภนิมิตรมิ่งมงคลปัญญาบารมี”
ที่สามารถสื่อสารปรัชญาโดยมุ่งเน้นการเข้าถึงแก่นแท้ของพระธรรม
ซึ่งจะช่วยยกระดับจิตใจและสติปัญญาของผู้ที่เคารพบูชา ให้อยู่เหนือกระแสแห่งโลภะ โทสะ โมหะ
ซึ่งเป็นรากฐานของพระพุทธศาสนามารวมไว้ในพระพุทธรูปเพื่อเป็นพุทธบูชาและเพื่อความผาสุกร่มเย็นของกัลยาณมิตรที่อยู่ร่วมในยุคสมัยเดียวกัน

ช่องทางและกระบวนการในการจัดการข้อร้องเรียน

คณะกรรมการบริษัท
ได้กำหนดให้มีช่องทางการแจ้งเบาะแสหรือข้อร้องเรียนจากการกระทำผิดกฎหมาย
หรือกระทำผิดด้านการทุจริต หรือกระทำผิดจรรยาบรรณ หรือพฤติกรรมที่อาจส่อถึงการทุจริต
หรือการประพฤติมิชอบของบุคคลในองค์กร หรือการถูกละเมิดสิทธิ ทั้งจากพนักงาน
และผู้มีส่วนได้เสียทุกกลุ่ม รวมทั้งมีมาตรการคุ้มครองผู้แจ้งเบาะแส หรือผู้ร้องเรียน ดังนี้

1. บริษัทฯ จะเก็บข้อมูลและตัวตนของผู้แจ้งเบาะแส หรือผู้ร้องเรียน และผู้ถูกร้องเรียน
เป็นความลับ

2. บริษัทฯ จะเปิดเผยข้อมูลเท่าที่จำเป็น โดยคำนึงถึงความปลอดภัย
และความเสียหายของผู้รายงานแหล่งที่มาของข้อมูล หรือบุคคลที่เกี่ยวข้อง

3. ผู้ที่ได้รับความเสียหาย จะได้รับการบรรเทาความเสียหายด้วยกระบวนการที่เหมาะสม
และเป็นธรรม

4. กรณีที่ผู้ร้องเรียน หรือผู้ที่ให้ความร่วมมือในการตรวจสอบข้อเท็จจริง
เห็นว่าตนอาจได้รับความไม่ปลอดภัย หรืออาจเกิดความเดือดร้อนเสียหาย ผู้ร้องเรียน
หรือผู้ให้ความร่วมมือในการตรวจสอบข้อเท็จจริง สามารถร้องขอให้บริษัทฯ
กำหนดมาตรการคุ้มครองที่เหมาะสมก็ได้ หรือบริษัทฯ อาจกำหนดมาตรการคุ้มครองโดยผู้ร้องเรียน
หรือผู้ที่ให้ความร่วมมือในการตรวจสอบข้อเท็จจริงไม่ต้องร้องขอก็ได้
หากเห็นว่าเป็นเรื่องที่มีแนวโน้มที่จะเกิดความเดือดร้อนเสียหาย หรือไม่ปลอดภัย

5. บริษัทฯ จะไม่กระทำการใดอันไม่เป็นธรรมต่อผู้แจ้งเบาะแส หรือผู้ร้องเรียน
ไม่ว่าจะโดยการเปลี่ยนแปลงตำแหน่งงาน ลักษณะงาน สถานที่ทำงาน สั่งพักงาน ข่มขู่
รบกวนการปฏิบัติงาน เลิกจ้าง
หรือกระทำการอื่นใดที่มีลักษณะเป็นการปฏิบัติอย่างไม่เป็นธรรมต่อผู้แจ้งเบาะแส หรือผู้ร้องเรียน
หรือผู้ให้ความร่วมมือในการตรวจสอบข้อเท็จจริง

ทั้งนี้ กำหนดให้กรรมการอิสระ เป็นผู้รับเรื่องร้องเรียน ซึ่งสามารถแจ้งเบาะแส หรือข้อร้องเรียน
ผ่านทางอีเมล์ของกรรมการอิสระโดยตรง ได้แก่

+----+------------------+-----------------------+---------------------+
| ลำ | รายชื่อกรรมการ     | ตำแหน่ง                | อีเมล์                |
| ดับ |                  |                       |                     |
+----+------------------+-----------------------+---------------------+
| 1. | นายประกิต         | กรรมการอิสระ           | p_pra               |
|    | ประทีปะเสน        |                       | dipasen@hotmail.com |
|    |                  | แล                    |                     |
|    |                  | ะประธานกรรมการตรวจสอบ |                     |
+----+------------------+-----------------------+---------------------+
| 2. | นายอนันต์ เกตุพิทยา  | กรรมการอิสระ           | ga                  |
|    |                  | และกรรมการตรวจสอบ     | tepithaya@yahoo.com |
+----+------------------+-----------------------+---------------------+
| 3. | ผศ.อัศวิน พิชญโยธิน  | กรรมการอิสระ           | b.aswin@hotmail.com |
|    |                  | และกรรมการตรวจสอบ     |                     |
+----+------------------+-----------------------+---------------------+
| 4. | นายประสพ สนองชาติ | กรรมการอิสระ           | prasobs@            |
|    |                  |                       | infonetthailand.com |
+----+------------------+-----------------------+---------------------+
| 5. | ดร.วิรัช อภิเมธีธำรง | กรรมการอิสระ           | v                   |
|    |                  |                       | irach5183@yahoo.com |
+----+------------------+-----------------------+---------------------+

ทั้งนี้ คณะกรรมการตรวจสอบ ทำหน้าที่รายงานผลการสอบสวนต่อคณะกรรมการบริษัท

ความรับผิดชอบต่อผู้มีส่วนได้เสีย

บริษัทฯ แบ่งกลุ่มผู้มีส่วนได้เสีย
และกำหนดพันธกิจเป็นเป้าหมายในการตอบสนองความต้องการของผู้มีส่วนได้เสียในแต่ละกลุ่ม
ไว้ดังนี้

  ก) ผู้ถือหุ้น

บริษัทฯ มุ่งเน้นให้ธุรกิจเติบโตอย่างมีคุณภาพและยั่งยืน จึงดำเนินธุรกิจด้วยความซื่อสัตย์ สุจริต
โปร่งใส มุ่งให้เกิดการบริการที่ดี สร้างความพึงพอใจต่อลูกค้า
ที่จะส่งผลต่อการเพิ่มมูลค่าและผลตอบแทนสูงสุดให้แก่ผู้ถือหุ้นในระยะยาว
เน้นความเท่าเทียมกันของผู้ถือหุ้นทั้งรายใหญ่และรายเล็ก

ทั้งนี้ บริษัทฯ ได้ปฏิบัติตามนโยบายว่าด้วยการปฏิบัติต่อผู้ถือหุ้น
เพื่อให้เกิดความเท่าเทียมกันของผู้ถือหุ้นทั้งรายใหญ่และรายเล็ก โดยบริษัทฯ
พึงเคารพสิทธิและปฏิบัติต่อผู้ถือหุ้นทุกรายอย่างเท่าเทียมกัน มีการดำเนินธุรกิจด้วยความซื่อสัตย์
สุจริต โปร่งใส และบริหารกิจการของบริษัทฯ ให้มีความเจริญก้าวหน้า มั่นคง
เพื่อให้ผู้ถือหุ้นได้รับผลตอบแทนที่ยั่งยืนจากการทำงานที่มีประสิทธิภาพและผลประกอบการที่ดีของบริษัทฯ
รวมถึงมีการเปิดเผยข้อมูลต่อผู้ถือหุ้นอย่างถูกต้อง ครบถ้วน
มีมาตรฐานโดยอยู่ภายใต้กรอบของกฎหมาย หลักจริยธรรม และแนวทางการกำกับดูแลกิจการที่ดี

  ข) ลูกค้า

บริษัทฯ ได้ปฏิบัติตามนโยบายว่าด้วยการปฏิบัติต่อลูกค้า โดยกรรมการ ผู้บริหาร และพนักงานทุกคน
รวมทั้งพนักงานในบริษัทย่อย บริษัทร่วม ถือปฏิบัติตามอย่างเคร่งครัดโดยทั่วกัน
เพื่อมุ่งเน้นในการสร้างความพึงพอใจ ความมั่นใจให้กับลูกค้า
และยึดมั่นในการปฏิบัติต่อลูกค้าด้วยความยุติธรรม ซื่อสัตย์ และมีคุณธรรม โดยบริษัทฯ
พึงปฏิบัติต่อลูกค้าอย่างเสมอภาค และเป็นธรรม
ตั้งอยู่บนพื้นฐานของการได้รับผลตอบแทนที่เป็นธรรมของทั้งสองฝ่าย
และส่งมอบสินค้าที่มีคุณภาพในราคาที่เป็นธรรม อีกทั้งมุ่งมั่นในการจัดหา พัฒนา
และผลิตสินค้าที่มีคุณภาพ เพื่อตอบสนองความต้องการของลูกค้า มีการศึกษา ประเมิน
และปรับปรุงผลกระทบของสินค้าที่อาจจะเกิดขึ้นกับลูกค้าอย่างสม่ำเสมอ
ตลอดจนควบคุมดูแลสินค้าให้มีคุณภาพ ตรงตามมาตรฐาน ข้อกำหนด กฎหมายคุ้มครองผู้บริโภค
หรือกฎหมายอื่นที่เกี่ยวข้อง พร้อมจัดให้มีบริการหลังการขาย
เพื่ออำนวยความสะดวกให้กับลูกค้าอย่างมีประสิทธิภาพ ทั้งนี้ บริษัทฯ
ได้เผยแพร่นโยบายดังกล่าวแก่ลูกค้า ผ่านทางเว็บไซต์ของบริษัทฯ (www.supalai.com)

จากการที่บริษัทฯ มุ่งเน้นในการสร้างความพึงพอใจ และความมั่นใจให้กับลูกค้า
จึงมีการนำระบบการบริหารงานคุณภาพ ISO 9001 : 2008
ซึ่งเป็นมาตรฐานสากลที่มุ่งเน้นในการให้บริหารให้ได้คุณภาพ
และคำนึงถึงความต้องการของลูกค้าเป็นสำคัญ บริษัทฯ ให้ความเอาใจใส่ในทุกๆ
ขั้นตอนที่ต้องมีกระบวนการตรวจสอบคุณภาพจนถึงการส่งมอบสินค้าให้ลูกค้า
รวมไปถึงการดูแลการให้บริการแก่ลูกค้า และยังเป็นการบริหารงานที่เน้นการป้องกันปัญหา
เน้นความพึงพอใจของลูกค้าเป็นเกณฑ์ ซึ่งนับว่าเป็นเรื่องที่ดี
และเกิดประโยชน์โดยตรงต่อผู้บริโภคที่ซื้อที่อยู่อาศัย
และยังเป็นการเสนอทางเลือกเพิ่มขึ้นให้กับผู้บริโภคในการเลือกซื้อบ้านที่ผ่านกระบวนการบริหารงานตามมาตรฐาน
ISO โดยบริษัทฯ กำหนดนโยบายคุณภาพ ดังนี้ “บริษัท ศุภาลัย จำกัด (มหาชน) เน้นพัฒนา
“คุณภาพ” ให้ดีขึ้นอย่างต่อเนื่อง ในระบบของการวางผัง ออกแบบ ก่อสร้าง ขาย และบริหารชุมชน
ให้ตรงตามข้อกำหนดของกฎหมาย มาตรฐานวิชาชีพ และข้อตกลงที่เป็นเอกสารกับลูกค้า”

รวมทั้ง กำหนดวัตถุประสงค์ด้านคุณภาพ โดยให้ฝ่ายต่างๆ ที่เกี่ยวข้องกับระบบคุณภาพ
จัดทำวัตถุประสงค์ด้านคุณภาพที่สามารถวัดผลและนำไปปฏิบัติได้จริง
โดยแต่ละฝ่ายจะต้องสื่อสารวัตถุประสงค์คุณภาพที่กำหนดขึ้น ให้ผู้รับผิดชอบภายในหน่วยงานทราบ
เพื่อการนำไปปฏิบัติให้บรรลุวัตถุประสงค์คุณภาพตามที่กำหนดไว้

วัตถุประสงค์คุณภาพที่แต่ละหน่วยงานนำไปปฏิบัติดังกล่าว
จะต้องได้รับการอนุมัติจากประธานกรรมการบริหาร และมีการประกาศใช้
เพื่อให้ทุกหน่วยงานนำไปเป็นเป้าหมายในการทำงาน
ที่จะนำไปสู่การบรรลุถึงวัตถุประสงค์ของนโยบายคุณภาพตามที่บริษัทฯ กำหนดต่อไป

บริษัท ศุภาลัย จำกัด (มหาชน) เป็นบริษัทพัฒนาอสังหาริมทรัพย์
บริษัทแรกและบริษัทเดียวในประเทศไทย ที่ได้รับการรับรองระบบบริหารคุณภาพตามมาตรฐานสากล
ISO 9001 : 2008 ครอบคลุมตั้งแต่การวางผัง ออกแบบ การก่อสร้าง การขาย
ตลอดจนการบริการหลังการขาย จนทำให้บริษัทฯ ได้รับรางวัลต่างๆ ดังนี้

-   รางวัล “BV สัญลักษณ์แห่งความมั่นใจ ในมาตรฐานระดับสากล ประจำปี 2556” จากบริษัท
    บูโร เวอริทัส เซอทิฟิเคชั่น (ประเทศไทย) จำกัด (BVC)
    โดยรางวัลดังกล่าวพิจารณาจากการนำเครื่องหมายการรับรองระบบ ISO 9001 : 2008
    ของ BVC ไปใช้เป็นส่วนหนึ่งของสื่อโฆษณาประชาสัมพันธ์ของบริษัทฯ ได้อย่างกว้างขวาง
    มีประสิทธิภาพถูกต้องตามหลักเกณฑ์ สวยงาม และสร้างสรรค์

-   รางวัล “บริษัทพัฒนาอสังหาริมทรัพย์ยอดเยี่ยมของไทย ประจำปี 2555” (BCI Asia Top
    10 Developers Awards 2012)” จาก BCI Asai Construction Information
    Co.,Ltd. และ Future Arc Journal ซึ่งบริษัทฯ ได้รับรางวัล 2 ปีซ้อนติดต่อกัน คือ ปี
    2555 และ 2554 โดยเป็น 1 ใน 10
    บริษัทพัฒนาอสังหาริมทรัพย์ของประเทศไทยที่ได้รับรางวัลดังกล่าว
    ซึ่งพิจารณาจากผลงานการออกแบบและการพัฒนาโครงการก่อสร้างของบริษัทฯ
    จนเป็นที่ยอมรับของผู้บริโภค

-   รางวัล “โครงการอสังหาริมทรัพย์ดีเด่น พ.ศ.2555” ในโครงการศุภาลัย พาร์ควิลล์
    ร่มเกล้า – สุวรรณภูมิ และโครงการศุภาลัย ปาร์ค แยกติวานนท์ และรางวัล
    “โครงการอสังหาริมทรัพย์ดีเด่น พ.ศ.2554” ในโครงการศุภาลัย ปาร์ค ราชพฤกษ์ –
    เพชรเกษม จากศูนย์วิจัยและประเมินค่าอสังหาริมทรัพย์ไทย บริษัท เอเจนซี่ ฟอร์
    เรียลเอสเตท แอฟแฟร์ส จำกัด โดยรางวัลดังกล่าวหมายถึงโครงการ “คุ้มค่าน่าซื้อ”
    ซึ่งพิจารณาจากราคาและคุณภาพที่เหมาะสม ทำเลที่ตั้ง วัสดุ รูปแบบและการออกแบบ
    สภาพแวดล้อมในโครงการ

-   รางวัล “Thailand Property Award 2011” ประเภท Best Affordable Condo
    Development (Bangoko) ในโครงการศุภาลัย ปาร์ค แยกติวานนท์ และศุภาลัย พรีเมียร์
    รัชดา – นราธิวาส – สาทร จากนิตยสาร Property Report

-   รางวัล “ฉลากรับรองอาคารอนุรักษ์พลังงาน ปี2554”
    ภายใต้โครงการส่งเสริมอนุรักษ์พลังงานในอาคารโดยการติดฉลาก
    จากกรมพัฒนาพลังงานทดแทนและอนุรักษ์พลังงาน กระทรวงพลังงาน จำนวนมากที่สุดถึง 27
    รางวัล 13 แบบบ้าน การมอบรางวัลในครั้งนี้ ศุภาลัย
    จัดได้ว่าเป็นบริษัทพัฒนาอสังหาริมทรัพย์ที่ได้รับฉลากรับรองอาคารอนุรักษ์พลังงานดังกล่าวมากที่สุด
    และได้รับถึง 2 ครั้งซ้อนติดต่อกัน คือ ปี 2552 และ 2554 ซึ่งจัดขึ้นทุก 2 ปี
    นอกจากนี้แบบบ้านที่ได้รับรางวัลดังกล่าว บริษัทฯ ได้สร้างสรรค์พัฒนาออกแบบที่อยู่อาศัย
    เน้นการประหยัดพลังงานและเป็นมิตรต่อสิ่งแวดล้อม เพื่อมอบให้ลูกค้าศุภาลัยทุกโครงการ
    โดยมีส่วนร่วมในการอนุรักษ์สิ่งแวดล้อม และช่วยประหยัดค่าไฟฟ้า
    ซึ่งสอดคล้องกับนโยบายด้านการออกแบบของศุภาลัยว่า “Green Design Standard” คือ
    มาตรฐานการออกแบบที่เป็นมิตรกับสิ่งแวดล้อม

-   รางวัล “บริษัทจดทะเบียนที่มีผลการดำเนินงานยอดเยี่ยมประจำปี 2553 (Best
    Performance Awards)” จากตลาดหลักทรัพย์แห่งประเทศไทย
    ซึ่งศุภาลัยเป็นบริษัทเดียวที่ได้รับรางวัลในกลุ่มที่มีมูลค่าหลักทรัพย์ตามราคาตลาดสูงกว่า
    10,000 ล้านบาท ผลการดำเนินงานของบริษัทฯ โดดเด่นในด้านกำไรสุทธิต่อยอดขาย
    ผลตอบแทนต่อส่วนผู้ถือหุ้น ผลตอบแทนต่อทรัพย์สิน หนี้สินที่มีภาระดอกเบี้ยสุทธิต่อทุน (Net
    Gearing) นอกจากนี้ รางวัลดังกล่าวพิจารณาจากผลประกอบการในช่วง 3 ปีย้อนหลัง
    ในด้านการเติบโตอย่างต่อเนื่อง ระดับการกำกับดูแลกิจการที่ดี (Good Corporate
    Governance) การปฏิบัติตามกฎระเบียบของตลาดหลักทรัพย์ฯ เรื่อง การเปิดเผยข้อมูล
    ความโดดเด่นในเรื่องตัวเลขของอัตราผลตอบแทนต่อสินทรัพย์(Return on Assets)
    อัตราผลตอบแทนต่อส่วนของผู้ถือหุ้น (Return on Equity) อัตราส่วนหนี้สินต่อทุน (Debt
    to Equity) อัตราผลตอบแทนของนักลงทุน (Return to Investors) ฯลฯ

-   รางวัล “Best Under A Billion Award” ในปี 2553 จากนิตยสาร Forbes Asia
    โดยบริษัทฯ เป็น 1 ใน 200 บริษัทที่ได้รับรางวัลดังกล่าว
    จากการพิจารณาคัดเลือกบริษัทจดทะเบียนในภูมิภาคเอเซียกว่า 13,000 บริษัท และเป็น 1
    ใน 9 บริษัทจดทะเบียนไทยที่ได้รับรางวัลนี้ โดยวัดผลจากการทำกำไร อัตราการเติบโต
    ภาระหนี้สิน และโอกาสทางธุรกิจในอนาคต

-   รางวัล “Living in Thailand Award of Excellence 2008” ในรางวัลพิเศษ
    Readers’ Choice Award ประเภท Best Designed Property จากนิตยสาร Living
    in Thailand

-   รางวัล “งานออกแบบชุมชนเมืองดีเด่น ประจำปี 2552” (Urban Design Award 2009)
    ระดับวิชาชีพและองค์กร ประเภทโครงการวางผังแม่บทกลุ่มอาคาร ในรางวัลชมเชย
    ของโครงการศุภาลัย คาซา ริวา จากสมาคมสถาปนิกชุมชนเมืองไทย

บริษัทฯ ยึดมั่นในการปฏิบัติตามสัญญากับลูกค้าโดยเคร่งครัด ความเป็นธรรมที่บริษัทฯ ได้ให้แก่ลูกค้า
เริ่มตั้งแต่การออกแบบบ้านที่ตอบสนองความของลูกค้าในปัจจุบัน ทำสัญญาที่ได้มาตรฐาน
การระบุรายละเอียดวัสดุก่อสร้างที่ชัดเจน การตรวจรับมอบบ้านก่อนโอนกรรมสิทธิ์
และการรับประกันบ้าน ซึ่งมีการปฏิบัติในด้านต่างๆ ดังนี้

-   นำระบบการบริหารงานคุณภาพ ISO 9001 : 2008 โดยบริษัทฯ ให้ความเอาใจใส่ในทุกๆ
    ขั้นตอนที่ต้องมีกระบวนการตรวจสอบคุณภาพจนถึงการส่งมอบสินค้าให้ลูกค้า
    รวมทั้งมีการกำหนดนโยบายคุณภาพซึ่งมีการสื่อสารให้พนักงานทุกคนรับทราบและปฏิบัติตาม

-   การออกแบบบ้านของบริษัทฯ คำนึงถึงการจัดพื้นที่ใช้สอยให้สามารถใช้ประโยชน์
    และประหยัดพลังงาน ให้เกิดประโยชน์สูงสุด รวมทั้งออกแบบบ้านสำหรับผู้พิการและคนชรา
    นอกจากนี้ บริษัทฯ มีฝ่ายวิจัยและพัฒนา ซึ่งดำเนินการศึกษาวัสดุที่นำมาใช้
    โดยการจัดตั้งคณะกรรมการพิจารณาสำหรับการเลือกใช้วัสดุแต่ละชนิด

-   การทำสัญญาตามมาตรฐานที่คณะกรรมการจัดสรรที่ดิน และสำนักงานคุ้มครองผู้บริโภค (สคบ.)
    กำหนดไว้ โดยลูกค้าที่มาซื้อบ้านจัดสรรและอาคารชุดของบริษัทฯ
    จะได้รับความเป็นธรรมตั้งแต่ขั้นตอนการทำสัญญา เพราะบริษัทฯ
    จะใช้สัญญาจะซื้อจะขายตามมาตรฐานที่คณะกรรมการจัดสรรที่ดิน
    และสำนักงานคุ้มครองผู้บริโภค (สคบ.) ได้กำหนดไว้
    ซึ่งเป็นการป้องกันและแก้ไขปัญหาในอดีตที่ผู้ซื้อบ้านมักถูกผู้ขายทำสัญญาเอาเปรียบ
    และเป็นสาเหตุที่ทำให้ผู้ซื้อไม่ได้บ้านตามที่ต้องการแล้วไม่สามารถฟ้องร้องบังคับเอาผิดผู้จะขายให้ปฏิบัติตามสัญญาได้โดยง่ายเหมือนกับสัญญามาตรฐานนี้

-   การระบุรายละเอียดวัสดุก่อสร้างที่ชัดเจนในสัญญาจะซื้อจะขาย โดยบริษัทฯ
    ได้แนบรายการวัสดุที่ใช้ในการก่อสร้างบ้านให้กับลูกค้าทุกราย
    โดยมีรายละเอียดเพื่อให้ลูกค้าทราบว่าบ้านที่ลูกค้าซื้อไปนั้นใช้วัสดุในการก่อสร้างชนิดใด

-   การตรวจรับมอบบ้านก่อนโอนกรรมสิทธิ์ บริษัทฯ
    จะทำการนัดหมายลูกค้าเพื่อตรวจรับมอบบ้านก่อนที่จะโอนกรรมสิทธิ์ให้กับลูกค้า
    หากลูกค้าพบว่ามีงานก่อสร้างมีข้อบกพร่อง หรือลูกค้าไม่พอใจงานก่อสร้าง
    เนื่องจากผลงานต่ำกว่ามาตรฐานของบ้านตัวอย่างในโครงการ บริษัทฯ
    จะทำการปรับปรุงแก้ไขให้ใหม่จนเป็นที่พอใจก่อน แล้วจึงจะโอนกรรมสิทธิ์ต่อไป

-   การรับประกันบ้าน บริษัทฯ รับประกันในความชำรุดบกพร่องของบ้าน ต่อไปอีก 5 ปี
    ในส่วนของโครงสร้างของอาคาร
    และรับประกันในส่วนควบหรืออุปกรณ์อันเป็นส่วนประกอบที่สำคัญของอาคาร ภายในระยะเวลา
    1 ปี หลังจากที่โอนกรรมสิทธิ์ให้กับลูกค้า ทั้งนี้ บริษัทฯ
    มุ่งเน้นในการสร้างความพึงพอใจและความมั่นใจให้กับลูกค้า ในกรณีที่เกิดข้อบกพร่อง
    หรือเกิดเหตุชำรุดของบ้านที่ได้ส่งมอบไปและได้โอนกรรมสิทธิ์ไปแล้วและยังอยู่ในช่วงการรับประกัน
    เมื่อลูกค้าได้แจ้งมา ทางบริษัทฯ จะทำการแก้ไขซ่อมแซมจนเรียบร้อย

-   การสำรวจความคิดเห็นลูกค้า บริษัทฯ
    ดำเนินการสำรวจความพึงพอใจของลูกค้าภายหลังโอนกรรมสิทธิ์
    และความพึงพอใจเกี่ยวกับงานบริการหลังการขาย
    เพื่อปรับปรุงคุณภาพและการบริการให้ดียิ่งขึ้น

-   การรับข้อร้องเรียนของลูกค้า บริษัทฯ มีช่องทางรับข้อร้อเรียนของลูกค้าหลายช่องทาง ดังนี้
    โทรศัพท์, กล่องรับความคิดเห็นในโครงการ, Smart Center (1720),
    โครงการระฆังแก้ว (manage@supalai.com), เว็บไซต์ของบริษัทฯ
    (www.supalai.com) ฯลฯ โดยจัดให้มีระบบการแก้ไขปัญหาให้แก่ลูกค้าอย่างรวดเร็ว
    เหมาะสม รวมถึงการนำข้อมูลดังกล่าวไปปรับปรุง พัฒนาสินค้าและการให้บริการของบริษัทฯ
    ต่อไป

-   การบริการหลังการขาย เพื่ออำนวยความสะดวกให้กับลูกค้า เช่น การหาสินเชื่อธนาคาร
    การมอบฉันทะเพื่อให้บริษัทฯ เป็นตัวแทนในการโอนกรรมสิทธิ์ ฯลฯ

-   การมอบคู่มือบ้านแก่ลูกค้า เพื่อใช้ในการดูแลส่วนต่างๆ ของบ้าน หลังโอนกรรมสิทธิ์

  ค) พนักงาน

บริษัทฯ ได้ปฏิบัติตามนโยบายว่าด้วยการปฏิบัติต่อพนักงาน นโยบายว่าด้วยค่าตอบแทนและสวัสดิการ
และนโยบายว่าด้วยการพัฒนาพนักงาน ซึ่งบริษัทฯ ตระหนักเสมอว่าพนักงานทุกคน ทุกระดับ
เป็นทรัพยากรที่มีคุณค่าของบริษัทฯ ซึ่งเป็นปัจจัยแห่งความสำเร็จของการบรรลุเป้าหมายของบริษัทฯ
จึงให้การดูแลและปฏิบัติที่เป็นธรรมทั้งในด้านโอกาส ผลตอบแทน การแต่งตั้ง การโยกย้าย
การฝึกอบรม ตลอดจนส่งเสริมให้พนักงานได้แสดงศักยภาพของตน
เพื่อเป็นส่วนร่วมในการพัฒนาองค์กรอย่างยั่งยืน บริษัทฯ
ให้ความสำคัญกับพนักงานทุกคนไม่ว่าจะทำงานอยู่ในส่วนใด ฝ่ายใด โดยปราศจากการเลือกปฏิบัติ
และมุ่งเน้นการสร้างสภาพแวดล้อมในการทำงานที่ดี ปลอดภัย
การจ่ายค่าตอบแทนที่เหมาะสมกับการทำงาน ซึ่งบริษัทฯ
พิจารณาค่าตอบแทนให้ทัดเทียมกลุ่มธุรกิจประเภทเดียวกัน และผลการดำเนินงานของบริษัทฯ
โดยระยะสั้นขึ้นอยู่กับความสามารถในการทำกำไรในแต่ละปี
และระยะยาวจากการให้สิทธิพนักงานซื้อหุ้นในราคาที่กำหนด (Employee Stock Options) ทั้งนี้
ขึ้นอยู่กับการพิจารณากลั่นกรองของคณะกรรมการสรรหาและกำหนดค่าตอบแทน
และการพิจารณาเห็นชอบของคณะกรรมการบริษัท รวมทั้ง จัดให้มีสวัสดิการที่ดีให้กับพนักงาน
จัดหานวัตกรรมและเทคโนโลยีใหม่มาสนับสนุนการทำงานเพื่อตอบแทนพนักงานทุกคน
ที่ดำเนินงานเพื่อประโยชน์สูงสุดของบริษัทฯ ด้านการพัฒนาบุคลากร บริษัทฯ ตระหนักเสมอว่า
พนักงานเป็นสินทรัพย์ที่มีค่าขององค์กร จึงมุ่งที่จะพัฒนาความรู้ ความสามารถให้กับพนักงานทุกคน
เพื่อให้สามารถเติบโตอย่างยั่งยืนไปพร้อมกับองค์กรได้ ทั้งนี้ บริษัทฯ เผยแพร่นโยบายต่างๆ
ให้พนักงานทุกคนรับทราบบนเว็บไซต์ของบริษัทฯ (www.supalai.com)
รวมถึงการปฐมนิเทศพนักงานใหม่ทุกครั้ง

บริษัทฯ เห็นความสำคัญของพนักงาน มีความเอาใจใส่และปฏิบัติต่อพนักงานทุกคน
ทุกระดับอย่างเป็นธรรม ทั้งในด้านผลตอบแทนและสวัสดิการตามที่กฎหมายแรงงานกำหนด
และยึดหลักเมตตาธรรมในการที่จะดูแลพนักงานและครอบครัวในยามฉุกเฉินและจำเป็น
อีกทั้งยังให้โอกาสพนักงานที่จะเจริญก้าวหน้าในหน้าที่การงานไปพร้อมกับการเจริญเติบโตของบริษัทฯ
โดยให้ความสำคัญต่อการเสริมสร้างศักยภาพบุคลากร เนื่องจาก เล็งเห็นว่า“บุคลากร”
เป็นทรัพยากรที่สำคัญซึ่งเป็นทรัพย์สินที่มีค่า (Human Capital)
และเป็นแรงผลักดันให้การดำเนินธุรกิจบรรลุเป้าหมาย
ที่จะส่งผลต่อการเจริญเติบโตอย่างยั่งยืนของบริษัทฯ โดยบริษัทฯ
จัดให้มีการสำรวจความคิดเห็นของพนักงานที่มีต่อบริษัทฯ (Opinion Survey) เป็นประจำทุกปี
ด้วยสโลแกน “ทุกความเห็นอันมีค่าของท่าน คือ ทุกการเติบโตและก้าวไปพร้อมกับบริษัท”

  บริษัทฯ มีการนำความสุข 8 ประการ มาใช้ในสถานที่ทำงาน โดยความสุข 8 ประการ
  ประกอบด้วย

  1. Happy Body : ความสุขทางด้านร่างกาย คือ มีสุขภาพแข็งแรงทั้งกายและใจ รู้จักใช้ชีวิต
  รู้จักกิน รู้จักนอน โดยจัดให้มี

-   กิจกรรมกีฬาสี กีฬาภายใน และกีฬาเชื่อมความสัมพันธ์ระหว่างบริษัทฯ กับสื่อมวลชน
    และบริษัทฯ กับกลุ่มธุรกิจอสังหาริมทรัพย์

-   การตรวจสุขภาพประจำปี

-   สวัสดิการค่ารักษาพยาบาล และประกันอุบัติเหตุ

-   จัดให้มีห้องพยาบาล เพื่อรองรับพนักงานที่เจ็บป่วยระหว่างทำงาน

  2. Happy Heart : ความสุขที่มีน้ำใจงาม คือ มีน้ำใจเอื้ออาทรต่อกันและกัน โดยจัดให้มี

-   รางวัลแห่งการบริการ (Service Award) สำหรับพนักงานที่ให้บริการด้วยใจอย่างสม่ำเสมอ
    เพื่อหล่อหลอมให้พนักงานมีจิตสำนึกต่อการบริการและช่วยเสริมสร้างให้เกิดเป็นวัฒนธรรม
    มุ่งสู่การบริการที่เป็นเลิศ

  3. Happy Relax : ความสุขจากการผ่อนคลาย คือ ผ่อนคลายต่อสิ่งต่างๆ
  ในการดำเนินชีวิตและการทำงาน โดยจัดให้มี

-   ชมรมศุภาลัยสัมพันธ์ เพื่อให้พนักงานได้จัดกิจกรรมต่างๆ เพื่อพนักงาน เช่น งานกีฬาสี
    งานเลี้ยงสังสรรค์ปีใหม่ เป็นต้น

-   ห้องฟิตเนส เพื่อจัดให้พนักงานได้มีสถานที่ออกกำลังกาย ในช่วงก่อนเริ่มงาน พักกลางวัน
    และหลังเลิกงาน

-   สวัสดิการพักผ่อนโรงแรมในเครือ

-   งบประมาณอบรมสัมมนานอกสถานที่ ร่วมกับหน่วยงานอื่น

  4. Happy Brain : ความสุขจากการหมั่นศึกษาหาความรู้พัฒนาตนเองอยู่ตลอดเวลา คือ
  นำไปสู่การเป็นมืออาชีพ และความมั่นคงก้าวหน้าในการทำงาน โดยจัดให้มี

-   โครงการ 1 หน่วยธุรกิจ 1 ความคิด ปีที่ 2 หรือ 1 Business Unit 1 IDEA # 2
    เพื่อส่งเสริมความคิดสร้างสรรค์พัฒนาบริษัทฯ ให้เจริญก้าวหน้าด้วยการทำงานเป็นทีม

-   การสร้างองค์กรแห่งการเรียนรู้ ได้แก่ การจัดให้มีห้องสมุดพนักงาน
    เพื่อให้พนักงานได้ค้นคว้าหาความรู้เพิ่มเติม และการจัดงบประมาณสำหรับการอบรมประจำปี
    ที่มีความสอดคล้องกับนโยบายและเป้าหมายรวมของบริษัทฯ
    และได้มีการพัฒนาพนักงานตามแผนที่กำหนดไว้อย่างต่อเนื่อง
    เพื่อการเสริมสร้างประสิทธิภาพในการปฏิบัติงาน

-   ทุนการศึกษา ในระดับปริญญาตรี และปริญญาโท

-   การดูงานทั้งในประเทศ และต่างประเทศ

  5. Happy Soul : ความสุขจากการมีจิตปัญญา “ทางสงบและคุณธรรม” คือ
  มีความศรัทธาในศาสนาที่นับถืออยู่ และมีศีลธรรมในการดำเนินชีวิต มีความละอาย
  และเกรงกลัวต่อการกระทำของตน โดยจัดให้มี

-   จัดให้มีพระมาเทศน์เกี่ยวกับการทำงานอย่างมีความสุข

-   อนุญาตให้พนักงานลาเพื่อประกอบพิธีทางศาสนา เช่น อุปสมบท ประกอบพิธีฮัจญ์ที่เมกกะ
    ประเทศซาอุดิอารเบีย เป็นต้น

-   จัดให้มีการทอดกฐินสามัคคี

  6. Happy Money : ความสุขด้านการเงิน คือ รู้จักเก็บ รู้จักใช้ มีชีวิตที่เหมาะสม
  โดยจัดให้มีผลตอบแทนที่เหมาะสม ทั้งในรูปของเงินเดือน ค่าตอบแทนพิเศษ
  และค่าใช้จ่ายในการดำเนินการที่เหมาะสม กองทุนสำรองเลี้ยงชีพ ในอัตรา 3 – 10%
  ตามอายุงาน เพื่อเป็นการปฏิบัติที่เป็นรูปธรรมของบริษัทฯ ในการดูแลพนักงานในระยะยาว
  อีกทั้งยังเป็นการสร้างความมั่นคงทางการเงินแก่พนักงาน ในกรณีลาออก เกษียณอายุงาน พิการ
  หรือเสียชีวิต
  ซึ่งเป็นการสร้างความสัมพันธ์ที่ดีในองค์กรและเพิ่มแรงจูงใจในการทำงานให้กับพนักงาน
  และเพื่อดูแลพนักงานให้มีคุณภาพชีวิตที่ดี เงินช่วยพนักงาน เงินช่วยเหลืองานศพ
  เงินช่วยเหลืองานแต่งงานรถรับ – ส่งพนักงาน ระหว่างบริษัทฯ กับสถานีรถไฟฟ้า

  7. Happy Family : ความสุขด้านครอบครัว คือ มีครอบครัวที่อบอุ่น และมั่นคง
  โดยจัดให้มีทุนการศึกษาบุตรของพนักงานที่เรียนดี
  ให้สิทธิพนักงานซื้อที่อยู่อาศัยในโครงการของบริษัทฯ ในราคาพิเศษ

  8. Happy Society : สร้างสังคมที่ดี สังคมที่มีความสุข คือ มีความรักสามัคคีเอื้อเฟื้อต่อกัน
  โดยจัดให้มี

-   พี่เลี้ยงในการสอนงานให้กับพนักงานใหม่

-   กิจกรรมวันสงกรานต์ รดน้ำดำหัวผู้ใหญ่

-   บริษัทฯ มีนโยบายสนับสนุนให้พนักงานมีความรักและมีความผูกพันกับองค์กรด้วยการยึดนโยบาย
    “Promote from Within” & “Recognize” พนักงานที่อยู่ปฏิบัติงานมานาน
    โดยมีการประกาศเกียรติคุณและให้รางวัลพนักงานอายุงาน 5 ปี 10 ปี และ 20 ปี
    นอกจากนี้ยังมุ่งเน้นให้พนักงานเป็นคนดี มีจริยธรรม คุณธรรม
    เพื่อให้เป็นบุคคลที่มีคุณภาพในสังคม
    โดยการส่งเสริมให้มีการประกอบกิจทางศาสนาที่แต่ละคนมีความเลื่อมใสและศรัทธา เช่น
    การเข้าร่วมกิจกรรมเจริญสติสมาธิ การไปทัศนศึกษาดินแดนพุทธภูมิ สังเวชนียสถาน 4
    แห่งที่อินเดีย เป็นต้น รวมถึงการสนับสนุนพนักงานที่มีศักยภาพที่ดีด้วยการมีโครงการ
    “พนักงานดีเด่นประจำปี” โครงการ “รางวัลแห่งการบริการ”
    เพื่อส่งเสริมพนักงานให้มีใจในการให้บริการ
    และเพื่อหล่อหลอมให้เกิดวัฒนธรรมที่มุ่งสู่การบริการที่เป็นเลิศและโครงการ
    “รางวัลความคิดสร้างสรรค์ดีเด่น” เพื่อสร้างองค์กรแห่งนวัตกรรม

-   ฝึกอบรมหลักสูตร “วิถีแห่งศุภาลัยสู่ความเป็นเลิศ (Supalai Way)”
    โดยมุ่งเน้นให้พนักงานทุกคนเกิดทัศนคติและจิตสำนึกที่ดีต่อตนเอง เพื่อนร่วมงาน และองค์กร
    ด้วยการพัฒนาศักยภาพแห่งตน (Self potential) ให้มีการพัฒนาทั้งทางกายและจิตใจ
    โดยมีการผสมผสานการทำงานเป็นทีม (Team Building) และรู้จักการช่วยเหลือเกื้อกูลกัน
    (Supporting) เพื่อพัฒนาทีมงานให้มีทัศนคติ ความรู้
    และทักษะในการทำงานที่เป็นไปในทิศทางเดียวกัน

รวมทั้งให้การส่งเสริมและสนับสนุนบุคลากรให้มีศักยภาพในการทำงานที่มีประสิทธิภาพมากขึ้น
เพื่อเพิ่มขีดความสามารถทางการแข่งขัน โดยมีแผนการพัฒนาพนักงาน (Employee Development
Plan : EDP) ที่ดำเนินไปในทิศทางที่สอดคล้องและเชื่อมโยงกับกลยุทธ์ทางธุรกิจ ซึ่งบริษัทฯ
ถือเป็นนโยบายสำคัญและได้ดำเนินการมาอย่างต่อเนื่อง
โดยมุ่งเน้นที่จะสนับสนุนให้บุคลากรได้มีโอกาสเรียนรู้สิ่งใหม่ๆ
รวมทั้งฝึกฝนทักษะที่จำเป็นเพื่อเพิ่มขีดความสามารถในการปฏิบัติงาน และสนับสนุนบุคลากรทุกระดับ
ให้ได้รับความรู้ เพื่อเสริมสร้างประสิทธิภาพในการปฏิบัติงาน และได้นำ ระบบ Competency
มาใช้ในการพัฒนาบุคลากรให้มีความรู้ ความสามารถในการปฏิบัติงาน รวมถึง เพิ่มพูนความรู้ ทักษะ
บุคลิกภาพ และทัศนคติที่พึงปรารถนาของพนักงานให้มีความเหมาะสมกับตำแหน่งหน้าที่ ซึ่งบริษัทฯ
ทำการสื่อสารให้พนักงานทุกระดับทุกคนในองค์กรได้มีวิธีการคิดและทัศนคติที่ถูกต้องเหมาะสม
และมีความเข้าใจในหลักการและปรัชญาต่อความสามารถหลักขององค์กร (Core Competency)
โดยได้จัดทำโครงการพัฒนาประสิทธิภาพและเพิ่มพลังการทำงานยุคใหม่ตามความสามารถหลักองค์กรด้วยการจัดกิจกรรมเรียนรู้และพัฒนาทีมงาน
(Team Learning & Development)
เพื่อก่อให้เกิดการเปลี่ยนแปลงพฤติกรรมเพื่อเสริมสร้างวัฒนธรรมใหม่ๆ ในการทำงาน ซึ่งในปี
2556 มีการฝึกอบรมพนักงานเฉลี่ย 1 หลักสูตร / ต่อคน / ต่อปี

บริษัทฯ จัดให้มีช่องทางการสื่อสารข้อมูลจากล่างขึ้นบน (Upward) จากพนักงานทุกระดับ
ไปยังผู้บริหารระดับสูง ในหลายช่องทาง ดังนี้

-   กล่องรับฟังความคิดเห็นของพนักงาน โดยผู้บริหารระดับสูงจะตอบคำถามทุกข้อ ผ่านทางอีเมล์
    ให้พนักงานทราบทุกคน

-   Site Visit โดยผู้บริหารระดับสูง และฝ่ายทรัพยากรมนุษย์
    เพื่อดูแลความเป็นอยู่ของพนักงาน ทั้งในส่วนของการปฏิบัติงาน และการดำรงชีวิตประจำวัน

-   โครงการตัวแทนพนักงานพบปะผู้บริหาร เพื่อแลกเปลี่ยนความคิดเห็น และข้อเสนอแนะต่างๆ
    เกี่ยวกับกระบวนการปฏิบัติงานของบริษัทฯ

บริษัทฯ ยังได้ส่งเสริมพนักงานที่มีผลการปฏิบัติงานดีเยี่ยม
ด้วยการคัดเลือกพนักงานดีเด่นประจำปีอย่างต่อเนื่อง รวมถึง
สนับสนุนให้พนักงานรักและผูกพันกับองค์กร โดยมีรางวัลสำหรับพนักงานอายุงาน 5 ปี,10 ปี และ
20 ปี ซึ่งถือเป็นทรัพยากรอันมีคุณค่าของบริษัทฯ และบริษัทฯ ได้นำระบบ HRMS มาใช้ในบริษัทฯ
เพื่อเพิ่มขีดความสามารถและประสิทธิภาพต่อระบบบริหารงานบุคคลและการพัฒนาทรัพยากรมนุษย์

-   ด้านการบริหารจัดการ แนวทางการบริหารความเสี่ยงขององค์กรยุคใหม่
    การบริหารงานทรัพยากรมนุษย์สำหรับหัวหน้างาน ระบบบริหารผลการดำเนินงาน
    ระบบบริหารคุณภาพ (ISO 9001:2008) เป็นต้น

-   ด้านการปรับเปลี่ยนพฤติกรรม การสร้างค่านิยมร่วม (Shared Value)
    ให้กับพนักงานทุกระดับ ทุกโครงการให้เกิดวัฒนธรรมแห่งการบริการ
    เพื่อมุ่งสู่การบริการที่เป็นเลิศ (Supalai Service Excellence) กิจกรรม Supalai
    Way เพื่อสร้างความสามัคคีระหว่างเพื่อนร่วมงาน นอกจากนี้ ยังมีการวัดผลงานรายบุคคล
    ตามตัวชี้วัดผลการปฏิบัติงาน (KPI : Key Performance Indicator)
    ทำให้พนักงานมีเป้าหมายในการทำงาน และเกิดการวัดผลงานอย่างเที่ยงธรรม เป็นต้น

-   ด้านการเพิ่มประสิทธิภาพการทำงาน
    เพื่อให้ผลในการทำงานประสานสอดคล้องกันจนบรรลุเป้าหมาย บริษัทฯ ได้กำหนดนโยบาย
    Supalai 7 R มาเพิ่มประสิทธิภาพของทีมงาน
    เพื่อให้ผลในการทำงานสอดคล้องกันจนบรรลุสู่เป้าหมาย สำหรับกลยุทธ์ Supalai 7R
    เป็นแนวคิดในการสร้างสรรค์ประสิทธิภาพของทุกฝ่ายงานที่ทำงานเกี่ยวข้องทั้งภายในและภายนอกองค์กร
    ซึ่งมีวัตถุประสงค์ และเป้าหมายร่วมกัน อันประกอบด้วย

  1. CSR (Corporate Social Responsibility): ศุภาลัย กับ สังคม
  โดยเน้นความรับผิดชอบต่อสังคมขององค์กร และคืนกำไรสู่สังคม
  โดยสร้างความสัมพันธ์ระหว่างสังคมและศุภาลัย เพื่อได้รับการกล่าวขานและภาพลักษณ์ที่ดีขึ้น

  2. PR (Public Relation): ศุภาลัย กับ สื่อมวลชน เช่น
  งานประชาสัมพันธ์และความสัมพันธ์กับผู้สื่อข่าว
  เน้นการสร้างความสัมพันธ์อันดีต่อสาธารณชนและสื่อมวลชน
  อีกทั้งสร้างความเป็นกันเองระหว่างผู้บริหารและสื่อมวลชน โดยมุ่งหวังให้สื่อมวลชน
  เป็นส่วนหนึ่งขององค์กร ในเชิงสร้างสรรค์ที่จะให้ความร่วมมือซึ่งกันและกัน

  3. CRM (Customer Relation Management): ศุภาลัย กับ ลูกค้า
  เน้นสร้างความสัมพันธ์อันดีระหว่างบริษัทฯ และลูกค้าให้มากขึ้น โดยจัดกิจกรรมในรูปแบบต่างๆ
  ที่เป็นประโยชน์ เพื่อความพึงพอใจของลูกค้า

  4. ER (Employee Relation): ศุภาลัยกับพนักงาน
  เน้นสร้างความสัมพันธ์อันดีต่อพนักงานภายในองค์กร
  ทำให้พนักงานทุกฝ่ายมีความสามัคคีและทำงานอยู่ร่วมกันเสมือนญาติ
  เพื่อการทำงานอย่างมีความสุข

  5. IR (Investor Shareholder Relation): ศุภาลัย กับ ผู้ถือหุ้น
  ทำให้ผู้ถือหุ้นและนักลงทุนเข้าใจและรับรู้ข้อมูลของบริษัทฯ ดีขึ้น เพื่อสร้างความรู้สึกที่ดีต่อบริษัทฯ
  และเป็นผู้ถือหุ้นในระยะยาว
  อีกทั้งต้องการทำให้ผลประกอบการเป็นที่ถูกใจสำหรับนักลงทุนและผู้ถือหุ้น

  6. SCR (Supplier Contractor Relation): ศุภาลัย กับ คู่ค้าและผู้รับเหมา
  ให้ความสำคัญกับคู่ค้า ในแง่สร้างความเป็นธรรมและความจริงใจให้กับคู่ค้า ผู้รับเหมา
  เพื่อให้ได้รับผลตอบแทนที่ดีและได้รับความไว้วางใจ

  7. GR (Government Relation): ศุภาลัย กับ หน่วยงานราชการที่เกี่ยวข้อง
  เน้นด้านความสัมพันธ์ระหว่างหน่วยงานราชการกับบริษัทฯ
  เน้นให้เกิดการประสานงานและความคล่องตัว ซึ่งบริษัทฯ ปฏิบัติตามกฎระเบียบ กฎหมาย
  และให้ความร่วมมือทั้งทางตรงและทางอ้อม

ทั้งนี้ บริษัทฯ มุ่งพัฒนาเสริมสร้างวัฒนธรรม และบรรยากาศในการทำงานที่ดี
และปฏิบัติกับพนักงานอย่างเท่าเทียม โดยจัดทำจรรยาบรรณของกรรมการ ผู้บริหาร และพนักงาน
(Code of Conduct) รวมถึงการจัดทำจุลสารบ้านศุภาลัยเป็นประจำทุกเดือน เป็นต้น
และเพื่อให้การปฏิบัติงานของพนักงานตอบสนองต่อวิสัยทัศน์และพันธกิจ
บริษัทฯจึงได้กำหนดคำขวัญประจำปี 2557 “คุณภาพมาตรฐาน บริการประทับใจ”

  ง) คู่ค้า

บริษัทฯ ได้ปฏิบัติตามนโยบายว่าด้วยการปฏิบัติต่อคู่ค้า ได้แก่ ผู้รับเหมา ร้านค้า
และเจ้าหนี้สถาบันการเงิน อย่างเป็นธรรมและเสมอภาค ซึ่งกรรมการ ผู้บริหาร และพนักงานทุกคน
รวมทั้งพนักงานในบริษัทย่อย บริษัทร่วม ถือปฏิบัติตามอย่างเคร่งครัดโดยทั่วกัน
โดยคำนึงถึงประโยชน์สูงสุดของบริษัทฯ
และตั้งอยู่บนพื้นฐานของการได้รับผลตอบแทนที่เป็นธรรมต่อทั้งสองฝ่าย
หลีกเลี่ยงสถานการณ์ที่ทำให้เกิดความขัดแย้งทางผลประโยชน์ รวมทั้งปฏิบัติตามพันธสัญญา
ให้ข้อมูลที่เป็นจริง รายงานที่ถูกต้อง
การเจรจาแก้ปัญหาและหาทางออกตั้งอยู่บนพื้นฐานของความสัมพันธ์ทางธุรกิจ
รวมถึงให้การสนับสนุนผู้รับเหมางานก่อสร้างบ้านจัดสรรอย่างต่อเนื่อง
เพื่อเป็นกำลังใจในการสร้างสรรค์ผลงานที่มีคุณภาพ

และบริษัทฯ ยังได้ปฏิบัติตามนโยบายว่าด้วยการปฏิบัติต่อเจ้าหนี้ ซึ่งกรรมการ ผู้บริหาร
และพนักงานทุกคน รวมทั้งพนักงานในบริษัทย่อย บริษัทร่วม ถือปฏิบัติตามอย่างเคร่งครัดโดยทั่วกัน
โดยยึดมั่นในการดำเนินธุรกิจอย่างเป็นธรรม เพื่อสร้างความเชื่อถือให้กับเจ้าหนี้
มุ่งมั่นในการรักษาสัมพันธภาพที่ยั่งยืนกับเจ้าหนี้และให้ความเชื่อถือซึ่งกันและกัน
มีปฏิบัติตามสัญญาและเงื่อนไขต่างๆ ที่ตกลงกันไว้อย่างเคร่งครัด
ไม่ว่าจะเป็นเรื่องวัตถุประสงค์ของการใช้เงิน การชำระคืน การดูแลคุณภาพหลักทรัพย์ค้ำประกัน
และเรื่องอื่นใดที่ได้ทำข้อตกลงไว้กับเจ้าหนี้ เพื่อบรรลุผลประโยชน์ร่วมกัน
ส่วนกรณีที่ไม่สามารถปฏิบัติตามเงื่อนไขข้อใดข้อหนึ่งได้ ต้องรีบแจ้งให้เจ้าหนี้ทราบโดยเร็ว
เพื่อร่วมกันพิจารณาหาแนวทางแก้ไขปัญหา โดยใช้หลักความสมเหตุสมผล
และไม่ดำเนินการที่ทุจริตในการค้ากับเจ้าหนี้ โดยบริษัทฯ ได้มีการปฏิบัติต่อคู่ค้า / เจ้าหนี้
ดังต่อไปนี้

-   บริษัทฯ ปฏิบัติตามสัญญา และเงื่อนไขต่างๆ ที่ตกลงกันไว้อย่างเคร่งครัด ซึ่งในกรณีที่บริษัทฯ
    ไม่สามารถปฏิบัติตามเงื่อนไขข้อใดข้อหนึ่งได้ บริษัทฯ รีบแจ้งให้เจ้าหนี้รับทราบโดยเร็ว
    เพื่อร่วมกันพิจารณาหาแนวทางแก้ไขปัญหา โดยใช้หลักความสมเหตุสมผล

-   บริษัทฯ ปฏิบัติตามเงื่อนไขต่างๆ ที่มีต่อเจ้าหนี้อย่างเคร่งครัด
    ไม่ว่าจะเป็นเรื่องวัตถุประสงค์ของการใช้เงิน การชำระคืน
    การดูแลคุณภาพหลักทรัพย์ค้ำประกัน เงื่อนไขทางการค้ำประกัน การบริหารเงินทุน
    การชำระหนี้ค่าสินค้า และเรื่องอื่นใดที่ได้ทำข้อตกลงไว้กับเจ้าหนี้ เพื่อบรรลุประโยชน์ร่วมกัน

-   บริษัทฯ ให้ความสำคัญในการจ่ายชำระเงินค่าสินค้า
    โดยการชำระเงินตรงเวลาตามที่ตกลงกันไว้
    อย่างไรก็ตามในบางกรณีที่ร้านค้ามีความจำเป็นต้องการรับเงินค่าสินค้าเร็วกว่าที่กำหนดไว้และยินยอมให้ส่วนลด
    หากบริษัทฯ มีสภาพคล่องอย่างเพียงพอและสามารถช่วยเหลือได้ บริษัทฯ
    ก็ยินดีให้การช่วยเหลือทันที

-   กำหนดนโยบายให้พนักงานที่ทำงานติดต่อกับคู่ค้า ต้องมีความเที่ยงตรง
    โดยเฉพาะอย่างยิ่งพนักงานต้องไม่รับหรือเรียกร้องเอาผลประโยชน์จากคู่ค้า
    หรือผู้ที่กำลังจะเป็นคู่ค้า
    ซึ่งอาจมีผลกับการประเมินหรือพิจารณาการซื้อสินค้าและราคาของคู่ค้าอย่างตรงไปตรงมา
    ซึ่งได้ระบุไว้ในจรรยาบรรณของกรรมการ ผู้บริหาร และพนักงาน ที่ทุกคนต้องถือปฏิบัติ
    โดยก่อนการสั่งซื้อสินค้า เช่น วัสดุก่อสร้างที่ใช้ในการสร้างบ้าน ร้านค้า
    ซึ่งเป็นคู่ค้าของบริษัทฯ ต้องทำการเสนอราคาสินค้ามาก่อน เพื่อที่บริษัทฯ
    จะเปรียบเทียบข้อเสนอและเงื่อนไขที่ดีที่สุด

-   บริษัทฯ มีนโยบายที่จะปฏิบัติต่อผู้รับเหมาเสมือนเป็นเพื่อนร่วมธุรกิจ (Business Partner)
    โดยการยึดมั่นต่อสัญญาหรือข้อตกลงที่มีร่วมกันภายใต้กฎหมายที่กำหนด
    เพื่อให้ผลประโยชน์ในการดำเนินธุรกิจสอดคล้องร่วมกันระหว่างบริษัทฯ และคู่ค้า บริษัทฯ
    ดำเนินนโยบายคัดเลือกผู้รับเหมา(คู่ค้า) อย่างยุติธรรม และโปร่งใส
    ปฏิบัติตามเงื่อนไขทางการค้าอย่างเคร่งครัด และพิจารณาถึงปัญหาต่างๆ ที่เกิดขึ้นกับผู้รับเหมา
    เพื่อร่วมกันแก้ปัญหาที่เกิดขึ้นอย่างสม่ำเสมอ อาทิเช่น โดยปกติ บริษัทฯ
    ว่าจ้างผู้รับเหมาโดยเหมารวมค่าแรงและวัสดุก่อสร้าง อย่างไรก็ตาม
    หากเกิดการขาดแคลนวัสดุ และบริษัทฯ มีศักยภาพในการต่อรองช่วยผู้รับเหมาในการจัดหาวัสดุ
    เพื่อประโยชน์สูงสุดในการดำเนินธุรกิจร่วมกันระหว่างบริษัทฯ และคู่ค้า นอกจากนี้ บริษัทฯ
    เปิดโอกาสโดยให้ความสำคัญกับผู้รับเหมาก่อสร้างที่รับงานก่อสร้างกับบริษัทฯ มานาน
    โดยให้ไปช่วยรับงานก่อสร้างโครงการในต่างจังหวัด
    เพื่อให้ผู้รับเหมาก่อสร้างมีงานทำอย่างต่อเนื่อง

-   จัดกิจกรรมขอบคุณผู้รับเหมา ที่มาร่วมงานกับบริษัท และมอบรางวัลให้กับผู้รับเหมาตัวอย่าง
    ภายใต้แนวคิด “ร่วมแรง ร่วมใจ ศุภาลัย&ผู้รับเหมา” เพื่อเสริมสร้างความสัมพันธ์อันดีต่อกัน
    และเป็นกำลังใจให้กับผู้รับเหมาในการสร้างสรรค์ผลงานที่มีคุณภาพอย่างต่อเนื่อง

-   ประสานกับธนาคารในการสนับสนุนวงเงินสินเชื่อให้แก่ผู้รับเหมา
    เพื่อเสริมสภาพคล่องและขีดความสามารถในการขยายงาน

-   การสนับสนุนผู้รับเหมางานก่อสร้างให้มีโอกาสที่จะขยับขยายหรือปรับเปลี่ยนที่อยู่อาศัย บริษัทฯ
    ได้มอบสิทธิพิเศษสำหรับผู้รับเหมางานก่อสร้างบ้านจัดสรรของบริษัทฯ ที่ซื้อที่อยู่อาศัยของบริษัท
    ฯ และบริษัทในเครือ จะได้รับส่วนลดเพิ่มอีก 10%
    ของราคาขายจากส่วนลดสูงสุดที่ให้แก่ลูกค้าทั่วไปของแต่ละโครงการ

-   เปิดโอกาสให้ผู้รับเหมารายใหม่ ได้เข้ามาเป็นเพื่อนร่วมธุรกิจ
    เพื่อร่วมสร้างสรรค์ผลงานที่มีคุณภาพด้วยกัน โดยสามารถสอบถามเพิ่มเติมได้ที่ โทร.
    0-2725-8888 ต่อ 310 ในวันเวลาทำการ จันทร์-ศุกร์

-   ร่วมมือกับบริษัทผู้ผลิต พัฒนาและทดสอบวัสดุร่วมกัน
    เพื่อให้แน่ใจว่าวัสดุที่นำมาใช้ในการก่อสร้างทุกชนิดมีคุณสมบัติตรงตามที่ระบุไว้

-   คำนึงถึงความเป็นธรรมกับเจ้าหนี้สถาบันทางการเงิน เมื่อเกิดวิกฤติเศรษฐกิจ ในปี 2542
    บริษัทฯ
    เข้าร่วมกระบวนการปรับโครงสร้างหนี้กับสำนักงานคณะกรรมการเพื่อส่งเสริมการปรับปรุงโครงสร้างหนี้
    (คปน.) ธนาคารแห่งประเทศไทย และสามารถปรับโครงสร้างหนี้ได้สำเร็จในปี 2545
    โดยเจ้าหนี้ทุกรายได้รับคืนเงินต้นครบถ้วน ทำให้บริษัทฯ
    ได้รับความไว้วางใจจากสถาบันการเงินทั้งหลาย
    และยังคงให้การสนับสนุนสินเชื่อโครงการของบริษัทฯ มาอย่างต่อเนื่องในหลายๆ โครงการ

ทั้งนี้ บริษัทฯ ได้มีการแจ้งนโยบายดังกล่าวให้แก่คู่ค้าของบริษัทฯ รับทราบ
พร้อมทั้งเผยแพร่ไว้บนเว็บไซต์ของบริษัทฯ (www.supalai.com)

  จ) คู่แข่ง

บริษัทฯ ปฏิบัติตามนโยบายว่าด้วยการปฏิบัติต่อคู่แข่ง โดยกรรมการ ผู้บริหาร และพนักงานทุกคน
รวมทั้งพนักงานในบริษัทย่อย บริษัทร่วม ถือปฏิบัติตามอย่างเคร่งครัดโดยทั่วกัน โดย

-   ดำเนินธุรกิจภายใต้กรอบของการแข่งขันเสรีและเป็นธรรม
    ไม่แสวงหาข้อมูลที่เป็นความลับของคู่แข่งทางการค้าด้วยวิธีฉ้อฉล ไม่สุจริต หรือไม่เหมาะสม
    หรือขัดต่อจริยธรรม และข้อกฎหมายใดๆ

-   ปฏิบัติต่อคู่แข่งในการแข่งขันทางการค้าอย่างเป็นธรรม ไม่ทำลายคู่แข่งด้วยกลวิธีต่างๆ เช่น
    ไม่ทำลายชื่อเสียงของคู่แข่งทางการค้าด้วยการกล่าวหาในทางร้าย
    ไม่ละเมิดความลับหรือแสวงหาข้อมูลที่เป็นความลับทางการค้าของคู่แข่งด้วยวิธีไม่สุจริต
    หรือขัดต่อจริยธรรม ไม่ผูกขาดโดยกำหนดให้คู่ค้าขายสินค้าให้เฉพาะบริษัทฯ เท่านั้น
    โดยตลอดเวลาบริษัทฯ ไม่เคยมีข้อพิพาทใดๆ ในเรื่องที่เกี่ยวกับคู่แข่งทางการค้า

  ทั้งนี้ บริษัทฯ ได้เผยแพร่นโยบายดังกล่าว ผ่านทางเว็บไซต์ของบริษัทฯ (www.supalai.com)

  ฉ) ชุมชน สังคม สิ่งแวดล้อม สุขภาพ และความปลอดภัย

  ชุมชนและสังคม

บริษัทฯ ได้ปฏิบัติตามนโยบายว่าด้วยการปฏิบัติต่อชุมชน สังคม และสิ่งแวดล้อม โดยกรรมการ
ผู้บริหาร และพนักงานทุกคน รวมทั้งพนักงานในบริษัทย่อย บริษัทร่วม
ถือปฏิบัติตามอย่างเคร่งครัดโดยทั่วกัน บริษัทฯ
ได้ยึดมั่นและให้ความสำคัญในการดำเนินธุรกิจด้วยความรับผิดชอบต่อชุมชน สังคม และสิ่งแวดล้อม
เพื่อให้เกิดการพัฒนาที่ยั่งยืนในด้านเศรษฐกิจ สังคม และสิ่งแวดล้อม
ด้วยการคำนึงถึงผู้มีส่วนได้เสียที่เกี่ยวข้อง ทั้งในพื้นที่ตั้งโครงการและสังคมโดยรวม
เพื่อเป็นการคืนประโยชน์ให้แก่ชุมชน สังคม และสิ่งแวดล้อมให้คงอยู่อย่างยั่งยืน

ตลอดระยะเวลา 20 กว่าปีที่ผ่านมา บริษัทฯ
มุ่งมั่นการดำเนินธุรกิจควบคู่ไปกับการตอบแทนสังคมอย่างต่อเนื่อง ตามนโยบาย “ศุภาลัย
ใส่ใจ..สร้างสรรค์สังคมไทย” เพื่อคืนกำไรสู่สังคม โดยประธานกรรมการบริหาร ได้มีดำริไว้ว่า
“การคืนกำไรสู่สังคมขององค์กรธุรกิจ เป็นส่วนสำคัญของบริษัทธรรมมาภิบาล
ที่จะต้องช่วยดูแลและพัฒนาคุณภาพสังคมให้ดียิ่งขึ้นอย่างต่อเนื่องนอกเหนือการสร้างสรรค์สิ่งแวดล้อมที่ดีแก่ชุมชน
แนวทางการสร้างสรรค์สังคมของศุภาลัยนั้น มุ่งเน้นที่การให้ความรู้ เพราะผู้ที่ได้รับความรู้
สามารถนำไปต่อยอดในการพัฒนาคุณภาพชีวิต สร้างประโยชน์ได้ทั้งตนเอง ครอบครัว
ไปจนถึงระดับสังคมส่วนรวม ดังนั้น การให้ความรู้ จึงเป็นการให้ที่ยิ่งใหญ่ไพศาล
สร้างประโยชน์สุขสู่สังคมได้โดยตรงกว่าการให้ปัจจัย หรือสิ่งของอื่นๆ” จึงเป็นที่มาของโครงการ
“แสงประทีป” ที่เป็นโครงการที่สร้างแสงสว่างทางสติปัญญาเพื่อพัฒนาคุณภาพชีวิต
โดยไม่มุ่งหวังผลตอบแทน โดยกิจกรรมที่ได้ดำเนินการเพื่อประโยชน์สุขสู่สังคม มีดังต่อไปนี้

-   กิจกรรมอบรมสัมมนาความรู้สู่ประชาชนฟรี เกี่ยวกับสุขภาพ ธรรมะ ศิลปะ การเงิน
    และการลงทุน ฯลฯ ซึ่งในปี 2556 มีการจัดอบรมสัมมนา ได้แก่
    ถอดรหัสฮวงจุ้ยเสริมมงคลรับปีมะเส็ง, ครอบแก้ว แกว่งแขน เสริมสุขภาพ,
    เมื่อไหร่จะ..ร่ำรวยมีสุขอย่างยั่งยืน Version 2013, เคล็ดวิธีส่งต่อธุรกิจสู่ลูกหลาน, ขับพิษ
    พิชิตหุ่น ด้วย 18 ท่ากับผ้าขนหนู และเคล็ดลับพิชิต Office Syndrome

-   กิจกรรมด้านการศึกษา เนื่องด้วยบริษัทฯ
    เล็งเห็นถึงความสำคัญของการศึกษาของเด็กไทยจึงให้การสนับสนุนพัฒนาปรับปรุงห้องเรียน
    อาคารเรียน ห้องสมุด อาคารหอพักนักเรียน
    หลายแห่งในโรงเรียนชนบทที่ขาดแคลนในชั้นประถมศึกษา และในระดับมัธยมและอุดมศึกษา
    เช่น บริษัทฯ บริจาคเงิน จำนวน 2 ล้านบาท มอบให้แก่
    คณะสถาปัตยกรรมศาสตร์และการผังเมือง มหาวิทยาลัยธรรมศาสตร์
    เพื่อการสนับสนุนการจัดทำห้องเรียน และบริจาคเงิน จำนวน 2 ล้านบาท
    มอบให้แก่คณะสถาปัตยกรรมศาสตร์ จุฬาลงกรณ์มหาวิทยาลัย บริจาคเงินกว่า 2 ล้านบาท
    เพื่อสร้างพิพิธภัณฑ์โรงเรียนสวนกุหลาบวิทยาลัยและพิพิธภัณฑ์การศึกษาแห่งชาติ เป็นต้น

-   กิจกรรมด้านศิลปะและวัฒนธรรม บริษัทฯ จัดงานแสดงศิลปกรรม“พลังแห่งการสร้างสรรค์”
    โดยนำรายได้ไม่หักค่าใช้จ่ายจากการจำหน่ายผลงานศิลปะ รวมเป็นเงินทั้งสิ้น 2,491,414
    บาท ทูลถวาย สมเด็จพระเทพรัตนราชสุดาฯ สยามบรมราชกุมารี
    เพื่อโดยเสด็จพระราชกุศลบำรุงสภากาชาดไทย

-   กิจกรรมการผลิตสื่อความรู้ทั้งทางโลกและทางธรรม บริษัทฯ
    ผลิตหนังสือซึ่งมีเนื้อหาที่เป็นประโยชน์ในชีวิตประจำวัน และจัดทำบทเพลงธรรมะ “มองกว้าง
    คิดไกล ใฝ่สูง” มอบให้แก่ลูกค้าและประชาชนทั่วไป จัดพิมพ์หนังสือ “ร่ำรวยมีสุขอย่างยั่งยืน”
    ด้วยค่าใช้จ่ายของบริษัทฯ และนำรายได้จากการจำหน่ายทั้งหมด(โดยไม่หักค่าใช้จ่าย)
    บริจาคให้สภากาชาดไทย

-   กิจกรรมด้านสังคม ร่วมมือร่วมใจมอบถุงยังชีพ
    ช่วยบรรเทาความเดือดร้อนแก่ประชาชนที่ประสบอุทกภัยในพื้นที่ต่างๆ
    อีกทั้งมอบบริจาคเงินเพื่อช่วยเหลือผู้ประสบภัยน้ำท่วม เพื่อเข้ากองทุน “ตลาดทุนร่วมใจ
    ช่วยภัยน้ำท่วม” รวมมูลค่ากว่า 10 ล้านบาท นอกจากนี้บริษัทฯ ได้ออกแบบ
    “บ้านชนบทสำหรับเกษตรกร” เพื่อมอบให้เกษตรกรที่สนใจโดยไม่คิดค่าใช้จ่ายใดๆ

    -   กิจกรรมด้านส่งเสริมสถาบันครอบครัว บริษัทฯ
        ให้ความสำคัญในการส่งเสริมความสัมพันธ์อันดีภายในครอบครัวอย่างต่อเนื่อง
        เพื่อเป็นรากฐานสนับสนุนสังคมไทยให้แข็งแกร่ง โดยการจัดกิจกรรม “เจริญสติ-สมาธิ”
        กิจกรรมวันแม่ และกิจกรรมสายใยรักเพื่อเพิ่มความกตัญญูต่อบุพการี เป็นต้น

    -   กิจกรรมด้านสุขภาพ บริษัทฯ เชิญทีมแพทย์และพยาบาลจากโรงพยาบาลชั้นนำ
        มาให้บริการตรวจสุขภาพฟรีแก่ครอบครัวของลูกค้าศุภาลัยและประชาชนทั่วไป
        และจัดกิจกรรมบริจาคโลหิต ณ สำนักงานใหญ่ของบริษัทฯ ประจำทุกปี

    -   กิจกรรมด้านการพัฒนาชุมชน ได้แก่ การปรับปรุงถนนเลียบคลอง 4
        การมอบรถบรรทุกเก็บขยะ การทำท่อลอดถนนและปรับปรุงถนนซอยลาซาล
        การวางท่อระบายน้ำและบ่อพักบริเวณซอยพหลโยธิน 4
        การมอบอุปกรณ์เพื่อใช้ในการปฏิบัติงานของเจ้าหน้าที่ตำรวจให้กับสถานีตำรวจ

    -   กิจกรรมด้านทำนุบำรุงศาสนา โดยปรับปรุงภูมิทัศน์ตามลานวัด
        และมัสยิดเพื่อความปลอดภัย ร่มรื่น และสบายตาสำหรับศาสนิกชนที่มาศาสนสถาน

    -   กิจกรรมตรวจสุขภาพ บริษัทฯ
        ได้เชิญทีมแพทย์และพยาบาลจากโรงพยาบาลชั้นนำมาให้บริการตรวจสุขภาพฟรี
        พร้อมทั้งให้ความรู้เกี่ยวกับสุขภาพในหัวข้อที่น่าสนใจ โดยจัดกิจกรรมสัมมนาสุขภาพ
        และกิจกรรมสัมมนาแพทย์ทางเลือกด้วย
        ซึ่งเปิดโอกาสให้ครอบครัวศุภาลัยและประชาชนทั่วไปเข้าร่วมกิจกรรม

    -   กิจกรรมสร้างความสัมพันธ์ในครอบครัว

-   กิจกรรมวันแม่ ในช่วงเดือนสิงหาคมของทุกปีตรงกับเทศกาลวันแม่แห่งชาติ บริษัทฯ
    จึงได้จัดกิจกรรมคืนกำไรสู่สังคม ภายใต้คอนเซ็ปต์ “รวมพลคนรักแม่” ซึ่งจัดขึ้นมาต่อเนื่องทุกปี
    สำหรับครอบครัวศุภาลัยทุกโครงการและประชาชนที่สนใจเข้าร่วมกิจกรรม
    เพื่อสร้างสรรค์ความสัมพันธ์อันดีในครอบครัวศุภาลัย

-   กิจกรรมสานสายใย อาทิเช่น กิจกรรมเจริญสติ-สมาธิเพื่อเพิ่มสายสัมพันธ์ในครอบครัว,
    กิจกรรมสายใยรักเพื่อเพิ่มความกตัญญูต่อบุพการี เป็นต้น

-   ถ่ายทอดสู่กิจกรรมที่เป็นประโยชน์ต่อสังคมในรูปแบบต่างๆ ได้แก่
    การจัดกิจกรรมสัมมนาให้ความรู้ด้านต่างๆ แก่ประชาชนทั่วไป
    โดยสามารถเข้าอบรมได้โดยไม่เสียค่าใช้จ่ายใดๆ ทั้งสิ้น การจัดกิจกรรมมอบถุงยังชีพ
    แก่ผู้ประสบภัยน้ำท่วม การจัดกิจกรรม Big Cleaning
    เพื่อทำความสะอาดตามโครงการต่างๆ ของบริษัทฯ หลังน้ำลด
    รวมถึงการจัดกิจกรรมให้สมาชิกโครงการ โดยมีวัตถุประสงค์เพื่อเสริมสร้างสังคมไทย
    ให้เป็นสังคมที่อบอุ่น มีสายสัมพันธ์ที่ดีในครอบครัว

-   จัดให้มีหน่วยงานรองรับการให้บริการแก่ลูกค้าในโครงการจัดสรร ในเรื่องความปลอดภัย
    ความสะอาด ความสวยงาม และการจัดตั้งนิติบุคคลหมู่บ้านจัดสรรได้อย่างสมบูรณ์แบบ
    เพื่อสร้างความพึงพอใจให้แก่ลูกค้าผู้อยู่อาศัย และช่วยส่งเสริมภาพลักษณ์ที่ดี เนื่องจากบริษัทฯ
    เล็งเห็นว่า การอยู่อาศัยในสังคมที่มีสภาพแวดล้อมที่ดี
    ย่อมส่งผลถึงคุณภาพชีวิตของผู้อยู่อาศัยในสังคมนั้นๆ
    จึงให้ความสำคัญต่อการสร้างสรรค์สังคมชาวศุภาลัยให้เป็นสังคมที่มีคุณภาพ น่าอยู่ มีความอบอุ่น
    มีความปลอดภัย
    โดยมุ่งเน้นไปที่การเสริมสร้างสัมพันธภาพภายในครอบครัวให้แข็งแกร่งก่อนเพื่อการพัฒนาปลูกฝังให้ทุกคนมีจิตสำนึกที่ดีต่อครอบครัวในอันที่จะเป็นพื้นฐานที่ดีต่อสังคมโดยรวม
    จึงจัดกิจกรรมที่ปลูกฝังความกตัญญูกตเวทีแด่บุพการีหรือกิจกรรมที่ช่วยเสริมสร้างความสัมพันธ์ภายในครอบครัวอย่างต่อเนื่อง
    เช่น กิจกรรมเจริญสติ-สมาธิ
    กิจกรรมปีใหม่ที่ส่งเสริมการทำกิจกรรมร่วมกันของสมาชิกในครอบครัว เป็นต้น
    และศุภาลัยมิได้ดูแลแค่เพียงชาวศุภาลัยเท่านั้น
    แต่ยังให้ความเอาใจใส่ต่อผู้อยู่อาศัยบริเวณพื้นที่ข้างเคียงนับแต่เริ่มพัฒนาโครงการ
    โดยกำหนดให้มีการตรวจตราความเรียบร้อย ความปลอดภัย เพื่อป้องกันผลกระทบต่างๆ
    ที่อาจเกิดขึ้นอันเนื่องมาจากงานก่อสร้างกับผู้อยู่อาศัยข้างเคียงด้วย
    และสิ่งหนึ่งที่แสดงให้เห็นถึงการให้ความสำคัญต่อการดูแลชาวศุภาลัย คือ
    การมีช่องทางการติดต่อสื่อสารที่หลากหลาย
    อันจะนำไปสู่การพัฒนาปรับปรุงผลิตภัณฑ์และการบริการ
    เพื่อให้เกิดประโยชน์สูงสุดและสร้างความพึงพอใจให้แก่ลูกค้าเป็นสำคัญ
    ช่องทางสื่อสารที่สามารถบอกเล่าความสุข หรือมีเรื่องที่จะบอกให้ศุภาลัยได้รับรู้
    หรือส่งต่อความคิดเห็นผ่านเจ้าหน้าที่บริหารชุมชนประจำโครงการ,
    เจ้าหน้าที่บริหารชุมชนที่สำนักงานใหญ่ โทรศัพท์ 02 725 8888 ต่อ 553, 557, Smart
    Center โทรศัพท์ 02 725 8899, 1720, www.supalai.com,
    กล่องรับความคิดเห็นประจำโครงการและโครงการ “ระฆังแก้ว”

สืบเนื่องจากนโยบายของบริษัท ศุภาลัย จำกัด (มหาชน)
ที่มีความมุ่งมั่นในการดำเนินธุรกิจพัฒนาอสังหาริมทรัพย์อย่างต่อเนื่อง
ควบคู่ไปกับการได้มีส่วนร่วมสร้างสรรค์สังคมไทยอย่างต่อเนื่อง ภายใต้แนวคิด “ศุภาลัย...ใส่ใจ
สร้างสรรค์ สังคมไทย” ซึ่งเน้นการจัดกิจกรรมหลากหลายรูปแบบ
เพื่อคืนกำไรสู่สังคมเป็นประจำทุกปี นับตั้งแต่เริ่มก่อตั้งบริษัทฯ จนถึงปัจจุบัน
โดยมีความตระหนักถึงการสร้างความรับผิดชอบต่อสังคมขององค์กร (Corporate Social
Responsibility : CSR) นอกจากนี้ ในปี 2556 บริษัทฯ
ได้ให้ความสำคัญในด้านสังคมและสิ่งแวดล้อมมากยิ่งขึ้น ด้วยการจัดให้มีสัมมนาเชิงปฏิบัติการหัวข้อ
“CSR Engagement” โดยวิทยากรผู้ทรงคุณวุฒิจากสถาบันไทยพัฒน์ เป็นผู้บรรยาย
เพื่อเสริมสร้างความรู้และความเข้าใจเกี่ยวกับ CSR และทิศทางของบริษัทฯ ในการดำเนินกิจกรรม
CSR อย่างยั่งยืนขององค์กร

  สิ่งแวดล้อม

ด้านการใช้ทรัพยากร บริษัทฯ ได้ปฏิบัติตามนโยบายว่าด้วยการใช้ทรัพยากรอย่างมีประสิทธิภาพ
โดยกรรมการ ผู้บริหาร และพนักงานทุกคน รวมทั้งพนักงานในบริษัทย่อย บริษัทร่วม
ถือปฏิบัติตามอย่างเคร่งครัดโดยทั่วกัน เหตุจากทรัพยากรธรรมชาติในปัจจุบันนับวันยิ่งลดน้อยลง
บริษัทฯ จึงมุ่งเน้นการปลูกฝังจิตสำนึกแก่พนักงานในการใช้ทรัพยากรให้เกิดประสิทธิภาพสูงสุด
ในอันที่จะส่งผลต่อเนื่องในการสร้างนิสัย และนำไปปรับใช้ที่บ้าน
รวมทั้งยังคาดหวังผลพลอยได้ซึ่งจะทำให้เกิดการใช้ทรัพยากรอย่างมีประสิทธิภาพในระดับประเทศ
ด้วยความดีนี้ จะส่งผ่านไปสู่เยาวชนรุ่นหลังให้เป็นแบบอย่างสืบไป นำไปสู่การคิดก่อนใช้
และการสร้างนิสัยแห่งความประหยัด ทั้งนี้ บริษัทฯ ได้สื่อสารการสร้างจิตสำนึกด้านการใช้ทรัพยากร
ด้วยวิธีการต่างๆ เช่น ติดสติ๊กเกอร์ประชาสัมพันธ์ จัดบอร์ด
และให้ความรู้โดยการจัดอบรมภายใต้แนวคิด 3Rs- Reduce, Reuse, Recycle
เพื่อให้เกิดการใช้ประโยชน์ทรัพยากรอย่างเต็มที่ และเป็นการลดพลังงานในการกำจัดขยะ
ลดมลพิษและลดปริมาณการปล่อยก๊าซเรือนกระจก

บริษัทฯ มุ่งมั่นที่จะปฏิบัติตามกฎหมายทุกฉบับที่เกี่ยวกับการคุ้มครองสิ่งแวดล้อม
และกฎหมายทุกฉบับที่เกี่ยวกับสุขภาพและความปลอดภัย โดยพนักงานทุกคนต้องปฏิบัติตามกฎหมาย
รวมถึงการให้ความรู้แก่พนักงาน และประชาชนทั่วไป ด้านสิ่งแวดล้อม สุขภาพและความปลอดภัย
เพื่อนำมาปรับใช้ในสถานที่ทำงาน และเผยแพร่ไปยังบุคคลภายนอก เช่น การอบรมเรื่อง
“การประหยัดพลังงานของบริษัทฯ” การอบรมเรื่อง “การจัดทำผลิตภัณฑ์ในครัวเรือน”
ซึ่งสามารถย่อยสลายโดยธรรมชาติ และไม่ทำลายสิ่งแวดล้อม เป็นต้น

นอกจากนี้ บริษัทฯ ได้ส่งเสริม สนับสนุนการออกแบบ วิจัย และพัฒนาผลิตภัณฑ์
เพื่อการอนุรักษ์พลังงานและสิ่งแวดล้อม
และการใช้หลักผู้ก่อมลพิษเป็นผู้รับภาระค่าใช้จ่ายเพื่อกระตุ้นให้เกิดการลดการก่อมลพิษและลดภาระของสังคมตามธรรมาภิบาลสิ่งแวดล้อม
อีกทั้ง ส่งเสริมให้มีการใช้ทรัพยากรของบริษัทฯ อย่างเกิดประสิทธิภาพสูงสุด
โดยกำหนดนโยบายที่เกี่ยวข้อง ได้แก่ นโยบายการใช้รถยนต์ นโยบายการใช้ไฟฟ้า
นโยบายการใช้เครื่องปรับอากาศ นโยบายการใช้อุปกรณ์สำนักงาน นโยบายการใช้น้ำ
นโยบายการลดขยะและนำกลับมาใช้ใหม่ ทั้งนี้ บริษัทฯ ได้เผยแพร่นโยบายดังกล่าว
ผ่านทางเว็บไซต์ของบริษัทฯ (www.supalai.com)

บริษัทฯ
มุ่งเน้นการสร้างจิตสำนึกด้านสิ่งแวดล้อมและความปลอดภัยแก่พนักงานและหน่วยงานที่เกี่ยวข้อง ดังนี้

-   การพัฒนาภายใต้แนวคิด Supalai Save Our World Save Your Money บริษัทฯ
    ออกแบบบ้านเพื่อการอนุรักษ์สิ่งแวดล้อมและประหยัดพลังงาน
    โดยออกแบบเน้นบ้านและอาคารให้มีความเย็นโดยวิถีทางธรรมชาติ (Passive Cooling)
    ขณะเดียวกันก็มีการเตรียมการสำหรับการทำให้เกิดความเย็นด้วยวิธีกลและพึ่งพาเทคโนโลยี
    (Active Cooling) เพื่อเป็นส่วนประกอบลักษณะผสมผสานกัน
    โดยก่อให้เกิดทางเลือกในการประหยัดพลังงานต่อภาระการทำความเย็นของเครื่องปรับอากาศ
    ลดการใช้ไฟส่องสว่าง และเครื่องใช้ไฟฟ้าอื่นๆ
    ได้โดยที่ราคาก่อสร้างยังคงอยู่ในระดับที่ใกล้เคียงกันกับบ้านทั่วไปตามท้องตลาด
    ส่งผลให้เกิดความคุ้มค่าในเรื่องราคา การใช้งานที่เหมาะสมและสามารถประหยัดค่าไฟฟ้า
    จากแนวคิดการออกแบบเพื่อส่งเสริมการประหยัดพลังงาน
    ทำให้แต่ละโครงการของศุภาลัยเปรียบเสมือน Eco land
    ที่คอยช่วยโลกในการลดการเกิดสภาวะโลกร้อน

-   ดำเนินการศึกษาผลกระทบสิ่งแวดล้อมตามประกาศของสำนักงานนโยบายและแผนทรัพยากรธรรมชาติและสิ่งแวดล้อม
    กระทรวงทรัพยากรธรรมชาติและสิ่งแวดล้อม
    แม้มิได้บังคับรูปแบบกระบวนการในขั้นตอนการมีส่วนร่วมของประชาชนต่อโครงการของบริษัทฯ
    แต่บริษัทฯ
    เลือกที่จะใช้วิธีจัดประชุมเพื่อรับฟังความคิดเห็นของประชาชนที่อยู่ในบริเวณที่คาดว่าจะได้รับผลกระทบจากการดำเนินการของบริษัทฯ
    โดยเริ่มจากการลงพื้นที่สอบถามข้อมูลเบื้องต้นจากบ้านทุกหลังในบริเวณที่คาดว่าจะได้รับผลกระทบแล้วนำมาวิเคราะห์เพื่อชี้แจงทำความเข้าใจต่อประเด็นข้อห่วงกังวลต่างๆ
    พร้อมทั้งหามาตรการบรรเทาผลกระทบที่คาดว่าจะเกิดขึ้นและนำไปแจ้งให้ประชาชนในพื้นที่ที่คาดว่าจะได้รับผลกระทบทราบเพื่อการมีส่วนร่วมและรับฟังความคิดเห็นของประชาชน
    ในการประชุมทุกครั้งบริษัทฯ
    ได้เปิดให้ประชาชนที่เข้าร่วมประชุมทุกท่านสามารถแสดงความคิดเห็นได้อย่างเต็มที่โดยเฉพาะการแสดงความคิดเห็นที่เกี่ยวข้องกับมาตรการบรรเทาผลกระทบสิ่งแวดล้อมที่บริษัทฯ
    จัดทำขึ้นจากการลงพื้นที่เก็บข้อมูลในเบื้องต้น หากไม่เป็นที่พอใจก็จะรับข้อมูลมาเพื่อแก้ไข
    ปรับเปลี่ยนเพื่อให้เป็นไปตามความต้องการของประชาชน
    และหากยังมีชุมชนหรือกลุ่มประชาชนที่ยังมีข้อสงสัยหรือคิดว่ามาตรการบรรเทาผลกระทบสิ่งแวดล้อมยังไม่เพียงพอ
    บริษัทฯ ก็มิได้เพิกเฉย แต่จะทำการประชุมกลุ่มเฉพาะ (Focus Group)
    เพื่อรับฟังข้อห่วงกังวลเฉพาะของแต่ละชุมชนหรือเฉพาะกลุ่มนั้นๆ
    เพื่อหาแนวทางบรรเทาผลกระทบที่แต่ละชุมชนหรือกลุ่มกังวลให้เหมาะสมและเป็นที่พอใจต่อไป

-   การให้ความรู้แก่พนักงาน และประชาชนทั่วไป ด้านสิ่งแวดล้อม เช่น
    การประหยัดพลังงานในบริษัทฯ โดยการปรับปรุงภูมิทัศน์บริเวณบันใดหนีไฟ
    เพื่อรณรงค์ให้พนักงานใช้บันไดหนีไฟแทนการใช้ลิฟท์
    การจัดทำผลิตภัณฑ์เพื่อใช้ในครัวเรือนซึ่งสามารถย่อยสลายโดยธรรมชาติ
    และไม่ทำลายสิ่งแวดล้อม

-   การป้องกันมลพิษระหว่างก่อสร้าง ระหว่างก่อสร้างจัดทำรั้วโครงการ
    จัดทำผ้าใบคลุมตึกเพื่อลดเสียงและฝุ่น จัดสถานที่แบบปิดในการทำงานเพื่อลดความดังของเสียง
    ติดตั้งเครื่องตรวจสอบปริมาณเสียง และฝุ่นของแต่ละวัน
    จัดให้มีน้ำล้างล้อรถก่อนออกจากโครงการ
    เพื่อป้องกันเศษดินที่ติดอยู่ในล้อรถออกไปนอกโครงการ ฯลฯ

-   กิจกรรมอนุรักษ์สิ่งแวดล้อม บริษัทฯ
    ปลูกป่าชายเลนและปล่อยเต่าทะเลเพื่อสร้างความอุดมสมบูรณ์ให้แก่ระบบนิเวศ
    และปลูกพรรณไม้ไทยในวรรณคดี ณ โรงเรียนบ้านผังสามัคคี อำเภอแก่งคอย จังหวัดสระบุรี
    ฯลฯ

-   จัดให้มีเจ้าหน้าที่ความปลอดภัยระดับหัวหน้างานประจำทุกโครงการก่อสร้าง
    เพื่อทำหน้าที่วิเคราะห์ ตรวจสอบ กำกับดูแล ส่งเสริมและสนับสนุนงานด้านความปลอดภัย

-   จัดกิจกรรมซึ่งเกี่ยวข้องกับความปลอดภัยต่อชีวิต สุขภาพ ของพนักงาน และลูกค้า เช่น
    จัดกิจกรรม 5ส แก่พนักงาน โดยกำหนดเป็นนโยบาย 5ส
    และให้มีการตรวจติดตามการปฏิบัติตามนโยบายดังกล่าวทุกปี
    รวมถึงมีการอบรมเรื่องความปลอดภัยและซ้อมอพยพหนีไฟประจำปีให้แก่พนักงานและลูกค้าที่เช่าอาคาร
    ฯลฯ

-   ปรับปรุงสภาพแวดล้อมให้มีความปลอดภัยต่อชีวิต สุขภาพ ทรัพย์สินของพนักงาน และลูกค้า เช่น
    จัดกิจกรรม 5ส (สะสาง, สะดวก, สะอาด, สุขลักษณะ, สร้างนิสัย)
    การซ้อมอพยพหนีไฟประจำปีให้แก่พนักงานและลูกค้าที่เช่าอาคาร โดยคำนึงถึงความปลอดภัย
    ด้านอาชีวอนามัย และสิ่งแวดล้อม โดย

-   ปี พ.ศ.2555 บริษัทฯ ในฐานะเจ้าของอาคารศุภาลัย แกรนด์ ทาวเวอร์
    ได้รับรางวัลประกาศเกียรติคุณ “อาคารปลอดภัย อุ่นใจทั้งเมือง”
    จากกรุงเทพมหานครให้เป็นอาคารที่มีการบริหารจัดการด้านความปลอดภัยรางวัลชมเชย
    ในโครงการเสริมสร้างการมีส่วนร่วมด้านความปลอดภัยในบ้านและอาคาร โดยสำนักการโยธา
    กรุงเทพมหานคร

-   ปี พ.ศ.2555 บริษัทฯ รับโล่ประกาศเกียรติคุณโครงการ “รวมแรงไทย
    รักษาน้ำใสทุกคูคลอง” จากนายกรัฐมนตรี ซึ่งเป็นประธานพิธีมอบโล่ดังกล่าว
    ในโอกาสที่บริษัทฯ
    เป็นบริษัทอสังหาริมทรัพย์ที่เข้าร่วมโครงการเพื่อช่วยดูแลรักษาคูคลองอย่างยั่งยืน

-   กิจกรรมรณรงค์ต่างๆ ภายในบริษัทฯ เช่น ลดโลกร้อนด้วยมือเรา, ปิดไฟทุกครั้งหลังใช้งาน,
    ปิดจอคอมพิวเตอร์ ช่วงพักเที่ยงหรือไม่ได้ใช้งาน, ใช้บันไดแทนการใช้ลิฟท์, ใช้กระดาษ 2
    หน้า, ลดการส่งข้อมูลระหว่างกันด้วยกระดาษ เปลี่ยนเป็นส่งผ่านระบบคอมพิวเตอร์แทน,
    รับบริจาคอลูมีเนียม เพื่อนำไปจัดทำแกนกลางขาเทียมและไม้เท้าค้ำยัน เป็นต้น

  สุขภาพ และความปลอดภัย

ด้านความปลอดภัย บริษัทฯ ได้ปฏิบัติตามนโยบายว่าด้วยความปลอดภัย อาชีวอนามัย
และสภาพแวดล้อมในการทำงาน โดยกรรมการ ผู้บริหาร และพนักงานทุกคน
รวมทั้งพนักงานในบริษัทย่อย บริษัทร่วม ถือปฏิบัติตามอย่างเคร่งครัดโดยทั่วกัน
จากการเล็งเห็นถึงความสำคัญด้านความปลอดภัย อาชีวอนามัย และสภาพแวดล้อมในการทำงาน
ที่จะส่งผลต่อพนักงานทุกคน รวมทั้งชุมชน และสังคม โดยบริษัทฯ
มุ่งมั่นที่จะปรับปรุงการดำเนินการด้านความปลอดภัยและอาชีวอนามัยอย่างต่อเนื่อง
มีการสนับสนุนและส่งเสริมกิจกรรมด้านความปลอดภัยในการทำงาน
รวมถึงมีการติดตามและประเมินผลการดำเนินตามนโยบาย เพื่อให้เกิดการปฏิบัติอย่างจริงจัง
และเกิดประสิทธิภาพสูงสุด

บริษัทฯ จัดให้มีคณะกรรมการความปลอดภัย อาชีวอนามัย
และสภาพแวดล้อมในการทำงานของบริษัทฯ จำนวน 11 คน
ตามประกาศกระทรวงแรงงานและสวัสดิการสังคม เรื่องคณะกรรมการความปลอดภัย อาชีวอนามัย
และสภาพแวดล้อมในการทำงาน ซึ่งกำหนดให้สถานประกอบกิจการที่มีลูกจ้างตั้งแต่ 500 คนขึ้นไป
ให้มีกรรมการไม่น้อยกว่า 11 คน ประกอบด้วยนายจ้างหรือผู้แทนนายจ้างเป็นประธานคณะกรรมการ
ผู้แทนระดับบังคับบัญชา 4 คน และผู้แทนลูกจ้างระดับปฏิบัติการ 5 คน เป็นกรรมการ
โดยมีเจ้าหน้าที่ความปลอดภัยในการทำงาน เป็นกรรมการและเลขานุการ
สำหรับกรรมการผู้แทนระดับบังคับบัญชาได้คัดเลือกโดยนายจ้าง
ส่วนการคัดเลือกกรรมการผู้แทนระดับปฏิบัติการ
เป็นไปตามประกาศกรมสวัสดิการและคุ้มครองแรงงาน
เรื่องหลักเกณฑ์และวิธีการเลือกตั้งคณะกรรมการผู้แทนลูกจ้าง
โดยแต่ตั้งลูกจ้างระดับปฏิบัติซึ่งไม่ประสงค์จะรับสมัครเลือกตั้งเป็นกรรมการผู้แทนลูกจ้าง
จำนวนไม่น้อยกว่า 3 คน แต่ไม่เกิน 5 คน เป็นคณะกรรมการดำเนินการเลือกตั้ง
เพื่อดำเนินการเลือกตั้งกรรมการผู้แทนระดับปฏิบัติการ โดยในปี 2556 บริษัทฯ
มีการดำเนินการด้านความปลอดภัย สรุปได้ดังนี้

-   จัดให้มีการประชุมความปลอดภัย เดือนละ 1 ครั้ง

-   ตรวจพื้นที่การทำงานด้านความปลอดภัย โดยกรรมการความปลอดภัย อาชีวอนามัย
    และสภาพแวดล้อมในการทำงาน แบ่งหน้าที่กันออกตรวจ และนำผลตรวจมาพิจารณาในที่ประชุม
    พร้อมติดตามผลการแก้ไข อีกทั้งแนะนำวิธีการแก้ไข ในกรณีที่พบวิธีการแก้ไขที่ไม่เหมาะสม

-   แนะนำวิธี และ/หรือ สั่งการให้แก้ไขปัญหาของสภาพงานที่อาจทำให้เกิดอันตราย
    จากโครงการรายงานสภาพงานที่ไม่ปลอดภัย เป็นประจำทุกเดือน

-   แนะนำวิธี และ/หรือ สั่งการแก้ไขปัญหาอุบัติเหตุ จากโครงการรายงานการเกิดอุบัติเหตุ

-   จัดให้มีการซักซ้อมอพยพหนีไฟประจำปี ร่วมกับอาคารศุภาลัย แกรนด์ ทาวเวอร์

-   รณรงค์การปิดไฟ ถอดปลั๊กเครื่องใช้ไฟฟ้า และเครื่องใช้สำนักงาน ทุกช่วงเทศกาลวันหยุดยาว
    เพื่อป้องกันอุบัติเหตุจากกระแสไฟฟ้าลัดวงจร

-   รณรงค์การขับขี่ปลอดภัย ทุกช่วงเทศกาลวันหยุดยาว เพื่อป้องกันอุบัติเหตุจากรถยนต์

-   รณรงค์การดูแลป้องกันตนเองจากโรคภัยไข้เจ็บ เช่น ไข้เลือดออก ไข้หวัดใหญ่ ฯลฯ

รวมทั้ง บริษัทฯ
ได้รายงานสถิติการประสบอันตรายไว้ในรายงานผลการดำเนินงานของเจ้าหน้าที่ความปลอดภัยในการทำงานระดับวิชาชีพ
ตามประกาศกระทรวงแรงงานและสวัสดิการสังคม
เรื่องความปลอดภัยการทำงานของลูกจ้างเป็นประจำทุกไตรมาส และในปี 2556
ไม่มีอุบัติเหตุเกิดขึ้นกับพนักงานของบริษัทฯ แต่อย่างใด

ช) เศรษฐกิจ

บริษัทฯ ให้ความสำคัญต่อการดำเนินงานด้วยความรับผิดชอบต่อสังคมและสิ่งแวดล้อม
เพื่อสร้างความยั่งยืนให้กับระบบเศรษฐกิจและสังคมของประเทศ
ให้สามารถเติบโตเคียงคู่กันไปในอนาคต โดย

-   การยึดมั่นการเป็นผู้ประกอบการที่ดี บริษัทฯ มีนโยบายการชำระภาษีให้ถูกต้อง ครบถ้วน
    ตรงเวลา ซึ่งได้ยึดถือเป็นแนวทางในการประกอบธุรกิจตั้งแต่อดีตจนถึงปัจจุบัน
    โดยเงินภาษีที่ชำระจะสามารถนำไปพัฒนาประเทศ พัฒนาที่อยู่อาศัย พัฒนาอาชีพ
    สร้างความสะดวกสบาย ความปลอดภัยและความเจริญมั่งคงของประเทศ และในปี พ.ศ.2555
    บริษัทฯ ได้รับรางวัล “รัษฎากรพิพัฒน์” หรือ “ผู้เสียภาษีคุณภาพประจำปี พ.ศ.2554”
    เป็นรางวัลโดยกรมสรรพากรในสังกัดกระทรวงการคลัง ตามนโยบาย “ถูกต้อง ภูมิใจ
    ให้ชาติ” ซึ่งมอบให้แก่ผู้เสียภาษีที่ควรค่าแก่การยกย่อง เชิดชู
    เนื่องจากองค์กรหรือบุคคลเหล่านี้เป็นคนดีของแผ่นดินที่ได้ร่วมมือร่วมใจกันเสียภาษีอย่างถูกต้อง
    เต็มที่ เต็มใจ และซื่อสัตย์
    เป็นต้นแบบของการทำความดีและสร้างความเชื่อมั่นให้เกิดขึ้นกับประชาชน ผู้ประกอบการ
    หน่วยงาน และองค์กรต่างๆ ตระหนักถึงคุณประโยชน์ของการเสียภาษี
    เพื่อนำไปสร้างความเจริญมั่นคงแก่ประเทศชาติบ้านเมืองต่อไป

-   การสร้างรายได้ในพื้นที่ที่เข้าไปพัฒนาโครงการอสังหาริมทรัพย์ การที่บริษัทฯ
    ได้เข้าไปพัฒนาพื้นที่รกร้างว่างเปล่าให้เป็นบ้านจัดสรรหรือโครงการอาคารสูง
    บางโครงการจะช่วยพัฒนาท่อระบายน้ำและถนนทางเข้าให้ดีขึ้น
    ส่งผลให้ประชากรในพื้นที่ดังกล่าวมีความกินดีอยู่ดีเพิ่มขึ้น
    จากธุรกิจเกิดใหม่ที่ทำให้สามารถเพิ่มการสร้างงาน สร้างอาชีพ เช่น ร้านซักรีด
    ร้านสะดวกซื้อ ร้านจัดสวน ร้านทำผม ฯลฯ

-   การพัฒนาบ้านประหยัดพลังงาน บริษัทฯ ได้รับรางวัลบ้านจัดสรรอนุรักษ์พลังงานดีเด่น
    และรางวัลฉลากรับรองอาคารอนุรักษ์พลังงาน
    โดยส่งผลทางอ้อมที่สามารถช่วยชาติลดค่าใช้จ่ายในการจัดหาแหล่งพลังงาน ได้แก่

-   ปี พ.ศ.2548 บริษัทฯ ได้รับรางวัล “บ้านจัดสรรอนุรักษ์พลังงานดีเด่น” ระดับดีเด่น
    แบบบ้านศุภิวัฒน์ ประเภทบ้านเดี่ยวขนาดเล็ก จากโครงการศุภาลัย ออร์คิด ปาร์ค วัชรพล
    และแบบบ้านศุภกรัณย์ ประเภทบ้านเดี่ยวขนาดกลาง จากโครงการศุภาลัย ออร์คิด ปาร์ค
    พระราม 2 ของกรมพัฒนาพลังงานทดแทนและอนุรักษ์พลังงาน กระทรวงพลังงาน

-   ปี พ.ศ.2550 บริษัทฯ ได้รับรางวัล “บ้านจัดสรรอนุรักษ์พลังงานดีเด่น” ระดับดี
    แบบบ้านศุภพัฒน์ (ใหม่) ประเภทบ้านเดี่ยวขนาดเล็ก จากโครงการศุภาลัยการ์เด้นวิลล์
    วงแหวน ปิ่นเกล้า – พระราม 5 และแบบบ้านศุภธารินทร์ ประเภทบ้านเดี่ยวขนาดกลาง
    จากโครงการศุภาลัย สุวรรณภูมิ ของกรมพัฒนาพลังงานทดแทนและอนุรักษ์พลังงาน
    กระทรวงพลังงาน

-   ปี พ.ศ.2551 บริษัทฯ ได้รับรางวัล “บ้านจัดสรรอนุรักษ์พลังงานดีเด่น” ระดับดี
    แบบบ้านศุภนุช (พิเศษ) และแบบบ้านศุภดรัล (ใหม่) ประเภทบ้านเดี่ยวขนาดเล็ก
    จากโครงการศุภาลัย การ์เด้นวิลล์ วงแหวน ปิ่นเกล้า – พระราม 5
    ของกรมพัฒนาพลังงานทดแทนและอนุรักษ์พลังงาน กระทรวงพลังงาน

    -   การพัฒนาที่อยู่อาศัยราคาประหยัดสำหรับผู้มีรายได้น้อยและปานกลาง บริษัทฯ
        เล็งเห็นถึงความเดือดร้อนของประชาชนผู้มีรายได้น้อย จึงได้เข้าร่วมโครงการ BOI
        กับสำนักงานคณะกรรมการส่งเสริมการลงทุน
        เพื่อพัฒนาที่อยู่อาศัยคุณภาพดีราคาประหยัดแก่ผู้มีรายได้น้อยและรายได้ปานกลางค่อนข้างน้อย
        ซึ่งมีจำนวนมากในสังคม

ซ) หน่วยงานราชการ

บริษัทฯ มีการปฏิบัติตามกฎหมาย และรายงานผลการปฏิบัติอย่างเคร่งครัด ไม่ว่าจะเป็นการจ่ายภาษี
และค่าใช้จ่ายอื่นๆ ตามระเบียบและกฎเกณฑ์ที่ทางภาครัฐกำหนด และให้ความร่วมมือ
สนับสนุนนโยบายภาครัฐเพื่อผลประโยชน์ของประเทศชาติ
ตลอดจนมุ่งมั่นดำเนินโครงการที่เป็นประโยชน์ต่อสาธารณะ
ไม่ว่าจะเป็นนโยบายที่ได้รับมอบหมายจากภาครัฐหรือเป็นโครงการที่บริษัทริเริ่มขึ้นเอง

ทั้งนี้ บริษัทฯ ยังกำหนดให้มีช่องทางให้ผู้มีส่วนได้เสียสามารถติดต่อสื่อสาร เสนอแนะ
ให้ข้อมูลที่เป็นประโยชน์ในการดำเนินธุรกิจ
หรือข้อร้องเรียนในกรณีที่เป็นการกระทำที่ไม่ถูกต้องต่อคณะกรรมการของบริษัท ได้โดยตรง
ซึ่งกำหนดช่องทางการรับแจ้งข้อมูลหรือข้อร้องเรียน การคุ้มครองสิทธิของผู้ให้ข้อมูล
การรักษาข้อมูลของผู้ร้องเรียนไว้เป็นความลับ
โดยจำกัดให้เฉพาะผู้ที่รับผิดชอบที่มีหน้าที่ตรวจสอบประเด็นข้อร้องเรียนเท่านั้นที่จะเข้าถึงข้อมูลได้
และกรรมการอิสระเป็นผู้พิจารณาสั่งการและรายงานต่อคณะกรรมการบริษัท ซึ่งมีช่องทางต่างๆ ดังนี้
Supalai Smart Center เบอร์โทร 1720 และ 02-725-8899 “You call, We care”
หรือเว็บไวต์ของบริษัทฯ (www.supalai.com) หรือ กล่องรับความคิดเห็นประจำโครงการ

หมวดที่ 4: การเปิดเผยข้อมูลและความโปร่งใส (Information Disclosure and
Transparency)

บริษัทฯ มีนโยบายการเปิดเผยข้อมูลต่อผู้เกี่ยวข้องอย่างเท่าเทียมกัน โปร่งใส และทันการ
โดยบริษัทฯ ให้มีการเปิดเผยข้อมูลโครงการ รายละเอียดของโครงการ
การดำเนินการโครงการให้กับลูกค้าทราบ
และเปิดเผยข้อมูลทางการเงินและฐานะการเงินของบริษัทฯ ให้กับผู้ถือหุ้น และเปิดเผยข้อมูลต่างๆ
ที่เป็นประโยชน์ต่อพนักงาน รวมทั้งมีระบบการควบคุมภายในที่ดี

การเปิดเผยข้อมูลเกี่ยวกับรายละเอียดโครงการให้กับลูกค้า

บริษัทฯ มีนโยบายการเปิดเผยข้อมูลต่างๆ ให้ลูกค้าทราบก่อนที่จะตัดสินใจซื้อบ้าน เช่น
เปิดเผยรายละเอียดของโครงการ ผังโครงการ มาตรฐานวัสดุก่อสร้าง

การเปิดเผยข้อมูลต่อผู้ถือหุ้น

บริษัทฯ เปิดเผยข้อมูลทางการเงิน พร้อมทั้งมีการวิเคราะห์ผลประกอบการ
และฐานะการเงินของบริษัทฯ
รวมถึงการรายงานข้อมูลและการตัดสินใจที่สำคัญต่อสำนักงานคณะกรรมการกำกับหลักทรัพย์และตลาดหลักทรัพย์
ตลาดหลักทรัพย์แห่งประเทศไทย และผู้ถือหุ้นเป็นประจำอย่างสม่ำเสมอทุกไตรมาสและประจำปี
พร้อมทั้งเผยแพร่ข้อมูลผ่านเว็บไซต์ของบริษัทฯ ทั้งภาษาไทยและภาษาอังกฤษ
นอกจากนี้คณะกรรมการบริษัท ได้ตระหนักถึงภาระหน้าที่ที่จะต้องปฏิบัติต่อผู้ถือหุ้นโดยเท่าเทียมกัน
โดยดูแลให้มีการเปิดเผยสารสนเทศ
ทั้งที่เป็นสารสนเทศทางการเงินและไม่ใช่ทางการเงินอย่างถูกต้อง ครบถ้วน เพียงพอ เชื่อถือได้
และทันเวลา เพื่อให้ผู้ถือหุ้น ได้รับทราบสารสนเทศอย่างเท่าเทียมกันตามที่กำหนดโดยกฎหมาย
องค์กรและหน่วยงานภาครัฐที่เกี่ยวข้อง โดยมีฝ่ายนักลงทุนสัมพันธ์ (Investor Relation)
สังกัดฝ่ายพัฒนาธุรกิจและนักลงทุนสัมพันธ์ ทำหน้าที่เป็นตัวแทนของบริษัทฯ ในการติดต่อสื่อสาร
และให้การดูแลต่อผู้ลงทุนทั่วไป นักวิเคราะห์หลักทรัพย์ และผู้ถือหุ้น
โดยการเผยแพร่ข้อมูลในเวลาที่เหมาะสมผ่านช่องทางต่างๆ ทั้งสื่อมวลชน เว็บไซต์ โทรศัพท์
ตลาดหลักทรัพย์แห่งประเทศไทย สำนักงานคณะกรรมการกำกับหลักทรัพย์และตลาดหลักทรัพย์

สำหรับการเปิดเผยข้อมูล ทั้งกรณีปกติและกรณีเร่งด่วน ก่อนที่จะเผยแพร่ข้อมูลผ่านช่องทางต่างๆ
จะต้องผ่านการพิจารณาในความถูกต้อง ครบถ้วน ความเพียงพอของข้อมูล
จากคณะกรรมการบริษัทก่อนนำส่งตลาดหลักทรัพย์แห่งประเทศไทยและเมื่อบริษัทฯ
นำส่งข้อมูลผ่านตลาดหลักทรัพย์ฯ แล้วจึงเผยแพร่ข้อมูล งบการเงินผ่าน IR Website ที่
www.supalai.com และ www.shareinvestor.com

บริษัทฯ ดำเนินการเชิงรุกด้วยการออกไปพบปะนักวิเคราะห์และนักลงทุนต่างๆ
โดยมีกรรมการบริหารและผู้บริหารซึ่งรับผิดชอบดูแลด้านบัญชีและการเงิน
ร่วมประชุมชี้แจงและเปิดโอกาสให้นักลงทุน นักวิเคราะห์ ตลอดจนผู้สนใจได้ซักถามข้อมูลต่างๆ
นอกจากนักลงทุนในประเทศแล้ว บริษัทฯ
ยังมีการเดินทางเพื่อนำเสนอข้อมูลและความคืบหน้าของบริษัทฯ แก่นักลงทุนต่างประเทศ (Road
Show) และเปิดเผยข้อมูลแก่สาธารณชน อาทิเช่น รายงานประจำปี แบบ 56-1
ข้อมูลที่นำเสนอในวันพบปะนักลงทุน เป็นต้น ทั้งนี้ เพื่อให้มั่นใจว่า
ได้ปฏิบัติตามระเบียบข้อบังคับของกฎหมายที่เกี่ยวข้องอย่างครบถ้วน นอกจากนี้ บริษัทฯ
มีการให้ข้อมูลข่าวสาร และเผยแพร่ผลการดำเนินงานของบริษัทฯ อย่างทั่วถึงสู่นักลงทุน
ผู้ถือหุ้นและผู้ที่เกี่ยวข้องทุกไตรมาส มีการแถลงข่าวต่อสื่อมวลชน
และเปิดเผยข้อมูลแก่ตลาดหลักทรัพย์ฯ

ในปี 2556 ที่ผ่านมา บริษัทฯ
ได้เข้าร่วมโครงการพบปะนักวิเคราะห์หลักทรัพย์และนักลงทุนกับตลาดหลักทรัพย์ฯ ทั้งหมด 2 ครั้ง
และบริษัทฯ ยังได้จัดทำบทความเรื่อง “แนวโน้มภาวะเศรษฐกิจ ปี 2557” และ
“แนวโน้มธุรกิจอสังหาริมทรัพย์” โดยตีพิมพ์ในรายงานประจำปีของบริษัทฯ นอกจากนี้
ผู้บริหารของบริษัทฯ ให้สัมภาษณ์และเข้าร่วมอภิปราย ทั้งในสถานีวิทยุและโทรทัศน์
รวมทั้งการเข้าร่วมเป็นสมาชิกและมีบทบาทในสมาคมต่างๆ เพื่อรับใช้สังคม

สำหรับการเปิดเผยข้อมูลข่าวสารของบริษัทฯ ที่สำคัญ บริษัทฯ ได้ดำเนินการผ่านช่องทางต่างๆ
และผ่านสื่อมวลชนอย่างสม่ำเสมอ
เพื่อให้ผู้ถือหุ้นและผู้มีส่วนได้เสียได้รับทราบข้อมูลข่าวสารอย่างทั่วถึง
โดยมีการเผยแพร่ผ่านช่องทางต่างๆ ดังนี้

1. ตลาดหลักทรัพย์แห่งประเทศไทย

1.  รายงานประจำปี

2.  งบการเงินของบริษัท

3.  รายงานผลการดำเนินงานรายไตรมาส

4.  เอกสารแจ้งมติคณะกรรมการบริษัท และอื่นๆ

1.  สำนักงานคณะกรรมการกำกับหลักทรัพย์และตลาดหลักทรัพย์

2.  กระทรวงพาณิชย์

3.  หนังสือพิมพ์

4.  นิตยสารและวารสาร

5.  โทรทัศน์

6.  ข่าวประชาสัมพันธ์บริษัท

7.  ฝ่ายนักลงทุนสัมพันธ์ (Investor Relation) ติดต่อ โทรศัพท์ 0-2725-8888 ต่อ 851
    หรือ e-mail : ir_spali@supalai.com

8.  เว็บไซต์บริษัทฯ (www.supalai.com)

9.  การพบให้ข้อมูล และตัวต่อตัว (Company Visit / One-on One Meeting)

10. การเดินทางไปให้ข้อมูลแก่นักลงทุนทั้งในประเทศและต่างประเทศ

11. การจัดประชุมนักวิเคราะห์หลักทรัพย์ (Analyst Meeting)

12. การจัดประชุมให้ข้อมูลแก่สื่อมวลชน การแถลงข่าวต่อสื่อมวลชน
    และการจัดทำจดหมายข่าวที่นำเสนอถึงฐานะทางการเงินของบริษัทฯ

13. การจัดส่งหนังสือแจ้งผู้ถือหุ้นทางไปรษณีย์

การเปิดเผยข้อมูลที่เป็นประโยชน์ต่อพนักงานของบริษัทฯ

บริษัทฯ เปิดเผยข้อมูลที่เป็นประโยชน์ต่อพนักงาน โดยการแจ้งผ่านระบบ Intranet
รวมทั้งติดประกาศไว้ที่บอร์ดของบริษัทฯ เพื่อให้พนักงานรับรู้
ทราบข่าวที่เป็นประโยชน์สำหรับพนักงานเอง เช่น

-   สวัสดิการ

-   ประกาศการแต่งตั้ง หรือเลื่อนตำแหน่งพนักงานในบริษัทฯ

-   ประกาศการรับพนักงานเข้าใหม่

-   ประกาศเรื่องวันหยุดประจำปีของบริษัทฯ

-   ข่าวหรือข้อมูลจากสำนักงานประกันสังคม เรื่องสวัสดิการต่างๆ

-   ข่าวจากกรมสรรพากร เรื่องการยื่นภาษี หรือเรื่องเกี่ยวกับการจ่ายภาษี

หมวดที่ 5: ความรับผิดชอบของคณะกรรมการ (Board Responsibilities)

1.  โครงสร้างของคณะกรรมการ

องค์ประกอบของคณะกรรมการบริษัท

คณะกรรมการบริษัท ประกอบด้วยผู้ทรงคุณวุฒิที่มีความรู้ความสามารถ
และประสบการณ์ที่เป็นประโยชน์ ต่อบริษัทฯ ประกอบด้วยกรรมการทั้งสิ้น 10 คน
โดยการเลือกตั้งกรรมการเป็นไปตามมติที่ประชุมผู้ถือหุ้นตามหลักเกณฑ์และวิธีการที่ตามกฎหมายกำหนด
ปัจุบันประกอบด้วย

กรรมการที่เป็นผู้บริหาร 4 คน

กรรมการที่ไม่เป็นผู้บริหาร 1 คน

กรรมการอิสระ 5 คน

โดยมีกรรมการผู้มีอำนาจลงนามผูกพันบริษัทฯ คือ นายประทีป ตั้งมติธรรม หรือ นางอัจฉรา
ตั้งมติธรรม หรือ นายอธิป พีชานนท์ หรือ นายไตรเตชะ ตั้งมติธรรม สองคนในสี่คนนี้
ลงลายมือชื่อร่วมกันและประทับตราสำคัญของบริษัทฯ

นอกจากนี้บริษัทฯ กำหนดเป็นนโยบายว่า คณะกรรมการบริษัท
จะต้องมีความหลากหลายในโครงสร้าง ประกอบด้วย เพศ อายุ ระดับการศึกษา
ความรู้ความสามารถ ทักษะวิชาชีพ ประสบการณ์การทำงาน ความเชี่ยวชาญเฉพาะด้าน
รวมถึงคุณธรรมและจริยธรรม ซึ่งมีการกำหนดหลักเกณฑ์
และกระบวนในการแต่งตั้งคณะกรรมการเข้าใหม่ไว้ด้วย (โปรดดูรายละเอียดในหัวข้อ
“การสรรหากรรมการบริษัท”) นอกจากนี้คณะกรรมการบริษัท จำนวน 10 คน
และผู้บริหารระดับสูงของบริษัทฯ
ไม่เคยเป็นพนักงานหรือหุ้นส่วนของบริษัทสอบบัญชีภายนอกที่ใช้บริการอยู่ในช่วง 2 ปีที่ผ่านมา
และในคณะกรรมการของบริษัทฯ ชุดปัจจุบัน มีกรรมการอิสระและกรรมการที่ไม่เป็นผู้บริหาร จำนวน
5 คน มีประสบการณ์การทำงานที่เกี่ยวข้องกับธุรกิจของบริษัทฯ

เลขานุการบริษัท

คณะกรรมการบริษัท ได้แต่งตั้งนางวารุณี ลภิธนานุวัฒน์ ซึ่งเป็นพนักงานประจำ
ตำแหน่งผู้ช่วยกรรมการผู้จัดการอาวุโสสายงานการเงินและบัญชี (E-mail :
varunee@supalai.com) ได้รับแต่งตั้งเป็นเลขานุการบริษัทตามมติที่ประชุมคณะกรรมการ ครั้งที่
7/2551 เมื่อวันที่ 29/5/51 โดยเริ่มปฏิบัติหน้าที่ ตั้งแต่วันที่ 29/5/51 ซึ่งเป็นผู้ที่มีคุณวุฒิ คุณสมบัติ
และประสบการณ์ที่เหมาะสมกับการดำรงตำแหน่งเป็นเลขานุการบริษัท
โดยมีคุณสมบัติและหน้าที่และความรับผิดชอบหลัก ดังนี้

คุณสมบัติเลขานุการบริษัท

1.  มีความรอบรู้และเข้าใจในรูปแบบธุรกิจของบริษัทฯ
    รวมถึงบทบาทหน้าที่ที่เกี่ยวข้องกับงานเลขานุการบริษัท ได้แก่ หน้าที่ของกรรมการ
    หน้าที่ของบริษัทฯ และมีความรู้ ด้านกฎหมายและกฎระเบียบที่เกี่ยวข้อง
    ตลอดจนศึกษาหาความรู้ และติดตาม ข้อมูล ข่าวสาร เพื่อพัฒนาการปฏิบัติงานอย่างสม่ำเสมอ

2.  ปฏิบัติหน้าที่ตามกฎหมาย กฎระเบียบ ข้อบังคับของบริษัทฯ ด้วยความรับผิดชอบ ระมัดระวัง
    ซื่อสัตย์สุจริต มุ่งมั่น ทุ่มเท และสนับสนุนการดำเนินงานของบริษัทฯ ให้บรรลุวัตถุประสงค์
    โดยอยู่ภายใต้หลักการกำกับดูแลกิจการที่ดีและจรรยาบรรณทางธุรกิจ

3.  ยึดมั่นในจริยธรรม คุณธรรม อันดีงาม และคำนึงถึงผู้มีส่วนได้เสียทุกฝ่าย
    ซึ่งจะไม่กระทำการใดๆ อันจะก่อให้เกิดผลเสียต่อชื่อเสียง และภาพลักษณ์ของบริษัทฯ

4.  เก็บรักษาความลับของบริษัท ฯ ได้เป็นอย่างดี
    และไม่มุ่งหวังผลประโยชน์ส่วนตัวจากโอกาสทางธุรกิจของบริษัทฯ

5.  มีมนุษยสัมพันธ์ที่ดี มีความสามารถในการติดต่อประสานงานกับฝ่ายงานและหน่วยงานต่างๆ
    ทั้งภายในและภายนอกบริษัทฯ

หน้าที่และความรับผิดชอบของเลขานุการ

1.  ให้คำแนะนำเบื้องต้นแก่กรรมการ ในข้อกฎหมาย ระเบียบและข้อบังคับต่างๆ ของบริษัทฯ
    ที่คณะกรรมการต้องทราบ และติดตามให้มีการปฏิบัติตามอย่างถูกต้องและสม่ำเสมอ
    รวมถึงรายงานการเปลี่ยนแปลงในข้อกำหนดกฎหมายที่มีนัยสำคัญแก่กรรมการ

2.  จัดการประชุมผู้ถือหุ้น และการประชุมคณะกรรมการให้เป็นไปตามกฎหมาย ข้อบังคับของบริษัทฯ
    และข้อพึงปฏิบัติต่างๆ

3.  บันทึกรายงานการประชุมผู้ถือหุ้น และการประชุมคณะกรรมการบริษัท
    รวมทั้งติดตามให้มีการปฏิบัติตามมติที่ประชุมผู้ถือหุ้น และที่ประชุมคณะกรรมการบริษัท

4.  จัดทำและเก็บรักษาทะเบียนกรรมการ รายงานประจำปี หนังสือนัดประชุมผู้ถือหุ้น
    หนังสือนัดประชุมคณะกรรมการ รายงานการประชุมผู้ถือหุ้น
    และรายงานการประชุมคณะกรรมการบริษัท

5.  เก็บรักษารายงานการมีส่วนได้เสียที่รายงานโดยกรรมการ หรือ ผู้บริหาร
    และนำเสนอรายงานตามที่กฎหมายกำหนด

6.  ดูแลให้มีการเปิดเผยข้อมูลและรายงานสารสนเทศ ในส่วนที่รับผิดชอบต่อหน่วยงานที่กำกับดูแล
    ตามระเบียบและข้อกำหนดของหน่วยงานราชการ

7.  ติดต่อและสื่อสารกับผู้ถือหุ้นทั่วไปให้ได้รับทราบสิทธิต่างๆ ของผู้ถือหุ้น และข่าวสารของบริษัทฯ

8.  ดูแลกิจกรรมของคณะกรรมการบริษัท

การกำหนดคุณสมบัติของกรรมการอิสระ

เพื่อสร้างความเชื่อมั่นแก่นักลงทุน และรักษาสมดุลของการบริหารจัดการที่ดี บริษัทฯ
ได้กำหนดนิยามความเป็นอิสระของ “กรรมการอิสระ”
ที่เข้มงวดกว่าหลักเกณฑ์ที่กำหนดโดยคณะกรรมการกำกับตลาดทุน ดังนี้

1.  ได้รับแต่งตั้งจากคณะกรรมการ หรือที่ประชุมผู้ถือหุ้นของบริษัทฯ ให้เป็นกรรมการตรวจสอบ
    และเป็นกรรมการอิสระ

2.  ถือหุ้นไม่เกินร้อยละ 0.5 ของจำนวนหุ้นที่มีสิทธิออกเสียงทั้งหมดของบริษัทฯ บริษัทย่อย
    บริษัทร่วม หรือนิติบุคคลที่อาจมีความขัดแย้ง ทั้งนี้
    ให้นับรวมการถือหุ้นของผู้ที่เกี่ยวข้องของกรรมการอิสระรายนั้นๆ ด้วย

3.  ไม่เป็นหรือเคยเป็นกรรมการที่มีส่วนร่วมบริหารงาน ลูกจ้าง พนักงาน ที่ปรึกษา
    ที่ได้เงินเดือนประจำ หรือผู้มีอำนาจควบคุมของบริษัทฯ บริษัทย่อย บริษัทร่วม
    หรือนิติบุคคลที่อาจมีความขัดแย้ง เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2
    ปี ก่อนวันที่ได้รับการแต่งตั้งเป็นกรรมการอิสระ

4.  ไม่เป็นบุคคลที่มีความสัมพันธ์ทางสายโลหิต หรือโดยการจดทะเบียนตามกฎหมาย
    ในลักษณะที่เป็น บิดามารดา คู่สมรส พี่น้อง และบุตร รวมทั้งคู่สมรสของบุตร ของผู้บริหาร
    หรือผู้ถือหุ้นรายใหญ่ ผู้มีอำนาจควบคุม หรือบุคคลที่จะได้รับการเสนอให้เป็นผู้บริหาร
    หรือผู้มีอำนาจควบคุมของบริษัทฯ หรือบริษัทย่อย

5.  ไม่มีหรือเคยมีความสัมพันธ์ทางธุรกิจกับบริษัทฯ บริษัทย่อย
    บริษัทร่วมหรือนิติบุคคลที่อาจมีความขัดแย้ง
    ในลักษณะที่อาจเป็นการขัดขวางการใช้วิจารณญาณอย่างอิสระของตน
    รวมทั้งไม่เป็นหรือเคยเป็นผู้ถือหุ้นรายใหญ่ กรรมการซึ่งไม่ใช่กรรรมการอิสระ หรือผู้บริหาร
    ของผู้ที่มีความสัมพันธ์ทางธุรกิจกับบริษัทฯ บริษัทย่อย บริษัทร่วม
    หรือนิติบุคคลที่อาจมีความขัดแย้ง เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2
    ปีก่อนวันที่ยื่นคำขออนุญาตต่อสำนักงานคณะกรรรมการกำกับหลักทรัพย์และตลาดหลักทรัพย์

6.  ไม่เป็นหรือเคยเป็นผู้สอบบัญชีของบริษัทฯ บริษัทย่อย บริษัทร่วม
    หรือนิติบุคคลที่อาจมีความขัดแย้ง และไม่เป็นผู้ถือหุ้นรายใหญ่ กรรมการซึ่งไม่ใช่กรรมการอิสระ
    ผู้บริหาร หรือหุ้นส่วนผู้จัดการของสำนักงานสอบบัญชี ซึ่งมีผู้สอบบัญชีของบริษัทฯ บริษัทย่อย
    บริษัทร่วม หรือนิติบุคคลที่อาจมีความขัดแย้งสังกัดอยู่
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2 ปี
    ก่อนวันที่ได้รับการแต่งตั้งเป็นกรรมการอิสระ

7.  ไม่เป็นหรือเคยเป็นผู้ให้บริการทางวิชาชีพใดๆ
    ซึ่งรวมถึงการให้บริการเป็นที่ปรึกษากฎหมายหรือที่ปรึกษาทางการเงิน
    ซึ่งได้รับค่าบริการเกินกว่า 2 ล้านบาทต่อปี จากบริษัทฯ บริษัทย่อย บริษัทร่วม
    หรือนิติบุคคลที่อาจมีความขัดแย้ง ทั้งนี้ ในกรณีที่ผู้ให้บริการทางวิชาชีพเป็นนิติบุคคล
    ให้รวมถึงการเป็นผู้ถือหุ้นรายใหญ่ กรรมการซึ่งไม่ใช่กรรมการอิสระ ผู้บริหาร
    หรือหุ้นส่วนผู้จัดการ ของผู้ให้บริการทางวิชาชีพนั้นด้วย
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2 ปี
    ก่อนวันที่ได้รับการแต่งตั้งเป็นกรรมการอิสระ

8.  ไม่เป็นกรรมการที่ได้รับการแต่งตั้งขึ้น เพื่อเป็นตัวแทนของกรรมการของบริษัทฯ
    ผู้ถือหุ้นรายใหญ่ หรือผู้ถือหุ้นซึ่งเป็นผู้ที่เกี่ยวข้องกับผู้ถือหุ้นรายใหญ่ของบริษัทฯ

9.  ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัทฯ

10. กรรมการอิสระที่มีคุณสมบัติตาม ข้อ 1 - 9
    อาจได้รับมอบหมายจากคณะกรรมการบริษัทให้ตัดสินใจในการดำเนินกิจการของบริษัทฯ
    บริษัทย่อย บริษัทร่วม หรือนิติบุคคลที่อาจมีความขัดแย้ง โดยมีการตัดสินใจในรูปแบบองค์คณะได้

การกำหนดวาระการดำรงตำแหน่งของกรรมการชุดย่อย

สำหรับวาระการดำรงตำแหน่งของกรรมการชุดย่อย ได้แก่ คณะกรรมการตรวจสอบ
คณะกรรมการกำกับดูแลกิจการ คณะกรรมการบริหารความเสี่ยง
และคณะกรรมการสรรหาและกำหนดค่าตอบแทน ดำรงตำแหน่งคราวละ 3 ปี
เมื่อพ้นจากตำแหน่งตามวาระอาจได้รับการแต่งตั้งอีกได้

2.  คณะกรรมการบริษัท

คณะกรรมการบริษัท ทำหน้าที่โดยคำนึงถึงหลักการความซื่อตรง (Integrity)
ความโปร่งใสตรวจสอบได้ (Transparency) ความเป็นธรรมกับผู้ที่เกี่ยวข้อง (Fairness)
และระมัดระวังรักษาผลประโยชน์ของบริษัทฯ

หน้าที่และความรับผิดชอบของคณะกรรมการบริษัท แบ่งเป็น 2 ด้าน ดังนี้

1.  การกำหนดทิศทาง นโยบาย และกลยุทธ์ทางธุรกิจ

-   ดูแลและจัดการให้การดำเนินการของบริษัทฯ เป็นไปตามกฎหมาย วัตถุประสงค์
    และข้อบังคับของบริษัทฯ ตลอดจนมติที่ประชุมผู้ถือหุ้นและรักษาผลประโยชน์ของบริษัทฯ
    บนพื้นฐานของหลักการกำกับดูแลกิจการที่ดี

-   กำหนดวิสัยทัศน์ พันธกิจ ทิศทางและกลยุทธ์ของบริษัทฯ ทั้งนี้ จะพิจารณาทบทวนวิสัยทัศน์
    และพันธกิจเป็นประจำสม่ำเสมอ และอนุมัติอย่างน้อยทุก ๆ 5 ปี
    เพื่อให้สอดคล้องกับแผนการดำเนินธุรกิจของบริษัท

-   การควบคุมดูแลการดำเนินงานของบริษัทฯ ให้ถูกต้องตามกฎระเบียบ
    ข้อบังคับของหน่วยงานที่เกี่ยวข้อง มีความรับผิดชอบและรักษาผลประโยชน์ต่อผู้ถือหุ้น
    พร้อมทั้งเปิดเผยข้อมูลอย่างเพียงพอ ถูกต้อง ครบถ้วน มีมาตรฐาน และโปร่งใส
    ต่อผู้ถือหุ้นและผู้ที่เกี่ยวข้องทุกฝ่าย

-   ให้ความเห็นชอบกลยุทธ์และนโยบายที่สำคัญ
    รวมถึงวัตถุประสงค์เป้าหมายทางการเงินและแผนงานบริษัทฯ
    รวมทั้งติดตามดูแลให้มีการปฏิบัติตามแผนงานที่กำหนด

-   พิจารณาอนุมัติงบประมาณในการลงทุนและในการดำเนินกิจการของบริษัทฯ
    ประจำปีรวมทั้งดูแลการใช้ทรัพยากรของบริษัทฯ

-   แต่งตั้งและกำหนดค่าตอบแทนของประธานกรรมการบริหาร

-   ดูแลให้มีระบบหรือกลไกการจ่ายค่าตอบแทนผู้บริหารระดับสูงที่เหมาะสม
    เพื่อก่อให้เกิดแรงจูงใจทั้งในระยะสั้นและระยะยาว

-   จัดให้มีการประชุมผู้ถือหุ้นเป็นการประชุมใหญ่สามัญประจำปี ภายในไม่เกิน 4
    เดือนนับแต่วันปิดบัญชีสิ้นปีของบริษัทฯ
    และจัดประชุมผู้ถือหุ้นเป็นการประชุมวิสามัญเมื่อมีความจำเป็น

-   จัดประชุมคณะกรรมการบริษัททุกไตรมาส
    และในการประชุมต้องมีกรรมการไม่น้อยกว่ากึ่งหนึ่งของทั้งหมด
    การวินิจฉัยชี้ขาดของที่ประชุมให้ถือเอาเสียงข้างมากเป็นมติ
    ถ้าคะแนนเสียงเท่ากันให้ประธานของที่ประชุมออกเสียงเพิ่มขึ้นอีกเสียงหนึ่ง เป็นเสียงชี้ขาด

-   ให้คำปรึกษา ร่วมอภิปรายปัญหาอย่างกว้างขวางโดยทั่วกัน และวินิจฉัยด้วยดุลยพินิจที่รอบคอบ
    เรื่องที่เสนอตามวาระการประชุมคณะกรรมการบริษัท

-   มอบอำนาจดำเนินการให้ประธานกรรมการบริหารในการดำเนินกิจการของบริษัทฯ
    ตลอดจนมีอำนาจแต่งตั้ง และถอดถอนพนักงานของบริษัทฯ
    รวมทั้งกำหนดค่าตอบแทนในการทำงาน ตามนโยบายของคณะกรรมการ
    รวมทั้งมอบอำนาจดำเนินการแก่พนักงานที่สอดคล้องกับสถานการณ์ของธุรกิจ

2.  การติดตามการดำเนินงานของฝ่ายจัดการเพื่อตรวจสอบถ่วงดุล โดย

-   การเปิดเผยข้อมูลของบริษัทฯ

  - จัดให้มีระบบบัญชี การรายงานทางการเงินและการสอบบัญชี
  รวมทั้งดูแลให้มีระบบการควบคุมภายในและการตรวจสอบภายในที่มีประสิทธิภาพและประสิทธิผล

  - ดูแลให้มีช่องทางในการสื่อสารกับผู้ถือหุ้นแต่ละกลุ่มและผู้มีส่วนได้ส่วนเสียของบริษัทฯ
  อย่างเหมาะสม

  - ให้มีการเปิดเผยข้อมูลที่ถูกต้อง ชัดเจน โปร่งใส น่าเชื่อถือและมีมาตรฐานสูง

  - จัดให้มีการทำงบแสดงฐานะทางการเงินและงบกำไรขาดทุน ณ
  วันสิ้นสุดของรอบปีบัญชีของบริษัทฯ เสนอต่อที่ประชุมผู้ถือหุ้น ในการประชุมสามัญประจำปี
  เพื่อพิจารณาอนุมัติงบดุลและบัญชีกำไรขาดทุน และคณะกรรมการบริษัท ต้องจัดให้ผู้สอบบัญชี
  ตรวจสอบให้เสร็จสิ้นก่อนนำเสนอต่อที่ประชุมผู้ถือหุ้น

  -
  จัดให้มีการรายงานข้อมูลทางการเงินข้อมูลและข้อมูลทั่วไปที่สำคัญต่อผู้ถือหุ้นอย่างครบถ้วนถูกต้อง
  และเพียงพอ และยืนยันการตรวจสอบรับรองข้อมูลที่รายงาน

  - สอดส่องดูแลและจัดการแก้ไขปัญหาความขัดแย้งทางผลประโยชน์ที่อาจเกิดขึ้น
  รวมถึงรายการที่เกี่ยวโยงกัน

-   การควบคุมภายในและการบริหารความเสี่ยง

  - กำหนดแนวทางการบริหารจัดการความเสี่ยงอย่างครอบคลุม และดูแลให้ผู้บริหารมีระบบ
  หรือกระบวนการที่มีประสิทธิภาพในการบริหารจัดการความเสี่ยง

  - จัดให้มีการควบคุมและตรวจสอบภายใน ตลอดจนจัดทำระบบการควบคุมทางการเงิน
  การดำเนินงาน และการกำกับดูแลการปฏิบัติงาน รวมทั้งควบคุมและบริหารความเสี่ยง

-   การกำหนดค่าตอบแทนกรรมการ

  -
  คณะกรรมการบริษัทมีหน้าที่นำเสนอค่าตอบแทนกรรมการให้ที่ประชุมสามัญผู้ถือหุ้นเป็นผู้พิจารณาอนุมัติ

-   การกำหนดค่าตอบแทนผู้บริหารระดับสูง

  - คณะกรรมการบริษัทมีหน้าที่ประเมินผลงานของผู้บริหารระดับสูง
  และกำหนดค่าตอบแทนให้สอดคล้องกับผลการดำเนินงาน

-   การเสนอขายหลักทรัพย์แก่พนักงานและกรรมการ

3.  การแต่งตั้งและการถอดถอนกรรมการบริษัท

คณะกรรมการบริษัทได้มอบหมายให้คณะกรรมการสรรหาและกำหนดค่าตอบแทน
ทำหน้าที่เสนอขออนุมัติแต่งตั้งต่อที่ประชุมผู้ถือหุ้นตามหลักเกณฑ์และวิธีการที่กำหนดอยู่ในข้อบังคับบริษัท
โดยมีสาระสำคัญดังนี้

1.  กรรมการของบริษัทเลือกตั้งโดยที่ประชุมผู้ถือหุ้น โดยมีจำนวนไม่น้อยกว่าห้าคน
    และมีกรรมการที่เป็นอิสระไม่น้อยกว่า 3 คน
    ซึ่งกรรมการไม่น้อยกว่ากึ่งหนึ่งของจำนวนกรรมการทั้งหมด ต้องมีถิ่นที่อยู่ในราชอาณาจักร
    และกรรมการบริษัทอย่างน้อย 1 คน ต้องเป็นผู้มีความรู้ด้านบัญชีและการเงิน
    โดยกรรมการต้องมีคุณสมบัติตามที่กฎหมายและข้อบังคับกำหนด

2.  ให้ที่ประชุมผู้ถือหุ้นเลือกตั้งกรรมการ
    ซึ่งคณะกรรมการสรรหาเป็นผู้คัดเลือกและเสนอชื่อบุคคลที่มีคุณสมบัติเหมาะสม
    ตามหลักเกณฑ์ดังต่อไปนี้

(1) ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

(2) ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตาม (1) เลือกตั้งบุคคลคนเดียว
    หรือหลายคนเป็นกรรมการก็ได้ แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

(3) บุคคลซึ่งได้รับคะแนนเสียงสูงสุดตามลำดับลงมา
    เป็นผู้ได้รับการเลือกตั้งเป็นกรรมการเท่ากับจำนวนกรรมการที่จะพึงมี
    หรือจะพึงเลือกตั้งในครั้งนั้น ในกรณีที่บุคคลซึ่งได้รับการเลือกตั้งในลำดับถัดลงมา
    มีคะแนนเสียงเท่ากันเกินจำนวนกรรมการที่จะพึงมีหรือจะพึงเลือกตั้งในครั้งนั้น
    ให้ผู้เป็นประธานเป็นผู้ออกเสียงชี้ขาด

3.  ในการประชุมสามัญประจำปีทุกครั้ง ให้กรรมการออกจากตำแหน่ง 1 ใน 3 เป็นอัตรา
    ถ้าจำนวนกรรมการที่จะแบ่งออกให้ตรงเป็นสามส่วนไม่ได้ ก็ให้ออกโดยจำนวนใกล้ที่สุดกับส่วน
    1 ใน 3 กรรมการที่จะต้องออกจากตำแหน่งในปีแรก
    และในปีที่สองภายหลังจดทะเบียนบริษัทให้จับสลากกันว่าผู้ใดจะออก ส่วนปีหลังๆ
    ต่อไปให้กรรมการที่อยู่ในตำแหน่งนานที่สุดนั้นเป็นผู้ออกจากตำแหน่ง

4.  กรรมการคนใดจะลาออกจากตำแหน่ง ให้ยื่นใบลาออกต่อบริษัทฯ
    การลาออกมีผลนับแต่วันที่ใบลาออกไปถึงบริษัทฯ

5.  ในการลงมติให้กรรมการคนใดออกจากตำแหน่งก่อนถึงคราวออกตามวาระ
    ให้ถือคะแนนเสียงไม่น้อยกว่าสามในสี่ของจำนวนผู้ถือหุ้นที่มาประชุมและมีสิทธิออกเสียง
    และมีหุ้นนับรวมกันได้ไม่น้อยกว่ากึ่งหนึ่งของจำนวนหุ้นที่ถือ
    โดยผู้ถือหุ้นที่มาประชุมและมีสิทธิออกเสียงลงคะแนน

4.  การมอบอำนาจ โดยคณะกรรมการบริษัท

บริษัทฯ โดยกรรมการผู้มีอำนาจลงลายมือชื่อในนามบริษัทฯ สองในสี่คน
ลงลายมือชื่อร่วมกันมอบอำนาจให้กรรมการท่านอื่น หรือบุคคลอื่น ดำเนินการแทน
ในกิจการของบริษัทฯ ภายในช่วงระยะเวลาหนึ่งๆ

ทั้งนี้ การมอบหมายอำนาจหน้าที่ และความรับผิดชอบของคณะกรรมการบริษัทนั้น
จะไม่มีลักษณะเป็นการมอบอำนาจ หรือมอบอำนาจช่วงที่ทำให้คณะกรรมการบริษัท
หรือผู้รับมอบอำนาจจากคณะกรรมการบริษัท สามารถอนุมัติรายการที่ตนหรือบุคคลที่อาจมีความขัดแย้ง
(ตามนิยามไว้ในประกาศคณะกรรมการ ก.ล.ต.) สำหรับทั้งบริษัทฯ และบริษัทย่อย

-   พิจารณาอนุมัติการทำรายการได้มาหรือจำหน่ายไปซึ่งสินทรัพย์
    เว้นแต่รายการดังกล่าวจะต้องได้รับอนุมัติจากที่ประชุมผู้ถือหุ้น ทั้งนี้
    ในการพิจารณาอนุมัติดังกล่าวจะเป็นไปตามประกาศ ข้อบังคับ และ/หรือ
    ระเบียบที่เกี่ยวข้องกับสำนักงาน ก.ล.ต.

-   พิจารณาอนุมัติการทำรายการที่เกี่ยวโยงกัน
    เว้นแต่รายการดังกล่าวจะต้องได้รับอนุมัติจากที่ประชุมผู้ถือหุ้น ทั้งนี้
    ในการพิจารณาอนุมัติดังกล่าวจะเป็นไปตามประกาศ ข้อบังคับ และ/หรือ
    ระเบียบที่เกี่ยวข้องกับสำนักงาน ก.ล.ต.

-   พิจารณาอนุมัติการจ่ายเงินปันผลระหว่างกาลให้แก่ผู้ถือหุ้น เมื่อเห็นได้ว่าบริษัทฯ
    มีกำไรพอสมควรที่จะทำเช่นนั้น และรายงานการจ่ายเงินปันผลดังกล่าว
    ให้ที่ประชุมผู้ถือหุ้นทราบในการประชุมผู้ถือหุ้นคราวต่อไป

-   มีอำนาจพิจารณาอนุมัติการกู้หรือการขอสินเชื่อใดๆ จากสถาบันการเงิน
    หรือการตั้งวงเงินทุนหมุนเวียนใหม่ (O/D) รวมตลอดถึงการใช้จ่ายเงินเพื่อการลงทุน
    เพื่อการจัดซื้อที่ดิน ภายในวงเงินแต่ละรายการที่เกินกว่า 200 ล้านบาท ต่อครั้ง

5.  การสรรหากรรมการบริษัท

บริษัทฯ ได้แต่งตั้งคณะกรรมการสรรหาและกำหนดค่าตอบแทน ทำหน้าที่พิจารณาคัดเลือก
และกลั่นกรองบุคคลที่ได้รับการเสนอชื่อ เพื่อการคัดเลือกและเสนอแต่งตั้งให้ดำรงตำแหน่งกรรมการ
โดยคำนึงถึงสัดส่วน จำนวน และองค์ประกอบของคณะกรรมการที่เหมาะสม

ทั้งนี้ บริษัทฯ
เปิดโอกาสให้ผู้ถือหุ้นสามารถเสนอชื่อบุคคลเพื่อเข้ารับการพิจารณาเลือกตั้งเป็นกรรมการ
ในการประชุมสามัญผู้ถือหุ้นได้
โดยคณะกรรมการสรรหาและกำหนดค่าตอบแทนอาจเสนอให้คณะกรรมการบริษัท
จัดตั้งคณะกรรมการเฉพาะกิจ ซึ่งประกอบด้วยคณะกรรมการบริษัท หรือบุคคลภายนอก
เพื่อทำหน้าที่สรรหากรรมการได้
และในกรณีที่ผลการคัดเลือกไม่มีบุคคลที่เหมาะสมจะดำเนินกระบวนการสรรหา
หรือรับการเสนอชื่อบุคคลที่มีคุณสมบัติใหม่ สำหรับการคัดเลือกกรรมการอิสระ
คณะกรรมการสรรหาและกำหนดค่าตอบแทนจะพิจารณาคัดเลือกบุคคลที่มีคุณสมบัติและไม่มีลักษณะต้องห้ามตามข้อกำหนดของบริษัทฯ
และเสนอแนะต่อคณะกรรมการบริษัท เพื่อเสนอชื่อต่อที่ประชุมสามัญผู้ถือหุ้นเลือกตั้งเป็นรายบุคคล

ในกรณีแต่งตั้งกรรมการที่ถึงกำหนดออกตามวาระ และแต่งตั้งกรรมการใหม่ตามข้อบังคับของบริษัทฯ
กำหนดให้ที่ประชุมผู้ถือหุ้นเลือกตั้งกรรมการตามหลักเกณฑ์และวิธีการดังต่อไปนี้

  1) ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

  2) ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตาม (1)
  เลือกตั้งบุคคลคนเดียวหรือหลายคนเป็นกรรมการก็ได้
  แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

  3) บุคคลซึ่งได้รับคะแนนเสียงสูงสุดตามลำดับลงมา
  เป็นผู้ได้รับการเลือกตั้งเป็นกรรมการเท่ากับจำนวนกรรมการที่จะพึงมี
  หรือจะพึงเลือกตั้งในครั้งนั้น
  ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมีหรือจะพึงเลือกตั้งในครั้งนั้น
  ให้ผู้เป็นประธานเป็นผู้ออกเสียงชี้ขาด

6.  อำนาจของคณะกรรมการบริษัท

-   คณะกรรมการบริษัทมีหน้าที่ปฏิบัติให้เป็นไปตามกฎหมาย วัตถุประสงค์ ข้อบังคับของบริษัทฯ
    และมติที่ประชุมผู้ถือหุ้น โดยปฏิบัติหน้าที่ด้วยความซื่อสัตย์สุจริต
    และระมัดระวังรักษาผลประโยชน์ของผู้ถือหุ้นทั้งในปัจจุบันและในระยะยาว ทั้งนี้
    รวมถึงการปฏิบัติให้เป็นไปตามหลักเกณฑ์และข้อบังคับของตลาดหลักทรัพย์แห่งประเทศไทย
    สำนักงานคณะกรรมการกำกับหลักทรัพย์และตลาดหลักทรัพย์และคณะกรรมการกำกับตลาดทุนที่จัดตั้งขึ้นตามพระราชบัญญัติหลักทรัพย์และตลาดหลักทรัพย์
    พ.ศ. 2535 แก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ.
    2551

-   คณะกรรมการบริษัท มีอำนาจแต่งตั้งกรรมการคนหนึ่งเป็นประธานกรรมการ
    และจะแต่งตั้งรองประธานกรรมการก็ได้ ตามที่คณะกรรมการเห็นสมควร

-   คณะกรรมการบริษัท
    มีอำนาจแต่งตั้งกรรมการคนหนึ่งเป็นประธานกรรมการบริหารและมีอำนาจแต่งตั้งบุคคลใดๆ
    เป็นเลขานุการบริษัทตามที่คณะกรรมการเห็นสมควร

-   คณะกรรมการบริษัท มีสิทธิเข้ารับการอบรม หรือเข้าร่วมกิจกรรม
    เพื่อเป็นการเพิ่มพูนความรู้ในงานที่เกี่ยวข้อง โดยใช้ทรัพยากรของบริษัทฯ

7.  การประชุมและองค์ประชุม

บริษัทฯ จัดให้มีการประชุมคณะกรรมการบริษัทอย่างน้อยเดือนละ 1 ครั้ง
และมีการประชุมพิเศษเพิ่มเติมตามความจำเป็น
โดยกำหนดให้กรรมการมีหน้าที่ต้องเข้าร่วมประชุมทุกครั้ง เว้นแต่มีเหตุจำเป็น
โดยในการประชุมจะมีการกำหนดวัน เวลา
และวาระการประชุมไว้ล่วงหน้าตลอดปีอย่างชัดเจนกำหนดเป็นทุกวันอังคารที่ 2 ของเดือน
และมีการส่งหนังสือเชิญประชุมที่แสดงระเบียบวาระการประชุม
และเอกสารประกอบให้กรรมการแต่ละท่านล่วงหน้าเป็นเวลาไม่น้อยกว่า 7
วันก่อนวันประชุมเพื่อให้กรรมการมีเวลาเพียงพอในการศึกษาก่อนการประชุม
เว้นแต่จะมีกรณีจำเป็นเร่งด่วนที่มีผลกระทบต่อประโยชน์ของบริษัทฯ และบริษัทฯ
ได้บันทึกรายงานการประชุมทุกครั้งให้แล้วเสร็จภายในไม่เกิน 14 วันนับแต่วันประชุม
โดยกรรมการทุกท่านสามารถขอตรวจสอบรายงานการประชุมจากเลขานุการบริษัทได้โดยตลอด
และจัดเก็บรายงานการประชุมที่ผ่านการรับรองจากคณะกรรมการบริษัทแล้วพร้อมเอกสารที่เกี่ยวข้องไว้ครบถ้วน

-   ในการประชุมคณะกรรมการ
    ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมดจึงจะเป็นองค์ประชุม
    ในกรณีที่ประธานกรรมการไม่อยู่ในที่ประชุมหรือไม่สามารถปฏิบัติหน้าที่ได้
    ถ้ามีรองประธานกรรมการให้รองประธานกรรมการเป็นประธาน
    ถ้าไม่มีรองประธานกรรมการหรือมีแต่ไม่สามารถปฏิบัติหน้าที่ได้
    ให้กรรมการซึ่งมาประชุมเลือกกรรมการคนหนึ่งเป็นประธานในที่ประชุม

-   การวินิจฉัยชี้ขาดของที่ประชุมให้ถือเสียงข้างมาก

-   กรรมการคนหนึ่งมีเสียง 1 เสียงในการลงคะแนน
    เว้นแต่กรรมการซึ่งมีส่วนได้เสียในเรื่องใดไม่มีสิทธิออกเสียงลงคะแนนในเรื่องนั้น
    ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีก 1 เสียงเป็นเสียงชี้ขาด

-   ในการเรียกประชุมคณะกรรมการ
    ให้ประธานกรรมการหรือผู้ซึ่งได้รับมอบหมายส่งหนังสือนัดประชุมไม่น้อยกว่า 7
    วันก่อนประวันประชุม เว้นแต่ในกรณีจำเป็นรีบด่วนเพื่อรักษาสิทธิหรือประโยชน์ของบริษัทฯ
    จะแจ้งการนัดประชุมโดยวิธีอื่นและกำหนดวันประชุมให้เร็วกว่านั้นก็ได้

8.  ที่ปรึกษาคณะกรรมการบริษัท

คณะกรรมการบริษัท ได้แต่งตั้งผู้ทรงคุณวุฒิ คือ นายทวี หนุนภักดี
ซึ่งมีหน้าที่ให้คำปรึกษาและคำแนะนำแก่คณะกรรมการบริษัท
ในเรื่องที่เกี่ยวข้องและอยู่ในอำนาจหน้าที่ของคณะกรรมการ อาทิ นโยบายของบริษัทฯ
เรื่องที่ต้องปฏิบัติตามกฎหมายและระเบียบที่วางไว้ รวมทั้งกิจการสำคัญอื่นๆ
ที่หากทำไปแล้วจะเกิดการเปลี่ยนแปลง
หรือส่งผลกระทบอย่างมีสาระสำคัญต่อการดำเนินธุรกิจของบริษัทฯ

3.  คณะกรรมการชุดย่อย

คณะกรรมการบริษัท ได้แต่งตั้งกรรมการที่มีความรู้ ความชำนาญที่เหมาะสมเป็นคณะกรรมการชุดย่อย
เพื่อช่วยปฏิบัติงานในการศึกษาและกลั่นกรองเรื่องสำคัญ ที่ต้องการดูแลอย่างใกล้ชิดในแต่ละด้าน
และเสนอความเห็นต่อคณะกรรมการบริษัท คณะกรรมการชุดย่อยของบริษัทฯ ประกอบด้วย
คณะกรรมการตรวจสอบ (คณะกรรมการตรวจสอบทุกท่าน มีประสบการณ์ ความรู้
ความสามารถด้านบัญชีการเงินที่เพียงพอในการสอบทานงบการเงิน) คณะกรรมการกำกับดูแลกิจการ
คณะกรรมการสรรหาและกำหนดค่าตอบแทน และคณะกรรมการบริหารความเสี่ยง

4.  คณะกรรมการจัดการ

คณะกรรมการจัดการ ประกอบด้วย ประธานกรรมการบริหาร รองประธานกรรมการบริหาร
กรรมการผู้จัดการ กรรมการบริหาร ผู้ช่วยกรรมการผู้จัดการอาวุโส ผู้ช่วยกรรมการผู้จัดการ
และผู้อำนวยการฝ่ายบริหาร

หน้าที่และความรับผิดชอบของคณะกรรมการจัดการ

  ด้านการเงิน

-   ลงนามสั่งจ่ายเช็ค หรือสั่งจ่ายเงินออกจากบัญชีเงินฝากธนาคาร

-   พิจารณาอนุมัติการซื้อ/ไถ่ถอน/ต่ออายุตั๋วสัญญาใช้เงิน, ตั๋วแลกเงิน, ตราสารการเงินอื่น
    ที่ออกโดยสถาบันการเงิน

-   พิจารณาอนุมัติการลดหนี้ทางการค้าปกติ/ตามสัญญา

-   พิจารณาอนุมัติการโอนเงินระหว่างธนาคาร

  ด้านบริการลูกค้า

-   พิจารณาอนุมัติการเลื่อนโอนกรรมสิทธิ์ และอนุมัติบอกเลิกสัญญา

  ด้านนิติกรรม

-   พิจารณาอนุมัติการซื้อที่ดิน/จัดสรรที่ดิน/ขออนุญาตจากหน่วยงานราชการ

-   เจรจา พิจารณา เอกสารสัญญาเกี่ยวกับการดำเนินงานตามปกติของบริษัทฯ
    ให้คำแนะนำและข้อเสนอแนะในเรื่องดังกล่าวเพื่อให้คณะกรรมการ
    และ/หรือคณะการบริหารของบริษัทฯ และ/หรือผู้มีส่วนรับผิดชอบในเรื่องนั้น ๆ
    พิจารณากลั่นกรองและหาข้อสรุป

  ด้านบุคคล

-   พิจารณากำหนดอัตราค่าจ้างเริ่มต้น

-   พิจารณาอนุมัติอัตราค่าจ้าง การปรับตำแหน่งเงินเดือนระหว่างปี ทุนการศึกษา และสวัสดิการ

-   พิจารณาอนุมัติการจ้างงาน บรรจุ โยกย้าย พักงาน ปลดออก ไล่ออก ลาออก และเลิกจ้าง

-   พิจารณาอนุมัติการเลื่อนตำแหน่งต่ำกว่าผู้อำนวยการฝ่าย

  ด้านงานโฆษณาและประชาสัมพันธ์

-   พิจารณาอนุมัติค่าใช้จ่ายโฆษณาที่จะเกิดขึ้นจริงตามที่ได้รับอนุมัติงบประมาณจากคณะกรรมการ

-   พิจารณาอนุมัติแผนการตลาด-ขาย และออกข้อกำหนดการขาย

  ด้านการบริหารงาน

-   ดำเนินการตามนโยบาย ทิศทาง กลยุทธ์ และโครงสร้างการบริหารงานของบริษัทฯ
    ให้มีประสิทธิภาพและประสิทธิผล

-   ดำเนินงานตามแผนธุรกิจ งบประมาณ ที่ได้รับอนุมัติจากคณะกรรมการบริหารอย่างซื่อสัตย์
    สุจริต และระมัดระวัง เพื่อรักษาผลประโยชน์ของบริษัทฯ และผู้ถือหุ้นอย่างดีที่สุด

-   กำกับการบริหารงานทั่วไปตามที่กำหนดไว้ในระเบียบข้อบังคับของบริษัท

-   ติดตามผลการดำเนินงานของบริษัทฯ ให้เป็นไปตามนโยบายแผนงาน และงบประมาณที่ได้รับ

-   มีอำนาจอื่น ๆ ซึ่งจำเป็นในการดำเนินงานของบริษัทฯ ตามที่ที่ประชุมคณะกรรมการ
    และ/หรือคณะกรรมการบริหารของบริษัทฯ มอบหมาย

-   ติดต่อสื่อสารกับผู้มีส่วนได้เสียภายนอกองค์การตามความจำเป็นในแต่ละครั้ง
    ตามอำนาจที่ได้รับมอบหมาย

ทั้งนี้การมอบอำนาจดังกล่าวข้างต้นให้แก่กรรมการจัดการนั้น
จะต้องไม่มีลักษณะเป็นการมอบอำนาจที่ทำให้ผู้รับมอบอำนาจสามารถอนุมัติรายการที่ตนหรือบุคคลที่อาจมีความขัดแย้ง
มีส่วนได้เสีย หรืออาจมีความขัดแย้งทางผลประโยชน์ในลักษณะอื่นใดกับบริษัทฯ หรือบริษัทย่อย
เว้นแต่เป็นการดำเนินงานตามธุรกิจปกติของบริษัทฯ
และได้รับมติที่ประชุมคณะกรรมการบริษัทที่มีกรรมการอิสระเข้าร่วมประชุม
และได้กำหนดการพิจารณาชัดเจนแล้วเท่านั้น ทั้งนี้
ให้เป็นไปตามเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์
และกฎเกณฑ์ของตลาดหลักทรัพย์แห่งประเทศไทย หรือหน่วยงานราชการอื่นๆ ที่กำหนด

5.  คณะกรรมการบริหาร

หน้าที่และความรับผิดชอบของคณะกรรมการบริหาร

1)  กำหนดแนวทางและกลยุทธ์ พร้อมกำกับดูแลการจัดการ การดำเนินงานของบริษัทฯ
    ให้เป็นไปอย่างมีประสิทธิภาพและประสิทธิผลสูงสุด

2)  ตรวจสอบ ติดตามผลการดำเนินงานของบริษัทฯ ที่กำหนดไว้
    ให้เป็นไปตามแผนธุรกิจที่ได้รับอนุมัติไว้

3)  ทบทวนผลการดำเนินงานเป็นระยะ เพื่อหาแนวทางแก้ไขอย่างรวดเร็ว
    ให้บรรลุเป้าหมายธุรกิจ

4)  ประเมินและกลั่นกรองโครงการลงทุนขนาดใหญ่ และงบประมาณประจำปี
    ก่อนส่งให้คณะกรรมการพิจารณา

5)  กำหนดโครงสร้างองค์กรและบริหารจัดการที่มีประสิทธิภาพ โดยครอบคลุมทั้งเรื่องการคัดเลือก
    การฝึกอบรม การว่าจ้าง และการเลิกจ้างพนักงานของบริษัท คณะผู้บริหาร
    และผู้บริหารระดับสูง

6)  ให้คำปรึกษาแก่คณะกรรมการบริษัทเกี่ยวกับการตัดสินใจในเรื่องที่มีความสำคัญ
    และปฏิบัติหน้าที่อื่นใดตามที่ได้รับมอบหมายจากคณะกรรมการบริษัท

7)  เป็นผู้แทนของบริษัทฯ และดำเนินการในนามของบริษัทฯ กับบุคคลภายนอก

8)  มีอำนาจพิจารณาอนุมัติการใช้จ่ายเงินเพื่อการลงทุน
    เพื่อการจัดซื้อที่ดินภายในวงเงินแต่ละรายการไม่เกินกว่า 200 ล้านบาท ต่อครั้ง

นอกจากนี้ กรรมการบริหาร 2 ท่าน มีอำนาจพิจารณาอนุมัติ เพื่อการจัดซื้อที่ดิน
ภายในวงเงินแต่ละรายการไม่เกินกว่า 100 ล้านบาทต่อครั้ง ส่วนที่เกิน 100 ล้านบาท แต่ไม่เกิน
200 ล้านบาท คณะกรรมการบริหารมีอำนาจพิจารณาอนุมัติ
และกรรมการบริหารแต่ละท่านมีอำนาจพิจารณาอนุมัติการจัดซื้อสินค้าวัสดุก่อสร้างภายในวงเงินแต่ละรายการไม่เกิน
500,000 บาท

ทั้งนี้ การมอบอำนาจดังกล่าวข้างต้นให้แก่กรรมการบริหารนั้น
จะต้องไม่มีลักษณะเป็นการมอบอำนาจที่ทำให้ผู้รับมอบอำนาจสามารถอนุมัติรายการที่ตนหรือบุคคลที่อาจมีความขัดแย้ง
มีส่วนได้เสีย หรืออาจมีความขัดแย้งทางผลประโยชน์ในลักษณะอื่นใดกับบริษัทฯ หรือบริษัทย่อย
เว้นแต่เป็นการดำเนินงานตามธุรกิจปกติของบริษัทฯ
และได้รับมติที่ประชุมคณะกรรมการบริษัทที่มีกรรมการอิสระเข้าร่วมประชุม
และได้กำหนดกรอบการพิจารณาชัดเจนแล้วเท่านั้น ทั้งนี้
ให้เป็นไปตามเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์
และกฎเกณฑ์ของตลาดหลักทรัพย์แห่งประเทศไทย หรือหน่วยงานราชการอื่นๆ ที่กำหนด

  ประธานกรรมการบริหาร

  หน้าที่และความรับผิดชอบของประธานกรรมการบริหาร

1)  จัดการงานและดำเนินงานของบริษัทฯ ตามนโยบายและอำนาจที่คณะกรรมการบริษัทกำหนด

2)  กำหนดเป้าหมายธุรกิจทั้งในระยะสั้นและระยะยาว ในแผนธุรกิจประจำปี
    รวมทั้งงบประมาณค่าใช้จ่าย และแผนยุทธศาสตร์ระยะยาว
    ให้คณะกรรมการบริษัทอนุมัติและมีหน้าที่รายงานความก้าวหน้าตามแผนและงบประมาณที่ได้รับอนุมัติดังกล่าวต่อคณะกรรมการในทุกๆ
    3 เดือน

3)  บริหารการปฏิบัติงานผ่านคณะกรรมการจัดการ ให้บรรลุเป้าหมายตามที่กำหนดไว้ในแผนธุรกิจ
    โดยสร้างความสามารถการแข่งขัน และให้ผลตอบแทนที่เหมาะสมแก่ผู้ถือหุ้น

4)  จัดสรรทรัพยากร และสรรหาบุคคลากรที่มีศักยภาพให้เกิดประโยชน์สูงสุด

5)  บรรจุ แต่งตั้ง ถอดถอน โยกย้าย เลื่อน ลด ตัดเงินเดือนหรือค่าจ้าง ลงโทษทางวินัย
    พนักงานและลูกจ้าง
    ตลอดจนให้พนักงานและลูกจ้างออกจากตำแหน่งตามระเบียบที่คณะกรรมการกำหนด

6)  ส่งเสริมและสร้างวัฒนธรรมองค์กรให้เข้มแข็ง และสนับสนุนวิสัยทัศน์ และการเติบโตของธุรกิจ

7)  ติดตามการดำเนินงานของบริษัทฯ อย่างใกล้ชิด
    วัดผลการดำเนินการและรายงานถึงกิจการที่ฝ่ายจัดการได้กระทำไปแล้ว
    ต่อคณะกรรมการบริษัทเป็นระยะ และทันสถานการณ์

8)  พิจารณากลั่นกรองและนำเสนอขออนุมัติจากคณะกรรมการบริษัทในเรื่องเกี่ยวกับนโยบายและทิศทางธุรกิจของบริษัทฯ
    เรื่องที่หากทำไปแล้ว จะเกิดการเปลี่ยนแปลงอย่างสำคัญแก่กิจการของบริษัทฯ
    และเรื่องที่ต้องปฏิบัติตามกฎหมาย และข้อบังคับของตลาดหลักทรัพย์แห่งประเทศไทย

9)  จัดทำรายละเอียดอำนาจดำเนินการภายในบริษัทฯ
    เพื่อกระจายอำนาจให้พนักงานสามารถปฏิบัติงาน และตัดสินใจอย่างมีประสิทธิภาพ
    มีความคล่องตัวโดยไม่เสียการควบคุมเพื่อนำเสนอคณะกรรมการบริษัทอนุมัติ

10) ทำรายงานสถานะการเงิน และงบการเงิน ให้คณะกรรมการบริษัท พิจารณาอนุมัติทุกๆ
    ไตรมาส

11) มีอำนาจพิจารณาอนุมัติการจัดซื้อสินค้าวัสดุก่อสร้างภายในวงเงินสำหรับแต่ละรายการที่เกินกว่า
    500,000 บาท

ทั้งนี้การมอบอำนาจดังกล่าวข้างต้นให้แก่ประธานกรรมการบริหารนั้น
จะต้องไม่มีลักษณะเป็นการมอบอำนาจที่ทำให้ผู้รับมอบอำนาจสามารถอนุมัติรายการที่ตนหรือบุคคลที่อาจมีความขัดแย้ง
มีส่วนได้เสีย หรืออาจมีความขัดแย้งทางผลประโยชน์ในลักษณะอื่นใดกับบริษัทฯ หรือบริษัทย่อย
เว้นแต่เป็นการดำเนินงานตามธุรกิจปกติของบริษัทฯ
และได้รับมติที่ประชุมคณะกรรมการบริษัทที่มีกรรมการอิสระเข้าร่วมประชุม
และได้กำหนดกรอบการพิจารณาชัดเจนแล้วเท่านั้น ทั้งนี้
ให้เป็นไปตามเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์
และกฎเกณฑ์ของตลาดหลักทรัพย์แห่งประเทศไทย หรือหน่วยงานราชการอื่นๆ ที่กำหนด

การประชุมกรรมการแต่ละคณะ ในปี 2556

+------------------+---------+---------+---------+---------+---------+
| รายน             | คณะ     | คณ      | คณะ     | คณะกรรม | ค       |
| ามคณะกรรมการบริษัท | กรรมการ | ะกรรมกา | กรรมการ | การสรรห | ณะกรรมก |
|                  | (ประ    | รบริหารค | ตรวจสอบ | าและกำห | ารกำกับด |
|                  | ชุมทั้งหมด | วามเสี่ยง | (ประ    | นดค่าตอบ | ูแลกิจการ |
|                  | 12 ครั้ง) |         | ชุมทั้งหมด | แทน(ประ | (ประ    |
|                  |         | (ประ    | 11 ครั้ง) | ชุมทั้งหมด | ชุมทั้งหมด |
|                  |         | ชุมทั้งหมด |         | 1 ครั้ง)  | 1 ครั้ง)  |
|                  |         | 1 ครั้ง)  |         |         |         |
+------------------+---------+---------+---------+---------+---------+
| นายประทีป         | 12/12   | 1/1     | -       | -       | -       |
| ตั้งมติธรรม         |         |         |         |         |         |
+------------------+---------+---------+---------+---------+---------+
| นางอัจฉรา         | 12/12   | 1/1     | -       | -       | -       |
| ตั้งมติธรรม         |         |         |         |         |         |
+------------------+---------+---------+---------+---------+---------+
| นายอธิป พีชานนท์    | 11/12   | 1/1     | -       | -       | 1/1     |
+------------------+---------+---------+---------+---------+---------+
| นายไตรเตชะ       | 11/12   | 1/1     | -       | -       | -       |
| ตั้งมติธรรม         |         |         |         |         |         |
+------------------+---------+---------+---------+---------+---------+
| นายประศาสน์       | 11/12   | -       | -       | -       | 1/1     |
| ตั้งมติธรรม         |         |         |         |         |         |
+------------------+---------+---------+---------+---------+---------+
| นายประกิต         | 11/12   | -       | 9/11    | 1/1     | -       |
| ประทีปะเสน        |         |         |         |         |         |
+------------------+---------+---------+---------+---------+---------+
| นายประสพ สนองชาติ | 12/12   | -       | -       | 1/1     | 1/1     |
+------------------+---------+---------+---------+---------+---------+
| ดร.วิรัช อภิเมธีธำรง | 10/12   | -       | -       | 1/1     | 1/1     |
+------------------+---------+---------+---------+---------+---------+
| นายอนันต์ เกตุพิทยา  | 12/12   | 1/1     | 10/11   | -       | -       |
+------------------+---------+---------+---------+---------+---------+
| ผศ. อัศวิน พิชญโยธิน | 11/12   | -       | 10/11   | -       | -       |
+------------------+---------+---------+---------+---------+---------+

  5.6 การประเมินผลเกี่ยวกับประสิทธิภาพการประชุมคณะกรรมการบริษัท

บริษัทฯ
จัดให้มีการประเมินผลเกี่ยวกับประสิทธิภาพการประชุมคณะกรรมการบริษัททุกครั้งและเป็นประจำทุกปี
โดยในปี 2556 มีการจัดประชุมคณะกรรมการบริษัทจำนวน 12 ครั้ง โดยมีหลักเกณฑ์
การประเมินผลประสิทธิภาพการประชุมคณะกรรมการบริษัท จำนวน 10 หัวข้อ ดังนี้

1.แจ้งการประชุมล่วงหน้าอย่างน้อย 7 วันก่อนการประชุม

2.ได้รับเอกสารข้อมูลครบถ้วนพร้อมหนังสือเชิญประชุม

3.เริ่มประชุมตรงเวลา และการควบคุมเวลาการประชุม

4.ความเหมาะสมและรายละเอียดชัดเจนของแต่ละวาระการประชุม

5.การมีส่วนร่วมของกรรมการ

6.รูปแบบการนำเสนอของฝ่ายจัดการ

7.คำนึงถึงผลประโยชน์ของผู้มีส่วนได้เสีย

8.สรุปมติที่ประชุมชัดเจน

9.การควบคุมและการจัดการข้อขัดแย้งในการประชุมของประธานที่ประชุม

10.อัตราผู้เข้าร่วมประชุม

หลักเกณฑ์ประเมินผลเกี่ยวกับประสิทธิภาพการประชุมคณะกรรมการบริษัท

  ---------------------------------- ------------------------------------
  คะแนนที่ได้รับ (%)                     เกณฑ์ที่ได้

  90 – 100                           ดีเยี่ยม

  80 - 89                            ดีมาก

  70 - 79                            ค่อนข้างดี

  60 - 69                            พอสมควร

  ต่ำกว่า 60                           ควรปรับปรุง
  ---------------------------------- ------------------------------------

คะแนนเต็มร้อยละ 100
ผลการประเมินเฉลี่ยเกี่ยวกับประสิทธิภาพการประชุมคณะกรรมการบริษัทในปี 2556
ที่ผ่านมาได้คะแนนร้อยละ 97.17 อยู่ในเกณฑ์ดีเยี่ยม

7.  ประวัติการกระทำผิดกฎหมาย หรือ กระทำผิดด้านการทุจริต หรือ ด้านจริยธรรม

บริษัทฯ ได้มอบหมายให้หน่วยงานตรวจสอบภายในทำหน้าที่กำกับดูแลการปฏิบัติงาน (Compliance
Unit) ซึ่งในปีที่ผ่านมา คณะกรรมการและคณะผู้บริหารของบริษัทฯ
ไม่มีการกระทำที่ขัดต่อกฎระเบียบที่เป็นความผิดร้ายแรง (Serious Offenses)
ไม่มีประวัติการกระทำผิดกฎระเบียบ ของสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย
รวมถึงไม่มีประวัติการกระทำความผิดอาญาในความผิดที่เกี่ยวกับทรัพย์ซึ่งได้กระทำโดยทุจริต
หรือด้านจริยธรรม
และไม่มีผู้ใดถูกพิพากษาว่ากระทำผิดทางอาญาหรืออยู่ระหว่างการถูกฟ้องร้องคดีอาญา
การถูกพิพากษาให้เป็นบุคคลล้มละลายหรือถูกพิทักษ์ทรัพย์
รวมทั้งไม่มีประวัติการทำรายการที่อาจเกิดความขัดแย้งทางผลประโยชน์กับบริษัทฯ ในรอบปีที่ผ่านมา

8.  ภาวะผู้นำและวิสัยทัศน์

คณะกรรมการบริษัท กำหนดวิสัยทัศน์ที่จะเป็น “ผู้นำในการสร้างนวัตกรรมและมูลค่าเพิ่ม”
และกำหนดภารกิจว่าจะต้อง
“สร้างสรรค์และพัฒนานวัตกรรมเพื่อผลประกอบการที่ดีและเติบโตอย่างยั่งยืน”
จึงมีการพัฒนาที่อยู่อาศัยทุกประเภท (บ้านเดี่ยว บ้านแฝด ทาวน์เฮ้าส์ และอาคารชุด)
เพื่อกระจายความเสี่ยงและสร้างศักยภาพในการเจริญเติบโต ทั้งยังเป็นบริษัทฯ
ที่มีการพัฒนาบ้านอนุรักษ์พลังงาน โดยให้ความใส่ใจในรายละเอียดทั้งด้านประโยชน์ใช้สอย
การวางพื้นที่กิจกรรมต่างๆ ทั้งวัสดุอุปกรณ์และสไตล์แบบบ้าน
นอกจากนี้ยังตระหนักถึงพลังงานและทรัพยากรธรรมชาติเป็นสิ่งที่กำลังจะหมดไป
จึงได้ใช้หลักทั้งศาสตร์และศิลป์มาพัฒนาแบบและสร้างบ้านที่ใช้พลังงานอย่างคุ้มค่า
ให้ประโยชน์สูงสุดกับผู้อยู่อาศัย เพื่อสร้างความพึงพอใจกับลูกค้า
โดยคณะกรรมการบริษัทมีการทบทวนและอนุมัติวิสัยทัศน์และภารกิจทุก ๆ 5 ปี

9.  ความขัดแย้งของผลประโยชน์

บริษัทฯ ปฏิบัติตามนโยบายว่าด้วยความขัดแย้งทางผลประโยชน์ โดยกรรมการ ผู้บริหาร
พนักงานทุกคน จะไม่ใช้ข้อมูลจากตำแหน่งหน้าที่ไปสร้างประโยชน์ส่วนตน
และในการตัดสินใจทางธุรกิจจะต้องคำนึงถึงประโยชน์สูงสุดของลูกค้าและผู้ถือหุ้นของบริษัทฯ
โดยจะต้องไม่นำเหตุผลส่วนตนหรือบุคคลในครอบครัวมีอิทธิพลต่อการตัดสินใจที่ทำให้เบี่ยงเบนไปจากหลักการข้างต้น
โดยที่กรรมการ ผู้บริหารหรือพนักงานที่มีส่วนได้เสียในรายการนั้น
จะต้องไม่มีส่วนในการพิจารณาอนุมัติโดยบริษัทฯ
ได้ทำการเปิดเผยข้อมูลเกี่ยวกับรายการที่เกี่ยวโยงกันในรายงานประจำปี (แบบ 56-2)
และแบบแสดงรายงานข้อมูลประจำปี (แบบ 56-1) อย่างครบถ้วน นอกจากนี้บริษัทฯ
ห้ามไม่ให้ผู้บริหารและพนักงานประกอบธุรกิจหรือมีส่วนร่วมในธุรกิจที่เป็นการแข่งขันกับธุรกิจของกลุ่มบริษัทไม่ว่ากรรมการ
ผู้บริหารและพนักงานดังกล่าวจะได้รับผลประโยชน์ทางตรงหรือทางอ้อม
โดยได้ระบุไว้ในคู่มือจรรยาบรรณของบริษัทอย่างชัดเจน
แต่หากจะมีการทำรายการที่เกี่ยวข้องกันหรือรายการที่มีความขัดแย้งของผลประโยชน์
คณะกรรมการบริษัทได้กำหนดนโยบายในการพิจารณาและอนุมัติรายการจะต้องได้รับความเห็นชอบจากคณะกรรมการบริษัทก่อนดำเนินการ
พร้อมทั้งมีการเปิดเผยข้อมูลเกี่ยวกับ รายละเอียดของรายการ มูลค่ารายการ
เหตุผลและความจำเป็นไว้ในแบบแสดงรายการข้อมูลประจำปีและรายงานประจำปี
ตามหลักเกณฑ์ของตลาดหลักทรัพย์แห่งประเทศไทย และสำนักงาน กลต.
และต้องมีคณะกรรมการตรวจสอบเข้าร่วมประชุมเพื่อพิจารณาดูแลให้รายการระหว่างกันเป็นไปอย่างยุติธรรม
สมเหตุสมผล และมีนโยบายการกำหนดราคาที่เหมาะสม โดยคำนึงถึงประโยชน์สูงสุดของบริษัทฯ
เป็นหลัก ทั้งนี้ บริษัทฯ ได้เผยแพร่นโยบายดังกล่าวไว้บนเว็บไซต์ของบริษัท www.supalai.com
ทั้งภาษาไทยและภาษาอังกฤษ

ตามมาตรา 89/12 แห่งพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ.2551
ระบุว่า กรรมการ ผู้บริหาร หรือบุคคลที่มีความเกี่ยวข้อง จะกระทำธุรกรรมกับบริษัท
หรือบริษัทย่อยได้ต่อเมื่อธุรกรรมดังกล่าวได้รับอนุมัติจากที่ประชุมผู้ถือหุ้นของบริษัท
เว้นแต่ธุรกรรมดังกล่าวจะเข้าลักษณะหนึ่งดังต่อไปนี้

“ธุรกรรมที่เป็นข้อตกลงทางการค้าในลักษณะเดียวกับที่วิญญูชนจะพึงกระทำกับคู่สัญญาทั่วไปในสถานการณ์เดียวกัน
ด้วยอำนาจต่อรองทางการค้าที่ปราศจากอิทธิพลในการที่ตนมีสถานะเป็นกรรมการ ผู้บริหาร
หรือบุคคลที่มีความเกี่ยวข้องแล้วแต่กรณี
และเป็นข้อตกลงทางการค้าที่ได้รับอนุมัติจากคณะกรรมการหรือเป็นไปตามหลักเกณฑ์ที่คณะกรรมการอนุมัติไว้แล้ว”

โดยในปี 2556 มีรายการค้าระหว่างกัน มูลค่าประมาณ 30 ล้านบาท
ซึ่งเกินข้อกำหนดตามประกาศคณะกรรมการกำกับตลาดทุน ที่ ทจ. 4/2552
กำหนดคำนิยามความสัมพันธ์ทางธุรกิจไว้ คือ การทำรายการค้า ตั้งแต่ร้อยละ 3
ของสินทรัพย์ที่มีตัวตนสุทธิของผู้ขออนุญาตหรือตั้งแต่ 20 ล้านบาทขึ้นไป แล้วแต่จำนวนใดจะต่ำกว่า
ซึ่งในปีที่ผ่านมารายการค้าระหว่าง 2 บริษัท
ได้มีการรายงานต่อที่ประชุมคณะกรรมการบริษัททุกไตรมาส เป็นประจำทุกปี

ตามข้อเท็จจริงคณะกรรมการบริษัท เห็นว่า ความสัมพันธ์ทางธุรกิจ ระหว่างบมจ. ศุภาลัย
(ผู้ซื้อวัสดุก่อสร้าง) และ บมจ. ผลิตภัณฑ์กระเบื้องตราเพชร (ผู้จำหน่ายวัสดุก่อสร้าง)
ซึ่งมีนายประกิต ประทีปะเสน เป็นประธานกรรมการบริษัท มีรายการทางการค้าของ บมจ.
ผลิตภัณฑ์กระเบื้องตราเพชร ซึ่งกระทำเป็นปกติ เพื่อประกอบกิจการเกินร้อยละ 3
ของสินทรัพย์ที่มีตัวตนสุทธิ หรือตั้งแต่ 20 ล้านบาทขึ้นไป แล้วแต่จำนวนใดจะต่ำกว่า ใน
บมจ.ศุภาลัย

ทั้งนี้ ความสัมพันธ์ดังกล่าว ไม่ได้ส่งผลกระทบต่อการปฏิบัติหน้าที่ และการให้ความเห็นที่เป็นอิสระ
ในฐานะที่นายประกิต ประทีปะเสน เป็นกรรมการอิสระและประธานกรรมการตรวจสอบ ของ บมจ.
ศุภาลัย ตามมาตรา 89/7 และตามมาตรา 281/2 แห่ง
พระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 อันเนื่องจาก

1)  รายการค้าที่ บมจ. ศุภาลัย ทำการซื้อจาก บมจ. ผลิตภัณฑ์กระเบื้องตราเพชร
    ไม่มีผลกระทบอย่างเป็นสาระสำคัญต่อยอดรายได้ ของ บมจ. ผลิตภัณฑ์กระเบื้องตราเพชร

2)  ราคาสินค้า เงื่อนไขการชำระเงิน และเงื่อนไขทางการค้าอื่นๆที่ บมจ.
    ผลิตภัณฑ์กระเบื้องตราเพชร ทำธุรกรรมกับ บมจ.ศุภาลัย
    มีการปฏิบัติในเรื่องดังกล่าวเช่นเดียวกับลูกค้ารายอื่นของ บมจ. ผลิตภัณฑ์กระเบื้องตราเพชร

3)  กระบวนการจัดซื้อจัดจ้างวัสดุก่อสร้างของบริษัทฯ ผ่านกระบวนการอย่างโปร่งใส
    มีการเปรียบเทียบราคา และคุณภาพ โดยไม่ตกอยู่ภายใต้อิทธิพลของนายประกิต ประทีปะเสน
    แต่อย่างใด

คณะกรรมการบริษัท จึงมีมติให้ นายประกิต ประทีปะเสน
ดำรงตำแหน่งกรรมการอิสระและประธานคณะกรรมการตรวจสอบต่อไป

7.  ปรัชญาการบริหาร

เพื่อสังคมคุณภาพของ “ชาวศุภาลัย” บริษัทฯ จึงตั้งมั่นในการสร้างสรรค์ที่อยู่อาศัยที่มีคุณภาพ
พัฒนาผลิตภัณฑ์ตลอดเวลา พัฒนาสังคมให้มีความปลอดภัย อบอุ่น
พัฒนาการบริการที่ดีด้วยความเป็นมืออาชีพ เพื่อสร้างความพึงพอใจสูงสุดของลูกค้า
โดยยึดมั่นในปรัชญาการบริหารงาน

S (SUPERIORITY) : ความเป็นเลิศ

  P (PROFITABILITY) : กำไรผลตอบแทน

-   ลูกค้า : ได้กำไรเป็นเงิน หรือกำไรชีวิต

-   พนักงาน : มีรายได้-สวัสดิการที่ดี มีความสุขกับงาน

-   ผู้รับเหมา/คู่ค้า : ร่วมธุรกิจด้วยความพอใจ และเป็นธรรม

-   สังคม : ได้ประโยชน์จากการพัฒนาโครงการของบริษัท

-   ผู้ถือหุ้น : ได้เงินปันผล และมูลค่าเพิ่มจากการถือหุ้น

L (LONGEVITY) : ความยั่งยืนถาวร

7.  การถ่วงดุลของกรรมการที่ไม่เป็นผู้บริหาร

บริษัทฯ จัดให้มีคณะกรรมการบริษัทในจำนวนที่เหมาะสม คือ มีจำนวน 10 ท่าน
และที่ปรึกษาคณะกรรมการ 1 ท่าน คณะกรรมการบริษัทประกอบด้วย

-   กรรมการที่เป็นผู้บริหาร จำนวน 4 ท่าน

-   กรรมการที่ไม่เป็นผู้บริหาร จำนวน 1 ท่าน

-   กรรมการอิสระ จำนวน 5 ท่าน

กรรมการอิสระ คิดเป็นสัดส่วนเท่ากับกึ่งหนึ่งของกรรมการทั้งหมด และในคณะกรรมการ
มีกรรมการที่มีความรู้ ความสามารถด้านการเงินและบัญชี 5 ท่าน ในการประชุมคณะกรรมการบริษัท
กรรมการทุกคนได้ทำหน้าที่กำกับดูแล โดยคำนึงถึงประโยชน์สูงสุดของผู้ถือหุ้น

  5.12 การประชุมกรรมการที่ไม่เป็นผู้บริหาร (กรรมการอิสระ)

บริษัทฯ สนับสนุนเพื่อให้เกิดการพัฒนาระบบการบริหารและการดำเนินงานของบริษัทฯ ดียิ่งขึ้น
โดยให้กรรมการที่ไม่เป็นผู้บริหารประชุมระหว่างกันเองตามความเหมาะสม
โดยไม่มีกรรมการที่เป็นผู้บริหาร หรือฝ่ายจัดการเข้าร่วมในการประชุม เพื่ออภิปรายปัญหาต่างๆ
เกี่ยวกับการจัดการธุรกิจของบริษัท หรือเรื่องอื่น ๆ ที่อยู่ในความสนใจ
ซึ่งก่อให้เกิดประโยชน์ต่อบริษัทฯ และผู้มีส่วนได้เสีย ทุกฝ่าย
เนื่องจากสามารถแสดงความคิดเห็นอย่างเป็นอิสระ และสร้างสรรค์ในมุมมองต่างๆ โดยในปี 2556
มีการประชุมฯ จำนวน 1 ครั้ง เมื่อวันที่ 16 สิงหาคม 2556

คณะกรรมการที่ไม่เป็นผู้บริหารมีจำนวน 5 ท่าน ประกอบด้วย

1. นายประสพ สนองชาติ กรรมการอิสระ

2. นายประกิต ประทีปะเสน กรรมการอิสระ

3. ดร.วิรัช อภิเมธีธำรง กรรมการอิสระ

4. นายอนันต์ เกตุพิทยา กรรมการอิสระ

5. ผศ.อัศวิน พิชญโยธิน กรรมการอิสระ

13. การรวมหรือแยกตำแหน่ง

บริษัทฯ ได้รวมตำแหน่งประธานกรรมการและประธานกรรมการบริหาร
เพื่อให้เกิดประสิทธิภาพของการบริหารและประหยัดค่าใช้จ่าย
อย่างไรก็ตามในการประชุมทุกครั้งมติต่างๆ ที่ได้รับอนุมัติจะต้องเป็นมติเสียงข้างมาก
ประธานกรรมการจะออกเสียงก็ต่อเมื่อคะแนนเสียงเท่ากัน
ส่วนการตัดสินใจในเรื่องที่สำคัญจะต้องได้รับมติเห็นชอบเป็นเอกฉันท์จากคณะกรรมการบริษัททุกท่านที่ได้เข้าร่วมประชุม
หากมีกรรมการท่านใดท่านหนึ่งไม่เห็นชอบถือว่าวาระนั้นไม่ผ่านความเห็นชอบจากคณะกรรมการบริษัท
และกรณีที่ประธานกรรมการมีส่วนได้เสียในวาระนั้นๆ ประธานกรรมการจะงดออกเสียง

5.14
การจำกัดจำนวนบริษัทการดำรงตำแหน่งกรรมการที่บริษัทอื่นของประธานกรรมการบริหารและกรรมการผู้จัดการ

บริษัทฯ
ปฏิบัติตามนโยบายว่าด้วยการจำกัดจำนวนบริษัทการดำรงตำแหน่งกรรมการที่บริษัทอื่นของประธานกรรมการบริหารและกรรมการผู้จัดการและได้เผยแพร่นโยบายดังกล่าวไว้บนเว็บไซต์ของบริษัทฯ
www.supalai.com
หากประธานกรรมการบริหารและกรรมการผู้จัดการดำรงตำแหน่งกรรมการบริษัทอื่นๆ
จำนวนที่มากเกินไป อาจมีผลต่อประสิทธิภาพในการปฏิบัติงาน ดังนั้น
คณะกรรมการบริษัทจึงได้กำหนดนโยบายว่าด้วยการไปดำรงตำแหน่งกรรมการที่บริษัทอื่นของประธานกรรมการบริหาร
และกรรมการผู้จัดการ เพื่อให้บริษัทฯ ได้รับประโยชน์สูงสุดในการที่ประธานกรรมการบริหาร
และกรรมการผู้จัดการ สามารถอุทิศเวลาสำหรับการปฏิบัติหน้าที่ได้อย่างมีประสิทธิภาพ มีดังนี้

1.  ประธานกรรมการบริหาร และกรรมการผู้จัดการ สามารถดำรงตำแหน่งในบริษัท ศุภาลัย
    จำกัด (มหาชน) บริษัทย่อย และบริษัทร่วมได้

2.  การดำรงตำแหน่งกรรมการที่บริษัทอื่น
    ซึ่งมีลักษณะเป็นการแข่งขันหรือคล้ายคลึงกันกับธุรกิจหรือของกลุ่มบริษัทฯ
    ให้นำเสนอต่อคณะกรรมการตรวจสอบ
    เพื่อพิจารณาให้ความเห็นก่อนเสนอขออนุมัติต่อคณะกรรมการบริษัท และที่ประชุมผู้ถือหุ้น
    พิจารณาอนุมัติเห็นชอบตามลำดับ ก่อนเข้ารับการดำรงตำแหน่งนั้น

3.  การดำรงตำแหน่งกรรมการในองค์กรอื่นใดนอกจากข้อ 1 และ 2 ซึ่งเมื่อนับรวมกันแล้วเกิน 5
    แห่ง ต้องขอความเห็นชอบจากที่ประชุมคณะกรรมการบริษัทก่อนเข้ารับการดำรงตำแหน่งนั้น

  5.15 ค่าตอบแทนกรรมการและผู้บริหาร

ค่าตอบแทนของคณะกรรมการ

บริษัทฯ มีการกำหนดนโยบายการจ่ายค่าตอบแทนของคณะกรรมการ
โดยมีคณะกรรมการสรรหาและกำหนดค่าตอบแทน
ทำการพิจารณากลั่นกรองค่าตอบแทนกรรมการโดยพิจารณาจากกลุ่มอุตสาหกรรมเดียวกันประกอบ
เพื่อเสนอแนะให้คณะกรรมการบริษัท เพื่อขออนุมัติต่อที่ประชุมผู้ถือหุ้น

ค่าตอบแทนผู้บริหาร

บริษัทฯ มีการกำหนดนโยบายการจ่ายค่าตอบแทนของผู้บริหาร
โดยกำหนดให้คณะกรรมการสรรหาและกำหนดค่าตอบแทน ประเมินผลงานของผู้บริหารระดับสูง
กำหนดค่าตอบแทนให้สอดคล้องกับผลการดำเนินงานของบริษัทฯ
และทำหน้าที่พิจารณากลั่นกรองอัตราค่าตอบแทนของผู้บริหารระดับสูง ได้แก่
ตำแหน่งประธานกรรมการบริหาร และผู้บริหารระดับผู้ช่วยกรรมการผู้จัดการขึ้นไป

  5.16 ปฐมนิเทศกรรมการใหม่

บริษัทฯ
ตระหนักถึงความสำคัญต่อการปฏิบัติหน้าที่ของกรรมการใหม่จึงได้กำหนดแนวปฏิบัติเกี่ยวกับการเตรียมความพร้อมในการปฏิบัติหน้าที่กรรมการบริษัทเพื่อให้กรรมการเข้ารับตำแหน่งสามารถรับทราบความคาดหวังที่บริษัทฯ
มีต่อบทบาท หน้าที่ ความรับผิดชอบของกรรมการ นโยบาย ธุรกิจของบริษัทฯ
และแนวปฏิบัติในการกำกับดูแลกิจการของบริษัทฯ ตลอดจนสร้างความรู้ ความเข้าใจในธุรกิจ
และการดำเนินงานของบริษัทฯ รวมถึงการเข้าเยี่ยมชมหน่วยงานหน่วยธุรกิจของบริษัทฯ
เพื่อเตรียมความพร้อมในการปฏิบัติหน้าที่กรรมการบริษัทฯ ปฏิบัติหน้าที่ได้ทันที สรุปได้ดังนี้

1.  ประสานงานในการให้ข้อมูลเกี่ยวกับบริษัทฯ ในด้านกฎหมายและอื่นๆ แก่คณะกรรมการบริษัท

2.  ดำเนินการส่งมอบ “คู่มือสำหรับกรรมการ” ให้กับกรรมการท่านใหม่
    เป็นเอกสารเกี่ยวกับข้อมูลบริษัทฯ
    และกฎหมายสำคัญที่เกี่ยวข้องอันจะเป็นประโยชน์สำหรับการเป็นคณะกรรมการบริษัทฯให้กับกรรมการ
    โดยมีเลขานุการบริษัทเป็นผู้ประสานงานการส่งมอบคู่มือฯ ทั้งนี้ คู่มือสำหรับกรรมการ
    ประกอบด้วย

  1. ข้อบังคับบริษัท

  2. วัตถุประสงค์ของบริษัท

  3. หนังสือรับรองของบริษัท

  4. พระราชบัญญัติบริษัทมหาชนจำกัด

  5. พระราชบัญญัติหลักทรัพย์และตลาดหลักทรัพย์

  6. คู่มือกรรมการบริษัทจดทะเบียน

  7. กฎบัตรคณะกรรมการบริษัท และกฎบัตรคณะกรรมการชุดย่อย

  8. จรรยาบรรณในการดำเนินธุรกิจของคณะกรรมการบริษัท

  9. คู่มือนโยบายการกำกับดูแลกิจการที่ดี และนโยบายบริษัทฯ ด้านอื่นๆ

  3) จัดให้มีการพบปะกับประธานกรรมการบริษัท คณะกรรมการบริษัท
  คณะกรรมการชุดย่อยและผู้บริหารของบริษัท
  เพื่อรับทราบข้อมูลเกี่ยวกับการดำเนินธุรกิจของบริษัทฯ
  ในการที่จะนำมาเป็นหลักในการปฏิบัติหน้าที่ของกรรมการใหม่
  โดยมีการนำเสนอภาพรวมและรายละเอียดหัวข้อต่างๆ ดังนี้

-   วิสัยทัศน์ พันธกิจ ประวัติบริษัทฯ

-   กลยุทธ์ และเป้าหมายบริษัทฯ

-   โครงสร้างการบริหารงาน

-   ข้อมูลการดำเนินงานและกิจกรรมของบริษัทฯ

-   บทบาท อำนาจหน้าที่ และความรับผิดชอบของกรรมการ

-   นโยบายการกำกับดูแลกิจการที่ดี

-   ประวัติโดยสังเขปของกรรมการท่านอื่นและผู้บริหาร

-   คุณสมบัติและค่าตอบแทนกรรมการ

  5.17 แผนการสืบทอดตำแหน่ง

บริษัทฯ ปฏิบัติตามนโยบายว่าด้วยแผนการสืบทอดตำแหน่ง
ซึ่งถือเป็นส่วนหนึ่งของยุทธศาสตร์การจัดวางกำลังคน
และเป็นภารกิจย่อยของยุทธศาสตร์การวางแผนทรัพยากรมนุษย์ โดยบริษัทฯ
มีแผนการคัดเลือกบุคลากรที่จะเข้ามารับผิดชอบในตำแหน่งงานบริหารที่สำคัญทุกระดับให้เป็นไปอย่างเหมาะสมและโปร่งใส
เพื่อให้มั่นใจว่าบริษัทฯ ได้ผู้บริหารที่มีความเป็นมืออาชีพ
โดยมีคณะกรรมการสรรหาและกำหนดค่าตอบแทน เป็นผู้จัดทำแผนสืบทอดตำแหน่ง
ประธานกรรมการบริหาร กรรมการผู้จัดการ และผู้บริหารของบริษัทฯ
เพื่อเสนอให้คณะกรรมการบริษัทเป็นผู้พิจารณา
สำหรับการสรรหาคัดเลือกบุคคลเข้าดำรงตำแหน่งผู้บริหารของบริษัทฯ
คณะกรรมการสรรหาและกำหนดค่าตอบแทน
ได้จัดให้มีการติดตามความคืบหน้าแผนสืบทอดตำแหน่งที่ครอบคลุมตำแหน่ง ดังนี้

1. ระดับประธานกรรมการบริหาร / กรรมการผู้จัดการ

เมื่อตำแหน่งผู้บริหารระดับประธานกรรมการบริหาร /
กรรมการผู้จัดการว่างลงหรือผู้อยู่ในตำแหน่งไม่สามารถปฏิบัติหน้าที่ในตำแหน่งได้ บริษัทฯ
จะมีระบบการให้ผู้บริหารในระดับใกล้เคียง
หรือระดับรองเป็นผู้รักษาการในตำแหน่งจนกว่าจะมีการสรรหาและคัดเลือกบุคคลที่มีคุณสมบัติตามหลักเกณฑ์ที่บริษัทฯ
กำหนด และต้องเป็นผู้ที่มีวิสัยทัศน์ ความรู้ความสามารถ และประสบการณ์
ความเหมาะสมกับวัฒนธรรมองค์กร
โดยการพิจารณาของคณะกรรมการสรรหาและกำหนดค่าตอบแทนเป็นผู้สรรหา
เพื่อนำเสนอต่อคณะกรรมการบริษัท
พิจารณาอนุมัติแต่งตั้งผู้ที่มีความเหมาะสมให้ดำรงตำแหน่งแทนต่อไป

2. ระดับผู้บริหาร

เมื่อตำแหน่งระดับผู้บริหารตั้งแต่ผู้อำนวยการขึ้นไปว่างลง
หรือผู้อยู่ในตำแหน่งไม่สามารถปฏิบัติหน้าที่ในตำแหน่งได้ บริษัทฯ
จะมีนำเสนอทายาทผู้สืบทอดตำแหน่งที่คัดเลือกไว้เสนอต่อคณะกรรมการบริหาร ทั้งนี้
การวางแผนการสืบทอดตำแหน่งของบริษัทฯ ระดับผู้บริหารมีกระบวนการ ดังนี้

1.  วิเคราะห์สถานการณ์การประกอบธุรกิจของบริษัทฯ ในด้านกลยุทธ์บริษัทฯ นโยบาย
    แผนการลงทุน แผนงานการขยายตัว

2.  ประเมินความพร้อมของกำลังคนให้สอดคล้องกับกลยุทธ์ของบริษัทฯ ทั้งในระยะสั้นและระยะยาว

3.  กำหนดแผนสร้างความพร้อมของกำลังคน
    โดยจะพัฒนาพนักงานหรือสรรหาพนักงานเพื่อเตรียมทดแทนพนักงานที่ออก

4.  สร้างแผนสรรหาพนักงาน (Recruitment) และพัฒนาฝึกอบรมพนักงาน (Employee
    Training and Development) ไว้ได้ล่วงหน้า
    ก่อนพนักงานจะเกษียณหรือออกจากตำแหน่งก่อนเวลา

5.  กำหนดความสามารถ (Competencies) ซึ่งหมายถึง ความรู้ ทักษะ บุคลิกภาพ
    และทัศนคติที่พึงปรารถนาของพนักงานในตำแหน่งนั้นๆ และจัดทำแผนพัฒนาเป็นรายบุคคล
    (Individual Development Plan)

6.  คัดเลือก ประเมินผลงาน และประเมินศักยภาพของพนักงานเพื่อพิจารณาความเหมาะสม

7.  ใช้เครื่องมือทดสอบและประเมินบุคลากรเพื่อวิเคราะห์ศักยภาพของพนักงาน

8.  ระบุทายาทผู้สืบทอดตำแหน่ง จากการประเมินและวิเคราะห์ศักยภาพ ผลงาน ของพนักงาน
    ต้องมีการแจ้งให้พนักงานทราบล่วงหน้า เพื่อเตรียมรับมอบและเรียนรู้งาน
    และกำหนดหาทายาทสำรอง

9.  พัฒนาและประเมินพนักงานที่คาดว่าจะเป็นทายาทว่าจะสามารถมีพัฒนาการ
    และสร้างผลงานตามที่คาดหวังได้จริง
    หากไม่เป็นตามคาดหมายการเปลี่ยนตัวย่อมสามารถทำได้

ทั้งนี้ บริษัทฯ ได้เผยแพร่นโยบายดังกล่าวไว้บนเว็บไซต์ของบริษัท www.supalai.com
ทั้งภาษาไทยและภาษาอังกฤษ

5.18 การสรรหากรรมการบริษัท

คณะกรรมการสรรหาและกำหนดค่าตอบแทน มีการกำหนดหลักเกณฑ์
และขั้นตอนการสรรหากรรมการและผู้บริหาร ไว้อย่างเป็นระบบ
โดยเปิดโอกาสให้ผู้ถือหุ้นทุกรายมีสิทธิเสนอชื่อบุคคลพิจารณาเข้ารับการเลือกตั้งเป็นกรรมการบริษัทล่วงหน้าในการประชุมสามัญผู้ถือหุ้นได้
โดยคณะกรรมการสรรหาและกำหนดค่าตอบแทนอาจเสนอให้คณะกรรมการบริษัท
จัดตั้งคณะกรรมการเฉพาะกิจ ซึ่งประกอบด้วยคณะกรรมการบริษัท
หรือบุคคลภายนอกทำหน้าที่สรรหากรรมการได้ หรือในบางกรณีอาจใช้ฐานข้อมูลกรรมการ
(Director Pool) เพื่อช่วยประกอบการตัดสินใจเพิ่มเติมในการสรรหากรรมการบริษัท
สำหรับหลักเกณฑ์การคัดเลือกกรรมการบริษัท
จะทำการคัดเลือกและกลั่นกรองบุคคลที่มีคุณสมบัติเหมาะสมเป็นกรรมการบริษัท
โดยเป็นผู้ทรงคุณวุฒิและมีความเชี่ยวชาญจากหลากหลายอาชีพ ซึ่งบริษัทฯ
ได้กำหนดคุณสมบัติด้านทักษะที่จำเป็นต่อการสรรหากรรมการไว้ (Board Skill Matrix)
โดยแสดงรายละเอียดไว้ในนโยบายว่าด้วยความหลากหลายในโครงสร้างกรรมการบริษัท
และได้รับอนุมัติจากที่ประชุมคณะกรรมการบริษัท ครั้งที่ 8/2556 เมื่อวันที่ 13 สิงหาคม 2556
โดยกำหนดคุณสมบัติด้านทักษะที่จำเป็นต่อการสรรหากรรมการไว้ 8 ด้าน ดังนี้ 1)
ด้านการบริหารงานอสังหาริมทรัพย์ 2) ด้านวิศวกรรม 3) ด้านงานออกแบบและสถาปัตยกรรม 4)
ด้านกลยุทธ์การตลาดและการแข่งขัน 5) ด้านบัญชีการเงินและการธนาคาร 6) ด้านเศรษฐศาสตร์
7) ด้านกฎหมายที่เกี่ยวข้องกับธรุกิจ และ8) ด้านการบริหารความเสี่ยง
เพื่อใช้เป็นคู่มือในการกำหนดคุณสมบัติของกรรมการที่ต้องการสรรหา
ซึ่งจะพิจารณาจากทักษะจำเป็นที่ยังขาดอยู่ในคณะกรรมการ ไม่จำกัดเพศ มีภาวะผู้นำ
วิสัยทัศน์กว้างไกล เป็นผู้มีคุณธรรมและจริยธรรม มีประวัติการทำงานโปร่งใสไม่ด่างพร้อย
ไม่มีลักษณะต้องห้ามตามกฎหมายรวมทั้งมีความสามารถในการแสดงความคิดเห็นอย่างเป็นอิสระ
ซึ่งคณะกรรมการสรรหาและกำหนดค่าตอบแทนที่ทำการคัดเลือกทุกท่าน
จะทำการตัดสินใจด้วยข้อมูลและเหตุผล (Informed Judgment) โดยมีวุฒิภาวะและความมั่นคง
เป็นผู้รับฟังที่ดี และกล้าแสดงความคิดเห็นที่แตกต่างและเป็นอิสระ
พร้อมทั้งมีคุณธรรมและความรับผิดชอบ (Integrity and
Accountability)โดยยึดมั่นในการทำงานอย่างมีหลักการและมาตรฐานเยี่ยงมืออาชีพ
จากนั้นจะได้เสนอรายชื่อบุคคลที่เห็นว่าเหมาะสมให้คณะกรรมการบริษัท
พิจารณาก่อนเสนอต่อที่ประชุมผู้ถือหุ้นเพื่อ พิจารณาอนุมัติต่อไป

  5.19 รายการเกี่ยวโยง

บริษัทฯ ปฏิบัติตามนโยบายว่าด้วยรายการเกี่ยวโยงกัน โดยกำหนดเป็นระเบียบปฏิบัติ
กระบวนการในการพิจารณาและอนุมัติรายการ
ตลอดจนการเปิดเผยข้อมูลให้เป็นไปตามหลักเกณฑ์และประกาศคณะกรรมการตลาดหลักทรัพย์แห่งประเทศไทย
เรื่อง การเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน พ.ศ.
2546 ทั้งนี้ บริษัทฯ ได้เผยแพร่นโยบายดังกล่าวไว้บนเว็บไซต์ของบริษัท www.supalai.com
ทั้งภาษาไทยและภาษาอังกฤษ

  5.20 การบริหารความเสี่ยง

บริษัทฯ ปฏิบัติตามนโยบายว่าด้วยการบริหารความเสี่ยง
โดยกำหนดกระบวนการบริหารจัดการความเสี่ยง ครอบคลุม ความเสี่ยงด้านกลยุทธ์ ด้านเครดิต
ด้านสภาพคล่อง ด้านกฎหมาย ด้านทุจริตคอร์รัปชั่น ด้านการปฏิบัติการ ด้านนโยบาย ด้านการเงิน
ด้านเหตุการณ์ภายนอก เพื่อให้สามารถบริหารจัดการความเสี่ยงได้อย่างเป็นระบบ
ซึ่งจะทำให้ลดปัจจัยเสี่ยงที่จะส่งผลกระทบต่อความสำเร็จของบริษัทฯ ให้อยู่ในระดับที่ยอมรับได้
และสอดคล้องไปในทิศทางเดียวกับแผนกลยุทธ์ของบริษัทฯ โดยครอบคลุมถึง

-   เหตุที่มาของความเสี่ยงที่ส่งผลกระทบต่อบริษัทฯ ทั้งในทางการเงิน และไม่ใช่การเงิน
    และจัดให้มีการทบทวนความเสี่ยงทุกครั้งที่มีการเปลี่ยนแปลงของปัจจัยเสี่ยงด้านต่างๆ
    ที่ส่งผลกระทบต่อเงินกองทุนของบริษัทฯ

-   ประเภทความเสี่ยง และกำหนดระดับความเสี่ยงที่ยอมรับได้
    เพื่อใช้เป็นเกณฑ์ในการตอบสนองความเสี่ยงต่อบริษัทฯ

-   การประเมินความเสี่ยง
    โดยการเพิ่มมาตรการในการประเมินความเสี่ยงเพื่อให้เกิดความแม่นยำมากยิ่งขึ้น
    ทั้งในเชิงปริมาณ และ/หรือ เชิงคุณภาพ

-   การจัดการความเสี่ยง และการติดตามดูแลความเสี่ยงแต่ละประเภทตามลำดับความสำคัญ
    โดยมีการติดตามดูแลความเสี่ยงทุกไตรมาส

ทั้งนี้ บริษัทฯ ได้เผยแพร่นโยบายดังกล่าวไว้บนเว็บไซต์ของบริษัท www.supalai.com
ทั้งภาษาไทยและภาษาอังกฤษ

21. การประเมินผลการปฏิบัติงานของคณะกรรมการ

คณะกรรมการบริษัทจัดให้มีการประเมินผลการปฏิบัติงานของคณะกรรมการเป็นประจำทุกปี ปีละ 1
ครั้ง โดยแบบประเมินผลจะมีความสอดคล้องกับหลักการกำกับดูแลกิจการที่ดีของบริษัท
และขอบเขตหน้าที่ความรับผิดชอบของคณะกรรมการ
โดยมุ่งเน้นการนำผลประเมินที่ได้ไปใช้ประโยชน์ เพื่อการทบทวนผลงาน ประเด็นปัญหา
หรืออุปสรรคต่างๆ ในระหว่างปีที่ผ่านมา รวมถึงการปรับปรุงการปฏิบัติหน้าที่ของคณะกรรมการ
เพื่อเพิ่มประสิทธิผลการทำงานของคณะกรรมการ และสามารถนำไปใช้อ้างอิงในการทำ CG
Rating ได้ โดยในปี 2556 จัดให้มีการประเมินผล 2 ลักษณะ คือ 1)
การประเมินผลคณะกรรมการทั้งคณะ 2) การประเมินผลคณะกรรมการรายบุคคล (ประเมินตนเอง)
โดยแบบประเมินผลแบ่งเป็น 5 แบบ ประกอบด้วย 1)
แบบประเมินผลการปฏิบัติงานคณะกรรมการบริษัททั้งคณะ 2)
แบบประเมินผลการปฏิบัติงานคณะกรรมการบริษัทรายบุคคล (ประเมินตนเอง) 3)
แบบประเมินผลการปฏิบัติงานคณะกรรมการตรวจสอบทั้งคณะ 4)
แบบประเมินผลการปฏิบัติงานคณะกรรมการตรวจสอบรายบุคคล (ประเมินตนเอง) และ 5)
แบบประเมินผลการปฏิบัติงานคณะกรรมการชุดย่อยทั้งคณะ โดยมีกระบวนการในการประเมินผลงาน
และหลักเกณฑ์การประเมินผลคิดเป็นร้อยละ มีดังนี้

กระบวนการในการประเมินผลงานคณะกรรมการทั้งคณะและรายบุคคล

ทุกปีฝ่ายเลขานุการบริษัท จะนำส่งแบบประเมินผลการปฏิบัติงานของคณะกรรมการ จำนวน 5 แบบ
ส่งให้คณะกรรมการทุกคนประเมินผลการปฏิบัติงานประจำปีในส่วนที่เกี่ยวข้อง
ซึ่งภายหลังที่กรรมการแต่ละคนประเมินผลงานเสร็จเรียบร้อยแล้ว
จะนำส่งแบบประเมินผลการปฏิบัติงานกลับมายังฝ่ายเลขานุการบริษัท
เพื่อรวบรวมผลคะแนนการประเมินของกรรมการแต่ละคน
และสรุปผลวิเคราะห์การประเมินการปฏิบัติงานของคณะกรรมการบริษัทในรอบปี
และรายงานให้คณะกรรมการบริษัทรับทราบในการประชุมคณะกรรมการบริษัทครั้งถัดไป โดยในปี
2556 มีการรายงานคณะกรรมการบริษัทรับทราบ ครั้งที่ 11/2556 ในวันที่ 12 พฤศจิกายน 2556
ที่ผ่านมา โดยมีเกณฑ์การประเมินผลคิดเป็นร้อยละ ดังนี้

  ----------------------------------------------- -----------------------
  ระดับคะแนน                                       ระดับ

  มากกว่า 85 %                                     ดีเยี่ยม

  มากกว่า 75 %                                     ดีมาก

  มากกว่า 65 %                                     ดี

  มากกว่า 50 %                                     พอใช้

  ต่ำกว่า 50 %                                      ควรปรับปรุง
  ----------------------------------------------- -----------------------

โดยสรุปผลการประเมินได้ ดังนี้

1. แบบประเมินผลการปฏิบัติงานคณะกรรมการบริษัททั้งคณะ ประกอบด้วย 5 หมวด คือ
การปฏิบัติหน้าที่ของคณะกรรมการ, โครงสร้างของคณะกรรมการ, แนวปฏิบัติของคณะกรรมการ,
การจัดเตรียมและดำเนินการประชุมคณะกรรมการ และคุณลักษณะของกรรมการ

สรุปผลการประเมินผลคณะกรรมการบริษัททั้งคณะในภาพรวม 5 หมวด
มีคะแนนเฉลี่ยอยู่ในเกณฑ์ดีเยี่ยม เท่ากับร้อยละ 93

2. แบบประเมินผลการปฏิบัติงานคณะกรรมการบริษัทรายบุคคล (ประเมินตนเอง) ประกอบด้วย 6
หัวข้อ คือ 1)ความรับผิดชอบต่อการตัดสินใจและการกระทำของตนเอง
โดยสามารถอธิบายและตัดสินใจได้ 2)
มีความรับผิดชอบต่อการปฏิบัติหน้าที่ด้วยขีดความสามารถและประสิทธิภาพที่เพียงพอ 3)
มีการปฏิบัติต่อผู้มีส่วนได้เสียอย่างเท่าเทียมเป็นธรรม และสามารถอธิบายได้ 4)
มีความโปร่งใสในการดำเนินงานที่สามารถตรวจสอบได้ และมีการเปิดเผยข้อมูล 5)
มีวิสัยทัศน์ในการสร้างมูลค่าเพิ่มแก่กิจการในระยะยาว และ 6)
มีจริยธรรมและจรรยาบรรณในการประกอบธุรกิจ

สรุปผลการประเมินผลคณะกรรมการบริษัทรายบุคคล ในภาพรวม 6 หัวข้อ
มีคะแนนเฉลี่ยอยู่ในเกณฑ์ดีมาก เท่ากับ ร้อยละ 77

3. แบบประเมินผลการปฏิบัติงานคณะกรรมการตรวจสอบ (ทั้งคณะ) ประกอบด้วย 13 หัวข้อ
คือ 1) การทำหน้าที่ทั้งคณะของคณะกรรมการตรวจสอบ 2) การสอบทานการจัดทำงบการเงิน 3)
การทำงานกับผู้สอบบัญชี 4) การสอบทานการเปิดเผยข้อมูลในรายงานอื่น ๆ 5)
การสอบทานการควบคุมภายในและการบริหารความเสี่ยง 6) หน่วยงานตรวจสอบภายใน 7)
เรื่องทั่วไป 8) การดำเนินการตามมาตรา 89/25 แห่งพระราชบัญญัติหลักทรัพย์ฯ 9) การคัดเลือก
เสนอแต่งตั้ง และเสนอค่าตอบแทนของผู้สอบบัญชี 10) การประชุมกับผู้สอบบัญชี 11)
การพิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์ 12)
รายงานของคณะกรรมการตรวจสอบ 13) กฎบัตรของคณะกรรมการตรวจสอบ

สรุปผลการประเมินผลคณะกรรมการบริษัททั้งคณะ ในภาพรวม 13 หัวข้อ
มีคะแนนเฉลี่ยอยู่ในเกณฑ์ดีเยี่ยม เท่ากับ ร้อยละ 96

4. แบบประเมินผลการปฏิบัติงานคณะกรรมการตรวจสอบรายบุคคล (ประเมินตนเอง) ประกอบด้วย
12 หัวข้อ 1) ความรู้ ความสามารถ ที่เกี่ยวข้องกับธุรกิจบริษัทฯ 2) ความเชี่ยวชาญเฉพาะด้าน
3) อำนาจหน้าที่ ความเป็นอิสระ และความเที่ยงธรรม 4)
การอุทิศเวลาในการปฏิบัติงานและการเข้าร่วมประชุม 5)
การปฏิบัติการอื่นตามที่คณะกรรมการบริษัทมอบหมายด้วยความเห็นชอบจากคณะกรรมการตรวจสอบ
6) สอบทานรายงานทางการเงินของบริษัทให้มีการเปิดเผยอย่างเพียงพอและถูกต้อง 7)
สอบทานให้บริษัทฯ มีระบบการควบคุมภายใน การตรวจสอบภายในที่เหมาะสม 8)
สอบทานให้บริษัทฯ มีการปฏิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนด
หรือกฎหมายที่เกี่ยวข้องกับธุรกิจของบริษัทฯ 9) สอบทานให้มีการกำกับดูแล
การปฏิบัติตามมาตรการต่อต้านการทุจริตคอร์รัปชั่น ตลอดจนประเมินความเสี่ยง
และรายงานต่อคณะกรรมการบริษัทรับทราบ 10) พิจารณา คัดเลือก
เสนอแต่งตั้งบุคคลที่มีความเป็นอิสระ เป็นผู้สอบบัญชีของบริษัทฯ 11) พิจารณารายการที่เกี่ยวโยงกัน
หรือรายการที่อาจมีความขัดแย้งทางผลประโยชน์ให้เป็นไปตามกฎหมายและข้อกำหนดของตลาดหลักทรัพย์
และ 12) มีการเปิดเผยผลการปฏิบัติงาน
และให้ความเห็นในรายงานคณะกรรมการตรวจสอบอย่างครบถ้วน

สรุปผลการประเมินผลคณะกรรมการตรวจสอบรายบุคคล ในภาพรวม 12 หัวข้อ
มีคะแนนเฉลี่ยอยู่ในเกณฑ์ดีเยี่ยม เท่ากับ ร้อยละ 94

5. แบบประเมินผลการปฏิบัติงานคณะกรรมการชุดย่อย (ประเมินทั้งคณะ) ประกอบด้วย 5 หมวด
คือ 1) การปฏิบัติหน้าที่ของคณะกรรมการ 2) โครงสร้างของคณะกรรมการ 3)
แนวปฏิบัติของคณะกรรมการ 4) การจัดเตรียมและดำเนินการประชุมคณะกรรมการ และ 5)
คุณลักษณะของกรรมการ

สรุปผลการประเมินผลคณะกรรมชุดย่อย ทั้ง 3 คณะ ในภาพรวม 5 หมวด มีคะแนนเฉลี่ยดังนี้

-   คณะกรรมการสรรหาและกำหนดค่าตอบแทน มีคะแนนเฉลี่ยอยู่ในเกณฑ์ดีเยี่ยม เท่ากับร้อยละ
    90

-   คณะกรรมการกำกับดูแลกิจการ มีคะแนนเฉลี่ยอยู่ในเกณฑ์ดีเยี่ยม เท่ากับร้อยละ 93

-   คณะกรรมการบริหารความเสี่ยง มีคะแนนเฉลี่ยอยู่ในเกณฑ์ดี เท่ากับร้อยละ 75

  5.22 การประเมินผลการปฏิบัติงานของประธานกรรมการบริหาร

ในการประเมินผลการปฏิบัติงานของประธานกรรมการบริหาร ซึ่งเป็นผู้บริหารสูงสุด
คณะกรรมการบริษัทได้กำหนดให้คณะกรรมการบริษัทท่านอื่น ๆ
ไม่รวมประธานกรรมการบริหารประเมินผลการปฏิบัติงาน
และเสนอผลการพิจารณาให้คณะกรรมการสรรหาและกำหนดค่าตอบแทนพิจารณาค่าตอบแทนเป็นตัวเงิน
เพื่อเสนอให้คณะกรรมการบริษัทพิจารณาอนุมัติต่อไป โดยจัดให้มีการประเมินปีละ 1 ครั้ง คือ
~~เดือนธันวาคม ของทุกปี~~ โดยมีหลักเกณฑ์
การประเมินผลการปฏิบัติงานของประธานกรรมการบริหารจากหัวข้อการประเมิน ดังนี้

1.  การบริหารงานตามพันธกิจ วิสัยทัศน์ เป้าหมายธุรกิจ และแผนธุรกิจประจำปี

1.  การพัฒนาทรัพยากรบุคคล และสร้างวัฒนธรรมองค์กรเพื่อการเจริญเติบโตธุรกิจอย่างยั่งยืน

2.  การพัฒนาส่งเสริมและสร้างวัฒนธรรมองค์กรให้เข้มแข็ง

3.  การกำกับดูแลกิจการให้สอดคล้องกับแนวปฏิบัติที่ดีตามหลักบรรษัทภิบาล

4.  การบริหาร และดำเนินงานตามนโยบายต่าง ๆ ที่เกี่ยวข้องกับผู้ถือหุ้น คณะกรรมการบริษัท
    ข้อกฎหมาย และข้อบังคับของตลาดหลักทรัพย์แห่งประเทศไทย

5.  การบริหารงานภายใน เพื่อลดความเสี่ยงด้านการทุจริตคอร์รัปชั่น

  5.23 การพัฒนาและการส่งเสริมความรู้ให้กับกรรมการ และผู้บริหาร

คณะกรรมการบริษัท
สนับสนุนและส่งเสริมการพัฒนาความรู้ให้กับกรรมการทุกคนอย่างจริงจังเพื่อเพิ่มประสิทธิภาพในการปฏิบัติหน้าที่ของคณะกรรมการ
บริษัทฯ มีนโยบายส่งเสริมให้กรรมการ ผู้บริหาร และผู้ปฏิบัติงานด้านสนับสนุนงานเลขานุการบริษัท
เข้าร่วมสัมมนาและเข้าอบรมหลักสูตรต่างๆ ของสมาคมส่งเสริมสถาบันกรรมการบริษัทไทย (IOD)
ตลาดหลักทรัพย์แห่งประเทศไทย หรือสถาบันอิสระอื่นๆ
ไม่ว่าจะเป็นการพัฒนาในส่วนของหน้าที่และความรับผิดชอบกรรมการ
หรือแนวทางการบริหารจัดการแนวใหม่ เพื่อให้กรรมการบริษัททุกคนมีการพัฒนา
และปรับปรุงการปฏิบัติงานอย่างต่อเนื่อง รวมถึงการนำความรู้ต่างๆ
มาปรับใช้อย่างเหมาะสมเพื่อให้มีการปรับปรุงการปฏิบัติงานอย่างต่อเนื่อง
และนำความรู้มาใช้ประโยชน์กับบริษัทฯ ต่อไป (ดูหัวข้อคณะกรรมการบริษัท)

  5.24 การกำกับดูแลการดำเนินงานของบริษัทย่อย

บริษัท ศุภาลัย จำกัด (มหาชน) มีบริษัทย่อยทั้งสิ้น 5 บริษัท
โดยทุกบริษัทประกอบธุรกิจเกี่ยวกับอสังหาริมทรัพย์ทั้งสิ้น ได้แก่ (1) บริษัท ศุภาลัย พรอพเพอร์ตี้
แมเนจเม้นท์ จำกัด ประกอบธุรกิจด้านบริหารจัดการโรงแรม ซึ่งบริษัทฯ ถือหุ้นอยู่ร้อยละ 99.91
(2) บริษัท ภูเก็ตเอสเตท จำกัด ประกอบธุรกิจโรงแรมและพัมนาอสังหาริมทรัพย์ ซึ่งบริษัทฯ
ถือหุ้นร้อยละ 81.51 (3) บริษัท ศุภาลัยอิสาน จำกัด ประกอบธุรกิจพัฒนาอสังหาริมทรัพย์
ซึ่งบริษัทฯ ถือหุ้นอยู่ร้อยละ 98.77 (4) บริษัท หาดใหญ่นครินทร์ จำกัด
ประกอบธุรกิจพัฒนาอสังหาริมทรัพย์ ซึ่งบริษัทฯ ถือหุ้นอยู่ร้อยละ 49.89 และ (5) Supalai
Philippines Incorporate (“SPI”) ประกอบธุรกิจให้เช่าอาคารสำนักงาน ซึ่งบริษัทฯ
ถือหุ้นอยู่ร้อยละ 100

โดยบริษัทฯ มีระบียบปฏิบัติการส่งตัวแทนของบริษัทฯ ไปเป็นกรรมการ ผู้บริหาร ของบริษัทย่อย
ต้องได้รับความเห็นชอบจากคณะกรรมการบริษัทเท่านั้น
ซึ่งที่ผ่านมาคณะกรรมการบริษัทมีมติเห็นชอบให้ แต่งตั้งกรรมการบริษัท จำนวน 3 ท่าน
เข้าไปดำรงตำแหน่งเป็นกรรมการที่มีอำนาจในการควบคุมของบริษัทย่อย โดยมีขอบเขตอำนาจหน้าที่
ความรับผิดชอบ ดังนี้

1. กำกับดูแลให้กรรมการ ผู้บริหาร พนักงานมีการปฏิบัติตามจรรยาบรรณธุรกิจ นโยบายต่าง ๆ
ตามหลักการกำกับดูแลกิจการที่ดี และนโยบายต่าง ๆ ที่เกี่ยวข้องกับการต่อต้านการทุจริตคอร์รัปชั่น
ซึ่งเป็นหลักเกณฑ์เดียวกันกับที่บริษัทฯ นำมาใช้ปฏิบัติ

2. ควบคุมให้มีการจัดเก็บข้อมูล การบันทึกบัญชี และมีข้อบังคับในเรื่องการทำรายการเกี่ยวโยง
การได้มาหรือจำหน่ายไปซึ่งสินทรัพย์ หรือการทำรายการสำคัญอื่นใดของบริษัทย่อยอย่างครบถ้วน
ถูกต้อง พร้อมทั้งจัดทำงบการเงินภายในนโยบายการบัญชีที่สำคัญเช่นเดียวกับหลักเกณฑ์ของบริษัทฯ
เพื่อให้งบการเงินของบริษัทย่อยสามารถนำมาจัดทำงบการเงินรวมได้อย่างถูกต้อง และทันเวลา

3. คณะกรรมการตรวจสอบมอบหมายให้ฝ่ายตรวจสอบภายใน
สอบทานการปฏิบัติงานในบริษัทย่อยโดยใช้วิธี Risk Based Approach ตามแต่ละกรณี ทั้งนี้
เพื่อให้มั่นใจว่า บริษัทย่อย มีระบบการควบคุมภายในที่เพียงพอ เหมาะสม

4. จัดให้มีการรายงานผลการดำเนินงานและฐานะการเงินของบริษัทย่อย
เสนอที่ประชุมคณะกรรมการบริษัทรับทราบเป็นประจำทุกเดือน

  5.25 การดูแลด้านการใช้ข้อมูลภายใน

บริษัทฯ ปฏิบัติตามนโยบายว่าด้วยการใช้ข้อมูลภายใน ซึ่งเป็นนโยบายป้องกันกรรมการ
ผู้บริหารหรือพนักงานใช้ข้อมูลภายในเพื่อผลประโยชน์แก่ตนเองหรือพวกพ้อง สรุปรายละเอียดได้
ดังนี้

  • กรรมการ ผู้บริหาร และพนักงาน ต้องไม่นำข้อมูลภายในของบริษัทฯ
  หรือคู่ค้าทางธุรกิจของบริษัทฯ ที่ตนได้รับทราบจากการปฏิบัติหน้าที่ ไปซื้อ หรือขาย หรือเสนอซื้อ
  หรือเสนอขาย หรือชักชวนให้บุคคลอื่นซื้อ หรือขาย หรือเสนอซื้อ
  หรือเสนอขายหลักทรัพย์ของบริษัทฯ หรือคู่ค้าทางธุรกิจของบริษัทฯ เพื่อประโยชน์ของตนเอง
  หรือบุคคลอื่น และต้องปฏิบัติตามกฎหมายที่เกี่ยวข้องอย่างเคร่งครัด

  • กรรมการ ผู้บริหาร และพนักงาน ต้องรักษาความลับ และข้อมูลภายใน
  ในส่วนที่ตนเองรับผิดชอบ ไม่ให้ตกไปยังบุคคลอื่น รวมทั้ง บุคลากรของบริษัทฯ
  ที่ไม่มีส่วนเกี่ยวข้อง

  • บริษัทฯ มีการป้องกันการใช้ข้อมูลภายใน
  โดยจำกัดการเข้าถึงข้อมูลที่ยังไม่เปิดเผยต่อสาธารณชน
  โดยให้รับรู้เฉพาะผู้ที่เกี่ยวข้องและที่จำเป็นเท่านั้น
  และจัดระบบรักษาความปลอดภัยของข้อมูลภายใน
  โดยเจ้าของข้อมูลต้องกำชับผู้ที่เกี่ยวข้องให้ปฏิบัติตามอย่างเคร่งครัด

  • การเปิดเผยข้อมูลต้องเป็นไปโดยบุคลากรของบริษัทฯ ที่มีอำนาจหน้าที่
  บุคลากรทั่วไปไม่มีหน้าที่เปิดเผยข้อมูล เมื่อถูกถามให้เปิดเผยข้อมูลที่ตนไม่มีหน้าที่เปิดเผย
  ให้แนะนำผู้ถามสอบถามผู้ที่ทำหน้าที่เปิดเผยข้อมูลนั้น เพื่อให้การให้ข้อมูลถูกต้อง
  และเป็นไปในทิศทางเดียวกัน

  • นอกจากข้อมูลที่เปิดเผยต่อสาธารณชนแล้ว บริษัทฯ ถือว่าข้อมูลต่างๆ
  ของบริษัทเป็นข้อมูลที่ใช้ภายในเท่านั้น ซึ่งกรรมการ ผู้บริหาร และพนักงาน
  ต้องใช้ข้อมูลนั้นภายใต้กรอบหน้าที่และความรับผิดชอบตามที่ได้รับมอบหมาย

  • กรรมการ ผู้บริหาร และพนักงานทุกคน มีหน้าที่ในการป้องกันรักษาข้อมูล
  และไม่หาประโยชน์จากข้อมูลภายใน แม้พ้นสภาพหรือสิ้นสุดการปฏิบัติงานที่บริษัทฯ ไปแล้ว

  • กรรมการ และผู้บริหาร มีหน้าที่รายงานการถือครองหลักทรัพย์
  และรายงานการเปลี่ยนแปลงการถือครองหลักทรัพย์ตามมาตรา 59
  แห่งพระราชบัญญัติหลักทรัพย์และตลาดหลักทรัพย์ พ.ศ.2535 ภายใน 3 วันทำการ นับจากวันที่ซื้อ
  ขาย โอน หรือรับโอน ต่อสำนักงานคณะกรรมการกำกับหลักทรัพย์และตลาดหลักทรัพย์ รวมทั้ง
  ห้ามซื้อขายหลักทรัพย์ของบริษัทฯ ในช่วง 1 เดือนก่อนที่จะเผยแพร่งบการเงินต่อสาธารณชน

  • บริษัทฯ
  กำหนดให้กรรมการและผู้บริหารรายงานการเปลี่ยนแปลงการถือครองหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์
  และจัดส่งสำเนารายงานดังกล่าวให้แก่บริษัทฯ
  ในวันเดียวกับวันที่รายงานต่อสำนักงานคณะกรรมการกำกับหลักทรัพย์และตลาดหลักทรัพย์

  • บริษัทฯ
  กำหนดให้กรรมการและผู้บริหารที่ได้รับทราบข้อมูลภายในที่เป็นสาระสำคัญที่มีผลต่อการเปลี่ยนแปลงราคาหลักทรัพย์
  จะต้องระงับการซื้อขายหลักทรัพย์ของบริษัทฯ ในช่วง 1
  เดือนก่อนที่งบการเงินหรือข้อมูลภายในนั้นจะเปิดเผยต่อสาธารณชน
  และห้ามเปิดเผยข้อมูลที่เป็นสาระสำคัญนั้นต่อบุคคลอื่น

  • บริษัทฯ รณรงค์ในการละเว้นการใช้ข้อมูลภายในผ่านช่องทางการติดต่อของบริษัทฯ
  โดยเฉพาะอย่างยิ่งเมื่อมีเหตุการณ์สำคัญ เช่น การออกหุ้นเพิ่มทุน การออกหุ้นกู้ เป็นต้น

  • การเปิดเผยข้อมูลโดยไม่ได้รับอนุญาต จนทำให้เกิดความเสียหายต่อบริษัทฯ และลูกค้า
  ผู้นั้นต้องรับผิดทางกฎหมาย

  การรายงานการถือหลักทรัพย์ของกรรมการ และผู้บริหาร ทั้งทางตรงและทางอ้อม

เพื่อกำกับดูแลด้านการใช้ข้อมูลภายใน บริษัทฯ ได้กำหนดให้กรรมการ และผู้บริหาร
มีหน้าที่รายงานการถือครองหลักทรัพย์ และรายงานการเปลี่ยนแปลงการถือหลักทรัพย์ ตามมาตรา
59 แห่งพระราชบัญญัติหลักทรัพย์และตลาดหลักทรัพย์ พ.ศ.2535 ภายใน 3 วันทำการ
นับจากวันที่ซื้อ ขาย โอน หรือรับโอน ต่อสำนักงานคณะกรรมการกำกับหลักทรัพย์และตลาดหลักทรัพย์
รวมทั้ง ห้ามซื้อขายหลักทรัพย์ของบริษัทฯ ในช่วง 1 เดือนก่อนที่จะเผยแพร่งบการเงินต่อสาธารณชน

  รายงานการถือหลักทรัพย์ของกรรมการและผู้บริหาร ณ วันที่ 31 ธันวาคม 2556

+------------------------------------+-----------+------------+-------+
| ชื่อ - สกุล                           | จำนวนหุ้น   |            |       |
|                                    | (หุ้น)      |            |       |
+------------------------------------+-----------+------------+-------+
|                                    | ณ 31 ธ.ค. | ณ 31 ธ.ค.  | เพิ่ม   |
|                                    | 2555      | 2556       | (ลด)  |
|                                    |           |            |       |
|                                    |           |            | ระ    |
|                                    |           |            | หว่างปี |
+------------------------------------+-----------+------------+-------+
| 1. นายประทีป ตั้งมติธรรม และคู่สมรส      | 48        | 4          | -     |
|                                    | 4,004,244 | 84,004,244 |       |
+------------------------------------+-----------+------------+-------+
| 2. นางอัจฉรา ตั้งมติธรรม และคู่สมรส      | 48        | 4          | -     |
|                                    | 4,004,244 | 84,004,244 |       |
+------------------------------------+-----------+------------+-------+
| 3. นายอธิป พีชานนท์                   | 5,334,140 | 5,334,140  | -     |
+------------------------------------+-----------+------------+-------+
| 4. นายไตรเตชะ ตั้งมติธรรม และคู่สมรส    | -         | -          | -     |
+------------------------------------+-----------+------------+-------+
| 5. นายประศาสน์ ตั้งมติธรรม และคู่สมรส    | -         | -          | -     |
+------------------------------------+-----------+------------+-------+
| 6. นายประกิต ประทีปะเสน และคู่สมรส     | -         | -          | -     |
+------------------------------------+-----------+------------+-------+
| 7. นายประสพ สนองชาติ และคู่สมรส       | 380,533   | 380,533    | -     |
+------------------------------------+-----------+------------+-------+
| 8. ดร.วิรัช อภิเมธีธำรง และคู่สมรส       | 2,481,466 | 2,461,466  | (20   |
|                                    |           |            | ,000) |
+------------------------------------+-----------+------------+-------+
| 9. นายอนันต์ เกตุพิทยา และคู่สมรส        | -         | -          | -     |
+------------------------------------+-----------+------------+-------+
| 10. ผศ.อัศวิน พิชญโยธิน และคู่สมรส       | -         | -          | -     |
+------------------------------------+-----------+------------+-------+
| 11. นายปุณณพันธ์ เหน่งเพ็ชร และคู่สมรส    | 759,733   | 759,733    | -     |
+------------------------------------+-----------+------------+-------+
| 12. นางวารุณี ลภิธนานุวัฒน์ และคู่สมรส     | -         | -          | -     |
+------------------------------------+-----------+------------+-------+
| 13. นายกิตติพงษ์ ศิริลักษณ์ตระกูล และคู่สมรส | 507,373   | 507,373    | -     |
+------------------------------------+-----------+------------+-------+

  5.26 การรายงานการมีส่วนได้เสียของกรรมการ

บริษัท ศุภาลัย จำกัด (มหาชน) ปฏิบัติตามนโยบายว่าด้วยการรายงานการมีส่วนได้เสีย
โดยกำหนดให้กรรมการและผู้บริหารต้องรายงานให้บริษัทฯ ทราบถึงการมีส่วนได้เสียของตน
หรือของบุคคลที่มีความเกี่ยวข้อง
ซึ่งเป็นส่วนได้เสียที่เกี่ยวข้องกับการบริหารจัดการกิจการของบริษัทฯ หรือบริษัทย่อย ตามมาตรา
89/14 แห่งพระราชบัญญัติหลักทรัพย์และตลาดหลักทรัพย์ พ.ศ. 2535
ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551
เพื่อให้บริษัทฯ มีข้อมูลประกอบการดำเนินการตามข้อกำหนดเกี่ยวกับการทำรายการที่เกี่ยวโยงกัน
ซึ่งเป็นรายการที่อาจก่อให้เกิดความขัดแย้งทางผลประโยชน์และอาจนำไปสู่การถ่ายเทผลประโยชน์ของบริษัทฯ
และบริษัทย่อยได้
รวมถึงการที่กรรมการและผู้บริหารต้องปฏิบัติหน้าที่ด้วยความระมัดระวังและซื่อสัตย์สุจริต
ซึ่งต้องตัดสินใจโดยไม่มีส่วนได้เสียไม่ว่าทางตรงหรือทางอ้อมในเรื่องที่ตัดสินใจข้อมูลในรายงานดังกล่าวจึงเป็นประโยชน์ต่อการติดตามดูแลให้การทำหน้าที่ของกรรมการและผู้บริหารเป็นไปตามหลักการดังกล่าว

  ด้านการรายงาน

1.  กำหนดให้กรรมการและผู้บริหารรายงานให้บริษัท ทราบถึงการมีส่วนได้เสียของตน
    หรือของบุคคลที่มีความเกี่ยวข้อง
    กรณีเป็นส่วนได้เสียที่เกี่ยวข้องกับการบริหารจัดการกิจการของบริษัทฯ หรือบริษัทย่อย
    โดยกรอกแบบแจ้งรายงานการมีส่วนได้เสียของกรรมการและผู้บริหาร ดังนี้

-   รายงานในครั้งแรก : ให้รายงานภายในวันที่ 15 ของเดือนถัดไป
    นับจากวันที่เกิดรายการการมีส่วนได้เสีย

-   รายงานการเปลี่ยนแปลงข้อมูลการมีส่วนได้เสีย : ให้รายงานโดยมิชักช้าภายใน 3
    วันทำการนับแต่วันที่มีการเปลี่ยนแปลงข้อมูล โดยระบุแจ้งการเปลี่ยนแปลงครั้งที่เท่าใดไว้ด้วย

    1.  กรรมการและผู้บริหารส่งแบบแจ้งรายงานการมีส่วนได้เสียของตนหรือของบุคคลที่เกี่ยวข้อง
        ให้เลขานุการบริษัททันที หรือภายในเวลาที่กำหนด

    2.  เลขานุการบริษัท ดำเนินการดังนี้

-   จัดส่งสำเนารายงานการมีส่วนได้เสียตามมาตรา 89/14 ให้ประธานกรรมการบริษัท
    และประธานกรรมการตรวจสอบทราบภายใน 7 วันทำการ นับแต่วันที่บริษัทฯ ได้รับรายงานนั้น

-   เก็บรักษารายงานการมีส่วนได้เสียที่กรรมการและผู้บริหารรายงานต่อบริษัทฯ

-   เปิดเผยข้อมูลการมีส่วนได้เสียของกรรมการและผู้บริหารในรายงานประจำปี (แบบ 56-2)
    และแบบแสดงรายการข้อมูลประจำปี (แบบ 56-1)

  ด้านบทกำหนดโทษ

  ตามบทบัญญัติแห่งกฏหมาย กำหนดดังนี้

1.  มาตรา 281/2 แห่ง พ.ร.บ.หลักทรัพย์ฯ กำหนดให้กรรมการหรือผู้บริหารผู้ใด
    ไม่ปฏิบัติหน้าที่ด้วยความรับผิดชอบ ความระมัดระวัง และความซื่อสัตย์สุจริต ตามมาตรา 89/7
    จนเป็นเหตุให้บริษัท ได้รับความเสียหายหรือทำให้ตนเองหรือผู้อื่นได้รับประโยชน์จากการฝ่าฝืน
    หรือไม่ปฏิบัติหน้าที่ดังกล่าว ต้องระวางโทษปรับไม่เกินจำนวนค่าเสียหายที่เกิดขึ้น
    หรือประโยชน์ที่ได้รับ แต่ทั้งนี้ค่าปรับดังกล่าวต้องไม่ต่ำกว่าห้าแสนบาท

2.  มาตรา 281/3 แห่ง พ.ร.บ.หลักทรัพย์ฯ
    กำหนดให้กรรมการหรือผู้บริหารบริษัทผู้ใดไม่ปฏิบัติตามมาตรา 89/14
    ต้องระวางโทษปรับไม่เกินห้าแสนบาท
    และปรับไม่เกินวันละสามพันบาทตลอดเวลาที่ยังมิได้ปฏิบัติให้ถูกต้อง

3.  มาตรา 281/5 แห่ง พ.ร.บ.หลักทรัพย์ฯ
    กำหนดให้เลขานุการบริษัทผู้ใดไม่ปฏิบัติหน้าที่ที่กำหนดตามมาตรา 89/15 (1) (2) หรือ (3)
    หรือมาตรา 89/16 ต้องระวางโทษปรับไม่เกินหนึ่งแสนบาท

4.  มาตรา 203 แห่ง พ.ร.บ.บริษัทมหาชนจำกัด พ.ศ. 2535
    กำหนดให้กรรมการบริษัทคนใดไม่ปฏิบัติตามมาตรา 88 หรือ
    ปฏิบัติตามแต่ไม่ครบถ้วนหรือไม่ตรงกับความจริง ต้องระวางโทษปรับไม่เกินสองหมื่นบาท

  5.27 การตรวจสอบภายใน

คณะกรรมการบริษัท กำหนดให้จัดตั้งฝ่ายตรวจสอบภายในภายในบริษัทฯ
และรายงานตรงต่อคณะกรรมการตรวจสอบ
โดยฝ่ายตรวจสอบภายในสามารถปฏิบัติงานได้อย่างอิสระ เที่ยงธรรม ตามที่จรรยาบรรณ
และปณิธานของฝ่ายตรวจสอบภายในกำหนดไว้ ทั้งนี้โดยได้มีการกำหนดวัตถุประสงค์ ภารกิจหลัก
ขอบเขตการปฏิบัติงาน อำนาจหน้าที่ และหน้าที่ความรับผิดชอบไว้ในกฎบัตรของฝ่ายตรวจสอบภายใน
ซึ่งได้รับอนุมัติจากประธานกรรมการตรวจสอบ
รวมทั้งมีการประเมินความเพียงพอและความมีประสิทธิผลของระบบการควบคุมภายใน
รวมทั้งความเสี่ยงต่างๆ ภายในองค์กร สำหรับปี 2556 สรุปสาระสำคัญ ได้ดังนี้

1.  การพัฒนางานตรวจสอบให้เกิดมูลค่าเพิ่ม

    -   โดยเน้นการให้บริการให้ความเชื่อถือ (Assurance Serveice) และการให้คำปรึกษา
        (Consulting Service) อย่างเป็นอิสระและเที่ยงธรรม
        เพื่อเพิ่มมูลค่าและปรับปรุงการดำเนินงานของบริษัทฯ

    -   จัดทำแผนงานตรวจสอบประจำปีตามแนว Risk – Based Audit Plan
        และปฏิบัติงานตามมาตรฐานการปฏิบัติงานวิชาชีพการตรวจสอบภายใน (Standard for
        the Professional Practice of Internal Auditing)
        ซึ่งรวมถึงการปฏิบัติตามกฎหมาย ระเบียบ ข้อบังคับที่เกี่ยวข้องกับบริษัทฯ (Compliance
        Audit)

    -   เน้นการให้ข้อเสนอแนะเชิงป้องกัน (Proactive Preventive Audit)

2.  การพัฒนาผู้ตรวจสอบภายใน

จัดให้มีการทดสอบความรู้ตามมาตรฐานการปฏิบัติงานวิชาชีพการตรวจสอบภายใน (Standard for
the Professional Practice of Internal Auditing)
และส่งเสริมให้ผู้ตรวจสอบภายในพัฒนาตนเองด้วยการสอบวุฒิบัตรทางวิชาชีพตรวจสอบหรือวิชาชีพอื่นที่เกี่ยวข้องกับงานตรวจสอบภายในรวมทั้งส่งเสริมให้ศึกษาต่อในวิชาชีพอื่นที่เกี่ยวข้องกับการดำเนินธุรกิจของบริษัทฯ

  5.28 ค่าสอบบัญชี

บริษัทฯ และบริษัทย่อยจ่ายค่าสอบบัญชีให้กับบริษัท สำนักงานเอินส์ท แอนด์ ยัง จำกัด
ซึ่งเป็นสำนักงานสอบบัญชีที่ผู้สอบบัญชี ประจำปี 2556
รวมทั้งบุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัดในรอบปีบัญชีที่ผ่านมา
มีจำนวนเงินรวม 3,200,000 บาท

ทั้งนี้ บริษัทที่เป็นสำนักงานสอบบัญชีและผู้สอบบัญชีไม่มีความสัมพันธ์ หรือส่วนได้เสียใดๆ กับบริษัทฯ /
ผู้บริหาร / ผู้ถือหุ้นรายใหญ่หรือผู้ที่เกี่ยวข้องกับบุคคลดังกล่าว และผู้สอบบัญชีมีความเป็นอิสระ
มีคุณสมบัติที่ได้รับการยอมรับให้เป็นผู้สอบบัญชีของบริษัทฯ
รวมทั้งเป็นผู้สอบบัญชีที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์

ค่าสอบบัญชี ประจำปี 2556

1. ค่าสอบบัญชีงบการเงินเฉพาะบริษัทและงบการเงินรวม 1,970,000 บาท

2. ค่าสอบบัญชีประจำปีและรายไตรมาส ของบริษัทย่อย จำนวน 4 บริษัทและงบการเงินรวม
1,230,000 บาท

  รวมค่าสอบบัญชี บริษัท ศุภาลัย จำกัด (มหาชน) และบริษัทย่อยทั้งหมด 3,200,000 บาท

ค่าบริการอื่นนอกเหนือจากค่าสอบบัญชี

- ไม่มี -

10. ความรับผิดชอบต่อสังคม

รู้จักศุภาลัย : องค์กรที่มีนวัตกรรมและการจัดการล้ำสมัยสู่ความยั่งยืน

มีหลายคนถามว่า “ศุภาลัย” มีวิธีการบริหารจัดการอย่างไร เพื่อเป็นองค์กรที่เติบโตอย่างยั่งยืน

“ศุภาลัย” ใช้วิธีบริหารที่คล่องตัว ยืดหยุ่น โดยไม่ยึดติดรูปแบบเดิม ๆ
พร้อมเปิดสู่มุมมองใหม่ที่กว้างกว่า คิดและสร้างสรรค์ทั้งในเชิงวิทยาศาสตร์
และคุณค่าทางศิลป์เพื่อพัฒนาสู่สิ่งที่ดีกว่าเสมอ บนพื้นฐานของความถูกต้องตามกฎหมาย
มาตรฐานวิชาชีพที่ดี ตลอดจนมาตรฐานสากล ISO 9001 : 2008 และสัญญาที่ตกลงกับลูกค้า
ประกอบกับศีลธรรม จรรยา มารยาท ที่ดีด้วย

[]กระบวนการทำงานของศุภาลัยนำเอาระบบมาตรฐานสากล ISO: 9001 เวอร์ชั่น 2008
มาเป็นเครื่องมือในการบริหารงาน มี Plan-Do-Check-Act วางแผน ทำงาน ติดตาม
แล้วผลหรือปัญหาที่เกิดขึ้น ก็นำมาปรับปรุงแก้ไข เพื่อให้พนักงานทำงานเป็นมาตรฐานเดียวกัน
ซึ่งจะเกิดการพัฒนาทำงานได้เร็วขึ้น ถูกต้อง ตรงความต้องการลูกค้ามากขึ้น และที่สำคัญคือ
สามารถตรวจสอบทุกกระบวนการทำงานได้
นอกจากนี้ยังเพิ่มเรื่องการดูแลเอกสารของลูกค้าให้มากขึ้น การควบคุมคุณภาพงานของผู้รับเหมา
ผู้รับจ้าง ที่ปรึกษา ตลอดจนซัพพลายเออร์ต่าง ๆ ให้เข้มข้นมากขึ้น
รวมถึงการพัฒนาความรู้ความสามารถของพนักงานให้เหมาะกับแต่ละตำแหน่งงานยิ่งขึ้น ซึ่งก่อนที่จะมี
ISO ศุภาลัยก็เป็นเจ้าแรกที่นำระบบ QC สติ๊กเกอร์มาติดในองค์ประกอบสำคัญๆ ของบ้านก่อนส่งมอบ
พร้อมกันนั้นศุภาลัยมีใบรับประกันให้ลูกค้าด้วย

ต่อไปลองมาดูตัวอย่างบางส่วนของการบริหารจัดการแบบล้ำสมัยแบบ “ศุภาลัย” กันบ้าง

1.  การตั้งชื่อ “ศุภาลัย”

  “ศุภาลัย” เป็นนวัตกรรมการตั้งชื่อใหม่ ซึ่งไม่มีใครใช้มาก่อน เป็นคำสนธิมาจาก “ศุภ + อาลัย”
  โดย “ศุภ” แปลว่า ดีงาม เจริญ เป็นมงคล “อาลัย” แปลว่า ที่อยู่อาศัย เมื่อนำมารวมกัน
  “ศุภาลัย” แปลว่า สถานที่อยู่อันเป็นมงคล

[]ก่อนที่จะตั้งชื่อ “ศุภาลัย” ได้ดูจากชื่อเดิม ๆ ที่บริษัทพัฒนาที่ดินตั้งไว้หลายหลาก
บางชื่อใช้ภาษาต่างประเทศ บางแห่งเป็นตัวเลข บางบริษัทชื่อยาวถึง 5 พยางค์ จึงได้ใช้วิธีคิด
“ชื่อ” โดยเริ่มจากการคิด “หลักเกณฑ์” การตั้งชื่อก่อนว่า เราต้องการอย่างไร
และคนส่วนใหญ่ชอบแบบไหน เพื่อให้ได้ชื่อที่คนอื่น ๆ ชอบและเราพอใจ

หลักเกณฑ์การตั้งชื่อ ที่กำหนดไว้ คือ เป็นชื่อไทย เพราะเป็นบริษัทไทย ไม่เกิน 3 พยางค์
เพื่อให้คนจำได้ง่าย ความหมายดี และมีความหมายเกี่ยวกับที่ดิน-อาคาร
ทำให้คนอ่านชื่อแล้วรู้ว่าบริษัททำอะไร ทั้งนี้ชาวต่างชาติเรียกง่าย และออกเสียงฟังไพเราะด้วย
ที่แน่นอนไม่ซ้ำกับคนอื่น ๆ

เลือกใช้คำที่มาจาก บาลี-สันสกฤต เพราะคำราชาศัพท์ต่าง ๆ มักเป็นคำบาลีหรือสันสกฤต ซึ่งฟังดูดี
และ หรูกว่า

[]ตัวย่อภาษาอังกฤษ S P L ที่มาจาก SUPALAI ก็มีความหมาย คือ S Superiority
หมายถึงความเป็นเลิศในด้านสินค้า การบริการ และการจัดการ P Profitability
หมายถึงกำไร ผลตอบแทน โดยเน้นกำไรสำหรับทุกฝ่ายที่เกี่ยวข้อง คือ ลูกค้า พนักงาน ผู้รับเหมา
สังคม ผู้ถือหุ้น L Longevity หมายถึงความยั่งยืน,ถาวร นอกจากนี้ “ศุภาลัย”
ยังใช้เป็นชื่อนำหน้าโครงการต่าง ๆ ได้หมด เช่น ศุภาลัย เลค, ศุภาลัย ปาร์ค, ศุภาลัย เพลส,
ศุภาลัย วิลล์, ศุภาลัย พรีเมียร์ ฯลฯ ซึ่งการใช้ชื่อซ้ำ ๆ กันทุกโครงการ ทำให้คนรู้จัก “ศุภาลัย”
ได้เร็วกว่า ดีกว่าและประหยัดค่าใช้จ่ายกว่า

2.  การวิเคราะห์ความเป็นไปได้ของโครงการ

การวิเคราะห์ความเป็นไปได้ของโครงการพัฒนาที่ดิน เหมาะสำหรับโครงการใหม่ที่ยังไม่เคยทำ
โดยเฉพาะโครงการที่มีความซับซ้อนมาก
แต่ถ้าเป็นโครงการใหม่ที่เหมือนกับโครงการที่เคยทำมาแล้ว จะไม่มีความจำเป็นเลย เช่น
การซื้อที่ดินต่อจากโครงการเดิมในต้นทุนที่ถูกกว่าเดิม เป็นต้น

หลักการวิเคราะห์ความเป็นไปได้โครงการในปัจจุบันก็ยังมีช่องว่างอยู่มาก โดยเฉพาะทางด้านข้อมูล
ซึ่งมักจะนำข้อมูลในอดีตมาใช้ ทั้ง ๆ ที่จะนำไปทำโครงการในอนาคต
และถ้าทำละเอียดเกินไปใช้เวลามากเกินไป ข้อมูลที่ทำได้ก็จะล้าสมัย

การทำการศึกษาที่ละเอียดพอและใช้เวลาน้อย
แต่ไม่ละเอียดเกินความจำเป็นหรือใช้เวลามากเกินไป
จะทำให้ไม่พลาดโอกาสในการซื้อดินผืนงามไป

“ศุภาลัย” เป็นบริษัทพัฒนาที่ดินที่มีทั้งโครงการบ้านจัดสรรในแนวราบชานเมือง อาคารชุด
ซึ่งเป็นอาคารสูงใจกลางเมืองและมีทั้งโครงการต่างจังหวัด จึงมีข้อมูลสะสมต่าง ๆ ที่หลายหลาก
ทำให้ลดเวลาการวิเคราะห์ความเป็นไปได้ของโครงการได้มาก
และเป็นข้อมูลของจริงที่เชื่อถือได้ประกอบกับ “ศุภาลัย” ได้พัฒนา MODEL
การวิเคราะห์การลงทุนของโครงการที่กระชับ รัดกุม
จึงทำให้สามารถวิเคราะห์ความเป็นไปได้ของโครงการและการลงทุนได้ในเวลาสั้น ๆ
ที่ละเอียดรอบคอบและความเสี่ยงน้อย

3.  การตลาด

[]“ศุภาลัย” เคยพัฒนากลยุทธ์ด้านราคา โดยนำหลักการเงินเข้ามาช่วยการตลาด
โดยเปิดโอกาสให้ลูกค้าเลือกซื้อห้องชุดได้โดยชำระเงินเร็ว-ช้า ต่าง ๆ กัน ถึง 5 วิธี
ตามกำลังความสามารถของแต่ละคน โดยยืนอยู่บนพื้นฐานของมูลค่าปัจจุบัน
และอัตราดอกเบี้ยเงินกู้ขั้นต่ำของธนาคาร ซึ่งบริษัทฯ กู้ได้เป็นหลัก
ลูกค้าพอใจที่มีโอกาสเลือกมากขึ้นและซื้อมากขึ้น บริษัทฯ
ประสบความสำเร็จอย่างดีเยี่ยมในเทคนิคดังกล่าว

สืบเนื่องจากวิกฤตเศรษฐกิจที่เกิดขึ้นในปี 2540 ทำให้เกิดกระแสการสร้างบ้านเสร็จก่อนขาย
เพื่อให้ลูกค้ามั่นใจว่าซื้อบ้านแล้วได้บ้าน ประกอบกับอัตราดอกเบี้ยลดลง
และการคุ้มครองผู้บริโภคเข้มงวดมากขึ้น
และผู้ประกอบการบางรายนั้นสินค้ามีจุดอ่อนที่ไม่อยากให้ลูกค้าเห็นในระหว่างก่อสร้าง

“ศุภาลัย” ได้เลือกใช้วิธีขายบ้าน ทั้งบ้านสร้างเสร็จ และบ้านสั่งสร้าง แต่จะขายบ้าน
สร้างใกล้เสร็จ เป็นส่วนใหญ่ เพื่อให้ลูกค้าได้เห็นบ้านในระหว่างสร้าง
และมีความมั่นใจว่าบ้านจะสร้างเสร็จตามกำหนด เพราะเหลืองานอีกไม่มาก
กรณีนี้บริษัทฯจะสามารถควบคุมต้นทุน และเวลาการก่อสร้างได้ดี ไม่ผิดข้อตกลงกับลูกค้า
มีความเสี่ยงที่สินค้าจะค้างสต็อกน้อย และประหยัดค่าใช้จ่ายดอกเบี้ยมากกว่า

กรณีที่ลูกค้าอยากจะซื้อ บ้านสร้างเสร็จ เพราะจะรีบย้ายเข้าอยู่ก็มีขายด้วย
หรือลูกค้าบางคนอยากจะจองทำเลที่ถูกใจ แต่จะย้ายเข้าอยู่ในปีถัดไปโดยใช้วิธี บ้านสั่งสร้าง
ใหม่ก็ได้

อีกทั้งวิธีการสื่อสารการตลาด ทั้งการโฆษณาและประชาสัมพันธ์ให้ประชาชนรู้จักโครงการ
ก็เป็นไปในรูปแบบการให้ข้อมูลที่ตรงไปตรงมา และชัดเจน
บางครั้งก็เป็นข้อมูลในเชิงการให้ความรู้แก่ลูกค้า อาทิ ในเรื่องบ้านประหยัดพลังงาน
ทั้งนี้เพื่อความพึงพอใจของลูกค้า และเป็นการเสริมสร้างความเชื่อมั่น และความน่าเชื่อถือ
ที่ลูกค้ามีต่อ ศุภาลัยต่อไปในอนาคต

4.  การออกแบบ

[]“ศุภาลัย” เป็นบริษัทที่ได้รับรางวัล “บ้านประหยัดพลังงาน” จากกระทรวงพลังงานมากที่สุด
และเป็นบริษัทจดทะเบียนในตลาดหลักทรัพย์แห่งประเทศไทย
บริษัทเดียวที่ได้รับการติดฉลากบ้านประหยัดพลังงาน ซึ่งทำให้บ้านที่อยู่อาศัยเย็นสบายขึ้นกว่าเดิม
แถมยังประหยัดค่าไฟฟ้าได้ 26-30%

เน้นการออกแบบบ้านและอาคารชุดให้สอดรับกับ Green Design มาตั้งแต่ก่อนปี 2548 แล้ว
กล่าวคือ ออกแบบให้โล่งโปร่ง สว่าง มีฉนวนกันความร้อน มีชายคาที่ยื่นกันแดด
ปลูกต้นไม้กันแดดให้อยู่สบาย ห้องครัวเน้นความโล่ง โปร่ง ระบายอากาศได้ดี
รวมถึงการใช้อิฐมวลเบา กระจกเขียว ทำให้บ้านเย็นขึ้น และต้องเป็น Green Product คือ
ไม่สร้างมลพิษและเป็นมิตรกับสิ่งแวดล้อม ในเรื่องของรูปแบบเน้นความคงทน อยู่นาน สวยนาน
ควบคู่กับประโยชน์ใช้สอย ห้องน้ำก็แยกส่วนเปียกส่วนแห้งออกจากกัน ในห้องนอนใหญ่ทำ Walk-in
Closet ทำให้ประหยัดพลังงาน ลดพื้นที่ติดแอร์ลง

[]นอกจากนี้ คำนึงถึงการออกแบบบ้านให้ส่งเสริมความสัมพันธ์ในครอบครัว
โดยทำบันไดอยู่กลางบ้าน เดินไปจุดไหนก็ใกล้ ทุกคนจะเจอกันง่าย
และมีบริเวณสำหรับสมาชิกครอบครัวทำกิจกรรมร่วมกัน

[]การจัดผัง Landscape การตกแต่ง Interior Design
เทรนด์ของศุภาลัยก็ไปทางด้านการประหยัดพลังงาน เช่น การใช้วัสดุอุปกรณ์ต่างๆ
ที่ไม่เป็นมลภาวะต่อสิ่งแวดล้อมและสนับสนุนการประหยัดพลังงาน สวนหรือ Landscape
การปลูกต้นไม้ต่างๆ ก็ช่วยให้บ้านลดการดูดซับแสงหรือความร้อนได้

อาคารสำนักงาน ศุภาลัย แกรนด์ ทาวเวอร์
ก็เป็นอีกตัวอย่างหนึ่งของนวัตกรรมการออกแบบที่โดดเด่น ซึ่งไม่มีใครทำมาก่อน
โดยรูปแบบอาคารจะเป็นรูปวงรี ซึ่งเป็นรูปทรงที่ลู่ลม (AERODYNAMIC) พื้นที่ผนังรอบอาคารลดลง
เมื่อเทียบกับอาคารสี่เหลี่ยมทั่วไป ทำให้ประหยัดค่าก่อสร้างและลดความร้อนที่จะเข้าสู่อาคาร
ทำให้ประหยัดพลังงานไฟฟ้า

5. วิศวกรรมคุณค่า (Value Engineering)

“ศุภาลัย” ทำวิศวกรรมคุณค่า (Value Engineering) หรือ VE
โดยร่วมกันทุกฝ่ายที่เกี่ยวข้องเพื่อให้ได้รูปแบบอาคารที่เหมาะสมเกิดประสิทธิผลและประสิทธิภาพสำหรับทุกฝ่ายที่เกี่ยวข้อง
ทั้งลูกค้า ผู้ที่อยู่อาศัย ผู้ออกแบบ ผู้ก่อสร้าง ผู้ขายวัสดุ-อุปกรณ์และตัวเราผู้ประกอบการ
และยังรวมไปถึงสังคมของชุมชนรอบข้างอาคาร

“ศุภาลัย” เป็นผู้ประกอบการรายแรก ๆ ที่สามารถทำให้เกิดความร่วมมือกันระหว่างผู้ออกแบบ
ผู้ผลิต-จำหน่ายคอนกรีต ผู้รับเหมาก่อสร้าง ทำให้อาคารสูงของศุภาลัยฯ
เป็นอาคารที่ใช้คอนกรีตกำลังอัดสูง (High Strength Concrete) ในราคาตลาดเป็นรายแรก ๆ
ของไทย (โดยทั่วไปเมื่อก่อน คอนกรีตกำลังอัดสูงขายแบบสั่งเฉพาะ ราคาแพงมาก
ใช้กับอาคารสูงมาก ๆ หรืออาคารพิเศษเท่านั้น เช่น อาคารใบหยก) การใช้คอนกรีตกำลังอัดสูง
ทำให้อาคารแข็งแรง เสาโครงสร้างขนาดเล็กลง ลูกค้าได้ประโยชน์จากพื้นที่ใช้สอยดีขึ้น
เพราะขนาดของเสาใหญ่ที่เกะกะลดลง ก่อสร้างรวดเร็วและประหยัดขึ้น

“ศุภาลัย” ได้พัฒนาการออกแบบให้ลดการพึ่งพาเครื่องจักร ถังเก็บน้ำดาดฟ้า
จะมีการกำหนดตำแหน่งและความสูงที่เหมาะสม ทำให้ไม่จำเป็นต้องใช้ปั๊มน้ำ
สำหรับเพิ่มแรงดันในช่วงชั้นบนสุด และทำให้ห้องเครื่องลิฟต์ไม่ร้อน
โดยไม่ต้องติดตั้งฉนวนกันความร้อนหรือเครื่องปรับอากาศ และยังได้แรงดันน้ำที่สม่ำเสมอกว่า
เครื่องจักร มีค่าใช้จ่ายในการลงทุนซื้อ ต้องเสียค่าไฟ ค่าซ่อม และมีอายุการใช้งาน
แต่การออกแบบโดยไม่พึ่งพาเครื่องจักรในแบบของศุภาลัย ใช้งานได้ตลอด โดยไม่มีค่าใช้จ่าย
เป็นต้น

การทำ Value Engineering (VE) ทำให้อาคารของศุภาลัยฯ มีความสมบูรณ์ในองค์รวม
มีความสมดุลของทุกระบบ อยู่อาศัยแล้วสบาย ประหยัด และสวยงานคงทน
เกิดเป็นมาตรฐานของศุภาลัย เป็นสูตรเฉพาะของ ศุภาลัยเอง
รวบรวมข้อมูลเพื่อพัฒนาโครงการอยู่เสมอ ปรับปรุงข้อมูลตลอด ยกเลิกข้อมูลที่ล้าหลัง
ยุคสมัยเปลี่ยนไปรสนิยมความต้องการของลูกค้าก็เปลี่ยนไป
ต้องพัฒนาตัวเองอยู่เสมอเพื่อให้ถูกรสนิยมหรือความต้องการของลูกค้าตลอดไป

6.  การก่อสร้าง

[]“ศุภาลัย” ใช้วิธีการจัดจ้างผู้รับเหมาทั้ง “รายใหญ่” “รายกลาง” และ “รายเล็ก” ประกอบกัน
แทนที่จะจัดจ้างเฉพาะผู้รับเหมา “รายใหญ่” เพราะผู้รับเหมาแต่ละประเภทจะมีข้อดี-ข้อเสียต่าง ๆ
กันไป โดยผู้เหมารายใหญ่ส่วนใหญ่จะมีเงินทุนสูงกว่า เครื่องมือมากกว่าแต่ราคาจะสูงกว่า
และยืดหยุ่นได้น้อยกว่าส่วนผู้รับเหมารายกลาง-เล็ก จะมีเงินทุนน้อยกว่าเครื่องมือน้อยกว่า
แต่มีความคล่องตัวและราคาถูกกว่า จึงได้พิจารณาจัดให้ผู้รับเหมารับงานต่างๆ
กันไปตามความเหมาะสม โดยบริษัทฯจะสนับสนุนทางการเงินแก่ผู้รับเหมารายกลาง-เล็ก
โดยการจ่ายเงินเร็ว จัดซื้อวัสดุก่อสร้างให้บางส่วน เป็นต้น

ผู้รับเหมาทุกรายจะต้องทำงานภายใต้ระบบมาตรฐานการควบคุมงานแบบ ISO 9001:2008
และระบบ Q.C. ของ “ศุภาลัย” เพื่อให้ได้มาตรฐานในระดับเดียวกัน

“ศุภาลัย” ให้ความสำคัญกับรายละเอียดของงานก่อสร้างบ้าน ศุภาลัยทำ Shop drawing
งานระบบไฟฟ้าประปา
ให้ช่างทำงานตามแบบเพื่อให้งานออกมาได้มาตรฐานเหมือนกันทุกหลังในแบบบ้านและมาตรฐานวัสดุเดียวกัน

นอกจากนี้บริษัทฯ
ยังมีการจัดทำมาตรฐานงานก่อสร้างให้ผู้รับเหมาและผู้ควบคุมงานใช้เป็นบรรทัดฐานในการก่อสร้างและการควบคุมงาน
เพื่อให้บ้านผ่านการควบคุมและตรวจสอบจนได้มาตรฐานของศุภาลัยทุกหลัง
อีกทั้งยังรวบรวมรายละเอียดการก่อสร้างและการตรวจสอบคุณภาพบ้านแต่ละหลังไว้ในที่เดียวกัน
โดยจัดทำเป็นเล่มเพื่อสะดวกและง่ายต่อการทวนสอบอีกด้วย

“ศุภาลัย” ได้มีการพัฒนาในเรื่องระบบการก่อสร้างและการเลือกใช้วัสดุต่างๆมาโดยตลอด
อย่างโครงหลังคาเดิมใช้เหล็กรูปพรรณทาสี ตอนหลังมีการพัฒนาการทำโครง TRUSS
ซึ่งใช้เหล็กที่มีคุณสมบัติดีกว่า กันสนิมดีกว่าและใช้เหล็กน้อยลง ประหยัดทรัพยากรได้ ซึ่งเป็นรายแรก
ๆ ที่นำมาใช้ในโครงการของศุภาลัย และยังมีการนำคอนกรีตมวลเบา G4 ที่กันเสียง กันไฟ
และกันความร้อนได้ตามมาตรฐานมาใช้กับงานก่อสร้างบ้าน
ซึ่งเป็นองค์ประกอบที่สำคัญอย่างหนึ่งของบ้านประหยัดพลังงานที่ทางบริษัทฯ
ได้รับรางวัลบ้านประหยัดพลังงานจากกรมพัฒนาพลังงานทดแทนและอนุรักษ์พลังงาน

รวมไปถึงการจัดทำคู่มือการดูแลบ้านให้แก่ลูกบ้านทุกคน
ในคู่มือนี้จะมีคำแนะนำว่าเมื่อเข้าไปอยู่แล้วควรจะดูแลบ้านอย่างไร
เหล่านี้เป็นนวัตกรรมเกี่ยวกับการก่อสร้างที่ตั้งใจทำอย่างจริงจังเพื่อประโยชน์ของลูกค้าของ ศุภาลัย

7.  การจัดซื้อ

“ศุภาลัย” ใช้วิธีการซื้อที่ดิน โดยการยืดหยุ่นตามความประสงค์และความจำเป็นของผู้ขาย เช่น
ผู้ขายบางคนต้องการราคาสูง แต่ไม่เกี่ยงที่จะรับเงินช้าบ้าง กรณีนี้อาจจะทำเป็นตั๋วอาวัล
ผู้ขายบางคนต้องการรับเงินเร็ว แต่ยอมขายราคาถูกได้
จะใช้วิธีนัดโอนเร็วและจ่ายเงินสดซึ่งทำให้ซื้อที่ดินได้ง่ายขึ้น

8. การบริหารลูกหนี้

หลังวิกฤตเศรษฐกิจในปี 2540 ลูกค้าของ “ ศุภาลัย ”
ส่วนหนึ่งมีปัญหาไม่สามารถรับโอนกรรมสิทธิ์ตามสัญญาได้ บริษัทฯ
ได้ใช้วิธียืดหยุ่นเพื่อให้ลูกค้ากระทบกระเทือนน้อยที่สุด คือ

1.  ลูกค้าที่สมาชิกครอบครัวเสียชีวิต หรือป่วยหนัก
    บริษัทฯจะคืนเงินดาวน์ให้ทั้งหมดโดยไม่คิดค่าปรับ หรือค่าเสียหายใด ๆ

2.  ลูกค้าที่สมาชิกในครอบครัวบางคนตกงาน ทำให้กู้เงินจากธนาคารไม่ได้
    บริษัทฯจะแนะนำให้ยกเลิกสัญญาแปลงเดิม และคงเงินดาวน์ไว้จนกว่าสถานการณ์ดีขึ้น
    ค่อยกลับมาซื้อใหม่

3.  ลูกค้าที่รายได้ต่อเดือนลดลง ทำให้ไม่มั่นใจว่าจะผ่อนคืนเงินกู้กับธนาคารได้หรือไม่
    บริษัทฯจะแนะนำให้ย้ายไปยังแปลงที่ดินและบ้านที่ราคาถูกลง

9. การประชุม

บริษัทฯ ต่าง ๆ ในปัจจุบัน มักนิยมใช้วิธีการประชุมเพื่อร่วมกันแก้ไขปัญหา ตัดสินใจ ฯลฯ
มีจำนวนมากที่ประชุมบ่อยครั้งเกินไป นัดประชุมจำนวนคนมากเกินไป
หรือประชุมด้วยเรื่องเล็กน้อยเกินไป ซึ่งไม่สมควรแก่การนัดประชุม
ซึ่งถ้าคิดเป็นเวลาที่เสียไปไม่คุ้มกับผลที่ได้ เช่น

[] ถ้านัดประชุมจำนวนคน 30 คน เป็นเวลา 3 ชั่วโมง จะเป็นเวลารวมถึง 90 ชั่วโมง
ซึ่งเท่ากับคนหนึ่งทำงานเป็นเวลา 11 วันเศษ เป็นต้น

บางครั้งการลงมติในที่ประชุมโดยถือคะแนนเสียงเท่ากัน หนึ่งคนต่อหนึ่งเสียง
โดยที่พื้นฐานความรู้ประสบการณ์ไม่เท่ากัน ก็ทำให้มติเบี่ยงเบนไปจากสิ่งที่ควรจะเป็น

บริษัทชั้นนำของโลกแห่งหนึ่งในกรุงเทพฯ มีห้องประชุมถึง 14 ห้อง จากจำนวนพนักงานประมาณ
300 คน โดยจัดห้องประชุมแยกกระจายตามขั้นต่าง ๆ
ขณะเดียวกับที่บางบริษัทลดจำนวนห้องประชุมที่แยกตามชั้นต่าง ๆ ลง และรวมไว้ในชั้นเดียวกัน
จะทำให้ลดค่าสถานที่ ค่าอุปกรณ์ ที่ต้องใช้ลง เป็นต้น
วิธีนี้ยังอาจออกแบบให้ยืดหยุ่นเปิดทะลุขยายเป็นห้องใหญ่ได้ด้วย

10. การบริหารการเงิน

“ศุภาลัย” ได้รับการจัดอันดับเป็นลูกค้าระดับดีจากธนาคารพาณิชย์
ทำให้แหล่งเงินทุนส่วนใหญ่มาจากธนาคารพาณิชย์ ทั้งเงินกู้ระยะยาว และเงินกู้ระยะสั้น
โดยได้อัตราดอกเบี้ยเงินกู้ค่อนข้างต่ำ บริษัทสามารถควบคุมภาระดอกเบี้ยได้

แม้ว่าบริษัทจะได้รับความไว้วางใจจากธนาคารพาณิชย์เป็นอย่างดี
แต่หากจังหวะเวลาและโอกาสเอื้อให้บริษัทสามารถระดมเงินทุนผ่านตราสารหนี้ ตราสารทุน
ที่มีต้นทุนทางการเงินต่ำกว่าการขอสินเชื่อธนาคาร
บริษัทก็ได้เตรียมความพร้อมที่จะระดมทุนผ่านตราสารนั้นๆ อาทิเช่น บริษัทออกตั๋วแลกเงินระยะสั้น
ซึ่งมีต้นทุนเงินต่ำกว่าการกู้จากสถาบันการเงิน
โดยบริษัทตั้งเงื่อนไขก่อนออกเพื่อป้องกันปัญหาการขาดสภาพคล่องที่อาจเกิดขึ้นเมื่อตั๋วแลกเงินครบกำหนดชำระ
คือ บริษัทจะออกตั๋วแลกเงินระยะสั้นก็ต่อเมื่อมีวงเงินกู้ระยะยาวรองรับ

11. การบริการหลังการขาย

“บริการหลังการขาย” เป็นเรื่องที่สำคัญ ซึ่งนิยามนี้ครอบคลุมตั้งแต่การบริการ การซ่อมบำรุงบ้าน
สาธารณูปโภค และรวมถึงการดูแลชุมชน
แนวคิดตลอดจนนโยบายที่ส่งต่อลงไปให้กับทุกฝ่ายที่ได้สัมผัสกับลูกบ้านคือ จะต้องใส่จิตวิญญาณ
ต้องใส่ใจ แล้วก็ต้อง “อินังขังขอบ” ในการบริการหลังการขาย เมื่อลูกค้าร้องเรียนมา
ต้องเข้าถึงทุกกระบวนการจนลูกค้าเกิดความพึงพอใจ ปัญหาทุกอย่างได้รับการแก้ไข

สิ่งที่ “ศุภาลัย” สำรวจและเน้นย้ำมาก เริ่มจากกิริยามารยาท ความสุภาพ รู้จักยิ้ม รู้จักยกมือไหว้
รู้จักนอบน้อมรับฟัง และ “ใส่ใจ” อดทนอดกลั้น รับเป็นธุระ คำแนะนำลูกค้า ตรงต่อเวลา
ความรวดเร็วในการให้บริการ

นอกจากปลูกฝังทัศนคติให้แก่พนักงานแล้ว ผู้บริหารก็ต้องทำตัวให้เป็นตัวอย่างด้วย
ซึ่งผู้บริหารทุกคนของศุภาลัยต้องไปตรวจงานที่โครงการโดยเฉลี่ยอย่างน้อยเดือนละครั้ง
ไปดูว่ามีอะไรเกิดขึ้น มีปัญหาอะไร แล้วก็นำข้อมูลกลับมาเพื่อแก้ไขและพัฒนาต่อไป

[] นอกจากนี้ “ศุภาลัย” ได้ตั้งหน่วยงาน Supalai’s Smart Center
ซึ่งมีหน้าที่ให้ข้อมูลทั่วไปของบริษัท และรับเรื่องร้องเรียนจากลูกค้าทุกโครงการ
ให้มีการบันทึกเรื่องร้องเรียนหรือเรื่องแจ้งซ่อม แล้วส่งออนไลน์ไปยังโครงการที่รับผิดชอบ
โดยข้อมูลเหล่านี้จะถูกบันทึกไว้เป็นสถิติ
ขณะเดียวกันระบบก็จะทำหน้าที่ติดตามความคืบหน้าว่าได้มีการเข้าไปแก้ไขตามที่ลูกค้าร้องเรียนมาหรือไม่
ก็ทำให้ลูกค้าพึงพอใจมากขึ้น

12. การบริการลูกค้า

“ศุภาลัย” มีการพัฒนานวัตกรรมด้านระบบการบริการลูกค้ามาอย่างต่อเนื่อง
ด้วยเจตนาที่ต้องการให้ลูกค้าสะดวกสบายในการมาซื้อโครงการที่อยู่อาศัยของศุภาลัย เช่น
ระบบการจองแบบออนไลน์ ที่นำมาใช้ในการเปิดจองโครงการใหม่
ระบบที่พัฒนานี้จะช่วยให้ลูกค้าสามารถดูผังยูนิตที่มีคนอื่นจองไปแล้วได้ทันท่วงที
เป็นการตัดยูนิตจองแบบออนไลน์ ทำให้การบริการชัดเจนและรวดเร็วขึ้น

[] นอกจากนี้ศุภาลัยก็ยังมีนวัตกรรมด้านระบบการชำระเงินที่หลากหลาย
ด้วยว่าคนที่ผ่อนดาวน์คอนโดฯ หรือบ้านสมัยก่อน
ต้องเดินทางมาจ่ายเงินที่โครงการหรือสำนักงานขาย ซึ่งอาจจะไม่สะดวก
จึงพัฒนานวัตกรรมด้านระบบการชำระเงินขึ้น เช่น
ให้เคาน์เตอร์ธนาคารทุกที่เป็นที่รับชำระเงินดาวน์ของบริษัทได้,
ลูกค้าสามารถชำระเงินผ่านตู้เอทีเอ็มได้ และทำบัตร Supalai VIP Card ให้
ซึ่งหลังบัตรมีบาร์โค้ดและแถบแม่เหล็ก เมื่อลูกค้ายื่นบัตร
เลเซอร์ที่ตู้เอทีเอ็มจะอ่านให้โดยลูกค้าไม่ต้องคีย์อะไรเลยนอกจากจำนวนเงินที่ต้องการชำระ
หรือแม้แต่การหักยอดจากบัญชีธนาคาร และหักยอดจากบัตรเครดิต ซึ่งได้ไปเจรจากับธนาคาร
ให้ลดค่าธรรมเนียมในการหักยอดจากบัตรเครดิตและบริษัทก็รับผิดชอบจ่ายให้
เหล่านี้คือนวัตกรรมด้านการชำระเงินที่ “ศุภาลัย” ริเริ่มเป็นคนแรก แล้วหลังจากที่ศุภาลัยทำ
ธนาคารก็นำไปเผยแพร่ให้ผู้ประกอบการรายอื่นๆ

ตัวอย่างข้างต้นเป็นแนวทางการจัดการที่ชี้ให้เห็นว่า การบริหารจัดการบนพื้นฐานจริยธรรม
และจรรยาบรรณโดยใช้นวัตกรรมการจัดการล้ำสมัยนั้น
ไม่ได้มีผลทำให้กำไรของบริษัทลดลงอย่างที่หลายคนคิด
ขณะเดียวกันจะเห็นได้ว่าการจัดการสามารถพัฒนาสู่สิ่งที่ดีกว่าได้เสมอ
ถ้าไม่หยุดนิ่งและพร้อมที่ปรับตัว และเปลี่ยนแปลงโดยไม่ยึดติดกับทฤษฎีเดิม ๆ
หรือสิ่งที่คุ้นเคยอยู่แล้วจะสามารถสร้างนวัตกรรมการจัดการใหม่ๆ
ได้ไม่สิ้นสุดเปรียบประดุจท้องฟ้าที่ไร้ขอบเขต และนอกเหนือจากความยั่งยืนขององค์กรแล้ว
นวัตกรรมดังกล่าวมานี้สร้างผลประโยชน์และความพึงพอใจให้แก่ผู้เกี่ยวข้อง (Stakeholder)
ในทุกภาคส่วน อันเป็นแรงขับเคลื่อนอันสำคัญที่นำพาศุภาลัย ไปสู่องค์กรที่มีความยั่งยืนตลอดไป

ปรัชญา SPL คือ วิสัยทัศน์ CSR ของศุภาลัย

กลยุทธ์ทางธุรกิจของศุภาลัย ที่สะท้อนหลักการ และแนวทางปฏิบัติตามหลักการ CSR

SPL คำย่อมาจากชื่อ Supalai นอกจากจะเป็นแนวปรัชญาของบริษัทฯ
อันเป็นนโยบายการดำเนินธุรกิจที่เน้นความเป็นเลิศของสินค้า การบริการ การบริหารจัดการ
การสร้างความพึงพอใจสู่ผู้มีส่วนได้ส่วนเสีย (Stakeholders)
หรือผู้เกี่ยวข้องในการดำเนินธุรกิจในทุกภาคส่วน
และการประกอบธุรกิจอย่างต่อเนื่องบนพื้นฐานของความมั่นคงแล้วนั้น ปรัชญา SPL ยังเป็นวิสัยทัศน์
CSR ของบริษัทฯ ที่แสดงถึงการมองการณ์ไกล
วางกลยุทธ์ด้านการบริหารจัดการเพื่อความยั่งยืนขององค์กร ควบคู่ไปกับความรับผิดชอบต่อสังคม
กล่าวคือ

แนวปรัชญาของศุภาลัย

S Superiority ความเป็นเลิศ : เน้นความเป็นเลิศในด้านสินค้าบริการและการจัดการ

  ความเป็นเลิศในการสร้างสรรค์ผลิตภัณฑ์ที่มีคุณภาพ การบริหารจัดการ
  และการบริการที่สร้างความพึงพอใจสูงสุดสู่ลูกค้า เป็นปัจจัยสำคัญนำพาให้ศุภาลัย
  ดำรงความเป็นบริษัทชั้นนำในธุรกิจพัฒนาอสังหาริมทรัพย์
  และมีผลประกอบการที่เติบโตอย่างต่อเนื่อง

P Profitability กำไรผลตอบแทน : เน้นกำไรสำหรับทุกฝ่ายที่เกี่ยวข้อง คือ

ลูกค้า : ได้กำไรเป็นเงิน หรือ กำไรชีวิต

พนักงาน : ได้เงินเดือน โบนัส และสวัสดิการที่ดี

ผู้รับเหมา/คู่ค้า : ได้ราคาเป็นธรรม

สังคม : ได้ประโยชน์จากการพัฒนาโครงการของบริษัท

ผู้ถือหุ้น : ได้เงินปันผลตามสมควรจากการถือหุ้น

  ศุภาลัย มีนโยบายการบริหารจัดการที่สร้างกำไรผลตอบแทน ความพึงพอใจ
  อันนำมาซึ่งความสุขให้แก่ทุกฝ่ายที่เกี่ยวข้อง (Stakeholders) โดยนโยบายในข้อนี้คือ วิสัยทัศน์
  CSR ในดูแลรับผิดชอบสร้างประโยชน์สุขสู่สังคม ที่ครอบคลุม 2 กลุ่มหลัก คือ
  กลุ่มผู้ที่มีส่วนเกี่ยวข้องใกล้ชิดกับธุรกิจโดยตรง และกลุ่มผู้ที่เกี่ยวข้องกับธุรกิจโดยอ้อม

L Longevity ความยั่งยืน ถาวร : ประกอบธุรกิจอย่างต่อเนื่องบนพื้นฐานของความมั่นคง

และเข้าร่วมในตลาดหลักทรัพย์แห่งประเทศไทย

  การขยายความว่า ปรัชญา Longevity ความยั่งยืน ถาวร
  นั้นเกี่ยวข้องและเชื่อมโยงถึงวิสัยทัศน์ CSR ได้อย่างไร เพื่อความเข้าใจที่ชัดเจนจึงขอหยิบยก
  หลักเกณฑ์ส่วนหนึ่งของ ISO 26000 มาตรฐานว่าด้วยความรับผิดชอบต่อสังคมของธุรกิจ ดังนี้

  “ CSR เป็นเรื่องของการที่องค์กรตอบสนองต่อประเด็นเศรษฐกิจ สังคม และสิ่งแวดล้อม
  โดยมุ่งที่การให้ประโยชน์กับคน ชุมชน และสังคม
  นอกจากนั้นยังเป็นเรื่องของบทบาทขององค์กรธุรกิจในสังคม
  และความคาดหวังของสังคมที่มีต่อองค์กรธุรกิจ โดยจะต้องทำด้วยความสมัครใจ
  และผู้บริหารจะต้องมีบทบาทเกี่ยวข้องกับกิจกรรมต่างๆ โดยสามารถวัดผลได้ใน 3 มิติ คือ
  การวัดผลทางเศรษฐกิจ สังคม และสิ่งแวดล้อม อันจะนำไปสู่การพัฒนาอย่างยั่งยืน”

  ปรัชญาศุภาลัย SPLได้เป็นแนวทาง การบริหารจัดการองค์กรมาตั้งแต่ก่อตั้งบริษัท
  เมื่อเดือนมิถุนายน พ.ศ. 2532 ซึ่งหมายถึง เป็นเวลากว่า 24 ปี และก้าวสู่ครบรอบ 25 ปีที่
  บริษัท ศุภาลัย จำกัด (มหาชน) มีวิสัยทัศน์และการดำเนินงาน CSR
  ในรูปแบบของการดำเนินธุรกิจที่ใส่ใจต่อสังคมและสิ่งแวดล้อม จนทำให้เกิดคำขวัญ “ศุภาลัย
  ใส่ใจ สร้างสรรค์สังคมไทย” และผลประจักษ์ที่สังคมรับรู้โดยทั่วไป ก็คือ
  การเติบโตอย่างมั่นคงและต่อเนื่อง
  เป็นหนึ่งในบริษัทพัฒนาอสังหาริมทรัพย์ชั้นนำของประเทศไทยในปัจจุบัน

นโยบายว่าด้วยความรับผิดชอบต่อชุมชน สังคม และสิ่งแวดล้อม

บริษัท ศุภาลัย จำกัด (มหาชน)
ยึดมั่นและให้ความสำคัญในการดำเนินธุรกิจด้วยความรับผิดชอบต่อชุมชน สังคม และสิ่งแวดล้อม
เพื่อให้เกิดการพัฒนาที่ยั่งยืนในด้านเศรษฐกิจ สังคม และสิ่งแวดล้อม
ด้วยการคำนึงถึงผู้มีส่วนได้เสียที่เกี่ยวข้อง ทั้งในพื้นที่ตั้งโครงการและสังคมโดยรวม
เพื่อเป็นการคืนประโยชน์ให้แก่ชุมชน สังคม และสิ่งแวดล้อมให้คงอยู่อย่างยั่งยืน ทั้งนี้
นโยบายดังกล่าวได้รวมถึงการดำเนินกิจการของบริษัทย่อย และบริษัทร่วม
ตามมติที่ประชุมคณะกรรมการบริษัท ครั้งที่ 12/2555 เมื่อวันที่ 18 ธันวาคม 2555 ซึ่งมีแนวปฏิบัติ
ดังนี้

1.  บริษัทฯ พึงปลูกฝังจิตสำนึกในเรื่องความรับผิดชอบต่อชุมชน สังคม
    และสิ่งแวดล้อมให้กับคณะกรรมการ ผู้บริหาร และพนักงานทุกคน

2.  บริษัทฯ พึงเลือกใช้ประโยชน์จากทรัพยากรธรรมชาติเท่าที่จำเป็น
    โดยก่อให้เกิดผลกระทบต่อความเสียหายของชุมชน สังคม สิ่งแวดล้อม
    และคุณภาพชีวิตของประชนให้น้อยที่สุด และสนับสนุนการลดการใช้พลังงาน และทรัพยากร

3.  บริษัทฯ ให้ความร่วมมือในการดำเนินงานตามมาตรฐาน หรือข้อตกลงในเรื่องต่างๆ ที่จัดทำขึ้น
    เพื่อช่วยป้องกัน หรือลดผลกระทบด้านสิ่งแวดล้อม

4.  บริษัทฯ จัดทำโครงการและกิจกรรม เพื่อพัฒนาชุมชนในพื้นที่ตั้งโครงการและสังคมโดยรวม
    และมุ่งเน้นการพัฒนาคุณภาพชีวิต การอนุรักษ์ธรรมชาติ สิ่งแวดล้อม วัฒนธรรม
    รวมถึงการพัฒนาเศรษฐกิจชุมชน

5.  บริษัทฯ สื่อสารและเสริมสร้างความเข้าใจในการดำเนินงานให้แก่ชุมชนในพื้นที่ตั้งโครงการ
    และพร้อมรับฟังความคิดเห็น เพื่อให้การดำเนินงานประสบความสำเร็จ
    และสร้างประโยชน์แก่ชุมชน

6.  บริษัทฯ สร้างความเข้าใจกับผู้มีส่วนได้เสีย
    โดยการสื่อสารให้ทราบถึงข้อมูลในการดำเนินงานและความรับผิดชอบขององค์กรต่อชุมชน
    สังคม และสิ่งแวดล้อม

7.  บริษัทฯ มุ่งที่จะทำความเข้าใจสื่อสารกับสังคมถึงสถานะ
    และข้อเท็จจริงในการดำเนินงานของบริษัทฯ ความรับผิดชอบของบริษัทฯ ต่อชุมชม สังคม
    และสิ่งแวดล้อม โดยไม่ปกปิดข้อเท็จจริงที่อาจเปิดเผยได้
    และให้ความร่วมมือในการให้ข้อมูลกับนักลงทุน ผู้ถือหุ้น และผู้สนใจทั่วไปอย่างทันสถานการณ์

8.  บริษัทฯ สนับสนุนโครงการและกิจกรรมต่างๆ
    ของภาครัฐและสังคมที่เกี่ยวข้องกับการดำเนินธุรกิจของบริษัทฯ
    โดยพิจารณาประโยชน์ของส่วนรวมเป็นสำคัญ
    รวมทั้งคำนึงถึงการให้ความช่วยเหลือในยามที่เกิดภัยพิบัติทางธรรมชาติ

9.  บริษัทฯ ส่งเสริมและสนับสนุนให้กรรมการ ผู้บริหาร และพนักงาน
    เข้าร่วมในกิจกรรมความรับผิดชอบต่อสังคมของบริษัทฯ

10. บริษัทฯ สนับสนุนกิจกรรมสาธารณประโยชน์ที่เป็นประโยชน์ต่อชุมชน การพัฒนา
    หรือปรับปรุงสภาพแวดล้อมองค์การสาธารณกุศล ตลอดจนมีการสนับสนุนกิจกรรมท้องถิ่น

11. บริษัทฯ มีส่วนร่วมทางสังคมในการให้การสนับสนุนทางการเงิน
    หรือสิ่งของแก่กิจกรรมที่ธำรงไว้ซึ่งขนบธรรมเนียมประเพณีและวัฒนธรรมอันดีงาม
    ตลอดจนปฏิบัติตนเป็นศาสนิกชนที่ดีในการให้อุปถัมภ์กิจกรรมทางศาสนาอย่างสม่ำเสมอ

12. บริษัทฯ ให้การสนับสนุนกิจกรรมทางด้านการศึกษา การพัฒนาความรู้ทางวิชาชีพ
    ความสามารถทางด้านกีฬา ตลอดจนการช่วยเหลือผู้ด้อยโอกาส

13. บริษัทฯ ให้การสนับสนุนและความช่วยเหลือต่อสังคมและชุมชน
    ตลอดจนการช่วยเหลือผู้ประสบภัยต่างๆ อย่างสม่ำเสมอ

14. บริษัทฯ ส่งเสริมสนับสนุนการออกแบบ วิจัย และพัฒนาผลิตภัณฑ์ เพื่อการอนุรักษ์พลังงาน
    และสิ่งแวดล้อม

15. บริษัทฯ รณรงค์สร้างจิตสำนึกด้านสิ่งแวดล้อม และทรัพยากรธรรมชาติ
    ผ่านกิจกรรมที่พนักงานมีส่วนร่วมอย่างต่อเนื่อง

16. บริษัทฯ ให้การสนับสนุนการอนุรักษ์สิ่งแวดล้อมแก่สังคม และองค์กรต่างๆ
    รวมทั้งดำเนินการเผยแพร่ข้อมูลข่าวสารด้านสิ่งแวดล้อม เพื่อสร้างภาพลักษณ์
    และความเข้าใจอันดีต่อการจัดการสิ่งแวดล้อมบริษัทฯ

17. บริษัทฯ ปลูกฝังแนวคิดเรื่องความรับผิดชอบต่อสิ่งแวดล้อมแก่พนักงาน
    เพื่อให้เกิดความเข้าใจถึงความสำคัญของการดูแลสิ่งแวดล้อม
    โดยจัดให้มีการฝึกอบรมพนักงานในด้านสิ่งแวดล้อมอย่างต่อเนื่อง

การดำเนินธุรกิจด้วยความเป็นธรรม และการเคารพสิทธิมนุษยชน

บริษัท ศุภาลัย จำกัด (มหาชน) มีความมุ่งมั่นที่จะดำเนินธุรกิจให้เกิดการกำกับดูแลกิจการที่ดี
จึงเล็งเห็นถึงความสำคัญในการดำเนินธุรกิจด้วยความซื่อสัตย์ โปร่งใส
และเป็นธรรมกับทุกฝ่ายที่เกี่ยวข้อง

คณะกรรมการบริษัท จึงได้กำหนดหลักปฏิบัติเป็น “จรรยาบรรณในการดำเนินธุรกิจ”
ที่แสดงถึงความรับผิดชอบในการดำเนินธุรกิจและจริยธรรมของผู้บริหารและพนักงานของบริษัทฯ ขึ้น
โดยบริษัทฯ มีความประสงค์ให้บุคลากรของบริษัทฯ มีการปฏิบัติที่เหมาะสม
รวมถึงให้มีการปฏิบัติต่อผู้มีส่วนได้เสียทุกกลุ่มด้วยความซื่อสัตย์ สุจริต โปร่งใส และเป็นธรรม
พร้อมทั้งมีการถือปฏิบัติตามจรรยาบรรณในการดำเนินธุรกิจอย่างเคร่งครัด

รวมถึงมีการกำหนดนโยบายให้ผู้บริหารพึงแสดงความยึดมั่นในจรรยาบรรณ
โดยการปฏิบัติตนเป็นแบบอย่างที่ดี
เสริมสร้างบรรยากาศในการทำงานให้เอื้อต่อการปฏิบัติตามจรรยาบรรณ
ขณะเดียวกันต้องมุ่งมั่นที่จะป้องปรามไม่ให้เกิดการละเมิดจรรยาบรรณขึ้น

ดังนั้น บริษัทฯ จึงได้กำหนดจรรยาบรรณในการดำเนินธุรกิจ
หรือคุณธรรมและข้อพึงปฏิบัติในการทำงาน (Code of Conduct) เพื่อให้ผู้บริหาร
พนักงานใช้เป็นแนวทางในการประพฤติ ปฏิบัติ
อันจะนำไปสู่การเสริมสร้างวัฒนธรรมองค์กรที่มีหลักการกำกับดูแลกิจการที่ดีโดยได้เปิดเผยเนื้อหารายละเอียดของจรรยาบรรณในการดำเนินธุรกิจไว้ในเว็บไซด์บริษัท
www.supalai.com และส่งเสริมให้เกิดการปฏิบัติในเรื่องจรรยาบรรณให้แก่พนักงานทุกคนทุกระดับ
โดยจัดทำคู่มือจรรยาบรรณในการดำเนินธุรกิจเป็นรูปเล่มและแจกให้พนักงานทุกฝ่ายของบริษัทและสามารถเข้าไปศึกษารายละเอียดได้ที่ระบบ
Intranet ของบริษัทฯ http://intranet.supalai.com
นอกจากนี้ยังเน้นการสร้างจิตสำนึกให้แก่พนักงานตั้งแต่เริ่มเข้างาน
โดยบรรจุหัวข้อจรรยาบรรณในการดำเนินธุรกิจไว้ในหลักสูตรการปฐมนิเทศพนักงานใหม่
ซึ่งมีรายละเอียดสรุปเป็นด้านต่าง ๆ ได้ดังนี้

-   การจัดการความขัดแย้งทางผลประโยชน์

-   การรักษาข้อมูลที่เป็นความลับ

-   ความรับผิดชอบต่อทรัพย์สินและชื่อเสียงของบริษัทฯ

-   ความรับผิดชอบต่อผู้มีส่วนได้เสีย

การจัดการความขัดแย้งทางผลประโยชน์

บริษัทฯ ได้ถือปฏิบัติตามนโยบายว่าด้วยความขัดแย้งทางผลประโยชน์ ที่กำหนดให้กรรมการ
ผู้บริหารและ พนักงานทุกคน รวมถึงพนักงานในบริษัทย่อย และบริษัทร่วม
ต้องหลีกเลี่ยงการมีผลประโยชน์ส่วนตัวใด ๆ
ที่จะมีผลเสียต่อการปฏิบัติหน้าที่เพื่อผลประโยชน์ของบริษัทฯ
หรือทำให้ยากต่อการปฏิบัติงานอย่างถูกต้องและมีประสิทธิภาพ
ความขัดแย้งทางผลประโยชน์อาจเกิดขึ้นได้ในหลายสถานการณ์
ทั้งนี้ในการปฏิบัติหน้าที่จะต้องยึดถือประโยชน์ของบริษัทฯ
ภายใต้ความถูกต้องตามกฎหมายและจริยธรรม

การจัดการความขัดแย้งทางผลประโยชน์ หมายถึง
ผลประโยชน์ที่จะทำให้เกิดความขัดแย้งกันระหว่างผลประโยชน์ส่วนตัวของพนักงานหรือผู้ใกล้ชิดกับผลประโยชน์โดยรวมของบริษัท
ฯ พนักงานทุกคนต้องหลีกเลี่ยงการมีผลประโยชน์ส่วนตัวใด ๆ
ที่จะมีผลเสียต่อการปฏิบัติหน้าที่เพื่อผลประโยชน์ของบริษัท ฯ
หรือทำให้ยากต่อการปฏิบัติงานอย่างถูกต้องและมีประสิทธิภาพ
ความขัดแย้งทางผลประโยชน์อาจเกิดขึ้นได้ในหลายสถานการณ์
ความขัดแย้งทางผลประโยชน์ที่จะเกิดขึ้นกับพนักงานบ่อยครั้ง คือเมื่อบุคคลใดบุคคลหนึ่ง
หรือสมาชิกในครอบครัวคนใดคนหนึ่งได้รับประโยชน์บางอย่างจากตำแหน่งหน้าที่ของพนักงานในบริษัท
ฯ

พนักงานทุกคนต้องเปิดเผยเมื่อเกิดสถานการณ์ที่ทำให้เชื่อว่าจะทำให้เกิดความขัดแย้งทางผลประโยชน์
ถ้าพนักงานสงสัยว่าจะมีความขัดแย้งทางผลประโยชน์
หรือมีบางอย่างที่อาจทำให้ผู้อื่นคิดว่าเป็นความขัดแย้งทางผลประโยชน์
ต้องรายงานให้ผู้บังคับบัญชาทราบทันที
ซึ่งผู้บังคับบัญชาและพนักงานจะร่วมกันพิจารณาว่ามีความขัดแย้งทางผลประโยชน์หรือไม่
และถ้ามีจะต้องจัดการอย่างไรจึงจะดีที่สุด
ถึงแม้ว่าจะไม่สามารถห้ามการเกิดความขัดแย้งทางผลประโยชน์ได้ในทุกกรณี
แต่ก็เป็นสิ่งที่ไม่พึงประสงค์ให้เกิดขึ้น

การรักษาข้อมูลที่เป็นความลับ

บริษัทฯ ได้ถือปฏิบัติตามนโยบายว่าด้วยการรักษาข้อมูลที่เป็นความลับ อันรวมถึงข้อมูลภายใน
ข้อมูลทางธุรกิจทั้งหมด เป็นข้อมูลสำคัญในการดำเนินการ บริหารกิจการ อันเป็นข้อมูลลับของบริษัทฯ
ที่ยังไม่เปิดเผยสู่สาธารณะ หากเปิดเผยแล้ว ย่อมส่งผลกระทบต่อบริษัทฯ บริษัทย่อย บริษัทร่วม
และบุคลากรของบริษัทฯ โดยเฉพาะอย่างยิ่งมีผลกระทบต่อมูลค่าหุ้นที่มีการซื้อขายในตลาดหลักทรัพย์

เนื่องด้วยข้อมูลทางธุรกิจและข้อมูลทางเทคนิคทั้งหมดของบริษัทฯ
นับเป็นทรัพย์สินที่มีความสำคัญยิ่งต่อการสร้างและคงไว้ซึ่งความได้เปรียบทางการแข่งขัน
ในการทำงานให้บริษัท ฯ พนักงานสามารถเข้าถึงข้อมูลที่เป็นความลับ
ซึ่งรวมถึงข้อมูลทั้งหมดที่อาจเป็นประโยชน์ต่อคู่แข่งหรือหากถูกเปิดเผยอาจทำความเสียหายแก่บริษัทฯ
หรือลูกค้าได้ พนักงานมีหน้าที่ต้องปกป้องรักษาข้อมูลที่เป็นความลับของบริษัทฯ
หรือคู่ค้าทางธุรกิจของบริษัทฯ เว้นไว้แต่จะได้รับอนุญาตให้เปิดเผยหรือเมื่อกฎหมายบังคับให้เปิดเผย
ภาระหน้าที่ในการป้องกันรักษาข้อมูลนี้จะต่อเนื่องไปจนถึงเมื่อพนักงานผู้นั้นได้ออกจากบริษัทฯ
ไปแล้วก็ตาม การเปิดเผยข้อมูลโดยไม่ได้รับอนุญาตอาจทำให้เกิดความเสียหายต่อบริษัทฯ และลูกค้า
และอาจมีผลให้ตัวพนักงานหรือบริษัท ฯ ต้องรับผิดทางกฎหมาย นอกจากนี้ พนักงานต้องไม่เรียกร้อง
รับเอา หรือใช้ ข้อมูลในการแข่งขันซึ่งได้มาโดยวิธีการที่มิชอบด้วยกฎหมายหรือผิดจริยธรรม

บริษัทฯ มีนโยบายที่จะให้ข้อมูลที่รวดเร็ว ถูกต้อง และสมบูรณ์เมื่อมีบุคคลภายนอกร้องขอ
(หลังจากได้รับการอนุญาตให้เปิดเผยได้หรือกฎหมายบังคับให้เปิดเผย)
ทั้งนี้ต้องคงไว้ซึ่งภาระหน้าที่ที่ต้องรักษาความลับที่เป็นข้อมูลทางการแข่งขัน
และป้องกันการเลือกเปิดเผยข้อมูลทางการเงินที่มีความอ่อนไหวต่อสภาพตลาดในเรื่องที่เกี่ยวกับการสื่อสารต่อสาธารณชน
บริษัท ฯ มีหน้าที่และนโยบายที่ต้องปฏิบัติตามกฎหมายที่ว่าด้วยการเปิดเผยอย่างยุติธรรม นอกจากนี้
พนักงานต้องไม่ทำธุรกิจส่วนตัวหรือซื้อขายหุ้นบริษัท ฯ หรือหุ้นของบริษัท ฯ
ที่พนักงานนั้นรู้ถึงข้อมูลภายในและเป็นข้อมูลที่ไม่เปิดเผยแก่สาธารณชน
และอาจมีผลต่อมูลค่าของหุ้นนั้น ๆ
พนักงานต้องไม่เปิดเผยข้อมูลดังกล่าวให้รู้ถึงบุคคลภายนอกหรือพนักงานผู้อื่นที่ไม่มีความจำเป็นต้องรู้
พนักงานทุกคนจะต้องปฏิบัติตามนโยบายและระเบียบแบบแผนข้อมูลบริษัท ฯ
และการป้องกันการซื้อขายหุ้นโดยใช้ข้อมูลภายใน
หากมีข้อสงสัยว่าอยู่ในข่ายที่กฎหมายบังคับว่าต้องเปิดเผยข้อมูลหรือไม่
จะต้องติดต่อฝ่ายบริหารโดยทันที

ความรับผิดชอบต่อทรัพย์สินและชื่อเสียงของบริษัท ฯ

พนักงานต้องรักษาและใช้ทรัพย์สินของบริษัทฯ อย่างถูกต้องตามวัตถุประสงค์ทางธุรกิจเท่านั้น
การขโมย ความสะเพร่า หรือการทำให้เกิดความสูญเสีย ล้วนมีผลโดยตรงกับผลกำไรของบริษัทฯ
ห้ามมิให้มีการใช้เงินทุนหรือทรัพย์สินของบริษัทฯ ในทางที่ผิดกฎหมายหรือผิดวัตถุประสงค์
จะเพื่อผลประโยชน์ส่วนตนหรือไม่ก็ตาม

เพื่อให้มีการป้องกันรักษาและใช้ทรัพย์สินของบริษัทฯ อย่างถูกต้องเหมาะสมพนักงานทุกคนจะต้อง

-   ใช้ความระมัดระวังที่จะป้องกันไม่ให้เกิด การขโมย การสูญหาย ความเสียหาย
    หรือการใช้ทรัพย์สินของบริษัทฯ อย่างผิดประเภท

-   ต้องรายงานให้ฝ่ายบริหารทราบทันทีที่รู้ว่าเกิดการขโมย การสูญหาย ความเสียหาย
    หรือการใช้ทรัพย์สินของบริษัทฯ อย่างผิดประเภท

-   ปกป้องมิให้บุคคลอื่นได้ไปครอบครองซึ่งโปรแกรม ข้อมูล
    การสื่อสารอิเล็คโทรนิคตลอดจนเอกสารสิ่งพิมพ์และที่เป็นลายลักษณ์อักษร

-   ใช้ทรัพย์สินหรือข้อมูลของบริษัทฯ อย่างถูกต้องตามวัตถุประสงค์ทางธุรกิจ
    ตามอำนาจหน้าที่ที่เกี่ยวข้องกับความรับผิดชอบในงาน

-   ไม่ใช้ทรัพย์สินหรือข้อมูลของบริษัทฯ เมื่อพนักงานนั้นไม่ได้มีความเกี่ยวข้องกับบริษัท ฯ
    อีกต่อไปแล้ว

ความรับผิดชอบต่อผู้มีส่วนได้เสีย

บริษัทฯ ได้กำหนดเป็นนโยบายว่าด้วยการปฏิบัติต่อพนักงาน ผู้ถือหุ้น ลูกค้า คู่ค้า เจ้าหนี้ คู่แข่ง
และสังคมอย่างเป็นลายลักษณ์อักษร โดยพนักงานทุกคนต้องปฏิบัติต่อเพื่อนพนักงานด้วยกัน
และบุคคลภายนอกอย่างตรงไปตรงมาและยุติธรรม พนักงานไม่ควรเอาเปรียบผู้ใดด้วยการตกแต่ง
ปิดบังข้อมูล หรือนำข้อมูลไปใช้ในทางที่ผิด ไม่นำเสนอข้อมูลที่ไม่เป็นความจริง หรือกระทำการใด ๆ
ที่ไม่ตรงไปตรงมาหรือยุติธรรม

บริษัท ฯ ได้ให้ความสำคัญต่อสิทธิของผู้มีส่วนได้เสียทุกกลุ่มทั้งภายในและภายนอก
โดยคำนึงถึงหลักความเป็นธรรมเป็นสำคัญ บริษัท ฯ
มุ่งมั่นที่จะดำเนินธุรกิจภายใต้หลักจรรยาบรรณที่ดี จึงกำหนดบทบาท หน้าที่
และความรับผิดชอบที่ต้องมีต่อผู้มีส่วนได้เสียดังนี้

ก. ผู้ถือหุ้น

  บริษัท ฯ มุ่งเน้นให้ธุรกิจเติบโตอย่างมีคุณภาพและยั่งยืน จึงดำเนินธุรกิจด้วยความ ซื่อสัตย์ สุจริต
  โปร่งใส มุ่งให้เกิดการบริการที่ดี สร้างความพึงพอใจต่อลูกค้า
  ที่จะส่งผลต่อการเพิ่มมูลค่าและผลตอบแทนสูงสุดให้แก่ผู้ถือหุ้นในระยะยาว
  เน้นความเท่าเทียมกันของผู้ถือหุ้นทั้งรายใหญ่และรายเล็ก
  โดยให้สิทธิประโยชน์และแบ่งปันผลกำไรอย่างเทียมกัน

ข. ลูกค้า

  บริษัท ฯ มุ่งเน้นในการสร้างความพึงพอใจและความมั่นใจให้กับลูกค้า บริษัท ฯ
  ยึดมั่นในการปฏิบัติต่อลูกค้าด้วยความยุติธรรม ซื่อสัตย์ และมีคุณธรรม
  ข้อมูลที่ให้กับลูกค้าควรเป็นข้อมูลที่ทันสมัย ถูกต้อง และสมบูรณ์ที่สุด เท่าที่จะทำได้
  พนักงานไม่ควรจงใจให้ข้อมูลที่ผิดพลาดแก่ลูกค้า นอกเหนือจากหลักปฏิบัติอันเป็นที่ยอมรับกันโดยทั่ว
  ๆ ไป พนักงานจะต้องไม่รับ หรือจัดให้มีการเลี้ยง ไม่รับหรือให้ของขวัญ เงิน ค่าธรรมเนียม
  บริการ และ/หรือสิทธิพิเศษใด ๆ กับผู้ที่ทำธุรกิจด้วย (หลักปฏิบัติโดยทั่วไป หมายถึง
  การเลี้ยงอาหาร เครื่องดื่ม และ ค่าใช้จ่ายอื่น ๆ
  ที่จำเป็นอันเกี่ยวเนื่องกับการทำธุรกิจตราบเท่าที่มีการใช้วิจารณญาณที่ดีและเป็นไปตามกฎขององค์กรทั้งสองฝ่าย)

ค. พนักงาน

  บริษัทฯ เห็นความสำคัญของพนักงาน มีความเอาใจใส่และปฏิบัติต่อพนักงานทุกคน
  ทุกระดับอย่างเป็นธรรม ทั้งในด้านผลตอบแทนและสวัสดิการตามที่กฎหมายแรงงานกำหนด
  อีกทั้งยังให้โอกาสพนักงานที่จะเจริญก้าวหน้าในหน้าที่การงานไปพร้อมกับการเจริญเติบโตของบริษัทฯ
  โดยให้ความสำคัญต่อการเสริมสร้างศักยภาพบุคลากร

ง. คู่ค้า

  บริษัท ฯ ต้องปฏิบัติต่อคู่ค้าด้วยความยุติธรรม ซื่อสัตย์ ความสัมพันธ์กับคู่ค้านั้นขึ้นอยู่กับราคา
  คุณภาพ บริการและชื่อเสียง นอกเหนือจากปัจจัยอื่น ๆ พนักงานที่ทำงานติดต่อกับคู่ค้า
  ควรระมัดระวังให้มีความเที่ยงตรง โดยเฉพาะอย่างยิ่ง
  พนักงานต้องไม่รับหรือเรียกร้องเอาผลประโยชน์จากคู่ค้า หรือผู้ที่กำลังจะเป็นคู่ค้า
  ซึ่งอาจมีผลกับการประเมินหรือพิจารณาการซื้อสินค้าและราคาของคู่ค้า อย่างตรงไปตรงมา
  เมื่อติดต่อกับคู่ค้าที่เป็นเอกชน
  พนักงานสามารถให้หรือรับของชำร่วยหรือการเลี้ยงภายในขอบเขตที่รับผิดชอบและหลักปฏิบัติที่ทำกันโดยทั่วไปได้

จ. คู่แข่ง

  บริษัทฯ มีนโยบายในการแข่งขันทางการค้าอย่างเป็นธรรม ไม่ทำลายคู่แข่งด้วยกลวิธีต่างๆ
  ไม่ผูกขาดโดยกำหนดให้คู่ค้าขายสินค้าให้เฉพาะบริษัทฯ เท่านั้น
  และไม่มีนโยบายที่จะหาข้อมูลของคู่แข่งที่เป็นการขัดต่อจริยธรรม

ฉ. สังคม

  บริษัทฯ มีนโยบายในการดำเนินธุรกิจที่คำนึงถึงสิ่งแวดล้อมเป็นสำคัญ
  โดยการออกแบบบ้านอนุรักษ์พลังงาน พร้อมทั้งมีการคืนกำไรให้กับสังคม
  ทั้งในด้านการสนับสนุนกิจกรรมสาธารณประโยชน์ที่เป็นประโยชน์ต่อชุมชนการพัฒนาหรือปรับปรุงสภาพแวดล้อมองค์กรสาธารณกุศล
  ตลอดจนมีการสนับสนุนกิจกรรมท้องถิ่น

การดำเนินธุรกิจด้วยความรับผิดชอบต่อผู้บริโภค

นอกเหนือจากความมุ่งมั่นและตั้งใจในการสร้างสรรค์ที่อยู่อาศัยและสังคมคุณภาพสู่สังคมไทยแล้ว
ความรับผิดชอบต่อผู้บริโภคเป็นเรื่องที่องค์กรตระหนักในความสำคัญ
เพราะปัจจัยที่สำคัญในความยั่งยืนของธุรกิจนั้น มาจากความเชื่อมั่นจากผู้บริโภค
ซึ่งหากได้รับความพึงพอใจ ก็จะเป็นแรงสนันสนุนสร้างความยั่งยืนทางธุรกิจ บริษัท ศุภาลัย จำกัด
(มหาชน) เน้นการดูแลรับผิดชอบผู้บริโภค ตั้งแต่กระบวนการผลิต
ไปจนถึงการบริการหลังการขายในหลากหลายรูปแบบ ดังนี้

ด้านสินค้าและการผลิต

-   การพัฒนาผลิตภัณฑ์ภายใต้แนวคิด Supalai Save Our World Save Your Money บริษัทฯ
    ออกแบบบ้านเพื่อการอนุรักษ์สิ่งแวดล้อมและประหยัดพลังงาน
    โดยเน้นการออกแบบบ้านและอาคารให้มีความเย็นโดยวิถีทางธรรมชาติ (Passive
    Cooling)
    ขณะเดียวกันก็มีการเตรียมการสำหรับการทำให้เกิดความเย็นด้วยวิธีกลและพึ่งพาเทคโนโลยี
    (Active Cooling) เพื่อเป็นส่วนประกอบลักษณะผสมผสานกัน
    โดยก่อให้เกิดทางเลือกในการประหยัดพลังงานต่อภาระการทำความเย็นของเครื่องปรับอากาศ
    ลดการใช้ไฟส่องสว่าง และเครื่องใช้ไฟฟ้าอื่นๆได้
    โดยที่ราคาก่อสร้างยังคงอยู่ในระดับที่ใกล้เคียงกันกับบ้านทั่วไปตามท้องตลาด
    ส่งผลให้เกิดความคุ้มค่าในเรื่องราคา การใช้งานที่เหมาะสมและสามารถประหยัดค่าไฟฟ้า
    จากแนวคิดการออกแบบเพื่อส่งเสริมการประหยัดพลังงาน
    ทำให้แต่ละโครงการของศุภาลัยเปรียบเสมือน Eco land
    ที่คอยช่วยโลกในการลดการเกิดสภาวะโลกร้อน

-   การป้องกันมลพิษระหว่างก่อสร้าง ระหว่างก่อสร้างจัดทำรั้วโครงการ
    จัดทำผ้าใบคลุมตึกเพื่อลดเสียงและฝุ่น จัดสถานที่แบบปิดในการทำงานเพื่อลดความดังของเสียง
    ติดตั้งเครื่องตรวจสอบปริมาณเสียง และฝุ่นของแต่ละวัน
    จัดให้มีน้ำล้างล้อก่อนออกจากโครงการ เพื่อป้องกันเศษดินที่ติดอยู่ในล้อ ฯลฯ

-   การผลิตที่ใช้เทคโนโลยี และขั้นตอนการผลิตที่มีมาตรฐานด้านสิ่งแวดล้อม
    โดยให้ความสำคัญกับกระบวนการกำจัดของเสีย เพื่อไม่ให้เกิดมลพิษต่อสิ่งแวดล้อม อาทิ
    ระบบบำบัดน้ำเสียจากบ้านทุกหลัง และน้ำเสียที่ปล่อยจากโครงการสู่แหล่งน้ำสาธารณะ
    จะมีคุณภาพผ่านเกณฑ์มาตรฐาน ซึ่งจะมีการมาสุ่มตรวจตามเกณฑ์ของกรมควบคุมมลพิษ

ด้านการบริการชุมชน และบริการหลังการขาย

-   การให้บริการความรู้แก่ลูกค้า และประชาชนทั่วไป เกี่ยวกับข้อดีของบ้านประหยัดพลังงาน
    เพื่อการอนุรักษ์สิ่งแวดล้อม รวมทั้งการเลือกใช้วัสดุอุปกรณ์ที่ปลอดภัยและรักษ์โลก
    โดยการเผยแพร่ความรู้ดังกล่าว ดำเนินการทั้งการให้ข้อมูลจากพนักงาน การจัดอบรมสัมมนา
    และการเผยแพร่ในนิตยสาร Supalai@home ทุกฉบับ

-   จัดกิจกรรมซึ่งเกี่ยวข้องกับความปลอดภัยต่อชีวิต สุขภาพ ของพนักงาน และลูกค้า เช่น จัด

กิจกรรม 5 ส แก่พนักงาน
การอบรมเรื่องความปลอดภัยและซ้อมอพยพหนีไฟประจำปีให้แก่พนักงานและลูกค้าที่เช่าอาคาร ฯลฯ

-   จัดให้มีหน่วยงานรองรับการให้บริการแก่ลูกค้าในโครงการจัดสรร ในเรื่องความปลอดภัย

ความสะอาด ความสวยงาม และการจัดตั้งนิติบุคคลหมู่บ้านจัดสรรได้อย่างสมบูรณ์แบบ
เพื่อสร้างความพึงพอใจให้แก่ลูกค้าผู้อยู่อาศัย และช่วยส่งเสริมภาพลักษณ์ที่ดี เนื่องจากบริษัท ฯ
เล็งเห็นว่า การอยู่อาศัยในสังคมที่มีสภาพแวดล้อมที่ดี
ย่อมส่งผลถึงคุณภาพชีวิตของผู้อยู่อาศัยในสังคมนั้นๆ
จึงให้ความสำคัญต่อการสร้างสรรค์สังคมชาวศุภาลัยให้เป็นสังคมที่มีคุณภาพ น่าอยู่ มีความอบอุ่น
มีความปลอดภัย โดยมุ่งเน้นไปที่การเสริมสร้างสัมพันธภาพภายในครอบครัวให้แข็งแกร่งก่อน
เพื่อการพัฒนาปลูกฝังให้ทุกคนมีจิตสำนึกที่ดีต่อครอบครัวในอันที่จะเป็นพื้นฐานที่ดีต่อสังคมโดยรวม
จึงจัดกิจกรรมที่ปลูกฝังความกตัญญูกตเวทีแด่บุพการีหรือกิจกรรมที่ช่วยเสริมสร้างความสัมพันธ์ภายในครอบครัวอย่างต่อเนื่อง
เช่น กิจกรรมเจริญสติ-สมาธิ กิจกรรมปีใหม่ที่ส่งเสริมการทำกิจกรรมร่วมกันของสมาชิกในครอบครัว
เป็นต้น
และนอกจากนั้นยังให้ความเอาใจใส่ต่อผู้อยู่อาศัยบริเวณพื้นที่ข้างเคียงนับแต่เริ่มพัฒนาโครงการ
โดยกำหนดให้มีการตรวจตราความเรียบร้อย ความปลอดภัย เพื่อป้องกันผลกระทบต่างๆ
ที่อาจเกิดขึ้นอันเนื่องมาจากงานก่อสร้างกับผู้อยู่อาศัยข้างเคียงด้วย

-   หลากหลายช่องทางรับฟังความคิดเห็นจากลูกค้า
    อีกสิ่งหนึ่งที่แสดงให้เห็นถึงการให้ความสำคัญต่อ

การดูแลครอบครัวศุภาลัย คือ การมีช่องทางการติดต่อสื่อสารที่หลากหลาย
อันจะนำไปสู่การพัฒนาปรับปรุงผลิตภัณฑ์และการบริการ
เพื่อให้เกิดประโยชน์สูงสุดและสร้างความพึงพอใจให้แก่ลูกค้าเป็นสำคัญ
ช่องทางสื่อสารที่สามารถร้องเรียน ติชม หรือแสดงความคิดเห็น ได้หลากหลายช่องทาง อาทิ

  - ผ่านเจ้าหน้าที่บริหารชุมชนประจำโครงการ,

- เจ้าหน้าที่บริหารชุมชน ที่สำนักงานใหญ่ โทรศัพท์ 02 725 8888 ต่อ 553, 557,

  - Supalai’s Smart Center โทรศัพท์ 02 725 8899, 1720,

  - กล่องรับความคิดเห็นประจำโครงการและโครงการ “ระฆังแก้ว”

-   กิจกรรมสานสัมพันธ์ในเทศกาลต่างๆ โดยมีเจตนารมณ์ ให้ความสำคัญต่อการดูแลสมาชิก

หรือผู้อยู่อาศัยในโครงการศุภาลัยทุกโครงการ ตลอดจนผู้อยู่อาศัยข้างเคียง
ดังจะเห็นได้จากกิจกรรมต่างๆที่จัดให้แก่สมาชิกศุภาลัย

-   ร่วมเสริมสร้างสัมพันธภาพของครอบครัวให้แข็งแกร่ง ปลูกฝังความกตัญญูกตเวทีแด่บุพการี ที่จะ

ช่วยให้ลูกมีความกตัญญูต่อพระในบ้านดียิ่งขึ้น ครอบครัวมีความอบอุ่นเพิ่มขึ้น
เพื่อส่งผลต่อการพัฒนาจิตสำนึกที่ดีต่อครอบครัวและนำไปสู่พื้นฐานที่ดีต่อสังคมโดยรวม
โดยได้จัดกิจกรรมเจริญสติ สมาธิ ให้สมาชิกเข้าร่วมเป็นประจำทุกปี

-   วารสาร “สานสายใย” บริษัทฯ จัดให้มีช่องทางการสื่อสาร การแจ้งข่าวสารต่างๆ
    ที่เป็นประโยชน์ โดย

มุ่งหวังให้เกิดความร่วมมือ ร่วมใจ ในการปฎิบัติต่างๆ รวมตลอดถึง
การอยู่อาศัยร่วมกันอย่างเป็นสุข ตลอดจนการให้ความรู้ต่างๆ
ซึ่งจะช่วยให้ผู้พักอาศัยในโครงการมีความรู้สึกอบอุ่น ได้รับรู้ข่าวสารต่างๆ ทั่วกัน

-   จัดตั้งนิติบุคคลหมู่บ้านจัดสรร “นิติบุคคลหมู่บ้านจัดสรร” เริ่มมีบทบาทมากขึ้นในสังคมไทย
    เพราะ

การอยู่ร่วมกันในชุมชน/สังคมหมู่บ้านจัดสรรย่อมต้องมีการดูแล
ภายหลังที่ผู้ประกอบการได้ดูแลตามระยะเวลาที่กฏหมายกำหนดแล้ว
เพื่อให้สมาชิกได้ทราบถึงแนวทางและประโยชน์ของการมีนิติบุคคลฯ บริษัทฯ ได้ให้การส่งเสริม
สนับสนุน ช่วยเหลือเพื่อให้โครงการศุภาลัยสามารถบริหารจัดการตามที่สมาชิกส่วนใหญ่พึงประสงค์

ความรับผิดชอบต่อผู้บริโภคด้านการให้ข้อมูลโฆษณาและประชาสัมพันธ์ที่ถูกต้อง ชัดเจน

บริษัท ศุภาลัย จำกัด (มหาชน) จึงให้ความสำคัญเป็นอย่างยิ่งในการทำสื่อโฆษณาและประชาสัมพันธ์
เพื่อให้เกิดประโยชน์ในด้านการให้ข้อมูลผลิตภัณฑ์ ที่ถูกต้องตรงกับความเป็นจริง
สามารถตรวจสอบได้ เพื่อความเป็นธรรมต่อผู้บริโภค ดังนี้

1. ข้อความเกี่ยวกับสินค้าที่ใช้ในการโฆษณาและประชาสัมพันธ์ บริษัทฯ
มีการใช้ข้อความโฆษณาที่ทำให้ผู้บริโภคเข้าใจในรายละเอียดของสินค้าอย่างครบถ้วน ไม่ว่าจะเป็น
ชื่อสินค้า รูปแบบสินค้า (บ้านเดี่ยว / ทาวน์เฮ้าส์ / บ้านแฝด / คอนโดมิเนียม) ทำเลที่ตั้ง ราคา
เบอร์โทรศัพท์ และภาพสินค้าประกอบในงานโฆษณา โดยเฉพาะอย่างยิ่ง ข้อความใน Legal Line
โดยบริษัทฯ ให้ความสำคัญกับความครบถ้วนและถูกต้องตามพระราชบัญญัติคุ้มครองผู้บริโภค พ.ศ.
2522

2. ภาพประกอบในการโฆษณาและประชาสัมพันธ์ บริษัทฯ มีนโยบายเน้นการใช้ภาพบ้านเดี่ยว
ทาวน์เฮ้าส์/ทาวน์โฮม บ้านรุ่นใหม่ และคอนโดมิเนียม
ที่ถ่ายจากโครงการจริงมาประกอบการโฆษณาทุกรูปแบบ
เพื่อให้ผู้บริโภคสามารถเห็นสินค้าของจริงที่ชัดเจน แต่ในกรณีที่สินค้าจริงยังสร้างไม่เสร็จ
ก็จะออกแบบในลักษณะภาพจำลองโครงการที่ใกล้เคียงกับสินค้าจริง โดยจะใส่คำว่า
“ภาพจำลองโครงการ” ทุกครั้ง เพื่อให้ผู้บริโภคเข้าใจอย่างถูกต้อง

3. การโฆษณาในสื่อโทรทัศน์
จะมีการควบคุมโดยคณะกรรมการบริหารวิทยุกระจายเสียงและวิทยุโทรทัศน์ (กบว.)
ซึ่งทุกครั้งที่บริษัทฯ ทำภาพยนตร์โฆษณาฯ หรือ VTR เพื่อออกอากาศในรายการทางโทรทัศน์ทั้ง
Free TV และ Cable TV จะต้องมีการส่งตัวอย่างภาพยนตร์โฆษณาฯ หรือ VTR
ที่ผลิตขึ้นพร้อมเอกสารยืนยันไปยังคณะกรรมการบริหารวิทยุกระจายเสียงและวิทยุโทรทัศน์ (กบว.)
เพื่อทำการตรวจสอบ (Censor) ว่าโฆษณาฯ ดังกล่าวมีข้อมูลที่ชัดเจน ไม่กล่าวอ้างเกินจริง
ซึ่งเมื่อคณะกรรมการพิจารณาอนุมัติเรียบร้อยแล้ว บริษัทฯ
จึงจะนำโฆษณานั้นไปส่งไปยังสถานีโทรทัศน์เพื่อออกอากาศ

4. ข้อความเกี่ยวกับโปรโมชั่น / เงื่อนไขพิเศษเพื่อสนับสนุนการขาย ในกรณีที่บริษัทฯ
มีการมอบสิทธิพิเศษให้แก่ลูกค้าในรูปแบบการจัดโปรโมชั่น ข้อความที่ลงในโฆษณาฯ
จะเขียนรายละเอียดเกี่ยวกับส่วนลดและของแถมอย่างชัดเจน
และมีการระบุวันเริ่มต้นและสิ้นสุดของการรับสิทธิพิเศษดังกล่าว
เพื่อสร้างความเข้าใจที่ตรงกับระหว่างบริษัทฯ และลูกค้า

การดำเนินธุรกิจด้วยความยั่งยืนด้านเศรษฐกิจ

ผลการดำเนินงานเชิงเศรษฐกิจ

-   การจ่ายชำระภาษีถูกต้อง ครบถ้วน ตรงเวลา
    ซึ่งได้ยึดถือเป็นแนวทางในการประกอบธุรกิจตั้งแต่อดีตจนถึงปัจจุบัน
    โดยเงินภาษีที่ชำระจะสามารถนำไปพัฒนาประเทศ ทั้งในด้านเศรษฐกิจ สังคม สิ่งแวดล้อม
    สร้างความสะดวกสบาย ความปลอดภัยและความเจริญมั่งคงของประเทศ และในปี 2554
    บริษัทฯ ได้รับรางวัลรัษฎากรพิพัฒน์จากกรมสรรพากร
    ซึ่งเป็นรางวัลผู้เสียภาษีที่ควรค่าแก่การยกย่องเชิดชู และในปี 2555 บริษัทฯ
    ได้ชำระภาษีเป็นจำนวนเงินหลายพันล้านบาท

-   การสร้างรายได้ทางเศรษฐกิจแก่ประเทศ การที่มีบริษัท ศุภาลัย จำกัด (มหาชน)
    เกิดขึ้นในประเทศไทย ปัจจุบันบริษัทฯได้พัฒนาและจัดสร้างที่อยู่อาศัย พาณิชยกรรม สำนักงาน
    โรงแรม ร้านค้า เพื่อจำหน่ายและให้เช่าทั้งในเขตกรุงเทพมหานคร ปริมณฑล
    และหัวเมืองต่างจังหวัด โดยรวมปีละประมาณกว่า 8,000 หน่วย มูลค่ากว่า 20,000
    ล้านบาท และยังช่วยสร้างเครือข่ายห่วงโซ่ทางเศรษฐกิจต่อไปอีกหลายเท่าตัว

-   การจ่ายค่าจ้าง เงินชดเชย สวัสดิการ ให้แก่พนักงาน
    ตามนโยบายว่าด้วยค่าตอบแทนและสวัสดิการ ที่กำหนดให้มีการจ่ายผลตอบแทนอย่างเหมาะสม
    ทั้งในรูปของเงินเดือน ค่าตอบแทนพิเศษ และค่าใช้จ่ายในการดำเนินการที่เหมาะสม
    อีกทั้งให้โอกาสพนักงานของบริษัทฯ ศึกษาเพิ่มเติมในระดับอุดมศึกษาและการฝึกอบรม
    นอกจากนี้ ยังจัดให้มีสวัสดิการที่ตอบสนองความต้องการของพนักงาน อาทิเช่น
    ค่ารักษาพยาบาล กองทุนสำรองเลี้ยงชีพ ประกันอุบัติเหตุ การให้ทุนการศึกษาแก่พนักงาน
    ชุดฟอร์มพนักงาน เงินช่วยเหลือพนักงานฯลฯ
    สิ่งเหล่านี้จะช่วยลดภาระค่าใช้จ่ายของภาครัฐในการรักษาพยาบาล
    และสนับสนุนงานพัฒนาสังคมของประเทศ อีกทั้งให้มีรายได้ที่มั่นคงยั่งยืน

-   การบริหารผลประกอบการ เพื่อสร้างความมั่นใจแก่ผู้มีส่วนได้เสีย คณะกรรมการบริษัท
    มีความมุ่งมั่นที่จะรักษาระดับผลตอบแทนจากการลงทุน (ROE : Return On Equity)
    ให้อยู่ในเกณฑ์สูงอย่างยั่งยืน ขณะเดียวกันได้มีการบริหารความเสี่ยงควบคู่ไปด้วย เช่น
    การบริหารอัตราส่วนหนี้สินต่อทุนให้อยู่ในเกณฑ์ ประมาณ 1 : 1
    การขยายการลงทุนไปยังส่วนภูมิภาคทั้งโครงการแนวราบและอาคารสูง การบริหารต้นทุน
    รวมถึงการขยายตัวไปยังธุรกิจอื่นเพื่อให้สามารถรักษาระดับรายได้แก่บริษัทฯอย่างยั่งยืน
    นอกจากนี้ ได้กำหนดให้ลูกค้าอาคารชุดผ่อนดาวน์ประมาณ 15 - 25%
    เพื่อป้องกันกลุ่มลูกค้าเก็งกำไร และป้องกันการเกิดฟองสบู่จากธุรกิจอสังหาริมทรัพย์
    อีกทั้งมาตรการนี้สามารถทำให้ลูกค้าสามารถโอนกรรมสิทธิ์ได้มากกว่า 95%

-   การประหยัดงบประมาณรายจ่ายภาครัฐในการพัฒนาระบบสาธารณูปโภค
    การพัฒนาโครงการอสังหาริมทรัพย์ของบริษัทฯ ได้มีการลงทุนโครงสร้างพื้นฐาน เช่น
    การช่วยสร้างถนน ท่อระบายน้ำในทางสาธารณะ
    การขยายเขตไฟฟ้าและประปาภายนอกโครงการจัดสรร ซึ่งจะช่วยสร้างความสะดวกสบาย
    ความปลอดภัย แก่ชุมชนข้างเคียง

บทบาทในตลาด

-   การกระจายรายได้ไปสู่อุตสาหกรรมที่เกี่ยวข้องในส่วนภูมิภาค บริษัทฯ
    เป็นผู้นำในการพัฒนาโครงการในต่างจังหวัด เมื่อผู้ประกอบการรายอื่นๆ
    เห็นถึงความสำเร็จของศุภาลัย ก็ได้เจริญรอยตาม
    ทำให้เกิดการกระจายความเจริญทั้งทางเศรษฐกิจ สังคม สิ่งแวดล้อม ไปสู่ภูมิภาค
    ทำให้นักศึกษาในต่างจังหวัด สามารถทำงานในจังหวัดนั้น
    ไม่จำเป็นต้องเข้าไปหางานทำในกรุงเทพฯ เหมือนที่ผ่าน นอกจากนี้
    การเปิดโครงการในส่วนภูมิภาค ยังทำให้เกิดการจ้างงานในท้องถิ่นต่างๆ เป็นจำนวนมาก

ผลกระทบเชิงเศรษฐกิจทางอ้อม

-   การสร้างรายได้ในพื้นที่ที่เข้าไปพัฒนาโครงการอสังหาริมทรัพย์ การที่บริษัทฯ
    ได้เข้าไปพัฒนาพื้นที่รกร้างว่างเปล่าให้เป็นบ้านจัดสรรหรือโครงการอาคารสูง
    ส่งผลให้ประชากรในพื้นที่ดังกล่าวมีความกินดีอยู่ดีเพิ่มขึ้น จากธุรกิจเกิดใหม่บริเวณใกล้เคียง
    สามารถสร้างงาน สร้างอาชีพให้แก่ชุมชนข้างเคียง เช่น โรงเรียน ศูนย์การค้า ภัตตาคาร
    ร้านอาหาร ร้านซักรีด ร้านสะดวกซื้อ ร้านจัดสวน ร้านทำผม ฯลฯ
    นอกจากจะอำนวยความสะดวกแล้ว ยังเป็นการกระตุ้นให้เกิดการใช้จ่าย
    และเป็นการกระจายรายได้สู่ชุมชน ซึ่งถือเป็นผลกระทบด้านบวก

-   การพัฒนาที่อยู่อาศัยราคาประหยัดสำหรับผู้มีรายได้น้อยและปานกลาง บริษัทฯ
    เล็งเห็นถึงความเดือดร้อนของประชาชนผู้มีรายได้น้อย จึงได้เข้าร่วมโครงการ BOI
    กับสำนักงานคณะกรรมการส่งเสริมการลงทุน
    เพื่อพัฒนาที่อยู่อาศัยคุณภาพดีราคาประหยัดแก่ผู้มีรายได้น้อยและรายได้ปานกลางค่อนข้างน้อย
    ซึ่งมีจำนวนมากในสังคม

-   การพัฒนาบ้านประหยัดพลังงาน บริษัทฯ ได้รับรางวัลบ้านจัดสรรอนุรักษ์พลังงานดีเด่น
    และรางวัลฉลากรับรองอาคารอนุรักษ์พลังงาน มากที่สุด ต่อเนื่องติดต่อกันหลายปี
    โดยส่งผลทางอ้อมที่สามารถช่วยชาติลดค่าใช้จ่ายในการจัดหาแหล่งพลังงาน ทั้งยัง
    ก่อให้เกิดความตระหนักรู้และสำนึกในการประหยัดพลังงานแก่ประชาชนทั่วไป

การดำเนินธุรกิจที่เป็นมิตรต่อสิ่งแวดล้อม

ด้วยแนวความคิดของการสร้างสรรค์ที่อยู่อาศัยที่มีคุณภาพ การสร้างบ้านที่ “อยู่เย็นเป็นสุข”
และตระหนักในการรักษ์โลก บริษัท ศุภาลัย จำกัด (มหาชน)
จึงอยู่ในกลุ่มผู้ประกอบการที่ริเริ่มสร้างสรรค์ออกแบบบ้านประหยัดพลังงาน
จนเป็นที่ยอมรับของผู้บริโภค โดยมีรายละเอียดขั้นตอนแนวคิดและการสร้างสรรค์ ดังนี้

แนวคิด การอนุรักษ์สิ่งแวดล้อมและประหยัดพลังงาน (Save our World, Save your Money)

ที่มาของปัญหาในการคำนึงถึงเรื่องการประหยัดพลังงานของ ศุภาลัย

-   ค่าไฟฟ้าที่สูงขึ้นทุกปี

-   สภาวะโลกร้อนและภัยธรรมชาติ

[]

[]

สัดส่วนการใช้พลังงานในบ้านพักอาศัย

[]

ระบบปรับอากาศทำงานหนักอันเนื่องมาจาก

1.พฤติกรรมผู้อยู่อาศัย

2.สภาพแวดล้อมที่ส่งผลต่อความร้อนเข้าสู่อาคาร

3.การไม่คำนึงถึงหลักออกแบบในเขตร้อนชื้น

4.การเลือกใช้วัสดุไม่เหมาะสม

  ตัวงานสถาปัตยกรรมนั้น สามารถส่งเสริมการลดความร้อนเข้าสู่อาคารได้

Supalai Green Design Concept

แนวคิดการออกแบบเพื่อการอนุรักษ์สิ่งแวดล้อมและประหยัดพลังงานที่บมจ.ศุภาลัย
ได้นำมาใช้ในโครงการบ้านจัดสรรและอาคารชุดพักอาศัยของบริษัทฯนั้น
ได้มีมาตั้งแต่เริ่มก่อตั้งบริษัทฯ ในปี พ.ศ. 2532 ภายใต้แนวคิด save our world, save your
money การออกแบบเน้นให้บ้านมีความเย็นและอยู่สบายโดยวิถีทางธรรมชาติ (Passive
Cooling) และได้พัฒนาการออกแบบจนเป็นแนวคิดหลัก
ขณะเดียวกันก็มีการเตรียมการสำหรับการทำให้เกิดความเย็นด้วยวิธีกลและพึ่งพาเทคโนโลยี
(Active Cooling) อันสอดคล้องกับวิถีชีวิตในปัจจุบัน เพื่อเป็นส่วนประกอบลักษณะผสมผสานกัน
โดยก่อให้เกิดทางเลือกในการประหยัดพลังงานต่อภาระการทำความเย็นของเครื่องปรับอากาศ
ลดการใช้ไฟส่องสว่าง และเครื่องใช้ไฟฟ้าอื่นๆได้
โดยที่ราคาก่อสร้างยังคงอยู่ในระดับที่ใกล้เคียงกันกับบ้านทั่วไปตามท้องตลาด
ส่งผลให้เกิดความคุ้มค่าในเรื่องราคา
การใช้งานที่เหมาะสมและสามารถประหยัดค่าไฟฟ้าจากการเลือกโครงการของศุภาลัย

[]

[]

[]

[]

จากแนวคิดหลักของการออกแบบเพื่อส่งเสริมการประหยัดพลังงาน เมื่อมองในระดับโครงการแล้ว
จะเห็นถึงความชัดเจนของแนวคิดนี้ ทำให้แต่ละโครงการของศุภาลัยเปรียบเสมือน Eco land
ที่คอยช่วยโลกในการลดการเกิดสภาวะโลกร้อน
และยังช่วยชาติและคุณในการประหยัดเงินจากการใช้พลังงานที่ลดลง

แนวความคิดและหลักการออกแบบ

แนวความคิดและหลักการออกแบบบ้านประหยัดพลังงานนั้น มีหลากหลายแนวทางในการประยุกต์ใช้
โดยทางศุภาลัยแบ่งเป็นประเภท ดังนี้

1.ระดับโครงการ

2.ระดับเปลือกอาคาร

3.ระดับพื้นที่ภายใน

4.ระดับการเลือกใช้วัสดุอุปกรณ์

โดยวิธีการประหยัดพลังงานผ่านแนวความคิดในการออกแบบทั้ง 4 แนวคิดนี้
จะนำไปสู่กระบวนการออกแบบทางสถาปัตยกรรมให้มีผลปรากฏเป็นรูปธรรมซึ่งมีความชัดเจนมากยิ่งขึ้น

ระดับโครงการ

-   เริ่มตั้งแต่การจัดหาที่ดินเพื่อพัฒนาโครงการ จะเลือกพื้นที่ที่มีศักยภาพสูง การคมนาคมสะดวก
    สาธารณูปโภคและสิ่งอำนวยความสะดวกครบครัน
    เพื่อเป็นการลดการเดินทางให้น้อยลงเป็นการประหยัดการใช้พลังงาน

-   การวางผังโครงการ คำนึงถึงเรื่องการไหลเวียนของทิศทางลม
    เพื่อการระบายอากาศระดับผัง การกำหนดจุดทิ้งขยะให้อยู่ใต้ลม

-   การริเริ่มทำแก้มลิงภายในโครงการ เพื่อป้องกันน้ำท่วมเข้าสู่ตัวบ้าน

  []

  โครงการต่างๆ ของศุภาลัย

[]การวางผังของโครงการศุภาลัย ส่วนมากจะมีการวางผังแบบเหลื่อมล้ำกัน
ส่งผลให้มีความเร็วลมและทิศทางการระบายอากาศได้ดี มีจุดอับลมน้อย
เนื่องจากการลดการปะทะระหว่างลมกับตัวอาคาร

โครงการ ศุภาลัย ออร์คิด ปาร์ค วงแหวน-ปิ่นเกล้า จรัญสนิทวงศ์ 13
ได้ริเริ่มการทำแก้มลิงเนื่องจากลักษณะทางกายภาพของโครงการ แก้มลิงนั้นไม่ทำให้น้ำหายไป
แต่ทำให้น้ำไม่ไหลออกมาท่วมทันที
ที่ฝนตก จากนั้นจึงทยอยระบายออกสู่นอกโครงการ โดยแก้มลิงที่ดีนั้นต้อง“เข้าเร็วออกช้า”
ตามแบบอย่างของศุภาลัย

[]

ระดับเปลือกอาคาร

-   การวางผังจะจัดวางให้ตัวบ้าน, อาคารอยู่ในแนวเหนือใต้เพื่อหลบแดดและรับลม

-   การออกแบบชายคาให้กันแดดรอบบ้าน องศาหลังคาที่เหมาะสม สร้างมวลอากาศปริมาณมาก
    ทำให้ดูดซับความร้อนจากหลังคาแล้วเสริมด้วยฉนวนกันความร้อน
    พร้อมทั้งช่องระบายอากาศที่บริเวณชายคาเพื่อนำพาอากาศร้อนออกสู่นอกอาคาร

-   การออกแบบช่องเปิดประตูหน้าต่างหลายทิศทางเพื่อการระบายอากาศที่ดี
    โดยช่องเปิดที่อยู่ตรงข้ามกันจะให้อยู่ตรงกันมากที่สุดเพื่อส่งเสริมให้ระบายอากาศโดยใช้วิธีธรรมชาติ
    ไม่ต้องเปิดเครื่องปรับอากาศ

-   การปลูกต้นไม้ใหญ่เพื่อบังแดดให้ตัวบ้าน เพื่อลดการถ่ายเทความร้อนเข้าสู่ตัวอาคาร

-   การออกแบบรั้วโปร่งเพื่อการระบายอากาศที่ดีและการจัดเตรียมที่เก็บขยะที่ถูกสุขลักษณะ

[]

  []

  []

ระดับพื้นที่ภายใน

-   ทำ WALK-IN-CLOSET ในห้องนอนใหญ่ทำให้สามารถลดการใช้เครื่องปรับอากาศ

-   จัดวางส่วนใช้งานของบ้านที่มีกลิ่นให้อยู่ใต้ทิศทางลมให้มากที่สุด

-   จัดวางตำแหน่ง FURNITURE ไม่ให้ขวางแนวลมภายในอาคาร

-   การคำนึงเรื่องความพอเพียงของแสงธรรมชาติที่เข้ามาภายในอาคาร

-   จัดวางตำแหน่งพื้นที่ที่การต้องการแสงในการฆ่าเชื้อโรคอยู่ริมอาคาร

[]

การจำลองค่าแสงธรรมชาติของแบบบ้านศุภพัฒน์ใหม่
เพื่อใช้ในการวิเคราะห์ความเหมาะสมของการออกแบบช่องเปิด

[]

ระดับการเลือกใช้วัสดุอุปกรณ์

-   เลือกใช้วัสดุที่มีค่านำความร้อนต่ำ

-   เลือกใช้วัสดุที่สามารถช่วยในการสะท้อนความร้อนได้

-   เลือกใช้อุปกรณ์ไฟฟ้าที่สามารถประหยัดการใช้พลังงาน

-   เลือกใช้วัสดุที่ป้องกันการสูญเสียความเย็นในกรณีใช้งานเครื่องปรับอากาศ

[]

  จุดเด่นของบ้านศุภาลัย

การออกแบบ

1. เน้นประโยชน์ใช้สอย ทั้งภายในและภายนอกอย่างคุ้มค่า

2. โล่ง โปร่ง ระบายอากาศดี
สามารถควบคุมความร้อนที่เกิดจากอุปกรณ์ที่ก่อให้เกิดความร้อนภายในบ้าน
ไม่ให้แพร่กระจายไปสู่ส่วนอื่นของตัวบ้านและระบายออกนอกตัวบ้านให้เร็วที่สุดจากช่องเปิดประตูหน้าต่างที่มีการจัดวางเพื่อเอื้อกับการระบายอากาศไว้ก่อนแล้ว
และนำแสงธรรมชาติเข้าสู่พื้นที่ใช้งานในบริเวณที่เหมาะสมให้มากที่สุด เช่น ห้องน้ำ

3. แบบ Modern Classic Style สวยนาน ไม่ล้าสมัย

4. วางผัง ออกแบบให้ถูกต้องตามสภาพภูมิประเทศ ภูมิอากาศ และตามหลักฮวงจุ้ย

5. อยู่สบายและประหยัดพลังงาน

6. ห้องน้ำแยกส่วนเปียก-แห้ง มีช่องแสงไม่อับชื้น

7. ส่งเสริมความสัมพันธ์ในครอบครัวโดยออกแบบโล่ง โปร่ง
บันไดอยู่กลางบ้านเพื่อให้มองเห็นติดต่อกันง่าย และมีส่วนที่ครอบครัวจะทำกิจกรรมร่วมกัน

[]

[]

[]

การใช้วัสดุ

1. ไม่ใช้วัสดุที่เป็นอันตรายต่อสุขภาพ : ใยหิน (Asbestos) ใยแก้ว สีที่ผสมสารตะกั่ว
สีทาภายนอก เป็นสีชนิดสะท้อนความร้อนที่ผลิตจากอะคริลิกสามารถยึดเกาะพื้นผิวผนังได้ดี
มีความยืดหยุ่นสูง ป้องกันการลอกล่อน
ตัวฟิล์มสีเป็นโมเลกุลผนึกแบบตาข่ายจึงไม่อมน้ำและสิ่งสกปรกไม่ซึมเข้าในฟิล์มสี
และป้องกันการเกิดเชื้อรา ตะไคร่น้ำ และสามารถทำความสะอาดตัวเองได้

2. ใช้วัสดุที่คงทนถาวร : ราวแสตนเลส ซึ่งไม่เป็นสนิม ผนังก่ออิฐเสริมด้วยเสาเอ็น
และทับหลังคอนกรีตเสริมเหล็ก เพื่อป้องกันการแตกร้าว เป็นต้น

3. พื้นชั้นล่างปูด้วยกระเบื้องเคลือบ สามารถทนรอยขีดข่วน และสามารถทำความสะอาดได้ง่าย
ส่วนพื้นชั้นบนปูด้วยไม้ลามิเนตขนาด 12 มม. รองด้วยโฟมเพื่อกันความชื้นจากโครงสร้างปูน

4. ประตู-หน้าต่าง : เป็น UPVC ช่วยกันเสียง
ป้องกันรอยรั่วของอากาศตามรอยต่อที่มุมวงกบและระหว่างวงกบกับบานได้ดี
ทำให้ลดค่าใช้จ่ายในการทำความเย็นของเครื่องปรับอากาศลง มีความแข็งแรงทนทาน ไม่ลามไฟ
และใช้พลังงานต่ำในกระบวนการผลิต พร้อมทั้งมุ้งลวด FIBER
ป้องกันยุงและแมลงไม่ให้เข้ามารบกวนผู้อยู่อาศัยในบ้าน

5. กระจกสีเขียวตัดแสง: หนา 5 มม. เนื่องจากมีค่า SHGC น้อยแต่ให้ VT สูง
(กระจกอนุรักษ์พลังงานเบอร์ 5)

6. วงกบประตูห้องนอน ห้องน้ำ และทางออกซักล้าง เป็นวงกบ WPC (ไม้ + พลาสติก)
เป็นวัสดุที่ใช้ทดแทนไม้จริง ป้องกันการบวมน้ำ การแตกหัก และ
ป้องกันการเป็นอาหารของปลวกได้ดี ทั้งยังเป็นการลดการใช้ไม้ธรรมชาติลง

7. อิฐมวลเบา : หนา 7.5 ซม.มีรูพรุนมากกว่าอิฐมอญ, มวลเบากักเก็บความร้อนได้น้อย (OTTV
ต่ำลง)

[]

[]

8. ฉนวนกันความร้อน : การติดฉนวนกันความร้อน 3 นิ้วบริเวณฝ้าเพดาน และ 6
นิ้วในบางโครงการ

9. ลดปริมาณความชื้นภายในบ้าน โดยการบุ Wall Paper ทุกผนังของทุกห้องเพราะ Wall
Paper
เป็นแผ่นไวนิลสามารถป้องกันน้ำไหลผ่านและยังสามารถลดความชื้นสะสมในผนังกั้นความชื้นทั้งเข้าและออกจากผนังได้

10. พิถีพิถันในรายละเอียดของรูปแบบวัสดุการก่อสร้าง : ใช้วงกบห้องน้ำขนาด 2”x5”
เพื่อให้เสมอผิวกระเบื้องภายในห้องน้ำ วงกบ เชิงชาย ฝ้าไม้ทาด้วย Timber shield
ซึ่งรักษาเนื้อไม้ดีกว่า และสวยกว่าสีน้ำมัน เป็นต้น

11. หลอดไฟฟ้าเลือกใช้หลอดไฟประสิทธิภาพสูงคือหลอดคอมแพ็คฟลูออเรสเซนต์
ทั้งภายในและภายนอก พร้อมระบบสวิทซ์เปิด-ปิด อัตโนมัติควบคุมด้วยแสงอาทิตย์ (Photo
switch) สำหรับหลอดไฟที่ดวงโคมประตูรั้ว เพื่อลดการใช้กระแสไฟโดยไม่จำเป็น
ซึ่งในอนาคตจะทำการเปลี่ยนจากหลอดคอมแพ็คฟลูออเรสเซนต์ เป็นหลอด LED
เนื่องจากว่ามีค่าการใช้กำลังไฟฟ้าที่ต่ำกว่าและอายุการใช้งานยาวนานมากกว่า
ซึ่งจะสามารถช่วยประหยัดค่าไฟและลดค่าการดูแลรักษาหลอดไฟในระยะยาวได้

12. เครื่องปรับอากาศเบอร์ 5 เพราะมีค่า EER สูงกว่า 11 Btu/hr/w

13. ไฟฟ้ามีระบบสายดิน (Ground wire) : พร้อมทั้งติดตั้งเบรกเกอร์ ป้องกันไฟดูด (Earth
Leak Circuit Breaker) เพิ่มเติม เพื่อให้ความปลอดภัย และป้องกันอันตรายให้กับผู้อยู่อาศัย
ส่วนสายไฟสนามจะใช้สายป้องกันน้ำ (NYY)

14. ก๊อกน้ำ ฝักบัว สุขภัณฑ์ต่างๆ : ใช้รุ่นประหยัดน้ำ ที่ได้รับรองฉลากเขียว

15. ระบบประปา ติดตั้งแบบ By pass ช่วยประหยัดไฟ
ไม่ต้องเปิดปั้มน้ำในช่วงที่มีแรงดันน้ำประปาเพียงพอ

- ระบบสุขาภิบาล ออกแบบให้มีวาล์วปิด-เปิดน้ำแยกส่วนชั้นล่างชั้นบน เพื่อสะดวกในการซ่อมบำรุง
มีการติดตั้งถังดักไขมัน และ Floor drain แบบซ่อนรูปสามารถระบายน้ำได้เร็ว ดักกลิ่น เศษผม
ไม่ให้ลงไปอุดตันในท่อระบายน้ำได้ดี ส่วนถังบำบัดน้ำเสียเป็นแบบสำเร็จรูป เพื่อความสะอาด
และรักษาสภาพแวดล้อม

- ห้องน้ำ เน้นความสะดวก ดูแลรักษาง่าย และถูกสุขอนามัย
โดยมีหน้าต่างช่องแสงสำหรับระบายอากาศและรับแสงธรรมชาติ เพื่อฆ่าเชื้อต่างๆในห้องน้ำ
ด้วยวิธีธรรมชาติ มี Shower box ที่ทำด้วยกระจกนิรภัย ที่มีความแข็งแรง คงทน
แบ่งส่วนพื้นที่แห้งและพื้นที่เปียก ส่วนก๊อกน้ำเป็นรุ่นประหยัดน้ำ โถสุขภัณฑ์เลือกใช้แบบ 3 ลิตร และ
6 ลิตรที่สามารถเลือกกดใช้งานได้อย่างเหมาะสมและประหยัดน้ำ

16. หลังคากระเบื้อง ใช้หลังคา 25 องศา
ซึ่งเป็นองศาที่ทำให้มีมวลอากาศใต้หลังคาในปริมาณที่เหมาะสมสำหรับบ้านของศุภาลัย
ในการป้องกันการถ่ายเทความร้อนจากหลังคาลงมาสู่ตัวบ้าน
รวมทั้งสีหลังคาจะเป็นสีเฉดอ่อนทำให้ค่าส่งผ่านความร้อนของหลังคา (RTTV) ต่ำลง

17. ฝ้าเพดานภายนอก ใช้วัสดุ UPVC แบบมีรูระบายอากาศ
สามารถช่วยระบายความร้อนใต้หลังคาลดการส่งผ่านความร้อนจากหลังคามายังตัวบ้านได้อีกทางหนึ่งเป็นอย่างดี

การจัดการในโครงการ

1. การระบายน้ำ มีการลอกท่อระบายน้ำในหมู่บ้าน หลังจากการก่อสร้างบ้านเสร็จ
และลอกท่อระบายน้ำก่อนฤดูฝน เพื่อป้องกันการเกิดน้ำท่วมขัง

2. การจัดการขยะ การกำจัดขยะมูลฝอยในโครงการต่างๆ
อยู่ในความรับผิดชอบของสำนักงานเขตนั้นๆ
โดยทางโครงการได้ประสานงานและมีการติดตามให้เจ้าหน้าที่ของสำนักงานเขต
เข้าเก็บตามกำหนดเวลา และกรณีมีกิ่งไม้จะมีการประสานงานให้เจ้าหน้าที่ฯ
เข้าเก็บเป็นกรณีพิเศษอยู่อย่างสม่ำเสมอ

3.มีบ่อดักไขมันและระบบบำบัดน้ำเสีย

[]

บ้านของศุภาลัยที่ได้รับรางวัล
โครงการติดฉลากอาคารอนุรักษ์พลังงาน

...ศุภพัฒน์(ใหม่)...ศุภนุช(พิเศษ)...ศุภดรัล(ใหม่)...ศุภิวัฒน์...ศุภวรรณา[]

  เกณฑ์ประเมิน

เกณฑ์การประเมินอาคารประหยัดพลังงานและเป็นมิตรต่อสิ่งแวดล้อม

[]

ศุภพัฒน์ (ใหม่)

(บ้านเดี่ยวขนาดเล็ก 3 ห้องนอน 3 ห้องน้ำ พื้นที่ใช้สอย 161 ตารางเมตร)

[]

[]

[]

[]

[]

หลักการในการออกแบบบ้านเพื่ออนุรักษ์พลังงาน

หลักการออกแบบบ้านเพื่อลดพลังงาน และเหมาะสมในสภาพพื้นที่ภูมิอากาศร้อนชื้นในประเทศไทย มี
4 ข้อดังนี้

1.ลดและป้องกันความร้อนจากภายนอกเข้าสู่ตัวบ้าน

2.ควบคุมความร้อนที่เกิดจากอุปกรณ์ที่ก่อให้เกิดความร้อนภายในบ้านไม่ให้แพร่กระจายไปสู่ส่วนอื่น
และระบายออกนอกตัวบ้านให้เร็วที่สุด

3.ป้องกันและลดความร้อนจากแสงแดดที่ส่องผ่านเข้ามาทางช่องเปิดโดยตรง
และนำแสงธรรมชาติเข้ามาสู่พื้นที่ใช้งานในบริเวณที่เหมาะสม

4.ตัวบ้านและอุปกรณ์ดูแลรักษาง่าย สะดวกไม่สิ้นเปลืองพลังงาน และทรัพยากร

[]ศุภนุช (พิเศษ)

(บ้านเดี่ยวขนาดเล็ก 3 ห้องนอน 2 ห้องน้ำ พื้นที่ใช้สอย 143 ตารางเมตร)

การจัดพื้นที่ใช้สอย

พื้นที่กลุ่ม 1 ได้แก่ ส่วนรับแขก และส่วนทานอาหาร (พื้นที่โล่งต่อเนื่องกัน)
เน้นการปรับลดอุณหภูมิด้วยวิธีธรรมชาติ โดยใช้ความเร็วลม

พื้นที่กลุ่ม 2 ได้แก่ ห้องนอน เน้นการปรับลดอุณหภูมิด้วยวิธีธรรมชาติ
และใช้เครื่องปรับอากาศบางช่วงเวลาในฤดูร้อน
พื้นที่ห้องนอนใหญ่มีพื้นที่กั้นแบ่งส่วนแต่งตัวหน้าห้องน้ำ และพื้นที่พักผ่อนออกจากกัน
ซึ่งช่วยกันความชื้นจากห้องน้ำเข้าสู่ส่วนพักผ่อน

พื้นที่กลุ่ม 3 ได้แก่ ห้องน้ำเป็นพื้นที่เปียกชื้น จึงต้องรับแสงแดด และอากาศถ่ายเทได้ดี
ดังนั้นการออกแบบวางตำแหน่งอยู่ติดกับผนังภายนอกตัวบ้าน มีช่องหน้าต่างรับแสงแดด และลม
โดยแบ่งพื้นที่ใช้งานเป็นส่วนเปียก และส่วนแห้ง เพื่อความสะดวกในการใช้งาน
และทำความสะอาดห้องน้ำ

พื้นที่กลุ่ม 4 ได้แก่ ห้องครัว แบ่งเป็นสัดส่วนอยู่ทางด้านทิศใต้ โดยมีช่องหน้าต่างเพื่อให้อากาศ
และความร้อนถ่ายเทได้โดยสะดวก
และแสงธรรมชาติที่ส่องผ่านเข้ามายังช่วยลดความอับชื้นได้อีกด้วย

พื้นที่กลุ่ม 5 ได้แก่ พื้นที่ห้องเก็บของ และโถงบันได
เป็นส่วนที่ต้องการแสงธรรมชาติเพื่อให้เกิดการใช้งานอย่างสะดวก
และลดการใช้พลังงานในช่วงเวลากลางวัน

[]

[]ศุภดรัล (ใหม่)

(บ้านเดี่ยวขนาดเล็ก 3 ห้องนอน 3 ห้องน้ำ พื้นที่ใช้สอย 175 ตารางเมตร.)

[]

รูปทรงอาคาร

1. การใช้แสงธรรมชาติที่ส่องสว่างเข้ามาภายในบ้านในส่วนที่จำเป็น เช่น ส่วนบันได
โดยจัดสภาพแวดล้อมโดยรอบช่วยทำให้แสงที่เข้ามาเป็นแสงสบายตา (Indirect Light) เช่น
แสงที่สะท้อนมาจากสนามหญ้า ,แสงแดดที่ลดความสว่างจ้าโดยต้นไม้
ซึ่งในบางกรณีที่ช่องแสงหันไปในทิศที่รับแดด นอกเหนือจากใช้กระจกเขียวตัดแสงแล้ว
ก็จะทำการเพิ่มฟิล์มกันความร้อน เป็นทางเลือกให้กับลูกค้า

2. การออกแบบรูปทรงอาคารโดยมีส่วนบังแดดให้สอดคล้องกับพื้นที่ใช้สอยภายในบ้าน เช่น กันสาด

[]ศุภิวัฒน์

(บ้านเดี่ยวขนาดเล็ก 3 ห้องนอน 3 ห้องน้ำ พื้นที่ใช้สอย 171 ตารางเมตร)

[]

[]

วัสดุก่อสร้าง

1. วัสดุที่เลือกใช้ในการก่อสร้างมีคุณสมบัติในการลดความร้อนเข้าสู่ตัวบ้าน เช่น
การเลือกใช้หลังคากระเบื้องคอนกรีต พร้อมวางฉนวนกันความร้อนหนา 3 นิ้ว เหนือฝ้าเพดานชั้น 2
ส่วนฝ้าชายคาจะมีบางส่วนตีเป็นระแนงไม้เว้นร่องไว้เพื่อระบายความร้อนสะสมจากใต้หลังคา

2. วัสดุผนังเป็นอิฐมวลเบา หนา 7.5 ซม. ช่วยลดความร้อนที่เข้ามาจากบริเวณผนังบ้าน

3. วัสดุที่เลือกใช้ทำช่องเปิดสามารถนำแสงธรรมชาติที่มีคุณภาพเข้าสู่ตัวบ้าน ได้ดี เช่น
การใช้กระจกตัดแสงสีเขียว 5 มม.

[]ศุภวรรณา

(บ้านเดี่ยวขนาดเล็ก 4 ห้องนอน 3 ห้องน้ำ พื้นที่ใช้สอย 182 ตารางเมตร)

[]

วัสดุก่อสร้าง

1. วัสดุที่เลือกใช้อุปกรณ์ที่สะดวกต่อการบำรุงรักษา และใช้พลังงานอย่างมีประสิทธิภาพ ได้แก่

- พื้นชั้นล่างปูด้วยกระเบื้องตัดขอบแผ่นใหญ่ทนรอยขูดขีด และสามารถทำความสะอาดได้ง่าย

- ติดตั้งเบรกเกอร์กันดูด (Earth Leak Circuit Breaker)
เพิ่มเติมเพื่อให้ความปลอดภัยของผู้อยู่อาศัย และยังช่วยตรวจสอบการรั่วของกระแสไฟฟ้า

- การเลือกใช้หลอดไฟประสิทธิภาพสูงคือหลอดคอมแพ็คฟลูออเรสเซนต์ และหลอดฟลูออเรสเซนต์

- เครื่องปรับอากาศที่เลือกใช้เป็นแบบเบอร์ 5 ที่กินกระแสไฟน้อยกว่า

- การเลือกใช้ดวงโคมไฟติดที่หัวเสารั้วให้ส่อง สว่างทั้งภายนอก และภายในบริเวณ
พร้อมระบบสวิตซ์ เปิด-ปิด อัตโนมัติควบคุมด้วยแสง เพื่อลดการใช้กระแสไฟโดยไม่จำเป็น

- ระบบสุขาภิบาล ออกแบบให้มีวาล์วปิดเปิดน้ำแยกส่วนชั้นล่างชั้นบน เพื่อสะดวกในการซ่อมบำรุง
มีการติดตั้งถังน้ำดื่มน้ำใช้ที่ได้มาตรฐาน ถังดักไขมัน และถังบำบัดน้ำเสียเพื่อรักษาสภาพแวดล้อม

- ก๊อกน้ำเป็นรุ่นประหยัดน้ำ และโถสุขภัณฑ์ที่เลือกใช้เป็นแบบ 3 ลิตร และ 6
ลิตรให้เลือดกดใช้งานได้อย่างเหมาะสม

เมื่อมีการระบายอากาศที่ดี มีการป้องกันการถ่ายเทความร้อนที่ดี
ก็หมายถึงบ้านและอาคารก็จะมีภาวะอยู่สบาย
นอกจากนี้แล้วยังส่งผลให้การใช้พลังงานในบ้านและอาคารน้อยลง ประหยัดค่าใช้จ่ายของผู้อยู่อาศัย
ทรัพยากรของโลกถูกใช้น้อยลงชะลอความรุนแรงของภาวะโลกร้อน จากการคำนวณ
บ้านของศุภาลัยจะประหยัดค่าไฟฟ้าได้ประมาณ 26-30%

การออกแบบอาคารประหยัดพลังงานที่กล่าวมา
เป็นส่วนหนึ่งของวิธีคิดในแบบที่ศุภาลัยได้ทำมาตลอดและจะพัฒนาต่อไปเพื่อให้บ้านและอาคารชุดพักอาศัยของศุภาลัยอยู่สบายยิ่งขึ้น

การดำเนินธุรกิจด้วยสำนึกความรับผิดชอบต่อสังคมไทย

ศุภาลัย ใส่ใจ...สร้างสรรค์สังคมไทย

ตามนโยบาย “ศุภาลัย ใส่ใจ...สร้างสรรค์สังคมไทย” ของบริษัท ศุภาลัย จำกัด (มหาชน)
ที่มุ่งมั่นการดำเนินธุรกิจพัฒนาอสังหาริมทรัพย์ ควบคู่ไปกับการตอบแทนสังคมมาตลอดระยะเวลา 24
ปีที่ผ่านมา ในรูปแบบกิจกรรมต่างๆ ที่หลากหลาย ทั้งกิจกรรมด้านการให้ความรู้ การศึกษา
สิ่งแวดล้อม ศิลปะวัฒนธรรม ครอบครัว สุขภาพ ชุมชน และศาสนา
เพื่อร่วมสร้างสรรค์คุณภาพชีวิตของคนในสังคมให้ดียิ่งขึ้น

-   กิจกรรมอบรมสัมมนาความรู้ เป็นอภินันทนาการสู่ประชาชน ฟรี

บริษัทฯ จัดอบรมสัมมนาในหลากหลายประเภทความรู้ที่สร้างสรรค์คุณภาพชีวิต ซึ่งเป็นอภินันทนาการ
ฟรี มอบให้แก่ลูกค้าโครงการศุภาลัย สมาชิกศุภาลัยแฟนคลับ ประชาชนทั่วไป พนักงานศุภาลัย
รวมทั้งสื่อมวลชนแขนงต่างๆ

[]สำหรับปี 2556 จัดกิจกรรมสร้างสรรค์สัมมนาความรู้ที่หลากหลายอย่างต่อเนื่อง อาทิ
“ถอดรหัสฮวงจุ้ยเสริมสิริมงคลรับปีมะเส็ง” โดย อาจารย์โอวาท วาทยพร, “ครอบแก้ว+แกว่งแขน
เสริมสุขภาพ” โดย อาจารย์หยาง เผย เซิน, “เมื่อไหร่จะ...ร่ำรวยมีสุขอย่างยั่งยืน Version
2013” โดย คุณประทีป ตั้งมติธรรม, “เคล็ดวิธีส่งต่อธุรกิจสู่ลูกหลาน” โดย ดร.สุวรรณ
วลัยเสถียร, อีกทั้งจัดงานสัมมนาเพื่อผู้หญิงและคนรุ่นใหม่ที่ใส่ใจคุณภาพชีวิต โดยร่วมมือกับ 2
สำนักพิมพ์ชั้นนำ คือ บริษัท นานมีบุ๊คส์ จำกัด จัดสัมมนา และ Workshop หัวข้อ “ขับพิษ พิชิตหุ่น
ด้วย 18 ท่ากับผ้าขนหนู” โดย คุณวิมล รัตนทากูล ผู้เชี่ยวชาญด้านการสอนโยคะ และร่วมกับบริษัท
อมรินทร์พริ้นติ้งแอนด์พับลิ่งชิ่ง จำกัด (มหาชน) จัดสัมมนา “เคล็ดลับพิชิต Office Syndrome”
โดย นพ.ประมวล จารุตระกูลชัย แพทย์ผู้เชี่ยวชาญประจำคลีนิคชีวจิตโฮม
นอกจากนี้ยังจัดสัมมนาเพื่อผู้รับเหมาของศุภาลัย หัวข้อ “รับเหมาอย่างมีสุข”
ซึ่งผู้เข้าร่วมฟังสัมมนาดังกล่าวได้รับความรู้เกี่ยวกับบัญชีและการเงิน สำหรับงานรับเหมาก่อสร้าง,
โครงการสินเชื่อเพื่อผู้รับเหมาก่อสร้างของศุภาลัย,
โครงการให้เครดิตในการสั่งซื้อสินค้าเพื่อผู้รับเหมาของศุภาลัย
และร่วมฟังเคล็ดลับการทำงานรับเหมาให้ประสบความสำเร็จจากวิทยากรมืออาชีพ

-   กิจกรรมด้านการศึกษา

[]บริษัทฯ มีโครงการช่วยพัฒนาสถานศึกษาทั้งโรงเรียน มหาวิทยาลัย สถาบันการศึกษาต่าง ๆ
จำนวนมากในด้านต่าง ๆ ตั้งแต่การบริจาคที่ดิน เพื่อสร้างเป็นโรงเรียนสวนกุหลาบวิทยาลัย รังสิต
การจัดสร้างอาคารเรียน ห้องบรรยาย การบริจาคยานพาหนะ โดยปี 2556
ร่วมมือกับคณะสถาปัตยกรรมศาสตร์ มหาวิทยาลัยธรรมศาสตร์ ในด้านวิชาการและการวิจัย
รวมทั้งการบริจาคเงินให้โรงเรียนชนบทที่ขาดแคลนต่างๆ

[]

ในปี 2556 จัดกิจกรรมบริจาคเงินและอุปกรณ์เพื่อพัฒนาปรับปรุงโรงอาหารและห้องสมุด ณ
โรงเรียนสุราษฎร์พิทยา 2 จังหวัดสุราษฎร์ธานี ตามนโยบายของโครงการ“แสงประทีป”
โดยได้รับความร่วมมือจากบริษัท โอลิมปิคกระเบื้องไทย จำกัด, บริษัท ผลิตภัณฑ์ตราเพชร จำกัด
(มหาชน), บริษัท คอนวูด จำกัด และบริษัท แอร์โค จำกัด ร่วมสนับสนุนในกิจกรรมดังกล่าว

[]

[]อีกทั้งมอบเงินสนับสนุนการศึกษาแด่มหาวิทยาลัยเนชั่น ในโอกาสที่บริษัท เนชั่น มัลติมีเดีย กรุ๊ป
จำกัด (มหาชน) ครบรอบ 43 ปี โดยมีคุณสุทธิชัย หยุ่น ประธานเครือเนชั่น และคุณดวงกมล
โชตะนา กรรมการผู้อำนวยการ เนชั่น กรุ๊ป และ ผศ.ดร.พงษ์อินทร์ รักอริยะธรรม
อธิการบดีมหาวิทยาลัยเนชั่น เป็นผู้รับมอบ

ก่อนหน้านี้คุณประทีป ตั้งมติธรรม และบริษัท ศุภาลัย จำกัด (มหาชน) ร่วมกันบริจาคเงินจำนวน
2,000,000 บาท ให้กับคณะสถาปัตยกรรมศาสตร์และการผังเมือง มหาวิทยาลัยธรรมศาสตร์
เพื่อการสนับสนุนการจัดทำห้อง Center of Innovative Urban, Community and Real
Estate Development

คุณประทีป ตั้งมติธรรม ประธานกรรมการบริหาร, คุณอัจฉรา ตั้งมติธรรม
รองประธานกรรมการบริหาร และบริจาคในนามบริษัท ศุภาลัย จำกัด (มหาชน)
มอบให้กับมูลนิธิทิสโก้ เพื่อเป็นทุนการศึกษาแก่เด็กนักเรียน
และนักศึกษาทั่วประเทศที่ขาดแคลนทุนทรัพย์ ในงานคอนเสิร์ตการกุศล “30 ปี แห่งการให้”

อีกทั้งมอบหนังสือ “เมื่อไหร่จะ...ร่ำรวยมีสุขอย่างยั่งยืน” เขียนโดยคุณประทีป ตั้งมติธรรม
ให้โรงเรียนชนบทต่างๆ ในจังหวัดเชียงใหม่ ขอนแก่น สงขลา สระบุรี ภูเก็ต ชลบุรี สุราษฎร์ธานี
ระยอง อุดรธานี และนครราชสีมา
เพื่อใช้เป็นแหล่งข้อมูลอันเป็นประโยชน์สำหรับคณาจารย์และนักเรียน

เมื่อปี พ.ศ.2535 บริจาคที่ดินจำนวน 15 ไร่ บริเวณรังสิต คลอง 4 อำเภอคลองหลวง
จังหวัดปทุมธานี ให้แก่กรมสามัญศึกษา กระทรวงศึกษาธิการ
เพื่อเป็นที่ตั้งโรงเรียนสวนกุหลาบวิทยาลัย รังสิต เปิดสอนระดับมัธยมศึกษาปีที่ 1-6

-   กิจกรรมอนุรักษ์สิ่งแวดล้อม

ปี 2556 ผู้บริหารบริษัท ศุภาลัย จำกัด (มหาชน) และคณะสื่อมวลชน ร่วมกับคณะผู้บริหารโรงเรียน
ร่วมกิจกรรมปลูกต้นไม้เพื่อคืนพื้นที่สีเขียว ณ โรงเรียนสุราษฎร์พิทยา 2 จังหวัดสุราษฎร์ธานี
และที่ผ่านมาเข้าร่วมโครงการ “รวมแรงไทย รักษาน้ำใสทุกคูคลอง”
เพื่อช่วยดูแลรักษาคูคลองอย่างยั่งยืน ซึ่งจัดขึ้นโดยกระทรวงการคลัง อีกทั้งบริษัทฯ นำคณะสื่อมวลชน
ร่วมกันปลูกป่าชายเลน เพื่อสร้างความอุดมสมบูรณ์ให้แก่ระบบนิเวศ ณ สวนป่าชายเลนทูลกระหม่อม
อุทยานสิ่งแวดล้อมนานาชาติสิรินธร จังหวัดเพชรบุรี, นำทีมสื่อมวลชนร่วมกิจกรรมปล่อยเต่าทะเล ณ
ศูนย์อนุรักษ์พันธุ์เต่าทะเล กองทัพเรือ จังหวัดชลบุรี, ร่วมปลูกพรรณไม้ไทยในวรรณคดี ณ
โรงเรียนบ้านผังสามัคคี อำเภอแก่งคอย จังหวัดสระบุรี

-   กิจกรรมด้านศิลปะและวัฒนธรรม

[]ปลายเดือนมิถุนายน 2553 บริษัทฯ จัดงานแสดงศิลปกรรม“พลังแห่งการสร้างสรรค์” ณ Life
Style Hall ชั้น 2 ศูนย์การค้าสยามพารากอน
โดยรายได้จากการจำหน่ายผลงานศิลปะภายในงานดังกล่าวมีผู้มีจิตศรัทธาร่วมกันสั่งจองภาพทั้งหมดที่แสดงในงานนี้รวม
56 ภาพ รวมเป็นเงินทั้งสิ้น 2,400,000 บาท
และนำเงินที่รวบรวมจากการจำหน่ายภาพทั้งหมดจากงานแสดงศิลปกรรมดังกล่าวโดยไม่หักค่าใช้จ่ายทูลถวาย
สมเด็จพระเทพรัตนราชสุดาฯ สยามบรมราชกุมารี เพื่อโดยเสด็จพระราชกุศลบำรุงสภากาชาดไทย
พร้อมทั้งทูลเกล้าถวายภาพจิตรกรรม

-   กิจกรรมการผลิตสื่อความรู้ทั้งทางโลกและทางธรรม

[]บริษัทฯ ผลิตหนังสือให้ความรู้ แจกฟรี มอบให้ครอบครัวศุภาลัยและประชาชนทั่วไป
โดยจะดำเนินการคัดสรรข้อมูลที่มีประโยชน์ในแง่มุมต่างๆ อาทิ เรื่องสุขภาพ ฮวงจุ้ย
หลักธรรมะในการดำเนินชีวิต เป็นต้น เพื่อส่งมอบความสุขในช่วงเทศกาลปีใหม่ของทุกปี
สำหรับหนังสือที่เคยจัดพิมพ์ ได้แก่ ชีวิตที่เจริญ, กำไรชีวิต, ไม้มงคล, อายุยืน สุขภาพดี
ชีวีเป็นสุข, ชนะโรค ชนะวัย ชัยชนะแห่งชีวิต,พลังลมปราณ สร้างสรรค์พลังชีวิต, ดุจแสงส่องทาง,
รู้ทันฮวงจุ้ย รู้ทางสู่ความสุข,หัวใจยิ้มได้, กุญแจสวรรค์ สร้างสรรค์ชีวิตเป็นสุข, ความรู้คู่เรือน,
คำคม

และล่าสุด “บ้านเรา แสนสุขใจ” อันเป็นหนังสือรวบรวมข้อมูลจากคอลัมน์ “ความรู้คู่บ้าน”,
“Garden@home” และ “Home Clinic” ในนิตยสาร Supalai@home ของบริษัทฯ ตั้งแต่ฉบับปี
2555 จนถึงปี 2556 โดยมีเนื้อหาสาระที่เป็นประโยชน์แก่ผู้อ่าน แบ่งเป็น 2 หัวข้อ ได้แก่ หมวด
“บ้านสุขสบาย” พบกับเคล็ดลับการดูแลรักษาที่อยู่อาศัยให้อยู่สบาย สวยคงทน และหมวด
“สวนสุขใจ” รวบรวมเกร็ดความรู้ในการตกแต่งสวนสวยบริเวณบ้านให้รื่นรมย์ น่าอยู่
พร้อมรังสรรค์ความสุขทั้งกายและจิตใจให้กับทุกคนในครอบครัว

[]อีกทั้งผลิตสื่อในรูปแบบ Pocket Book จำหน่ายเพื่อการกุศล จำนวน 3 เล่ม คือ 1.
เคล็ด(ไม่)ลับ การบริหาร + การพัฒนาอสังหาริมทรัพย์, 2. เคล็ด(ไม่)ลับ
ศุภาลัย+อสังหาริมทรัพย์ และ 3. เมื่อไหร่จะ...ร่ำรวยมีสุขอย่างยั่งยืน เขียนโดยคุณประทีป
ตั้งมติธรรม ประธานกรรมการบริหารของบริษัทฯ ซึ่งหนังสือเล่ม 2
รายได้จากการจำหน่ายหนังสือทั้งหมด จะเป็นส่วนหนึ่งของเงินกองทุน “ประทีป ตั้งมติธรรม”
จำนวน 2,000,000 บาท ที่บริจาคให้คณะสถาปัตยกรรมศาสตร์ จุฬาลงกรณ์มหาวิทยาลัย
ขณะเดียวกันหนังสือเล่ม 3 รายได้จากการจำหน่ายหนังสือทั้งหมด มอบให้สภากาชาดไทย
โดยไม่หักค่าใช้จ่าย

[]นอกจากนี้บริษัทฯ ยังได้จัดทำบทเพลงธรรมะชื่อว่า “มองกว้าง คิดไกล ใฝ่สูง”
ซึ่งเป็นบทเพลงที่สร้างสรรค์สังคมและจรรโลงคุณค่าทางจิตใจ เหมาะสำหรับผู้ฟังทุกเพศทุกวัย
โดยมีเนื้อหาใจความเพื่อดำเนินชีวิตให้มีความสุขอย่างยั่งยืน
สำหรับชื่อบทเพลงดังกล่าวได้ขออนุญาตนำคำประพันธ์ของพระพรหมคุณาภรณ์ มาเป็นชื่อเพลง
ส่วนคำร้องและทำนอง โดยคุณประทีป ตั้งมติธรรม

-   กิจกรรมด้านสังคม

ปี 2556 บริษัทฯ ร่วมกับชมรมศุภาลัยสัมพันธ์ จัดกิจกรรมบริจาคอะลูมิเนียม
มอบให้มูลนิธิขาเทียมในสมเด็จพระศรีนครินทราบรมราชชนน เพื่อนำไปจัดทำขาเทียมให้ผู้ด้อยโอกาส
ด้วยการเชิญชวนพนักงานศุภาลัย บริษัทผู้เช่าอาคารศุภาลัย แกรนด์ ทาวเวอร์ และประชาชนทั่วไป
ร่วมกันบริจาคอะลูมิเนียมจากห่วงดึงฝากระป๋องหรือวัสดุที่ทำด้วยอะลูมิเนียม โดยตั้งกล่องรับบริจาค
ณ ชั้น Lobby ของอาคาร ซึ่งได้รับการแบ่งปันน้ำใจสำหรับกิจกรรมดังกล่าวเป็นจำนวนมาก

[]

เมื่อปี 2554 บริษัทฯ ช่วยบรรเทาความเดือดร้อนแก่ประชาชนที่ประสบอุทกภัย
นำทีมคณะผู้บริหารและพนักงานศุภาลัย ร่วมมือร่วมใจมอบถุงยังชีพ อาหารแห้ง น้ำดื่ม
และของใช้จำเป็น เพื่อช่วยบรรเทาความเดือดร้อนแก่ลูกค้าโครงการศุภาลัย
และประชาชนที่ประสบอุทกภัยในพื้นที่ต่างๆ โดยได้รับความร่วมมือจากกองทัพบก
อีกทั้งมอบบริจาคเงินเพื่อช่วยเหลือผู้ประสบภัยน้ำท่วม โดยมีผู้ว่าราชการ จังหวัดนนทบุรี
เป็นผู้รับมอบ และยังมอบเงินบริจาคจำนวน 2,000,000 บาท ให้สมาคมบริษัทจดทะเบียนไทย
เพื่อเข้ากองทุน “ตลาดทุนร่วมใจ ช่วยภัยน้ำท่วม” ในการช่วยเหลือผู้ประสบอุทกภัย อีกทั้งบริษัทฯ
ร่วมกับบริษัท ดาว คอฟฟี่บีนส์ จำกัด, บริษัท เอฟ แอนด์ บี บายดาว จำกัด และบริษัทแชมป์ บูม
เบลล์ จำกัด มอบห้องสุขาลอยน้ำ อาหารแห้ง ของใช้จำเป็น ให้แก่ประชาชนในพื้นที่ประสบอุทกภัย
ณ หมู่ 2-3-4 ต.ท่าช้าง อ.นครหลวง จ.พระนครศรีอยุธยา

นอกจากนี้บริษัทฯ เป็นผู้ออกแบบ “บ้านชนบทสำหรับเกษตรกร”
โดยร่วมมือกับคณะทำงานโครงสร้างพื้นฐาน คมนาคมและพลังงาน
สภาที่ปรึกษาเศรษฐกิจและสังคมแห่งชาติ ในการศึกษาเรื่อง
“การพัฒนาโครงสร้างพื้นฐานด้านที่อยู่อาศัย” บริษัทฯ จึงออกแบบบ้านชนบทสำหรับเกษตรกร
เพื่อมอบให้เกษตรกรที่สนใจโดยไม่มีค่าใช้จ่ายใดๆ ทั้งสิ้น

-   กิจกรรมด้านส่งเสริมสถาบันครอบครัว

บริษัทฯ ให้ความสำคัญในการส่งเสริมความสัมพันธ์อันดีภายในครอบครัวอย่างต่อเนื่อง
เพื่อเป็นรากฐานสนับสนุนสังคมไทยให้แข็งแกร่ง อาทิ กิจกรรม “เจริญสติ-สมาธิ”
เน้นฝึกการใช้สติ-สมาธิ เพื่อพัฒนาตนเอง และนำไปประยุกต์ใช้ในชีวิตประจำวัน
รวมทั้งเพื่อเพิ่มสายสัมพันธ์ในครอบครัว

[]

-   กิจกรรมด้านสุขภาพ

[]บริษัทฯ เชิญทีมแพทย์และพยาบาลจากโรงพยาบาลชั้นนำ มาให้บริการตรวจสุขภาพฟรี
พร้อมทั้งให้ความรู้เกี่ยวกับสุขภาพในหัวข้อที่น่าสนใจ โดยจัดกิจกรรมสัมมนาสุขภาพ
และกิจกรรมสัมมนาแพทย์ทางเลือก
ซึ่งเปิดโอกาสให้ครอบครัวศุภาลัยและประชาชนทั่วไปเข้าร่วมกิจกรรม
อีกทั้งมีการจัดกิจกรรมการกุศล “บริจาคโลหิต” ให้กับศูนย์บริการโลหิตแห่งชาติ สภากาชาดไทย
โดยรับบริจาค ณ บริเวณชั้น L อาคารศุภาลัย แกรนด์ ทาวเวอร์ ด้วยการเชิญชวนพนักงานศุภาลัย
และบริษัทผู้เช่าอาคารศุภาลัย แกรนด์ ทาวเวอร์

[]ปี 2555 คุณอัจฉรา ตั้งมติธรรม รองประธานกรรมการบริหาร บริษัท ศุภาลัย จำกัด (มหาชน)
มอบเงินบริจาคในนามส่วนตัว จำนวน 1,500,000 บาท
เพื่อสนับสนุนการขยายบริการหอผู้ป่วยพิเศษ อาคารกิตติวัฒนา
โรงพยาบาลธรรมศาสตร์เฉลิมพระเกียรติ
โดยจัดซื้ออุปกรณ์ทางการแพทย์เพื่อช่วยดูแลรักษาพยาบาลผู้ป่วย
และเพิ่มโอกาสทางการรักษาพยาบาลที่มีคุณภาพแก่ประชาชนทั่วประเทศ

อีกทั้งบริษัทฯ ร่วมสนับสนุนหนังสือ “บันทึกใกล้ใจ” โดยรายได้หลังหักค่าใช้จ่าย
มอบให้สมาคมผู้ดูแลผู้ป่วยสมองเสื่อมแห่งประเทศไทย

-   กิจกรรมด้านการพัฒนาชุมชน

บริษัทฯ เน้นการดูแลสภาพแวดล้อมโครงการให้ดีอยู่ตลอดเวลา
โดยหากโครงการใดมีปัญหาเกี่ยวกับสภาพแวดล้อมโครงการ ลูกค้าสามารถแจ้งมายังบริษัทฯ
เพื่อทำการปรับปรุงและพัฒนาได้ ซึ่งที่ผ่านมามีหลายโครงการที่บริษัทฯ เข้าไปดูแลความเรียบร้อยให้
ได้แก่

- ปี พ.ศ. 2555 ดำเนินการขุดลอกคลองสาธารณะ ในพื้นที่ใกล้เคียงโครงการศุภาลัย พาร์ควิลล์
ร่มเกล้า-สุวรรณภูมิ
โดยเข้าไปมีส่วนร่วมในการเพิ่มประสิทธิภาพการบริหารจัดการน้ำในพื้นที่กรุงเทพมหานคร
ตามมติคณะรัฐมนตรี
ที่ขอความร่วมมือจากภาคเอกชนในการขุดลอกคลองในพื้นที่โครงการจัดสรรเพื่อบรรเทาปัญหาอุทกภัยที่อาจจะเกิดขึ้นในอนาคต

- ปี พ.ศ. 2554 มอบรถบรรทุกขยะมูลฝอย มูลค่า 2.1 ล้านบาท ให้แก่เทศบาลเมืองลำสามแก้ว
จังหวัดปทุมธานี เพื่อรักษาความสะอาดและจัดระเบียบให้ชุมชนบริเวณใกล้เคียง

  - ปี พ.ศ. 2553 มอบอุปกรณ์เพื่อใช้ในการปฏิบัติงานของเจ้าหน้าที่ตำรวจ ให้กับสถานีตำรวจ

นครบาลบางโพงพาง เพื่อใช้ตรวจความเรียบร้อยของผู้ใช้รถใช้ถนน

- เมื่อปี พ.ศ. 2549 ใช้งบประมาณ 8 ล้านกว่าบาท เพื่อปรับปรุงถนน วางท่อระบายน้ำและบ่อพัก
บริเวณซอยพหลโยธิน 48 ด้านหน้าโครงการศุภาลัย พาร์ควิลล์

- เมื่อต้นปี พ.ศ. 2547 ใช้งบประมาณรวม 1.4 ล้านบาท
เพื่อทำท่อลอดถนนและปรับปรุงถนนซอยลาซาล บริเวณโครงการศุภาลัย วิลล์ ศรีนครินทร์

- เมื่อปี พ.ศ. 2536 บริษัทฯ ได้เข้าไปปรับปรุงถนนเลียบคลอง 4
เพื่อความสะดวกสบายของผู้ใช้รถใช้ถนนในบริเวณดังกล่าว

- บริษัทฯ ได้มอบรถบรรทุกเก็บขยะ ให้กับองค์กรบริหารส่วนตำบล อำเภอคลองหลวง
จังหวัดปทุมธานี เพื่อรักษาความสะอาด และจัดระเบียบให้หมู่บ้านโครงการศุภาลัย บุรี
และบริเวณใกล้เคียง

กิจกรรมด้านทำนุบำรุงศาสนา

[]บริษัทฯ มีโครงการพัฒนาภูมิทัศน์ในศาสนสถาน ทั้งวัด มัสยิดหลายแห่ง
พร้อมช่วยวางผังออกแบบอาคารต่างๆ ในวัด โดยให้คำแนะนำ และร่วมมือกับกรมศิลปากร
ตลาดหลักทรัพย์แห่งประเทศไทย และสภาตลาดทุนไทย โดยบริษัทฯ
เป็นเจ้าภาพดูแลการบูรณะวัดแห่งหนึ่งในจังหวัดนนทบุรี
และที่ผ่านมายังได้ดำเนินการปรับภูมิทัศน์ศาสนสถานต่างๆ ได้แก่ วัดพันท้ายนรสิงห์
จังหวัดสมุทรสาคร, วัดชลประทานรังสฤษดิ์ จังหวัดนนทบุรี และมัสยิดเราว์ฏอตุลมุตตากีน ที่อ่าวปอ
จังหวัดภูเก็ต นอกจากนี้คุณประทีป ตั้งมติธรรม ประธานกรรมการบริหาร
ได้ริเริ่มคิดสร้างพระพุทธรูปชื่อ “พระศุภนิมิตรมิ่งมงคล” เพื่อถวายเป็นพุทธบูชา
และนำไปประดิษฐ์สถาน ณ โครงการของศุภาลัย เพื่อเป็นสิริมงคลในการดำเนินชีวิตที่ครอบคลุม
ทั้งด้านการงาน และชีวิตครอบครัวของผู้ที่เลื่อมใสศรัทธาต่อไป

รางวัลเกียรติยศ แนวทางสู่การพัฒนาอย่างยั่งยืน

บริษัท ศุภาลัย จำกัด (มหาชน) ดำเนินธุรกิจพัฒนาอสังหาริมทรัพย์สู่ระดับชั้นนำ
โดยยึดมั่นตามแนวปรัชญา S P L คือ S – Superiority ความเป็นเลิศ :
เน้นความเป็นเลิศในด้านสินค้าบริการและการจัดการ, P – Profitability กำไรผลตอบแทน :
เน้นกำไรสำหรับทุกฝ่ายที่เกี่ยวข้องทั้งลูกค้า พนักงาน ผู้รับเหมา คู่ค้า สังคม และผู้ถือหุ้น, L –
Longevity ความยั่งยืน ถาวร :
ประกอบธุรกิจอย่างต่อเนื่องบนพื้นฐานของความมั่นคงและเข้าร่วมในตลาดหลักทรัพย์แห่งประเทศไทย
อีกทั้งได้กำหนดนโยบายคุณภาพมาตรฐานสากล ISO 9001 : 2008
ควบคู่ไปกับการตระหนักถึงการคืนกำไรสู่สังคมอย่างต่อเนื่อง ล้วนเป็นปัจจัยเกื้อหนุนให้บริษัทฯ
ได้รับรางวัลแห่งความภาคภูมิใจเป็นจำนวนมาก เพื่อแสดงถึงศักยภาพการบริหารงาน,
ความรับผิดชอบต่อสังคม, ความเป็นผู้นำในการสร้างสรรค์คุณภาพสินค้า
และความเป็นมืออาชีพของผู้บริหาร ซึ่งเป็นการตอกย้ำผลงานที่มีการเติบโตอย่างยั่งยืน

รางวัลแห่งความภาคภูมิใจของบริษัท ศุภาลัย จำกัด (มหาชน) และบริษัทในกลุ่ม มีดังนี้

1. รางวัลที่แสดงถึงศักยภาพการบริหารงานของบริษัทฯ ได้แก่

-   []ปี พ.ศ.2553 บริษัทฯ ได้รับโล่รางวัลและใบประกาศเกียรติคุณ
    “บริษัทจดทะเบียนที่มีผลการดำเนินงานยอดเยี่ยมประจำปี 2010” (Best Performance
    Awards) จากตลาดหลักทรัพย์แห่งประเทศไทย ในงาน SET Awards 2010
    ซึ่งเป็นบริษัทจดทะเบียนฯ
    เพียงบริษัทเดียวที่ได้รับรางวัลในกลุ่มที่มีมูลค่าหลักทรัพย์ตามราคาตลาดสูงกว่า 10,000
    ล้านบาท

-   []ปี พ.ศ.2553 บริษัทฯ ได้รับรางวัล “Best Under A Billion Award” จากนิตยสาร
    Forbes Asia โดยบมจ.ศุภาลัย เป็น 1 ใน 200 บริษัทที่ได้รับรางวัลดังกล่าว
    จากการพิจารณาคัดเลือกบริษัทจดทะเบียนในภูมิภาคเอเชียกว่า 13,000 บริษัท และเป็น 1
    ใน 9 บริษัทจดทะเบียนไทยที่ได้รับรางวัลนี้ โดยวัดผลจากผลการทำกำไร, อัตราการเติบโต,
    ภาระหนี้สิน และโอกาสทางธุรกิจในอนาคต

2. รางวัลที่แสดงถึงความรับผิดชอบต่อสังคม ได้แก่

-   ปี พ.ศ. 2556 บริษัทฯ ได้รับรางวัล “ผู้ประกอบธุรกิจอสังหาริมทรัพย์ที่ดี ประจำปี 2556”
    ของสำนักงานคณะกรรมการคุ้มครองผู้บริโภค (สคบ.) สำนักนายกรัฐมนตรี
    ในโครงการอสังหาริมทรัพย์ติดดาว สคบ. โดย บมจ.ศุภาลัย ได้รับรางวัลจำนวน 4
    โครงการ ได้แก่ ศุภาลัย สุวรรณภูมิ, ศุภาลัย ปาร์ค ศรีนครินทร์, ศุภาลัย ปาร์ค แยก
    ติวานนท์ และศุภาลัย ริเวอร์ เพลส ซึ่งศุภาลัยได้รับรางวัลนี้ติดต่อกันเป็นครั้งที่ 3

-   []ปี พ.ศ. 2555 บริษัทฯ ได้รับรางวัล “รัษฎากรพิพัฒน์” หรือ “ผู้เสียภาษีคุณภาพประจำปี
    พ.ศ. 2554” ซึ่งเป็นรางวัลโดยกรมสรรพากรในสังกัดกระทรวงการคลัง ตามนโยบาย
    “ถูกต้อง ภูมิใจ ให้ชาติ” ซึ่งมอบให้แก่ผู้เสียภาษีที่ควรค่าแก่การยกย่อง เชิดชู
    เนื่องจากองค์กรหรือบุคคลเหล่านี้เป็นคนดีของแผ่นดินที่ได้ร่วมมือร่วมใจกันเสียภาษีอย่างถูกต้อง
    เต็มที่ เต็มใจ และซื่อสัตย์
    เป็นต้นแบบของการทำความดีและสร้างความเชื่อมั่นให้เกิดขึ้นกับประชาชน ผู้ประกอบการ
    หน่วยงาน และองค์กรต่างๆ ตระหนักถึงคุณประโยชน์ของการเสียภาษี
    เพื่อนำไปสร้างความเจริญมั่งคงแก่ประเทศชาติบ้านเมืองต่อไป

-   ปี พ.ศ. 2555 บริษัทฯ ในฐานะเจ้าของอาคารศุภาลัย แกรนด์ ทาวเวอร์
    ได้รับรางวัลประกาศเกียรติคุณ “อาคารปลอดภัย อุ่นใจทั้งเมือง” จากกรุงเทพมหานคร
    ให้เป็นอาคารที่มีการบริหารจัดการด้านความปลอดภัยรางวัลชมเชย
    ในโครงการเสริมสร้างการมีส่วนร่วมด้านความปลอดภัยในบ้านและอาคาร โดยสำนักการโยธา
    กรุงเทพมหานคร

-   ปี พ.ศ. 2555 บริษัทฯ รับโล่ประกาศเกียรติคุณโครงการ “รวมแรงไทย
    รักษาน้ำใสทุกคูคลอง” จากนางสาวยิ่งลักษณ์ ชินวัตร นายกรัฐมนตรี
    ซึ่งเป็นประธานพิธีมอบโล่ดังกล่าว ในโอกาสที่บมจ.ศุภาลัย
    เป็นบริษัทอสังหาริมทรัพย์ที่เข้าร่วมโครงการเพื่อช่วยดูแลรักษาคูคลองอย่างยั่งยืน

-   []ปี พ.ศ.2553 บริษัทฯ ได้รับโล่รางวัลและใบประกาศเกียรติคุณ
    “ผู้ประกอบการธุรกิจอสังหาริมทรัพย์ที่ดี” ประจำปี พ.ศ.2552-2553
    ของสำนักงานคณะกรรมการคุ้มครองผู้บริโภค (สคบ.) สำนักนายกรัฐมนตรี
    ในโครงการอสังหาริมทรัพย์ติดดาว สคบ. ซึ่งศุภาลัยได้รับรางวัลนี้ติดต่อกันเป็นครั้งที่ 2

-   []ปี พ.ศ.2551 บริษัทฯ ได้รับรางวัลและประกาศเกียรติคุณ
    “ผู้ประกอบการธุรกิจอสังหาริมทรัพย์ที่ดี” ประจำปี 2550-2551
    ของสำนักงานคณะกรรมการคุ้มครองผู้บริโภค (สคบ.) สำนักนายกรัฐมนตรี
    ในโครงการคัดเลือกผู้ประกอบธุรกิจอสังหาริมทรัพย์ที่ดี

-   ปี พ.ศ.2546 บริษัทฯ ได้รับประกาศเกียรติคุณ
    “ผู้ประกอบธุรกิจที่รักษาสิทธิผู้บริโภคด้านโฆษณา :
    โฆษณาสินค้าและบริการที่เป็นธรรมต่อผู้บริโภค” จากคณะกรรมการคุ้มครองผู้บริโภค
    สำนักนายกรัฐมนตรี

3. รางวัลที่แสดงถึงความเป็นผู้นำทางด้านการพัฒนาคุณภาพสินค้าที่ดีเยี่ยม ได้แก่

-   []ปี พ.ศ.2556 บริษัทฯ รับรางวัล “BV สัญลักษณ์แห่งความมั่นใจ ในมาตรฐานระดับสากล”
    จากบริษัท บูโร เวอริทัส เซอทิฟิเคชั่น (ประเทศไทย) จำกัด (BVC)
    โดยรางวัลดังกล่าวพิจารณาจากการนำเครื่องหมายการรับรองระบบ ISO 9001 : 2008
    ของ BVC ไปใช้เป็นส่วนหนึ่งของสื่อโฆษณาประชาสัมพันธ์ของบริษัทฯ ได้อย่างกว้างขวาง
    มีประสิทธิภาพ ถูกต้องตามหลักเกณฑ์ สวยงาม และสร้างสรรค์

-   []ปี พ.ศ. 2556 บริษัทฯ รับโล่รางวัลและใบประกาศนียบัตร BCI Asia Top 10
    Developers Awards 2013 จากบริษัท บีซีไอ เอเชีย คอนสตรัคชั่น อินฟอร์เมชั่น จำกัด
    และ Future Arc Journal ซึ่งศุภาลัยได้รับรางวัลนี้ติดต่อกันเป็นครั้งที่ 2 โดยเป็น 1 ใน
    10 บริษัทพัฒนาอสังหาริมทรัพย์ของประเทศไทยที่ได้รับรางวัลดังกล่าว
    โดยพิจารณาจากผลงานการออกแบบและการพัฒนาโครงการก่อสร้างของบริษัทฯ
    จนเป็นที่ยอมรับของผู้บริโภค

-   ปี พ.ศ.2555 บริษัทฯ รับประกาศเกียรติคุณโครงการอสังหาริมทรัพย์ดีเด่น พ.ศ.2555
    ในโครงการศุภาลัย พาร์ควิลล์ ร่มเกล้า-สุวรรณภูมิ ประเภท “บ้านเดี่ยว”
    และโครงการศุภาลัย ปาร์ค แยกติวานนท์ ประเภท “อาคารชุด”
    จากศูนย์ข้อมูลวิจัยและประเมินค่าอสังหาริมทรัพย์ไทย บริษัท เอเจนซี่ ฟอร์ เรียลเอสเตท
    แอฟแฟร์ส จำกัด ซึ่งรางวัลดังกล่าวหมายถึงโครงการ “คุ้มค่าน่าซื้อ”
    โดยพิจารณาจากราคาและคุณภาพที่เหมาะสม ทำเลที่ตั้ง วัสดุ รูปแบบและการออกแบบ
    สภาพแวดล้อมในโครงการ

-   ปี พ.ศ. 2555 รับรางวัล BCI Asia Top 10 Developers Awards 2012 จากบริษัท
    บีซีไอ เอเชีย คอนสตรัคชั่น อินฟอร์เมชั่น จำกัด และ Future Arc Journal โดยเป็น 1
    ใน 10 บริษัทพัฒนาอสังหาริมทรัพย์ของประเทศไทยที่ได้รับรางวัลดังกล่าว
    โดยพิจารณาจากผลงานการออกแบบ และการพัฒนาโครงการก่อสร้างของบริษัทฯ
    จนเป็นที่ยอมรับของผู้บริโภค จำนวน 4 โครงการ ได้แก่ ศุภาลัย พรีเมียร์ อโศก, ศุภาลัย
    ปาร์ค แคราย-งามวงศ์วาน, ศุภาลัย ปาร์ค เอกมัย-ทองหล่อ และซิตี้ รีสอร์ท
    รัชดาฯ-ห้วยขวาง

-   ปี พ.ศ.2554 รับรางวัล Thailand Property Awards 2011 ประเภท Best
    Affordable Condo Development (Bangkok) ในโครงการศุภาลัย ปาร์ค แยกติวานนท์
    และศุภาลัย พรีเมียร์ รัชดาฯ-นราธิวาส-สาทร จากนิตยสาร Property Report

  []

-   ปี พ.ศ.2554 บริษัทฯ รับโล่ประกาศเกียรติคุณโครงการอสังหาริมทรัพย์ดีเด่น พ.ศ.2554
    ในโครงการศุภาลัย ปาร์ค ราชพฤกษ์-เพชรเกษม
    จากศูนย์ข้อมูลวิจัยและประเมินค่าอสังหาริมทรัพย์ไทย บริษัท เอเจนซี่ ฟอร์ เรียลเอสเตท
    แอฟแฟร์ส จำกัด ซึ่งรางวัลดังกล่าวหมายถึงโครงการ “คุ้มค่ากับการซื้อ”
    โดยพิจารณาจากราคาที่เหมาะสม (ราคาต่อตารางเมตร) ทำเลที่ตั้ง วัสดุ
    รูปแบบและการออกแบบ สภาพแวดล้อมในโครงการและของแถม

-   []ปี พ.ศ.2554 บริษัทฯ รับรางวัล “บริษัทพัฒนาอสังหาริมทรัพย์ยอดเยี่ยมของไทยประจำปี
    2554” (Top 10 Developers Awards 2011) จาก BCI Asia โดยเป็น 1 ใน 10
    บริษัทพัฒนาอสังหาริมทรัพย์ของประเทศไทยที่ได้รับรางวัลดังกล่าว
    โดยพิจารณาจากผลงานการออกแบบและการพัฒนาโครงการก่อสร้างของบริษัทฯ
    จนเป็นที่ยอมรับของผู้บริโภค

-   ปี พ.ศ.2554 บริษัทฯ ได้รับมอบ “ฉลากรับรองอาคารอนุรักษ์พลังงาน ปี 2554”
    จากกรมพัฒนาพลังงานทดแทนและอนุรักษ์พลังงาน กระทรวงพลังงาน จำนวนทั้งสิ้น 27 ฉลาก
    จากจำนวน 13 แบบบ้าน

-   []ี พ.ศ.2553 บริษัทฯ ได้รับรางวัล “งานออกแบบชุมชนเมืองดีเด่น ประจำปี 2552”
    (Urban Design Awards 2009) []ระดับวิชาชีพและองค์กร
    ประเภทโครงการวางผังแม่บทกลุ่มอาคาร ในรางวัลชมเชย ของโครงการศุภาลัย คาซา ริวา
    จากสมาคมสถาปนิกชุมชนเมืองไทย

-   ปี พ.ศ.2552 บริษัทฯ ได้รับมอบ “ฉลากรับรองอาคารอนุรักษ์พลังงาน ปี 2552”
    จากกรมพัฒนาพลังงานทดแทนและอนุรักษ์พลังงาน จำนวน 5 แบบบ้าน ได้แก่ บ้านศุภพัฒน์
    (ใหม่) ได้รับฉลากระดับดีมาก, บ้านศุภดรัล (ใหม่) บ้านศุภวรรณา บ้านศุภิวัฒน์
    และบ้านศุภนุช (พิเศษ) ได้รับรางวัลฉลากระดับดี

-   ปี พ.ศ.2552 บริษัทฯ ได้รับรางวัล “Living in Thailand Award of Excellence
    2008” ในรางวัลพิเศษ Readers’ Choice Award ประเภท Best Designed
    Property จากนิตยสาร Living in Thailand

-   [] ปี พ.ศ.2551 บริษัทฯ ได้รับรางวัล “บ้านจัดสรรอนุรักษ์พลังงานดีเด่น” ระดับดี
    แบบบ้านศุภนุช (พิเศษ) และแบบบ้านศุภดรัล (ใหม่) ประเภทบ้านเดี่ยวขนาดเล็ก
    จากโครงการศุภาลัย การ์เด้นวิลล์ วงแหวน ปิ่นเกล้า - พระราม 5
    ของกรมพัฒนาพลังงานทดแทนและอนุรักษ์พลังงาน กระทรวงพลังงาน

-   ปี พ.ศ.2550 บริษัทฯ ได้รับรางวัล “บ้านจัดสรรอนุรักษ์พลังงานดีเด่น” ระดับดี
    แบบบ้านศุภพัฒน์ (ใหม่) ประเภทบ้านเดี่ยวขนาดเล็ก จากโครงการศุภาลัย การ์เด้นวิลล์
    วงแหวน ปิ่นเกล้า-พระราม 5 และแบบบ้านศุภธารินทร์ ประเภทบ้านเดี่ยวขนาดกลาง
    จากโครงการศุภาลัย สุวรรณภูมิ ของกรมพัฒนาพลังงานทดแทนและอนุรักษ์พลังงาน
    กระทรวงพลังงาน

-   ปี พ.ศ.2548 บริษัทฯ ได้รับรางวัล “บ้านจัดสรรอนุรักษ์พลังงานดีเด่น” ระดับดีเด่น
    แบบบ้านศุภิวัฒน์ ประเภทบ้านเดี่ยวขนาดเล็ก จากโครงการศุภาลัย ออร์คิด ปาร์ค วัชรพล
    และแบบบ้านศุภกรัณย์ ประเภทบ้านเดี่ยวขนาดกลาง จากโครงการศุภาลัย ออร์คิด ปาร์ค
    พระราม 2 ของกรมพัฒนาพลังงานทดแทนและอนุรักษ์พลังงาน กระทรวงพลังงาน

  4. รางวัลที่แสดงถึงความเป็นมืออาชีพของผู้บริหารบริษัทฯ ได้แก่

-   ปี พ.ศ. 2556 สมเด็จพระบรมโอรสาธิราชฯ สยามมกุฎราชกุมาร
    พระราชทานปริญญาบัตรวิทยาศาสตร์ดุษฎีบัณฑิตกิตติมศักดิ์
    สาขานวัตกรรมการพัฒนาอสังหาริมทรัพย์ แก่คุณประทีป ตั้งมติธรรม ประธานกรรมการบริหาร
    บริษัท ศุภาลัย จำกัด (มหาชน) ณ ห้องประชุมใหญ่ มหาวิทยาลัยธรรมศาสตร์ ท่าพระจันทร์
    เมื่อวันที่ 1 สิงหาคม 2556 ที่ผ่านมา

  []

-   ปี พ.ศ. 2556 คุณประทีป ตั้งมติธรรม ประธานกรรมการบริหาร บริษัท ศุภาลัย จำกัด
    (มหาชน) รับโล่รางวัลเกียรติยศ “บุคคลดีเด่นแห่งปี 2555 สาขาศิลปวัฒนธรรม”
    จากสมาคมแห่งสถาบันพระปกเกล้า โดยมีคุณสมศักดิ์ เกียรติสุรนนท์ ประธานรัฐสภา
    มอบรางวัลในงานราตรีประดับดาว ประจำปี 2556

-   ปี พ.ศ.2552 คุณวารุณี ลภิธนานุวัฒน์ ผู้ช่วยกรรมการผู้จัดการอาวุโส สายงาน
    การเงินและบัญชี บริษัท ศุภาลัย จำกัด (มหาชน) ได้รับรางวัล “CFO
    ขวัญใจนักวิเคราะห์ประจำปี 2552 หมวดธุรกิจอสังหาริมทรัพย์และวัสดุก่อสร้าง”
    จากสมาคมนักวิเคราะห์หลักทรัพย์

  5. รางวัลที่แสดงถึงศักยภาพในการบริหารงานของกลุ่มบริษัทศุภาลัย ได้แก่

-   ปี พ.ศ.2553 บริษัท หาดใหญ่นครินทร์ จำกัด ได้รับรางวัล "บรรษัทภิบาลดีเด่น"
    ด้านความโปร่งใสและความซื่อสัตย์สุจริต
    โดยคณะกรรมการป้องกันและปราบปรามการทุจริตแห่งชาติ

-   ปี พ.ศ.2552 บริษัท หาดใหญ่นครินทร์ จำกัด ได้รับรางวัล
    “ประกาศเกียรติคุณจรรยาบรรดีเด่นหอการค้าไทย ประจำปี 2552” โดยหอการค้าไทย

-   ปี พ.ศ.2551 บริษัท หาดใหญ่นครินทร์ จำกัด ได้รับรางวัล “จรรยาบรรณดีเด่น”
    จากหอการค้าจังหวัดสงขลา
    ในฐานะเป็นองค์กรที่บริหารอย่างมีจรรยาบรรณตามหลักจรรยาบรรณหอการค้า

การต่อต้านการทุจริตคอร์รัปชั่น

บริษัทฯ ได้แสดงเจตนารมณ์เข้าแนวร่วมปฏิบัติของภาคเอกชนไทยในการต่อต้านการทุจริต
(Collective Action Coalition) ตั้งแต่วันที่ 9 พฤศจิกายน 2553
ซึ่งจัดโดยสมาคมส่งเสริมสถาบันกรรมการบริษัทไทย (IOD) หอการค้าไทย หอการค้านานาชาติ
สมาคมบริษัทจดทะเบียนไทย สมาคมธนาคารไทย สภาธุรกิจตลาดทุนไทย
และสภาอุตสาหกรรมแห่งประเทศไทย โดยบริษัทฯ ได้ปฏิบัติตามมาตรการต่อต้านการทุจริตคอร์รัปชั่น
ซึ่งกำหนดหลักเกณฑ์ วิธีการ การติดตาม และการรายงานผลอย่างเป็นลายลักษณ์อักษร
โดยคณะกรรมการบริษัทมอบหมายให้คณะกรรมการตรวจสอบ
เป็นผู้กำกับดูแลการปฏิบัติตามมาตรการต่อต้านการทุจริตคอร์รัปชั่น
สอบทานมาตรการและการควบคุมภายในที่เกี่ยวข้อง
รายงานเกี่ยวกับความเพียงพอและประสิทธิภาพของมาตรการต่อต้านการทุจริตคอร์รัปชั่น
รวมถึงการสอบทานการประเมินความเสี่ยง และให้คำแนะนำต่อคณะกรรมการบริษัท
เกี่ยวกับการปฏิบัติที่ควรมี เพื่อลดความเสี่ยงนั้น โดยผู้บริหารจะนำคำแนะนำไปปฏิบัติ ทั้งนี้
เพื่อให้ผู้มีส่วนได้เสียทุกฝ่าย เกิดความมั่นใจยิ่งขึ้นว่า คณะกรรมการบริษัท
มีการบริหารงานตามหลักธรรมภิบาลที่ดี

นโยบายที่เกี่ยวข้องกับมาตรการต่อต้านการทุจริตคอร์รัปชั่น ได้แก่
นโยบายว่าด้วยการต่อต้านทุจริตคอร์รัปชั่น นโยบายว่าด้วยการสนับสนุนด้านการเมือง
นโยบายว่าด้วยการรับ การให้ของขวัญ ทรัพย์สิน หรือผลประโยชน์อื่นใด
นโยบายว่าด้วยการแจ้งเบาะแสหรือข้อร้องเรียน นโยบายว่าด้วยการให้เงินสนับสนุน
และนโยบายว่าด้วยการบริจาคเพื่อการกุศล โดยกำหนดให้กรรมการ ผู้บริหาร
และพนักงานของบริษัทฯ รวมทั้งพนักงานในบริษัทย่อย บริษัทร่วม ปฏิบัติตามอย่างเคร่งครัดโดยทั่วกัน
ซึ่งผ่านการอนุมัติจากการประชุมคณะกรรมการบริษัท โดยบริษัทฯ
เผยแพร่มาตรการต่อต้านการทุจริตคอร์รัปชั่นให้กับพนักงานทุกคนรับทราบ
รวมถึงการปฐมนิเทศพนักงานใหม่ทุกครั้ง
และเผยแพร่เพื่อให้ผู้มีส่วนได้เสียทุกกลุ่มรับทราบมาตรการดังกล่าว ผ่านทางเว็บไซต์ของบริษัทฯ
(www.supalai.com)

-   นโยบายว่าด้วยการต่อต้านทุจริตคอร์รัปชั่น

บริษัทฯ ได้ปฏิบัติตามนโยบายว่าด้วยการต่อต้านทุจริตคอร์รัปชั่น ซึ่งบริษัทฯ
ดำเนินกิจการโดยใช้กลยุทธ์ในการแข่งขันทางธุรกิจอย่างเป็นธรรม
และยึดมั่นในคุณภาพที่ดีของสินค้าเป็นสำคัญ บริษัทฯ จึงไม่ยอมรับการทุจริตคอร์รัปชั่นใดๆ ทั้งสิ้น
ไม่ว่าจะโดยการนำเสนอ การให้คำมั่นสัญญา การขอ การเรียกร้อง การให้หรือรับสินบน
การชักจูงสู่การกระทำที่ผิดกฏหมาย หรือการทำลายความไว้วางใจ โดยครอบคลุมถึงธุรกิจ
และรายการทั้งหมดในทุกประเทศ และทุกหน่วยงานที่เกี่ยวข้อง รวมถึงการที่ผู้ปฏิบัติงานหนึ่งคน
หรือมากกว่าหนึ่งคน ซึ่งอาจจะเป็นพนักงาน ผู้บริหาร หรือบุคคลภายนอกที่เกี่ยวข้อง
ร่วมกันกระทำการเพื่อให้เกิดผลประโยชน์แก่ตนเอง หรือแก่พรรคพวกโดยมิชอบหรือโดยผิดกฎหมาย
ผลประโยชน์ในที่นี้ไม่ได้หมายถึงเฉพาะในรูปของตัวเงินเท่านั้น แต่ยังเกี่ยวข้องกับเรื่องอื่นๆ
ซึ่งอาจไม่เกี่ยวข้องกับตัวเงินโดยตรงด้วย

พร้อมกันนี้ บริษัทฯ ได้กำหนดขั้นตอนเพื่อต่อต้านการทุจริตคอร์รัปชั่นอย่างละเอียด
เพื่อให้การปฏิบัติเป็นไปตามนโยบาย ทั้งนี้ บริษัทฯ จะสอบทานขั้นตอนการปฏิบัติอย่างสม่ำเสมอ
เพื่อให้สอดคล้องกับการเปลี่ยนแปลงของกฎหมาย ธุรกิจ และรักษาชื่อเสียงของบริษัทฯ

-   นโยบายว่าด้วยการสนับสนุนด้านการเมือง

บริษัทฯ ได้ปฏิบัติตามนโยบายสนับสนุนงานการเมืองการปกครองในระบอบประชาธิปไตย
โดยสนับสนุนให้กรรมการ ผู้บริหาร พนักงานทุกคน รวมทั้งพนักงานในบริษัทย่อย บริษัทร่วม
และบริษัทอื่นที่บริษัทฯ มีอำนาจในการควบคุม
สามารถใช้สิทธิทางการเมืองของตนตามครรลองของกฎหมายในฐานะพลเมืองดี สามารถแสดงออก
เข้าร่วม สนับสนุน ใช้สิทธิทางการเมืองนอกเวลาทำงานโดยใช้ทรัพยากรของตนเองเท่านั้น
และบริษัทฯ ไม่มีนโยบายให้ผู้บังคับบัญชา และพนักงานในทุกระดับขั้น สั่งการ หรือโน้มน้าว
ด้วยวิธีการใดๆ ที่ทำให้พนักงานและผู้ใต้บังคับบัญชา เข้าร่วมในกิจกรรมทางการเมืองทุกประเภท
ซึ่งอาจทำให้เกิดความขัดแย้งภายในองค์การ

-   นโยบายว่าด้วยการรับ การให้ของขวัญ ทรัพย์สิน หรือผลประโยชน์อื่นใด

บริษัทฯ ประกอบธุรกิจด้วยความซื่อสัตย์สุจริต และถูกต้องตามกฎหมาย
เพื่อเป็นการดำรงรักษาไว้ซึ่งชื่อเสียง บริษัทฯ จึงกำหนดนโยบายเกี่ยวกับการรับ การให้ของขวัญ
ทรัพย์สิน หรือผลประโยชน์อื่นใด ที่สามารถกระทำได้ตามประเพณีและศีลธรรมจรรยา
เพื่อแสดงออกถึงความกตัญญูกตเวที หรือเป็นการรักษาสัมพันธภาพทางธุรกิจโดยปกติ อย่างไรก็ตาม
การรับ การให้ของขวัญ ทรัพย์สิน หรือผลประโยชน์อื่นใดที่ไม่เหมาะสม
อาจมีผลต่อการตัดสินใจในการปฏิบัติหน้าที่ และอาจทำให้บริษัทฯ เสียผลประโยชน์ ซึ่งบริษัทฯ
ไม่สนับสนุนการกระทำดังกล่าว

-   นโยบายว่าด้วยการแจ้งเบาะแสหรือข้อร้องเรียน

บริษัทฯ ได้ปฏิบัติตามนโยบายว่าด้วยการแจ้งเบาะแสหรือข้อร้องเรียน
โดยเปิดให้มีช่องทางในการแจ้งเบาะแส หรือข้อร้องเรียน จากการกระทำผิดกฎหมาย
หรือจรรยาบรรณ หรือพฤติกรรมที่อาจส่อถึงการทุจริต หรือประพฤติมิชอบของบุคคลในองค์กร
ทั้งจากพนักงาน และผู้มีส่วนได้เสียทุกกลุ่ม รวมทั้งมีกลไกในการคุ้มครองผู้ให้ข้อมูล
และให้ความสำคัญกับการเก็บข้อมูลข้อร้องเรียนเป็นความลับ เพื่อสร้างความมั่นใจให้กับผู้ร้องเรียน
ซึ่งได้กำหนดเป็นขั้นตอนการดำเนินการ การสอบสวนข้อเท็จจริง การสรุปผล
รวมถึงมาตรการคุ้มครองผู้แจ้งเบาะแส หรือผู้ร้องเรียนไว้อย่างชัดเจน โดยสามารถแจ้งเบาะแส
หรือข้อร้องเรียน ผ่านช่องทางอีเมล์ของกรรมการอิสระโดยตรง

-   นโยบายว่าด้วยการให้เงินสนับสนุน

บริษัทฯ ได้ปฏิบัติตามนโยบายว่าด้วยการให้เงินสนับสนุน
โดยมุ่งมั่นดำเนินธุรกิจควบคู่ไปกับการตอบแทนสังคมอย่างต่อเนื่อง
เพื่อให้การดำเนินธุรกิจเป็นไปด้วยความโปร่งใส บริษัทฯ
ได้กำหนดขั้นตอนและควบคุมการให้เงินสนับสนุน โดยมีการสอบทาน
การอนุมัติรายการจากผู้มีอำนาจของบริษัทฯ รวมถึง การรายงานผล
และการติดตามผลการให้เงินสนับสนุน เพื่อให้แน่ใจว่า เงินสนับสนุนที่บริษัทฯ จ่ายไป
มีการนำไปใช้ตามวัตถุประสงค์ในการขอเงินสนับสนุน

-   นโยบายว่าด้วยการบริจาคเพื่อการกุศล

บริษัทฯ ได้ปฏิบัติตามนโยบายว่าด้วยการบริจาคเพื่อการกุศล
โดยมุ่งมั่นดำเนินธุรกิจควบคู่ไปกับการตอบแทนสังคมอย่างต่อเนื่อง
เพื่อให้การดำเนินธุรกิจเป็นไปด้วยความโปร่งใส บริษัทฯ
ได้กำหนดขั้นตอนและควบคุมรายการบริจาคเพื่อการกุศล โดยมีการสอบทาน
การอนุมัติรายการจากผู้มีอำนาจของบริษัทฯ รวมถึง การรายงานผล
และการติดตามผลการบริจาคเพื่อการกุศล เพื่อให้แน่ใจว่า เงินบริจาคที่บริษัทฯ จ่ายไป
มีการนำไปใช้ตามวัตถุประสงค์ในการขอเงินบริจาค

การประเมินความเสี่ยงด้านการทุจริต

บริษัทฯ มีการกำหนดให้ประเมินความเสี่ยงด้านทุจริตของหน่วยงาน อย่างน้อยปีละ 1 ครั้ง
และเริ่มดำเนินการแล้วในปี 2556 โดยมีขั้นตอนการดำเนินการ ดังนี้

1.  การประเมินความเสี่ยง โดยให้ทุกหน่วยงานในบริษัทฯ
    ทำการประเมินความเสี่ยงด้านทุจริตของตนเอง

2.  การรายงานผล
    มีการรวบรวมและนำเสนอข้อมูลความเสี่ยงด้านทุจริตต่อคณะกรรมการบริหารความเสี่ยง

3.  การจัดการความเสี่ยง กำหนดให้คณะกรรมการบริหารความเสี่ยงประเมิน
    วิเคราะห์ความเสี่ยง จัดลำดับความเสี่ยง
    กำหนดแนวทางและกลยุทธ์การบริหารความเสี่ยงเกี่ยวกับการทุจริต
    เพื่อให้ความเสี่ยงอยู่ในระดับที่ยอมรับได้ ภายใต้ต้นทุนที่เหมาะสม รวมถึง
    รายงานผลการประเมินความเสี่ยงต่อคณะกรรมการตรวจสอบ
    และคณะกรรมการบริษัทพิจารณาเห็นชอบ

4.  การสื่อสาร จัดให้มีการสื่อสารจัดการความเสี่ยงตามความเห็นของคณะกรรมการบริษัท
    แจ้งให้ฝ่ายที่เกี่ยวข้องทราบ เพื่อดำเนินการจัดทำคู่มือ หลักปฏิบัติ
    และสื่อสารทุคนในฝ่ายให้รับทราบและปฏิบัติโดยทั่วกัน

5.  การติดตามผลความเห็นของคณะกรรมการบริษัท รวมถึงติดตามผลการปฏิบัติตามคู่มือหลักปฏิบัติ
    เป็นประจำทุกปี อย่างน้อยปีละ 1 ครั้ง

6.  การรายงาน โดยคณะกรรมการตรวจสอบ รายงานผลการปฏิบัติตามคู่มือหลักปฏิบัติ
    ให้คณะกรรมการบริษัทรับทราบเป็นประจำทุกปี

การดำเนินการในการต่อต้านการทุจริตคอร์รัปชั่น

บริษัทฯ ได้มีการดำเนินการเพื่อป้องกันการมีส่วนเกี่ยวข้องกับการทุจริตคอร์รัปชั่น ดังนี้

1. บริษัทฯ ได้กำหนดขึ้นเป็นนโยบายเกี่ยวกับการต่อต้านการทุจริตคอร์รัปชั่น ที่กรรมการ ผู้บริหาร
และพนักงานทุกคน รวมทั้งพนักงานทั้งในบริษัทย่อย บริษัทร่วม ต้องปฏิบัติตามโดยทั่วกัน
อีกทั้งยังกำหนดไว้ในจรรยาบรรณของกรรมการ ผู้บริหาร และพนักงานของบริษัทฯ
พึงปฏิบัติอย่างเคร่งครัด

2. บริษัทฯ ได้จัดให้มีช่องทางในการแจ้งเบาะแส หากมีการพบเห็นการกระทำทุจริตใดๆ
และจัดให้มีมาตรการคุ้มครองผู้แจ้งเบาะแส ผู้ร้องเรียน
หรือผู้ที่ให้ความร่วมมือในการให้ข้อมูลดังกล่าว

3. บริษัทฯ มีการประเมินความเสี่ยงด้านการทุจริตคอร์รัปชั่นของทุกหน่วยงาน

4. บริษัทฯ จัดให้มีกิจกรรมเพื่อรณรงค์การต่อต้านทุจริตคอร์รัปชั่น ได้แก่
เผยแพร่นโยบายที่เกี่ยวกับการต่อต้านทุจริตคอร์รัปชั่นไปยังผู้มีส่วนได้เสียทุกกลุ่ม
ผ่านทางเว็บไซต์ของบริษัทฯ (www.supalai.com) และเผยแพร่ไปยังพนักงานทุกคน
ผ่านทางอีเมล์ และอินทราเน็ตของบริษัทฯ รวมถึง มีการเผยแพร่ให้กับพนักงานใหม่ทันทีที่เริ่มงาน
ทำข่าวประชาสัมพันธ์ให้ความรู้เกี่ยวกับมาตรการต่อต้านการทุจริตคอร์รัปชั่น
โปสเตอร์ประชาสัมพันธ์ในทุกโครงการ จัดกิจกรรมตอบปัญหาชิงรางวัล
รวมถึงการปฐมนิเทศพนักงานใหม่
เพื่อให้ความรู้เกี่ยวกับนโยบายและแนวปฏิบัติในการต่อต้านทุจริตคอร์รัปชั่น

ช่องทางและกระบวนการในการจัดการข้อร้องเรียน

คณะกรรมการบริษัท
ได้กำหนดให้มีช่องทางการแจ้งเบาะแสหรือข้อร้องเรียนจากการกระทำผิดกฎหมาย
หรือกระทำผิดด้านการทุจริต หรือกระทำผิดจรรยาบรรณ หรือพฤติกรรมที่อาจส่อถึงการทุจริต
หรือการประพฤติมิชอบของบุคคลในองค์กร หรือการถูกละเมิดสิทธิ ทั้งจากพนักงาน
และผู้มีส่วนได้เสียทุกกลุ่ม รวมทั้งมีมาตรการคุ้มครองผู้แจ้งเบาะแส หรือผู้ร้องเรียน ดังนี้

1. บริษัทฯ จะเก็บข้อมูลและตัวตนของผู้แจ้งเบาะแส หรือผู้ร้องเรียน และผู้ถูกร้องเรียน
เป็นความลับ

2. บริษัทฯ จะเปิดเผยข้อมูลเท่าที่จำเป็น โดยคำนึงถึงความปลอดภัย
และความเสียหายของผู้รายงานแหล่งที่มาของข้อมูล หรือบุคคลที่เกี่ยวข้อง

3. ผู้ที่ได้รับความเสียหาย จะได้รับการบรรเทาความเสียหายด้วยกระบวนการที่เหมาะสม
และเป็นธรรม

4. กรณีที่ผู้ร้องเรียน หรือผู้ที่ให้ความร่วมมือในการตรวจสอบข้อเท็จจริง
เห็นว่าตนอาจได้รับความไม่ปลอดภัย หรืออาจเกิดความเดือดร้อนเสียหาย ผู้ร้องเรียน
หรือผู้ให้ความร่วมมือในการตรวจสอบข้อเท็จจริง สามารถร้องขอให้บริษัทฯ
กำหนดมาตรการคุ้มครองที่เหมาะสมก็ได้ หรือบริษัทฯ อาจกำหนดมาตรการคุ้มครองโดยผู้ร้องเรียน
หรือผู้ที่ให้ความร่วมมือในการตรวจสอบข้อเท็จจริงไม่ต้องร้องขอก็ได้
หากเห็นว่าเป็นเรื่องที่มีแนวโน้มที่จะเกิดความเดือดร้อนเสียหาย หรือไม่ปลอดภัย

5. บริษัทฯ จะไม่กระทำการใดอันไม่เป็นธรรมต่อผู้แจ้งเบาะแส หรือผู้ร้องเรียน
ไม่ว่าจะโดยการเปลี่ยนแปลงตำแหน่งงาน ลักษณะงาน สถานที่ทำงาน สั่งพักงาน ข่มขู่
รบกวนการปฏิบัติงาน เลิกจ้าง
หรือกระทำการอื่นใดที่มีลักษณะเป็นการปฏิบัติอย่างไม่เป็นธรรมต่อผู้แจ้งเบาะแส หรือผู้ร้องเรียน
หรือผู้ให้ความร่วมมือในการตรวจสอบข้อเท็จจริง

ทั้งนี้ กำหนดให้กรรมการอิสระ เป็นผู้รับเรื่องร้องเรียน ซึ่งสามารถแจ้งเบาะแส หรือข้อร้องเรียน
ผ่านทางอีเมล์ของกรรมการอิสระโดยตรง และกำหนดให้คณะกรรมการตรวจสอบ
ทำหน้าที่รายงานผลการสอบสวนต่อคณะกรรมการบริษัท

11. การควบคุมภายในและการบริหารจัดการความเสี่ยง

บริษัท ศุภาลัย จำกัด (มหาชน) จัดให้มีระบบการควบคุมภายใน (Internal Control)
และการตรวจสอบภายใน (Internal Audit) ที่เหมาะสมและมีประสิทธิผล
โดยมีการกำหนดมาตรการการควบคุมภายใน รวมถึงการกำกับดูแล
การปฏิบัติตามมาตรการต่อต้านทุจริตคอร์รัปชั่น ตลอดจนประเมินความเสี่ยง ให้คำแนะนำ
และรายงานผลการตรวจสอบตามมาตรการต่อต้านทุจริตคอร์รัปชั่นต่อคณะกรรมการบริษัทรับทราบอย่างสม่ำเสมอ
อีกทั้งสอบทานให้บริษัทฯ ปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ กฎหมายที่เกี่ยวข้องกับธุรกิจ
และสอบทานให้มีการรายงานทางการเงินอย่างถูกต้องและเปิดเผยอย่างเพียงพอ

การควบคุมภายใน

บริษัทฯ กำหนดให้มีการสอบทานและรายงานเกี่ยวกับระบบการควบคุมภายใน
โดยฝ่ายตรวจสอบภายในที่จัดตั้งเป็นอิสระ ทำหน้าที่สอบทานระบบการควบคุมภายในของบริษัทฯ ทั้งนี้
บริษัทฯ มีการจัดทำคู่มือปฏิบัติงานและระเบียบปฏิบัติ
มีการกำหนดอำนาจและหน้าที่ความรับผิดชอบไว้อย่างชัดเจน
พร้อมทั้งสื่อสารให้พนักงานภายในบริษัทฯ ได้รับทราบ
มีการกำหนดนโยบายและวิธีการบริหารบุคลากรด้านการควบคุมภายในของบริษัทฯ
จัดให้มีกิจกรรมการควบคุม ซึ่งประกอบด้วย
การสอบทานการดำเนินงานทางการเงินและไม่ใช่การเงิน การดูแลป้องกันทรัพย์สินที่มีความเสี่ยงสูง
และการควบคุมระบบสารสนเทศ รวมทั้ง จัดให้มีการติดตามประเมินผล
โดยการติดตามผลในระหว่างการปฏิบัติงานและประเมินผลเป็นรายครั้ง อย่างต่อเนื่องและสม่ำเสมอ
เพื่อให้ความมั่นใจว่า ระบบการควบคุมภายในที่วางไว้เพียงพอ เหมาะสม มีประสิทธิภาพ
และมีการปฏิบัติได้จริง โดยระบบการควบคุมภายในของบริษัทฯ
เป็นไปตามแนวทางการควบคุมภายตามมาตรฐานสากลของ COSO (The Committee of
Sponsoring Organizations of the Treadway Commission) ทั้ง 5 องค์ประกอบ คือ
การควบคุมภายในองค์กร การประเมินความเสี่ยง การควบคุมการปฏิบัติงาน
ระบบสารสนเทศและการสื่อสารข้อมูล และระบบการติดตาม

คณะกรรมการบริษัท ให้ความสำคัญต่อระบบการควบคุมภายในของทุกกระบวนการ
โดยมีการแบ่งแยกหน้าที่ของฝ่ายงานและตำแหน่งงานต่างๆ
พร้อมทั้งมีการกระจายอำนาจโดยกำหนดอำนาจดำเนินการของผู้บริหารและผู้ปฏิบัติงานไว้อย่างชัดเจนและเหมาะสม
เพื่อถ่วงดุลอำนาจในการปกป้องรักษา เงินทุนของผู้ถือหุ้น สินทรัพย์ของบริษัทฯ
อีกทั้งกำหนดให้มีระบบการควบคุมภายใน ครอบคลุมถึง การรายงานทางการเงิน การปฏิบัติการ
การดูแลรักษาทรัพย์สิน การดำเนินการต่างๆ ให้เป็นไปตามกฎหมาย ข้อบังคับ ระเบียบที่เกี่ยวข้อง
โดยคณะกรรมการบริษัทมอบหมายให้คณะกรรมการตรวจสอบ
สอบทานผลการตรวจประเมินระบบการควบคุมภายใน
เพื่อมุ่งเน้นให้ระบบการควบคุมภายในเป็นไปอย่างมีประสิทธิผล ประสิทธิภาพ
เพียงพอและเหมาะสมกับการดำเนินธุรกิจ ตลอดจนการดูแลรักษาทรัพย์สิน
และการใช้ทรัพยากรให้เป็นไปอย่างมีประสิทธิภาพ
เพื่อป้องกันความเสียหายหรือการทุจริตที่อาจเกิดขึ้น

สรุปความเห็นของคณะกรรมการบริษัทเกี่ยวกับระบบการควบคุมภายในบริษัทฯ ประจำปี 2556
ปรากฎดังนี้ ในการประชุมคณะกรรมการบริษัท ครั้งที่ 1 / 2557 เมื่อวันที่ 14 มกราคม 2557
คณะกรรมการบริษัทได้ประเมินระบบการควบคุมภายใน สรุปได้ว่า
จากการประเมินระบบการควบคุมภายในของบริษัทฯ ใน 5 องค์ประกอบ คือ
การควบคุมภายในองค์กร การประเมินความเสี่ยง การควบคุมการปฏิบัติงาน
ระบบสารสนเทศและการสื่อสารข้อมูล และระบบการติดตาม คณะกรรมการบริษัทเห็นว่า บริษัทฯ
มีระบบการควบคุมภายในในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอแล้ว สำหรับการควบคุมภายในในเรื่องอื่นๆ
คณะกรรมการบริษัท เห็นว่า บริษัทฯ มีการควบคุมภายในที่เพียงพอแล้วเช่นกัน

ทั้งนี้ ผู้สอบบัญชีของบริษัทฯ คือ บริษัท สำนักงาน เอินส์ท แอนด์ ยัง จำกัด
ซึ่งเป็นผู้ตรวจสอบงบการเงินรายไตรมาสและประจำปี 2556
ได้มีการประเมินระบบการควบคุมภายในของบริษัท ซึ่งไม่พบข้อสังเกต ข้อบกพร่อง
ที่มีสาระสำคัญต่องบการเงิน

สำหรับหัวหน้างานตรวจสอบภายใน คือ นางสาวธูปทอง หิรัณยานุรักษ์
ตำแหน่งผู้จัดการฝ่ายตรวจสอบภายใน
ซึ่งได้รับการแต่งตั้งโดยความเห็นชอบจากคณะกรรมการตรวจสอบถึงคุณสมบัติในการปฏิบัติหน้าที่ได้อย่างมีประสิทธิภาพ
โดยสามารถปฏิบัติหน้าที่ในการประเมินระบบการควบคุมภายใน ประเมินผลการปฏิบัติงาน
และเสนอแนะการปรับปรุงแก้ไข เพื่อให้การกระบวนการปฏิบัติงานของบริษัทฯ
เป็นไปอย่างมีประสิทธิภาพ ประสิทธิผล และประหยัดยิ่งขึ้น ตามกรอบแนวคิดการควบคุมภายในของ
COSO (COSO Framework : The Committee of Sponsoring Organizations of the
Treadway Commission)
ซึ่งเป็นหน่วยงานในระดับสากลที่เผยแพร่วิธีการและกรอบแนวคิดการควบคุมภายในอย่างเป็นระบบ
อีกทั้งมีการกำหนดให้การแต่งตั้ง ถอดถอน
และโยกย้ายผู้ดำรงตำแหน่งหัวหน้างานตรวจสอบภายในต้องได้รับการอนุมัติจากคณะกรรมการตรวจสอบ
ทั้งนี้ ได้แสดงข้อมูลของหัวหน้างานตรวจสอบภายในไว้ ดังปรากฎตามเอกสารแนบ 3

การบริหารความเสี่ยง

คณะกรรมการบริหารความเสี่ยง ทำหน้าที่กำหนดนโยบายบริหารความเสี่ยงครอบคลุมทั้งองค์กร
โดยกระบวนการบริหารความเสี่ยง ประกอบด้วยขั้นตอนหลักๆ คือ การระบุความเสี่ยง
การประเมินความเสี่ยง การติดตามและควบคุมความเสี่ยง และการรายงานความเสี่ยง
รวมถึงมีการพิจารณาทบทวนความเพียงพอของระบบการบริหารความเสี่ยง
และประสิทธิผลของการจัดการความเสี่ยงอย่างสม่ำเสมอ
ซึ่งกระบวนการบริหารจัดการความเสี่ยงครอบคลุม ความเสี่ยงด้านเครดิต (Credit Risk),
ความเสี่ยงด้านการปฏิบัติการ (Operation Risk), ความเสี่ยงด้านกลยุทธ์ (Strategic
Risk), ความเสี่ยงด้านสภาพคล่อง (Liquidity Risk), และความเสี่ยงด้านอื่นๆ อาทิเช่น
ความเสี่ยงในด้านกฎหมาย ความเสี่ยงด้านการทุจริตคอร์รัปชั่น และกฎระเบียบ (Regulatory
Risk) เป็นต้น

บริษัทฯ กำหนดนโยบายว่าด้วยการบริหารความเสี่ยง
พร้อมทั้งสื่อสารให้ผู้บริหารและพนักงานรับทราบ ผ่านทางอีเมล์ อินทราเน็ต และเว็บไซต์ของบริษัทฯ
อีกทั้งได้สื่อสารให้พนักงานใหม่ได้รับทราบทันทีที่เริ่มงานและในการปฐมนิเทศพนักงานใหม่ โดยในปี
2556 บริษัทฯ
จัดให้มีการประเมินความเสี่ยงขององค์กรแต่ละปัจจัยเสี่ยงจากหน่วยงานเจ้าของความเสี่ยง
และจัดให้มีการประเมินความเสี่ยงด้านการทุจริตคอร์รัปชั่นของแต่ละหน่วยงาน ทั้งนี้
เพื่อให้สามารถกำหนดวิธีการจัดการต่อความเสี่ยงที่อาจเกิดขึ้นได้อย่างมีประสิทธิภาพ

รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของบริษัทฯ ประกอบด้วยกรรมการอิสระ จำนวน 3 ท่าน ซึ่งเป็นผู้ทรงคุณวุฒิ
และมีประสบการณ์ด้านการเงิน อสังหาริมทรัพย์ และการบริหารองค์การ โดยมีนายประกิต
ประทีปะเสน เป็นประธานคณะกรรมการตรวจสอบ นายอนันต์ เกตุพิทยา และผศ.อัศวิน พิชญโยธิน
เป็นกรรมการตรวจสอบ

คณะกรรมการตรวจสอบมีหน้าที่ตามที่ได้รับมอบหมายจากคณะกรรมการบริษัท
เพื่อช่วยคณะกรรมการบริษัทในการดูแลกิจการ ซึ่งในรอบปี 2556 ที่ผ่านมา
คณะกรรมการตรวจสอบของบริษัทฯ ได้ปฏิบัติภารกิจตามความรับผิดชอบในการกำกับดูแลกิจการที่ดี
โดยมีการประชุมคณะกรรมการตรวจสอบรวม 11 ครั้ง และได้มีการหารือร่วมกับฝ่ายบริหาร
ฝ่ายตรวจสอบภายใน และผู้สอบบัญชีในเรื่องที่เกี่ยวข้อง
โดยสรุปสาระสำคัญในการปฏิบัติหน้าที่ได้ดังนี้

1. การสอบทานระบบรายงานทางการเงิน และไม่ใช่รายงานทางการเงิน

คณะกรรมการตรวจสอบได้สอบทานงบการเงินรายไตรมาสและงบการเงินประจำปี 2556 ของบริษัท
ศุภาลัย จำกัด (มหาชน) และงบการเงินรวม ร่วมกับฝ่ายบริหาร ฝ่ายตรวจสอบภายใน
และเชิญผู้สอบบัญชีร่วมประชุมโดยไม่มีฝ่ายจัดการเข้าร่วม
เพื่อหารือเกี่ยวกับความเป็นอิสระในการปฏิบัติหน้าที่ และการแสดงความเห็นของผู้สอบบัญชี
พร้อมทั้งสอบถามผู้สอบบัญชีในเรื่องความถูกต้องครบถ้วนของงบการเงิน
การปรับปรุงรายการบัญชีที่สำคัญ ซึ่งมีผลกระทบต่องบการเงิน
ความเพียงพอเหมาะสมของวิธีการบันทึกบัญชี ขอบเขตการตรวจสอบ ดังนั้น
การเปิดเผยข้อมูลอย่างถูกต้อง ครบถ้วน เพียงพอ และความมีอิสระของผู้สอบบัญชี
ทำให้มั่นใจว่าการจัดทำงบการเงินเป็นไปตามข้อกำหนดของกฎหมายและมาตรฐานบัญชีตามหลักการบัญชีที่รับรองทั่วไป
ระบบบัญชีและงบการเงินมีความถูกต้องเชื่อถือได้
รวมทั้งมีการเปิดเผยข้อมูลในงบการเงินอย่างเพียงพอและทันเวลา
เพื่อเป็นประโยชน์กับนักลงทุนหรือผู้ใช้งบการเงิน

คณะกรรมการตรวจสอบได้สอบทานผลการดำเนินงานของฝ่ายต่าง ๆ
โดยเปรียบเทียบแผนงานกับผลการดำเนินงานของฝ่ายต่าง ๆ โดยจะซักถามประเด็นปัญหา
พร้อมให้ข้อคิดเห็น พิจารณาแนวทางการจัดการ
เพื่อให้มั่นใจว่ามีการปฏิบัติงานตามแนวทางอย่างเหมาะสมและโปร่งใส

2. การสอบทานระบบการประเมินการบริหารความเสี่ยง

คณะกรรมการตรวจสอบได้สอบทานการประเมินการบริหารความเสี่ยงตามหลักการที่กำหนดในนโยบายบริหารความเสี่ยง
และติดตามความคืบหน้าของการบริหารความเสี่ยงสำคัญ โดยพิจารณาปัจจัยเสี่ยง
โอกาสที่จะเกิดผลกระทบ จากการจัดการความเสี่ยง ทำให้มั่นใจได้ว่า บริษัทฯ
มีการประเมินความเสี่ยงที่มีนัยสำคัญอย่างเป็นระบบ
พร้อมส่งเสริมความรู้ความเข้าใจให้กับพนักงานทั้งองค์กร
เพื่อเป็นกลไกสำคัญในการสร้างมูลค่าต่อธุรกิจ
นอกจากนี้คณะกรรมการตรวจสอบได้ให้ความเห็นเกี่ยวกับการพัฒนาธุรกิจในอสังหาริมทรัพย์
บนที่ดินทำเลต่าง ๆ รวมถึง การวิเคราะห์ความเสี่ยงเกี่ยวกับข้อกำหนดกฎหมาย แนวเวนคืนที่ดิน
ศักยภาพที่ดินที่เกี่ยวข้อง

3. การสอบทานระบบการควบคุมภายใน

คณะกรรมการตรวจสอบได้สอบทานระบบการควบคุมภายในเพื่อประเมินความเพียงพอ
เหมาะสมของระบบควบคุมภายในตามมาตรฐานการตรวจสอบภายใน
และแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทย
รวมถึงการพิจารณาผลการตรวจสอบตามแผนงานการตรวจสอบที่ได้รับการอนุมัติ
และรายงานผลการตรวจสอบ โดยฝ่ายบริหารของบริษัทฯ
ได้ติดตามให้มีการแก้ไขปรับปรุงตามข้อเสนอแนะในรายงานผลการตรวจสอบ
และข้อคิดเห็นของคณะกรรมการตรวจสอบอย่างต่อเนื่อง
รวมถึงปรับปรุงแก้ไขระบบการควบคุมภายในให้สอดคล้องกับสถานการณ์ที่เปลี่ยนแปลงไป ทั้งนี้
ผลการตรวจสอบภายในไม่พบจุดอ่อน หรือข้อบกพร่องในระบบการควบคุมภายในที่เป็นสาระสำคัญ
ซึ่งคณะกรรมการตรวจสอบมีความเห็นว่า บริษัทฯ มีระบบการควบคุมภายใน
และการกำกับดูแลความเสี่ยงอย่างเพียงพอเหมาะสม
นอกจากนี้ผู้สอบบัญชีได้ประเมินผลระบบควบคุมภายใน
และไม่พบจุดอ่อนที่เป็นสาระสำคัญซึ่งอาจมีผลกระทบต่องบการเงินของบริษัทฯ

4. การสอบทานการปฏิบัติตามกฎหมายที่เกี่ยวข้องกับธุรกิจ

คณะกรรมการตรวจสอบได้สอบทานการปฏิบัติตามกฎหมายว่าด้วยหลักทรัพย์ฯ
ข้อกำหนดของตลาดหลักทรัพย์ฯ และคณะกรรมการกำกับหลักทรัพย์และตลาดหลักทรัพย์
และกฎหมายอื่นที่เกี่ยวข้องกับธุรกิจของบริษัทฯ มีการปฏิบัติตามกฎหมายที่เกี่ยวข้องอย่างถูกต้อง

5. การสอบทานรายการที่เกี่ยวโยงกันหรือรายการที่อาจมีความขัดแย้งทางผลประโยชน์

คณะกรรมการตรวจสอบได้สอบทานรายการดังกล่าวเห็นว่า
เป็นรายการจริงทางการค้าอันเป็นธุรกิจปกติทั่วไป สมเหตุสมผล ขจัดความขัดแย้งทางผลประโยชน์
และเป็นไปตามข้อกำหนดของคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย

6.การสอบทานการปฏิบัติตามมาตรการต่อต้านการทุจริตคอร์รัปชั่น

คณะกรรมการตรวจสอบได้สอบทานมาตรการการควบคุมภายใน รวมถึงการกำกับดูแล
การปฏิบัติตามมาตรการต่อต้านการทุจริตคอร์รัปชั่น ตลอดจนประเมินความเสี่ยง และให้คำแนะนำ
รวมถึงรายงานผลการตรวจสอบตามมาตรการต่อต้านการทุจริตคอร์รัปชั่น
ต่อคณะกรรมการบริษัทรับทราบ ทั้งนี้ ผลการตรวจสอบภายในไม่พบจุดอ่อน
หรือข้อบกพร่องในระบบการควบคุมภายในตามมาตรการต่อต้านการทุจริตคอร์รัปชั่นที่เป็นสาระสำคัญ
ซึ่งคณะกรรมการตรวจสอบมีความเห็นว่า บริษัทฯ มีระบบการควบคุมภายใน
และการกำกับดูแลความเสี่ยงมาตรการต่อต้านการทุจริตคอร์รัปชั่น
ตามแนวทางโครงการแนวร่วมปฏิบัติของภาคเอกชนไทยในการต่อต้านการทุจริตคอร์รัปชั่นอย่างเพียงพอเหมาะสม

7.การทบทวนข้อกำหนดของคณะกรรมการตรวจสอบ และกฎบัตรของฝ่ายตรวจสอบภายใน

คณะกรรมการตรวจสอบได้สอบทานข้อกำหนดของคณะกรรมการตรวจสอบให้มีความเหมาะสม
และสอดคล้องกับหน้าที่และความรับผิดชอบของคณะกรรมการตรวจสอบที่กำหนดขึ้นใหม่
และข้อกฎหมายต่าง ๆ ที่เกี่ยวข้อง โดยคณะกรรมการตรวจสอบได้ปฏิบัติหน้าที่ด้วยความรอบคอบ
มีความเป็นอิสระและโปร่งใสเพื่อประโยชน์สูงสุดของบริษัทฯ
คณะกรรมการตรวจสอบเชื่อมั่นว่างบการเงินของบริษัทฯ และบริษัทย่อย มีความถูกต้อง เชื่อถือได้
และสอดคล้องกับมาตรฐานการบัญชีที่รับรองทั่วไป
และมาตรฐานการรายงานทางการเงินได้ดำเนินการภายใต้การบริหารความเสี่ยงและระบบการควบคุมภายในที่มีประสิทธิผลและเพียงพอ
และเป็นไปตามกฎหมายและข้อกำหนดของทางการที่เกี่ยวข้อง

นอกจากนี้ คณะกรรมการตรวจสอบได้สอบทานกฎบัตรของฝ่ายตรวจสอบภายใน
ให้มีความเหมาะสมและสอดคล้องกับหน้าที่ความรับผิดชอบของฝ่ายตรวจสอบภายใน
เพื่อใช้เป็นแนวทางการปฏิบัติงาน และให้ตระหนักถึงความสำคัญของระบบการกำกับดูแลกิจการที่ดี
โดยฝ่ายตรวจสอบภายในสามารถปฏิบัติหน้าที่ได้อย่างอิสระ พร้อมให้คำแนะนำปรึกษา
และให้ข้อมูลที่เป็นประโยชน์ต่อการตัดสินใจในการปรับปรุงการดำเนินงานของบริษัทฯ

8.การพิจารณาเสนอแต่งตั้งผู้สอบบัญชีและค่าสอบบัญชีประจำปี 2556 :
คณะกรรมการตรวจสอบพิจารณา คัดเลือก เสนอแต่งตั้ง ผู้สอบบัญชี
รวมทั้งกำหนดค่าตอบแทนของผู้สอบบัญชีประจำปี 2556
โดยพิจารณาผลการปฏิบัติงานในปีที่ผ่านมาของผู้สอบบัญชีตามเกณฑ์การประเมินผลบริษัทฯ
ด้านคุณสมบัติของผู้สอบบัญชี ความเป็นอิสระในการปฏิบัติงาน คุณภาพ และมาตรฐานการทำงาน
อยู่ในเกณฑ์น่าพอใจ
และผู้สอบบัญชีมีคุณสมบัติเป็นไปตามประกาศของสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย ดังนั้น คณะกรรมการตรวจสอบ จึงได้เสนอแต่งตั้งบริษัท
สำนักงาน เอินส์ท แอนด์ ยัง จำกัด เป็นผู้สอบบัญชีของ บริษัทฯ ประจำปี 2556
และเสนอค่าสอบบัญชี ประจำปี 2556 ต่อคณะกรรมการบริษัท
เพื่อเสนอให้ที่ประชุมผู้ถือหุ้นพิจารณาต่อไป

[]

  (นายประกิต ประทีปะเสน)

  ประธานคณะกรรมการตรวจสอบ

  บริษัท ศุภาลัย จำกัด (มหาชน)

12. รายการระหว่างกัน

12.1 รายการระหว่างกันที่เกิดขึ้นในปี 2556

+--------+-------------+---------------+-----+------------------------+
|        |             |               | ม   | คว                     |
|        |             |               | ูลค่า | ามเห็นคณะกรรมการตรวจสอบ |
|        |             |               | ราย | /                      |
|        |             |               | การ |                        |
|        |             |               | (ล  |                        |
|        |             |               | ้านบ |                        |
|        |             |               | าท) |                        |
+========+=============+===============+=====+========================+
| บริษัทเ  | ความสัมพันธ์   | ลักษณะรายการ   | ปี   | ควา                    |
| กี่ยวข้อง |             |               | 2   | มจำเป็นและความสมเหตุสมผล |
|        |             |               | 556 |                        |
+--------+-------------+---------------+-----+------------------------+
| 1.     | -           | ซื้อวัสดุก่อสร้าง   | 7   | รายการดังกล่าวมีข้อต       |
| บริษัท   |  เป็นบริษัทที่มีก |               | 2.9 | กลงทางการค้าในลักษณะเดียว |
| ด      | รรมการร่วมกับ | SPALI         |     | กับที่วิญญูชนจะพึงกระทำกับคู่สัญ |
| ูราฟลอร์ |     SPALI   | ซื้อวอลล์เปเปอร์  | 2   | ญาทั่วไปในสถานการณ์เดียวกัน |
| จำกัด   |             | แล            | 2.8 | ที่ราคาและเงื่อนไขปก       |
|        | 1 ท่าน       | ะแผ่นพื้นดูราฟลอร์ |     | ติที่ผู้ขายเสนอให้กับลูกค้าทั่วไป |
|   ประเ | คือนายประทีป  | เฉพาะรุ่นที่      |     | ด้วยอำนาจต่อรองท         |
| ภทธุรกิจ | ตั้งมติธรรม    | SPALI กำหนด   |     | างการค้าที่ปราศจากอิทธิพลใน |
|        |             |               |     | การที่ตนมีสถานะเป็นกรรมการ |
|   ข    |             | เจ้าหนี้การค้า    |     | ผู้บริหาร                 |
| ายวอลล |             |               |     | หรือบุคคลที่มีความเกี่ยวข้อง   |
| ์เปเปอร |             | เป็นเจ้าหนี้การค้า |     |                        |
| ์และแผ่น |             | ที่เกิดขึ้นจากการซ |     |                        |
|        |             | ื้อวอลล์เปเปอร์แล |     |                        |
|   พื้นด  |             | ะแผ่นพื้นดูราฟลอร |     |                        |
| ูราฟลอร์ |             | ์เฉพาะรุ่นที่กำหนด |     |                        |
+--------+-------------+---------------+-----+------------------------+
| 2.     | -           | ซื้อวัสดุก่อสร้าง   | 3   | รายการดังกล่าวมีข้อต       |
| บริษัท   | เป็นบริษัทที่มีก  |               | 7.7 | กลงทางการค้าในลักษณะเดียว |
| ผ      | รรมการร่วมกับ | SPALI         |     | กับที่วิญญูชนจะพึงกระทำกับคู่สัญ |
| ลิตภัณฑ์ต | SPALI       | ซ             | 1   | ญาทั่วไปในสถานการณ์เดียวกัน |
| ราเพชร |             | ื้อกระเบื้องหลังคา | 3.8 | ที่ราคาและเงื่อนไขปก       |
| จำกัด   | 1 ท่าน       | เฉพาะรุ่นที่      |     | ติที่ผู้ขายเสนอให้กับลูกค้าทั่วไป |
| (      | คือนายประกิต  | SPALI กำหนด   |     | ด้วยอำนาจต่อรองท         |
| มหาชน) | ประทีปะเสน   |               |     | างการค้าที่ปราศจากอิทธิพลใน |
|        |             | เจ้าหนี้การค้า    |     | การที่ตนมีสถานะเป็นกรรมการ |
|   ประเ |             |               |     | ผู้บริหาร                 |
| ภทธุรกิจ |             | เป็นเจ้าหนี้การค้า |     | หรือบุคคลที่มีความเกี่ยวข้อง   |
|        |             | ที่เกิดขึ้นจากการซ |     |                        |
|   ขาย  |             | ื้อกระเบื้องหลังคา |     |                        |
| กระเบื้อ |             | เฉพาะรุ่นที่      |     |                        |
| งหลังคา |             | SPALI กำหนด   |     |                        |
+--------+-------------+---------------+-----+------------------------+

หมายเหตุ : SPALI: บริษัท ศุภาลัย จำกัด (มหาชน)

12.2 มาตรการหรือขั้นตอนการอนุมัติรายการระหว่างกัน

ตามมาตรา 89/12 แห่งพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ.2551
ระบุว่า “ กรรมการ ผู้บริหาร หรือบุคคลที่มีความเกี่ยวข้อง จะกระทำธุรกรรมกับบริษัท
หรือบริษัทย่อยได้ต่อเมื่อธุรกรรมดังกล่าวได้รับอนุมัติจากที่ประชุมผู้ถือหุ้นของบริษัทแล้ว
เว้นแต่ธุรกรรมดังกล่าวเป็นข้อตกลงทางการค้าในลักษณะเดียวกับที่วิญญูชนจะพึงกระทำกับคู่สัญญาทั่วไปในสถานการณ์เดียวกัน
ด้วยอำนาจต่อรองทางการค้าที่ปราศจากอิทธิพลในการที่ตนมีสถานะเป็นกรรมการ ผู้บริหาร
หรือบุคคลที่มีความเกี่ยวข้องแล้วแต่กรณี
และเป็นข้อตกลงทางการค้าที่ได้รับอนุมัติจากคณะกรรมการบริษัท
หรือเป็นไปตามหลักการที่คณะกรรมการบริษัทอนุมัติไว้แล้ว”

จากข้อกำหนดข้างต้นคณะกรรมการบริษัท จึงได้กำหนดว่า
บริษัทฯและบริษัทย่อยที่จะทำธุรกรรมกับกรรมการ ผู้บริหาร หรือบุคคลที่มีความเกี่ยวข้อง
ธุรกรรมเหล่านั้นต้องเป็นไปตามเงื่อนไขทางการค้าทั่วไปหรือเป็นการทำธุรกรรมที่มีข้อตกลงทางการค้าในลักษณะเดียวกับที่วิญญูชนจะพึงกระทำกับคู่สัญญาทั่วไปในสถานการณ์เดียวกัน
ด้วยอำนาจต่อรองทางการค้าที่ปราศจากอิทธิพลในการที่ตนมีสถานะเป็นกรรมการ ผู้บริหาร
หรือบุคคลที่มีความเกี่ยวข้อง (แล้วแต่กรณี) ภายใต้เงื่อนไขที่สมเหตุสมผล สามารถตรวจสอบได้
และไม่ก่อให้เกิดการถ่ายเทผลประโยชน์ และจะต้องผ่านการพิจารณาของกรรมการบริษัท นอกจากนี้
บริษัทฯจะจัดทำรายงานสรุปการทำธุรกรรมที่มีขนาดเกินกว่า 20 ล้านบาท
เพื่อรายงานในการประชุมคณะกรรมการบริษัททุกครั้ง

ทั้งนี้ คณะกรรมการบริษัท ได้กำหนดนโยบาย ระเบียบปฏิบัติ
กระบวนการในการพิจารณาและอนุมัติรายการ
ตลอดจนการเปิดเผยข้อมูลให้เป็นไปตามหลักเกณฑ์ที่หน่วยงานราชการกำกับดูแลกำหนด กล่าวคือ
บริษัทฯ
หรือบริษัทย่อยจะทำรายการระหว่างกันกับบุคคลที่อาจมีความขัดแย้งทางผลประโยชน์ได้ก็ต่อเมื่อได้รับความเห็นชอบจากคณะกรรมการตรวจสอบหรือกรรมการอิสระ
และได้รับอนุมัติจากคณะกรรรมการบริษัท และ/หรือที่ประชุมผู้ถือหุ้นก่อนทำรายการ
ทั้งนี้ขึ้นกับขนาดรายการตามที่ตลาดหลักทรัพย์แห่งประเทศไทยกำหนด
อย่างไรก็ตามรายการที่กรรมการหรือบุคคลที่อาจมีความขัดแย้ง มีส่วนได้เสีย
หรืออาจมีความขัดแย้งทางผลประโยชน์อื่นใดกับบริษัทฯ
ให้กรรมการซึ่งมีส่วนได้เสียในเรื่องนั้นไม่มีสิทธิออกเสียงหรือลงคะแนนในเรื่องนั้น
ทั้งนี้ในการดำเนินการดังกล่าวจะไม่มีลักษณะเป็นการมอบอำนาจที่ทำให้ผู้รับมอบอำนาจสามารถอนุมัติรายการที่ตนหรือบุคคลที่อาจมีความขัดแย้งมีส่วนได้เสีย
หรืออาจมีความขัดแย้งทางผลประโยชน์ในลักษณะอื่นใดกับบริษัทฯ หรือบริษัทย่อย

นโยบายหรือแนวโน้มในการทำรายการะหว่างกันในอนาคต

บริษัทฯ มีนโยบายในการทำรายการระหว่างกันที่เกิดขึ้นในปัจจุบันต่อไปในอนาคต
ภายใต้กรอบการกำกับดูแลกิจการที่ดี โดยจะกำหนดเงื่อนไขต่างๆ
ให้เป็นไปตามลักษณะการดำเนินธุรกิจปกติ
และเป็นราคาตลาดซึ่งสามารถเปรียบเทียบได้กับราคาที่เกิดขึ้นกับบุคคลภายนอก ทั้งนี้ บริษัทฯ
ได้ให้คณะกรรมการตรวจสอบเข้าร่วมพิจารณาถึงความเหมาะสมของราคา
และความสมเหตุสมผลของการทำรายการระหว่างกันด้วย

รายการระหว่างกันที่อาจเกิดขึ้นในอนาคตนั้น คณะกรรมการบริษัท
จะต้องปฏิบัติให้เป็นไปตามกฎหมายว่าด้วยหลักทรัพย์และตลาดหลักทรัพย์ และข้อบังคับ ประกาศ
คำสั่ง หรือข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
คณะกรรมการกำกับตลาดทุน และตลาดหลักทรัพย์แห่งประเทศไทย
รวมตลอดถึงการปฏิบัติตามข้อกำหนดเกี่ยวกับการเปิดเผยข้อมูลการทำรายการเกี่ยวโยงและการได้มาหรือจำหน่ายทรัพย์สินที่สำคัญของบริษัทฯ
หรือบริษัทย่อย

ทั้งนี้ หากมีรายการระหว่างกันของบริษัทฯ
หรือบริษัทย่อยเกิดขึ้นกับบุคคลที่อาจมีความขัดแย้งทางผลประโยชน์ มีส่วนได้ส่วนเสีย
หรืออาจมีความขัดแย้งทางผลประโยชน์ในอนาคต บริษัทฯ
จะให้คณะกรรมการตรวจสอบเป็นผู้ให้ความเห็นเกี่ยวกับความจำเป็นและความเหมาะสมของรายการนั้น
ในกรณีที่คณะกรรมการตรวจสอบไม่มีความชำนาญในการพิจารณารายการระหว่างกันที่อาจเกิดขึ้น
บริษัทฯ จะให้ผู้เชี่ยวชาญอิสระหรือผู้สอบบัญชีของบริษัทฯ
เป็นผู้ให้ความเห็นเกี่ยวกับรายการระหว่างกันดังกล่าว
เพื่อนำไปใช้ประกอบการตัดสินใจของคณะกรรมการบริษัท หรือผู้ถือหุ้นตามแต่กรณี ทั้งนี้ บริษัทฯ
จะเปิดเผยรายการระหว่างกันไว้ในหมายเหตุประกอบงบการเงินที่ได้รับการตรวจสอบจากผู้สอบบัญชีของบริษัทฯ

สำหรับการให้ความช่วยเหลือทางการเงินในอนาคตแก่บริษัทย่อย บริษัทฯ
จะพิจารณาถึงฐานะทางการเงิน ผลการดำเนินงาน และความสามารถในการชำระเงิน เป็นต้น
ทั้งนี้การให้ความช่วยเหลือทางการเงินแก่บริษัทย่อยเหล่านี้ บริษัทฯ ได้พิจารณาทั้งผลดีและผลเสียว่า
หากบริษัทฯ ไม่ให้ความช่วยเหลือบริษัทย่อยเหล่านี้ก็จะไม่สามารถดำเนินธุรกิจต่อไปได้
อีกทั้งการให้ความช่วยเหลือบริษัทฯ ได้คำนึงถึงการเป็นผู้ถือหุ้นใหญ่
และมีอำนาจในการควบคุมการบริหารเพื่อให้เป็นไปตามวัตถุประสงค์ของบริษัทฯ ทั้งนี้บริษัทฯ
จะไม่ให้ความช่วยทางการเงินแก่บริษัทอื่นที่ไม่ใช่บริษัทย่อยของบริษัทฯ